
Despre carte 


«Am venit aici şi acum ca să spun adevărul prin intermediul acestei fiinţe, 
să vă spun povestea vieţii mele — adevărata poveste a vieţii mele. 

Scopul acestei cărţi este de a clarifica, de a spune adevărul şi de a împărtăşi 
energiile mele cu voi, astfel încât să puteţi începe transformarea minţii voastre 
şi, prin urmare, transformarea inimii şi a lumii voastre. Din cauza învățăturilor 
greşite date în numele meu, s-a produs multă moarte şi durere şi s-au exprimat 
multe învinuiri şi auto-învinuiri. Nu acesta a fost scopul meu; nu aceasta a fost 
lecţia ce v-am învăţat. 

Această poveste va porni schimbarea. Nu va face schimbarea. Va uşura 
rotirea cheii în încuietoare, dar trebuie ca voi înşivă să deschideţi uşa şi să 
treceţi prin ea către un nou tărâm deschis de aceste informaţii. Aceasta este 
responsabilitatea voastră. Vă putem doar aduce mesajul, eu şi cu acest medium. 
Lucrăm împreună ca să vă transmitem informaţiile, dar numai prin acţiunile şi 
propria voastră transformare veţi vedea cum se schimbă lumea voastră, lumea 
voastră subiectivă, alcătuită din convingerile, gândurile şi sentimentele voastre. 

Voi vorbi despre adevărul naşterii mele şi adevărul vieţii mele. Voi analiza 
câteva poveşti relatate în Biblie şi vă voi spune istoria reală a acelor evenimente. 
Voi descrie câteva dintre trăsăturile mele personale, umane, şi voi defini ce am 
fost, cine am fost şi de ce s-au întâmplat aceste lucruri. Veţi putea înţelege 
adevărul şi veţi începe recondiţionarea, reorganizarea minţii voastre — a 
gândurilor şi credințelor voastre — pe acest subiect al vieţii mele, al rostului meu 
şi al scopului meu, căci este un proces pe termen lung. Vremea este coaptă. E 
nevoie de o revoluţie spirituală.» 

ISUS (citate din carte) 


Despre autor 





Tina Louise Spalding a crescut într-o familie care adesea vizita 
mediumi, aşa că nu era străină de lumea non-fizică. Traseul ei de medium a 
început în ziua solstițiului de vară al anului 2012, când s-a culcat să tragă un pui 
de somn. În acea după-amiază, au început să curgă prin corpul ei nişte energii 
puternice, ce au condus-o la extaz, beatitudine şi o stare de conştiinţă 
modificată care a durat aproape o lună. Aceste stări au determinat-o să urmeze 
un curs de scriere automată, când a devenit conştientă pentru prima dată de 
existenţa grupului de spirite Ananda. Apoi a început să scrie ce-i dicta acest 
grup de învăţători non-fizici, veniţi să ajute omenirea în procesul de trezire 
spirituală. 

Tina nu a început channeling-ul cu Isus decât abia în vara anului 2013, 
când el a apărut în cartea ei “Great Minds Speak to You”. S-a dovedit a fi o mare 
provocare nu numai să accepte misiunea pe care el i-a oferit-o — să-i pună pe 
hârtie această autobiografie — ci şi să se confrunte cu nenumăratele temeri pe i 
care le-a adus această experienţă neobişnuită. Tina a fost rugată să facă 
channeling pentru Isus în mod permanent şi ea oferă tuturor învăţăturile 
acestuia. 

În prezent, Tina transmite mesajele lui Ananda ca medium de transă, 
oferind învățături şi citiri personale acelora ce caută mai multă fericire, 
împlinire şi conexiune cu Spiritul. Ea şi-a dedicat viaţa scrisului şi ca să dea glas 
spiritului Ananda şi altor fiinţe non-fizice, împărtăşindu-ne înţelepciunea şi 
cunoaşterea lor spirituală. 

Prefaţă 


În urmă cu aproape doi ani, Ananda, care este numele comun pentru ghizii 
şi învățătorii mei non-fizici, mi s-au făcut cunoscuţi într-o călătorie interioară 
de o lună plină de stări energetice extreme, valuri de extaz şi înţelegeri 
personale profunde. Acest eveniment spiritual este numit trezirea lui Kundalini 
şi adesea anunţă începutul unor noi abilităţi psihice şi creative. Numele de 
Ananda înseamnă fericire şi, cu siguranţă, asta am simţit în timpul acelei iniţieri 
în channeling şi comunicarea de mesaje de la conştiinţele non-fizice, care a 
devenit munca vieţii mele. 

În acea vară binecuvântată, i-am cunoscut pe Ananda ca fiind o unică 
conştiinţă, prieteni şi învăţători. Ei continuă să mă conducă pe calea 
neobişnuită a transmiterii de mesaje din tărâmurile non-fizice, unde ei trăiesc 
ca o conştiinţă colectivă de grup. Mă pot conecta cu ei în orice moment şi pot 
întreba orice despre viaţa mea personală, evenimentele mondiale şi, bineînţeles, 
preocupările spirituale arzătoare. Ei îmi dau, de asemenea, misiuni spirituale, 
care pot fi foarte dificile. Această carte este una dintre acele sarcini. 

Când sunt channel pentru Ananda, mă relaxez, respir adânc şi îmi 
abandonez mintea conştientă, permițându-le să vorbească prin mine şi să-mi 
folosească vocea, corpul şi energia pentru a transmite mesajele pe care vor să le 
auzim. După două cărţi şi sute de ore de sesiuni de channeling, mi-am dat 
seama că învăţăturile lor sunt ireproşabile şi că au o capacitate uluitoare de a 
comunica perioade îndelungate şi de a explica în detaliu multe subiecte cu 
uşurinţă, inteligenţă şi umor. 

În vara anului 2013, Ananda m-au ajutat să primesc prin channeling şi să 
public cartea “Great Minds Speak to You”, o colecţie de eseuri şi mesaje de la 
douăzeci de personalităţi celebre decedate, din ultimele generaţii — nume pe 
care le-am iubit, le-am urât, le-am compătimit şi le-am invidiat. Mesajele lor ne 
vorbesc despre viaţă, moarte şi viaţa de apoi, încurajându-ne să ne deschidem şi 
să creştem, şi ne explică cum ne autolimităm şi cum neînțelegerile şi credinţele 
noastre greşite ne încetinesc evoluţia conştiinţei şi ne provoacă suferinţe 
prelungite şi inutile. 

Ca medium, mi s-a părut dificil să mă abandonez faţă de atâtea energii 
diferite şi, uneori, era un pic deranjant; la urma urmei, în fiecare dimineaţă, 
timp de o lună, am fost purtătorul de cuvânt al câte unei fiinţe decedate care 
avea un mesaj pentru lume şi pe care voia să-l auzim. Dar Ananda a fost mereu 
alături, ţinându-mă de mână, încurajându-mă şi prezentându-mi fiecare dintre 
acele ființe uimitoare. Din acel grup eclectic şi neobişnuit de transcomunicări, 

una s-a remarcat în special, aşa că voi scrie puţin despre începutul acelei relaţii, 
ca preludiu al poveştii sale. 

După ce primisem, prin channeling, poveştile lor de la circa cincisprezece 
celebrităţi, începusem să mă îngrijorez puţin despre cine va fi a douăzecea 
persoană. Aveam o senzaţie de nelinişte. Ştiam că va fi cineva important; trebuia 
să fie. La urma urmei, după channeling cu Marilyn Monroe, John F. Kennedy, 
Michael Jackson şi multe alte fiinţe faimoase sau infame, cu siguranţă că finalul 
trebuia să ne lase cu gura căscată! Ştiam doar că nu voiam să fie Isus, dar aveam 
senzaţia că el va fi. 

În ziua dedicată ultimului capitol, Ananda — la fel de blând, logic şi amabil 
ca de obicei — mi-au prezentat ultimul participant. Desigur, era Isus. Ei m-au 
convins că era absolut necesar şi mi-au spus că acest ultim eseu era adevăratul 
scop al cărţii — să aflăm că moartea, aşa cum o vedem noi, este cea mai mare 
iluzie dintre toate şi că mesajul original al lui Isus, adus cu multe secole în urmă, 
este în continuare acelaşi. Viaţa veşnică ne este disponibilă tuturor. Am adăugat 
şi ultimul capitol la restul cărţii şi l-am trimis editorului. Totuşi, povestea nu se 
sfârşise — nicidecum! 

Mi-am dat seama atunci că eram deja eleva învățăturilor lui Isus de multă 
vreme, iar în mintea mea, încă uşor îndărătnică, a apărut înțelegerea că mă 
pregătisem pentru această misiune de-a lungul ultimului deceniu. Eram o veche 
elevă a “Cursului de miracole”, un document spiritual uimitor, primit prin 
channeling în anii 1970, care oferă în detaliu adevăratele învățături ale lui Isus, 
fără distorsiunile provocate de ego, Biserică sau limitările umane. Timp de zece 
ani, fusesem o elevă şi practicantă dedicată Cursului, dar numai când am 
început să transmit prin channeling mai multe informaţii de la acea minte 
minunată, am înţeles cum fusesem condusă cu blândeţe pe calea de a deveni 
medium şi, în cele din urmă, de a relata povestea lui Isus. 

Multe frici au început să răsară din adâncul minţii mele gândindu-mă la 
implicaţiile pe care le va avea materialul pe care îl transmiteam. Ştiam că mă 
avânt în ape periculoase. La urma urmei, pentru acest gen de acţiuni, oamenii 
au fost arşi, consideraţi nebuni sau martirizaţi — niciuna dintre acele variante nu 
mi se părea prea distractivă! Cum aveam să navighez singură prin astfel de ape? 

La o săptămână sau două după dictarea ultimului capitol, cei doi fii ai mei, 
Alex şi Kieran, precum şi nora mea, Laura Jean, au venit să stea cu mine două 
săptămâni — şi a început o nouă învăţătură. În fiecare noapte, timp de zece zile 
şi ceva, am făcut channeling atât cu Ananda, cât şi cu Isus pentru aceşti tineri 
adulţi cu minte deschisă şi curajoasă. A fost preludiul educaţiei lor spirituale 


personale. După acea excursie intensă în spirit, îndrumați de Ananda şi Isus, au 
decis să se mute pe mica mea insulă şi să-şi înceapă propria odisee spirituală în 
învăţăturile nondualiste, care se transmiteau prin vocea şi corpul meu, dar cu 
siguranţă nu veneau din mintea mea. Şi ei studiază acum “Un curs de miracole” 
şi sunt pregătiţi pentru călătoria lor spirituală unică, îndrumați şi ajutaţi de 
minţi măreţe. 

Am început să transmit textul pentru acest proiect în august 2013. Zilnic, 
intram în starea de pace care permite channeling-ul, iar Ananda îl introducea pe 
JC (termenul afectuos pe care îl folosim când ne referim la Isus) şi, din nou, el 
mă încuraja, mă calma sau mă lăuda ca să realizez sarcina de faţă. Mi-a luat 
aproape încă un an să finalizez această poveste neobişnuită. A trebuit să iau 
pauze şi să o las deoparte când mă simţeam copleşită de ideea în sine, dar am 
revenit la proiect, ştiind că eu sunt doar mesagerul — nimic mai mult. Ananda 
mi-au spus că va dura un an iar, în acel moment, nu puteam înţelege de ce aşa 
mult, dar acum înţeleg. Mintea trebuie să treacă printr-un anumit proces atunci 
când se confruntă cu astfel de schimbări uriaşe de conştiinţă, traversând graniţe 
interzise şi integrând toate aceste informaţii; pur şi simplu, este nevoie de timp. 

Aşadar, vă ofer această carte cu onestitate şi fără urmă de înşelăciune. Nu-i 
pot verifica sursa. Nu pot dovedi că este adevărată. Tot ce ştiu este că povestea 
nu este inventată de mine; provine de la o altă conştiinţă decât a mea. 
Modificările pe care i le-am adus au fost extrem de minore. 

Vă invit să citiţi această poveste fără prejudecăţi şi deschişi să auziţi ceva 
nou, ceva proaspăt. Eu am fost transformată de aceste învățături care continuă 
să curgă, iar copiii mei, tineri, curajoşi şi spirituali au devenit ucenici entuziaşti 
şi harnici care merg pe calea păcii cu mine, Ananda şi JC. 

Conştiinţa Cristică este accesibilă şi disponibilă pentru noi toţi. Isus a fost 
dăruit cu accesul la ea şi el a încercat să ne înveţe metodele pentru o atinge. Se 
pare că misiunea sa spirituală nu este încă finalizată: Încă mai are multe să ne 
spună. 

Tina Louise Spalding, 
20 iunie 2014 

Introducere 


M-am întors pentru a lua legătura cu lumea. Am venit să vă vorbesc ca 
grup, ca specie, ca conştiinţă de grup prezentă în acest plan de existenţă în acest 
moment. Poveştile din această carte nu sunt pentru recreere; ele trebuie să 
clarifice şi să vindece părerile ambigue şi denaturate pe care mulţi dintre voi le 
aveţi. 

Numele meu este Isus. Aceasta este o ocazie foarte captivantă pentru mine, 
fiinţa pe care o ştiţi ca Isus. Eu lucrez simultan în multe locuri, multe timpuri şi 
multe dimensiuni. Acesta nu este singurul loc în care îmi exercit personalitatea, 
cum o numiţi voi, acest punct focal cu care puteţi discuta. Îmi folosesc 
conexiunile mentale şi spirituale permanent în întreaga lume, pentru că există 
multe fiinţe care mă cheamă pe nume. Multe fiinţe înţeleg greşit pentru ce am 
militat şi ce reprezint eu, şi de aceea scriem această carte: pentru a clarifica 
mesajul şi pentru a educa aceste fiinţe. Isus nu a fost numele meu în acea viaţă, 
dar voi folosi acest cuvânt, deoarece declanşează o mare bucurie şi frică şi 
provoacă o mare confuzie şi furie în forma sa cunoscută. 

Nu există niciun motiv pentru ca un cuvânt sau un nume să provoace o 
asemenea frică şi bucurie, ură şi judecată. Asta înseamnă că numele a fost 
folosit în mod greşit, deoarece, dacă un nume este în armonie cu dragostea, cu 
pacea şi cu bucuria, el va invoca doar aceste sentimente. Numele meu a fost 
contaminat şi folosit pentru a comite acţiuni criminale. A fost folosit pentru a 
subjuga oameni, pentru a răspândi minciuni şi pentru a înşela milioane de 
oameni, privându-i de adevărata lor moştenire, care înseamnă o viaţă divină, 
creativă şi fericită. 

Desigur, este un subiect despre care este greu de vorbit, dar este foarte 
important ca adevărul existenţei mele să fie făcut cunoscut, pentru că sunt 
mulți, îmi pare rău s-o spun, care încă mai cred în păreri greşite şi falsuri despre 
ceea ce am fost, ce a însemnat viaţa mea şi ce s-a întâmplat în acea călătorie 
terestră. Au apărut născociri, au apărut distorsiuni şi au apărut minciuni 
absolute. 

Există, desigur, şi unele adevăruri presărate pe acolo; aşa că sunt aici 
pentru a comunica prin acest medium numit Tina, pe care o numim “draga 
noastră”. Ea este un releu care îşi oferă corpul fizic pentru a transmite 
informaţii de mare importanţă pentru sănătatea voastră spirituală, mentală, 
emoţională şi fizică. Ea îşi oferă corpul ca microfon, ca lupă, ca megafon şi ca 
realizator al acestui material, datorită bunătăţii inimii sale şi datorită 
înțelegerilor pe care le-a făcut cu noi, cei de aici, pentru a face această lucrare şi 

a răspândi în lume cuvintele venite din non-fizic prin vocea ei, ca să le auziţi cu 
toţii. 

Ne aflăm aici pentru a vă elibera de părerile voastre greşite. Suntem aici 
pentru a vă alinia la adevăr, astfel încât să nu mai suferiţi. Acele istorii, acele 
poveşti şi acele minciuni şi falsificări vă împiedică să vă conectaţi la informaţiile 
divine. Ele vă pervertesc capacitatea de a relaţiona cu alte fiinţe umane într-un 
mod inimos, plin de compasiune şi egalitar. Atâta timp cât acele minciuni nu 
sunt contrazise şi atât timp cât nu se aude niciun glas care să spună povestea 
adevărată, atunci acele minciuni şi opinii greşite, acele neadevăruri, vor 
continua să denatureze viața oamenilor cinstiţi, buni şi preocupaţi de ceilalți, 
care cred că fac ceea ce trebuie pentru că citesc „Cuvântul lui Dumnezeu”. Acela 
nu este adevărul. 

Biblia nu este cuvântul lui Dumnezeu, pentru că există în acea carte multă 
moarte; există multe ucideri; şi există multe judecăţi, îngustime de minte şi 
distorsiuni culturale care nu se aplică în lumea lui Dumnezeu. Ele nu se aplică 
în lumea Divinului, în tărâmurile superioare ale luminii, iubirii, bucuriei şi 
creativităţii. Acelea sunt poveşti omeneşti care au trecut prin lentila multor 
bărbaţi şi, din păcate, prea puţinor femei. Acel text, acele poveşti pe care le 
numiţi Biblia, sunt denaturate de prejudecăţi culturale şi structuri de putere de 
care nu sunteţi conştienţi. 

De aceea, am venit aici şi acum ca, prin această fiinţă, să rostesc adevărul 
meu, să spun povestea vieţii mele — adevărata poveste a vieţii mele. Poate că cei 
din cercurile religioase tradiţionale vor spune că această femeie spune blasfemii 
şi că este posedată de diavol, dar nu este cazul ei. Această fiinţă are o vibraţie 
ridicată, după multă rugăciune şi meditaţie şi muncă spirituală — mai multă 
decât mulţi dintre cei care o judecaţi. Ea a practicat arta iertării, arta creativităţii 
şi arta onestităţii şi a exprimării de sine într-un grad înalt şi, prin această 
practică, a deschis calea pentru aceste comunicări. Aşadar, nu arătaţi cu degetul 
spre ea şi nu o atacați în niciun fel, pentru că este mai curată decât cei care o 
atacă. 

Cei care o atacă, chiar şi în gând, arată o lipsă de claritate şi o lipsă de 
înţelegere a învățăturilor mele. Dacă judecaţi această fiinţă, aveţi o minte 
blocată; nu practicaţi principiile pe care vi le-am predat atunci când am fost 
transfigurat în acest plan fizic, acum foarte mulţi ani. Manifestaţi energia ego- 
ului şi a lumii materiale, iar îndreptăţirea voastră de sine este dovada lipsei 
voastre de conştientizare, a lipsei de elevare vibraţională. Deci, dacă abordaţi 
această carte cu un aer de judecată, superioritate sau respingere, să ştiţi că 

acestea mai degrabă se întorc asupra voastră, decât asupra noastră şi 
mediumului drag nouă care transmite aceste informaţii. 

Acesta este adevărul: Judecata este cea mai mare infracţiune care poate fi 
comisă împotriva ta şi a celorlalţi. Oricare ar fi judecata, de fapt, te judeci pe 
tine însuţi, în sensul că te deconectezi de la comunicarea spirituală. Te 
deconectezi de la fluxul abundenței şi al iubirii — ceea ce numiţi Dumnezeu, 
forţa binevoitoare care ghidează acest univers şi care ghidează învăţăturile şi 
procesele care iluminează, ajută şi veghează fiinţele în drumul lor spre 
tărâmurile superioare. 

Mă aflu aici ca să profit de claritatea mentală a acestui medium, de 
liberalismul care pătrunde acum în cultura voastră şi de evoluţia tehnologică ce 
permite diseminarea acestor informaţii către milioane de fiinţe de pe planetă. 
Acum este momentul să treceţi la acţiune şi să învăţaţi adevăratele învățături ale 
celui pe care îl numiţi Isus, pe care îl numiţi Cristos şi să înțelegeţi cu adevărat 
ce a însemnat viaţa mea, ce am venit să realizez aici şi de ce mi-am trăit viaţa aşa 
cum am făcut-o. 

Voi vorbi despre adevărul naşterii mele şi adevărul vieţii mele. Voi analiza 
câteva poveşti relatate în Biblie şi vă voi spune istoria reală a acelor evenimente. 
Voi descrie câteva dintre trăsăturile mele personale, umane, şi voi defini ce am 
fost, cine am fost şi de ce s-au întâmplat aceste lucruri. Veţi putea înţelege 
adevărul şi veţi începe recondiţionarea, reorganizarea minţii voastre — a 
gândurilor şi credințelor voastre — pe acest subiect al vieţii mele, al rostului meu 
şi al scopului meu, căci este un proces pe termen lung. 

Această poveste va porni schimbarea. Nu va face schimbarea. Va uşura 
rotirea cheii în încuietoare, dar trebuie ca voi înşivă să deschideţi uşa şi să 
treceţi prin ea către un nou tărâm deschis de aceste informaţii. Aceasta este 
responsabilitatea voastră. Vă putem doar aduce mesajul, acest medium şi cu 
mine. Lucrăm împreună ca să vă transmitem informaţiile, dar numai prin 
acţiunile şi propria voastră transformare veţi vedea cum se schimbă lumea 
voastră, lumea voastră subiectivă, alcătuită din convingerile, gândurile şi 
sentimentele voastre. 

Această carte vă va elibera de limitările minţii voastre condiţionate, pentru 
că există multe poveşti şi legende despre mine care nu sunt adevărate. Multe 
pedepse au fost concepute pentru a-i disciplina pe cei care nu respectă regulile 
atribuite mie, dar pe care eu nu le-am stabilit niciodată. Au fost date multe legi 
care nu se aliniază cu ceea ce am predicat eu. Există multe instituţii despre care 
credeţi că sunt bune, dar care au fost create pentru a vă reduce avântul spiritual 

şi, de fapt, au fost create pentru a vă diminua abilităţile creative. Multe dintre 
aceste decizii s-au bazat pe informaţii eronate despre mine şi ce a însemnat viaţa 
mea şi care a fost scopul ei. 

Deci, scopul acestei cărți este de a clarifica, de a spune adevărul şi de a 
împărtăşi energiile mele cu voi, ca să puteţi începe transformarea minţii voastre 
şi, prin urmare, transformarea inimii şi a lumii voastre. Din cauza învățăturilor 
greşite date în numele meu, s-a produs multă moarte şi durere şi s-au exprimat 
multe învinuiri şi auto-învinuiri. Nu acesta a fost scopul meu; nu aceasta a fost 
lecţia ce v-am învăţat. 

Am venit să duc o viaţă de om şi să exprim dragostea, să exprim 
creativitatea şi propria-mi individualitate şi să vă încurajez pe toţi să faceţi 
acelaşi lucru. Numele meu a fost folosit în zadar. Numele meu a fost folosit în 
alte scopuri şi tocmai pentru aceste clarificări am venit acum — cu ajutorul altor 
fiinţe non-fizice care au pregătit calea pentru ca această comunicare să aibă loc, 
care au ajutat la purficarea acestui medium, prin curăţarea ultimelor impurități 
care interferau cu capacitatea sa de a-mi spune cuvintele şi de a-mi exprima 
energiile, astfel încât să le puteţi simţi, să discutaţi diverse lucruri cu mine şi să 
vă sfătuiţi cu mine în persoană. Aceasta va face parte din călătoria noastră. O 
parte din călătoria voastră va fi să dialogaţi cu mine şi să aflaţi ce am trăit cu 
adevărat. 

Deschideţi această carte fără prejudecăţi. Dacă nu puteţi citi această carte 
fără prejudecăţi, lăsaţi-o deoparte până când veţi reuşi să vă disciplinaţi mintea 
pentru a fi pe pace, fiindcă nu veţi înţelege cuvintele, dacă mintea voastră este 
orientată către critică şi judecată şi gânduri lipsite de iubire. Cuvintele vor intra 
în urechi surde şi nu le veţi putea integra în mintea voastră. Aşadar, dacă citiţi 
aceste pagini cu prejudecată, ură şi îndreptăţire de sine în inimă, vă spunem s-o 
puneţi Jos. Nu sunteţi pregătiţi să citiți aceste cuvinte şi nu sunteţi gata să auziţi 
aceste cuvinte, deoarece cunoaşterea poate pătrunde numai într-o inimă paşnică 
şi bună şi într-o minte liniştită. Nu poate pătrunde prin armura de luptă a ego- 
ului şi prin vizorul îngust al minţii condiţionate. 

Dacă sunteţi capabili să citiţi mai departe, dacă vă simţiţi entuziasmați de 
acest material şi vă deschideţi inima şi mintea să auziţi ce am de spus prin 
această modalitate specială, atunci abia aşteptăm să împărtăşim cu voi aceste 
multe pagini şi multe poveşti. Ne bucurăm că sunteţi alături de noi. Există multe 
informaţii în aceste pagini şi există multe poveşti despre excursiile mele prin 
lumea fizică. De asemenea, există paragrafe despre cum şi de ce funcţionează 
lucrurile. Aceste secţiuni au margini mai largi şi încep cu sub-titluri care 

introduc lecţii, memento-uri şi subiecte speciale pe care Isus ar dori să le luăm 
în consideraţie. În ansamblu, acesta este un amestec minunat de poveşti, 
informaţii şi idei structurate care vă vor ajuta să vă trăiţi viața mai din plin şi să 
înțelegeţi istoria structurilor voastre religioase, astfel încât să vă puteţi crea o 
viaţă liberă şi care să vă exprime, fiind conectaţi la Sursă în toate modurile, fără 
a fi nevoie de intermediari, reguli sau reglementări care nu au nicio legătură cu 
învăţăturile despre adevăr. 

Vor fi şi persoane care, aruncându-şi ochii pe această producţie, vor susţine 
că este prezentată mult prea dezinvolt şi mult prea „nedivin”, că eu nu aş vorbi 
aşa, că ar trebui să am accent sau să vorbesc o altă limbă. Dar acestea sunt 
gândurile mărunte ale ego-ului. Transmiterea informaţiilor prin conştiinţă nu 
necesită limbaj; nu necesită nimic care ar fi necesar pentru comunicare în lumea 
voastră tridimensională. Se face numai prin gând. Limbajul şi dialectul şi aceste 
chestiuni nu fac decât să încurce comunicarea. În planul non-fizic, comunicarea 
este foarte uşoară prin procesele gândirii şi în mintea care este receptivă. 

Iată că avem ocazia de a vorbi dezinvolt despre cine sunt şi ce am făcut. 
Avem posibilitatea de a permite ca adevărul despre viaţa mea ca om obişnuit să 
iasă la lumină prin descrierile evenimentelor şi oamenilor şi locurilor pe care le- 
am vizitat în timpul vieţii mele. 

Acea viaţă nu este atât de semnificativă pe cât credeţi. Voi, în societatea 
voastră, aţi făcut din ea ceva foarte important. Aţi făcut din ea o poveste foarte 
importantă pentru dezvoltarea culturii voastre şi se regăseşte prin toate 
instituţiile voastre. Este împletită cu toate credinţele voastre despre multe 
subiecte diferite. Deci, este foarte important să descâlcim această poveste dintre 
firele culturii voastre, şi acesta este scopul acestei cărți. 

Vă transmitem viaţa reală, astfel încât să începeţi să vedeţi că multe dintre 
poveştile pe care vi le spun instituţiile voastre sunt metode de control, de 
reprimare, de organizare şi intimidare. Viaţa mea nu a fost cum spun ei şi eu nu 
am fost ceea ce spun ei. Acesta este motivul pentru care am ales acest format — 
un mod dezinvolt, de conversaţie liberă. 

Oamenii vor observa că rostesc cuvinte obişnuite. Nu cântă coruri pe 
fundal. Sunt o conştiinţă obişnuită — eventual, puţin mai elevată. 

Vremea este coaptă. E nevoie de o revoluţie spirituală. Temelia a fost pusă 
de filozofiile New Age, dar este timpul să demontaţi vechile structuri care v-au 
ţinut în închisoare atât de mult timp. Este timpul să dărâmaţi zidurile, cărămidă 
cu cărămidă, care v-au ascuns libertatea şi bucuria de a vă exprima. Este timpul 
să tăiaţi sârma ghimpată a judecății şi îngustimii mintale, întinsă de multe 

religii pentru a vă ţine în lagărul de concentrare al propriei minţi, limitați de 
reguli false şi doctrine false care nu transmit adevărul. 

Sunt încântat să comunic din nou cu voi. Eu sunt cel pe care îl numiţi Isus. 
Eu sunt cel care a fost numit Fiul lui Dumnezeu, dar nu sunt fiul lui Dumnezeu 
mai mult decât sunteţi şi voi. Şi voi sunteţi. Cu toţii sunteţi fii şi fiice ale lui 
Dumnezeu şi toţi suntem egali. Doar că unii se află mai departe pe cale; asta e 
tot. Deseori, ne întoarcem pentru a trage de mână pe cineva care stă pe margine, 
obosit şi dezamăgit. 

Acesta este scopul nostru: să ne ajutăm reciproc de-a lungul drumului spre 
trezire. 

O clarificare a termenilor 


Acest text va deveni definitoriu pentru societatea voastră. Va fi un subiect 
de controversă. Va genera dezbateri aprinse. Ideea aceasta este foarte plăcută 
minţii noastre şi în mintea celui pe care îl numiţi Dumnezeu. Dezbateri foarte 
interesante şi exprimare pasională — iată forţa din spatele experienţei creatoare 
pe care o aveţi, dar dacă nu înţelegeţi asta, dacă nu înţelegeţi cum se manifestă 
lucrurile şi credeţi că ele apar de la sine, atunci nu veţi avea deloc succes. 

Aşadar, să analizăm unele cuvinte pe care le folosim în acest text, astfel 
încât să înţelegeţi exact ce înseamnă, să vă trezească în minte sensul corect şi să 
nu le interpretaţi pe baza unor credinţe greşite, neînţelegeri sau neadevăruri. 


Ego 


Ego este cuvântul care se află acum în centrul atenţiei societăţii voastre. Are 
o reputaţie rea. I se dă sensul de agresor. Dar mintea ego-ului este un dispozitiv 
foarte creativ. L-aţi adus cu voi pentru a simţi separarea. Aveţi o minte 
fragmentată. Mai există o parte mult mai mare a voastră, să zicem aşa — partea 
care este conectată la Unime, partea care este legată de Dumnezeu, Mintea 
Divină, aceea este o parte mult mai mare a voastră. Dar mintea ego-ului este 
partea pe care aţi adus-o cu voi aici, jos, în lumea separării şi, prin urmare, 
mintea ego-ului este, prin definiţie, concentrată pe separare, fiindcă tocmai asta 
vreţi de la ea. 

Mintea ego-ului se focalizează continuu pe separare. Asta înseamnă că, în 
situaţia când trebuie să comunicaţi cu cineva — dacă vă aflaţi în mintea ego-ului, 
fără să ştiţi ce face ea sau fără să-i înţelegeţi funcţionarea — ego-ul va căuta 
motive pentru a se separa de acea fiinţă. Nu va căuta motive de a se apropia de 
acea ființă. Deja vă puteţi da seama cum această tendinţă provoacă multe, multe 
probleme în relaţiile voastre şi o mare parte din dificultăţile societăţii voastre. 
Trebuie să înţelegeţi ce este mintea ego-ului şi de ce aţi adus-o ca s-o 
experimentați aici. Apoi o puteţi folosi fără ca ea să vă mai controleze conştiinţa. 

Mintea egotică este asociată cu corpul fizic. Este concepută pentru a vă 
menţine în siguranţă. Este procesul mental pe care l-aţi încorporat în experienţa 
pe care o are aici conştiinţa voastră. Aţi decis să intraţi în separare, în 
individualitate, să vă urmaţi unele dorinţe şi aţi adus cu voi acest dispozitiv de 
focalizare. Este un mecanism de supravieţuire. Scopul său este de a vă menţine 
în siguranţă în vehiculul fizic, astfel încât să puteţi experimenta ceea ce vreţi să 
experimentați. Desigur, privit în acest fel, este un lucru foarte pozitiv. Are ca 

scop protecţia voastră personală. Dar mai puteţi înţelege şi că, dacă mintea ego- 
ului nu este echilibrată printr-o practică spirituală — dacă nu este echilibrată cu 
o înțelegere a proceselor şi principiilor sale — atunci poate deveni un aspect 
agresiv, autocentrat, iar majoritatea dintre voi suferiţi de asta. 

Aveţi o minte egotică ce îşi joacă rolul, încercând să vă ţină în siguranţă, 
încercând să păstreze banii la bancă, încercând să aibă un acoperiş deasupra 
capului şi mâncare în frigider şi în stomac, dar dacă nu o echilibraţi cu o 
practică spirituală şi o înţelegere superioară a ceea ce sunteţi, atunci vă 
provoacă durere. Deci, atunci când folosim cuvântul mintea ego-ului sau 
egotică, asta înseamnă. 

Ego-ul nu este duşmanul vostru, dar trebuie înțeles. Trebuie tratat cu 
respect şi autodisciplină. Este o energie imensă, puternică şi care deţine 
controlul, pentru că îi dăruiţi toate gândurile voastre. Ca aspect divin al Minţii 
Creatoare, aveţi o putere extraordinară, aşa că, atunci când vă concentrați 
energia asupra unui lucru, el capătă atâta putere, încât poate deveni 
atotputernic şi super-creativ. La mulţi dintre voi, mintea ego-ului — cu frica sa 
de moarte, asocierea cu corpul şi capacitatea sa limitată de a înţelege (amintiţi- 
vă că ea este interesată şi interpretează doar mediul imediat) — este tot ceea ce 
solicită din partea voastră continuumul spaţiu-timp personal. Pentru asta-i util 
ego-ul. 

Dar el trebuie echilibrat cu o practică spirituală intensă. De ce? Pentru că 
tot ceea ce vedeţi în afară şi fiecare aspect al vostru interior manifestă ideea de 
separare. Dacă nu contrabalansaţi acest lucru, veţi fi complet dominați; şi aşa 
apare sinucigaşul sau agresivul sau dependentul. Acestea sunt fiinţe al căror ego 
a luat-o razna, fără niciun echilibru mintal şi fără nicio înţelegere-de-sine sau 
autodisciplină. 

Aveţi capacitatea de a aplica metode care să vă echilibreze mintea egotică. 
Este foarte important să reduceţi şi să alegeţi critic ce priviţi la televizor. 
Vizionarea de violenţă sau pornografie este hrană pentru ego, având o vibraţie 
foarte scăzută. Şi vă provoacă probleme, deoarece vă coboară vibraţiile şi ațâță 
mintea să capteze şi alte frecvenţe de tip inferior. 

În schimb, când citiţi o carte spirituală, când citiţi o carte inspirată de 
Dumnezeu, se transmite vibrația acelei minţi superioare. Deci, dacă urmărirea 
unei emisiuni violente despre crime vă reduce vibrația, din contră, citirea sau 
ascultarea materialelor inspirate de Dumnezeu vă ridică vibrația şi vă permite să 
atingeţi o frecvenţă superioară. Mintea ego-ului este un receptor; acţionează în 

corpul fizic, dar preia informaţiile de la un anumit nivel de frecvenţă, şi exact pe 
aceea o experimentați. 

Nu-i ceea ce credeţi. Mintea egotică este o vibraţie pe care o captaţi, iar 
corpul vostru fizic este o demonstraţie a unei anumite mentalități. Numai prin 
antrenarea minţii şi prin exprimarea naturii voastre spirituale veţi echilibra 
mintea ego-ului. Sunteţi înconjurați de ego în lumea voastră. Tot ceea ce vedeţi 
şi experienţele din corp sunt impulsionate de ego şi este important să înţelegeţi 
magnitudinea minţii egotice. Cu toate acestea, vă stă în putere să influenţaţi 
modul în care o resimţiţi de-a lungul călătoriei voastre prin această încarnare. 


Iubire 


Iubirea este starea voastră naturală. Este vibrația a ceea ce voi numiți 
Dumnezeu sau Tot-ce-există, forța binevoitoare care impregnează totul cu viață 
şi energie. 

Formele pe care le vedeți nu sunt realitatea. Ele sunt interpretate ca atare 
de către dispozitivul senzorial numit corpul-minte al ego-ului. Şi astfel, vedeți 
lucruri care indică separarea, dar sub aceste forme, există o energie, o forță, care 
este o forță a iubirii. Este o forță de expansiune, care este natura creativității ce 
se exprimă veşnic. Deci asta este dragostea. 

Iubirea are anumite calități. Are calitățile de bunătate şi de exprimare. Are 
calitățile de creativitate, expansiune şi dăruire. Nu este limitată; are o vibraţie 
de natură expansivă. Iubirea pe care o trăiţi mulţi dintre voi — sau ceea ce 
numiţi iubire la nivelul vostru — nu este asta. Aceea este mintea ego-ului, care 
posedă, controlează, limitează şi restricţionează. Deci, vrem să înţelegeţi care 
este definiţia reală a iubirii. Este întotdeauna pozitivă, dă întotdeauna o senzaţie 
de bine, se expansionează şi se extinde mereu. Este nelimitată. Când simţiţi 
dorinţa de a poseda pe cineva sau de a-i pune restricţii pentru a-l păstra numai 
pentru voi, aceea este mintea ego-ului care încearcă să controleze; aceea nu este 
iubire. 

Aşadar, iată o distincţie foarte importantă pe care trebuie să o înţelegeţi: 
Dragostea la care ne referim ca Iubire Universală, Iubire Divină, Tot-ce-există, 
această iubire este iubirea care vă cheamă Acasă. V-aţi separat de această iubire 
în mod voluntar pentru a experimenta individualitatea şi separarea, aşa că 
mintea ego-ului se simte strivită de dragoste, din cauză că îi este opusă. Acesta 
este un alt motiv pentru care este foarte important să studiaţi materialele 
spirituale şi să practicaţi principiile iertării, bunătăţii iubitoare, compasiunii şi 

non-judecăţii. Toate acestea sunt aspecte asemănătoare între ele care pot reduce 
separarea dintre voi şi, prin urmare, separarea de dragoste. 

Iubirea nu discriminează. Iubirea nu desparte. Iubirea nu atacă în niciun 
fel. Este o extensie paşnică a lui Tot-ce-există. Când sunteţi separaraţi de acest 
principiu al iubirii, vă simţiţi singuri, izolaţi şi temători. Dar prin practica 
iertării, pe care o vom defini în continuare, veţi reveni la iubire şi veţi elimina 
ideile, gândurile şi blocajele din minte care vă împiedică să conştientizaţi 
prezenţa iubirii. 

Iubirea este mereu aici. Această forţă binevoitoare este întotdeauna aici, 
chemându-vă Acasă, dar judecăţile şi fricile vă împiedică să simţiţi această 
iubire. Scopul învăţăturii mele este de a vă ridica barierele din calea 
conştientizării prezenţei iubirii. Este întotdeauna aici, dar când sunteţi meschini 
şi când vă focalizaţi numai pe critică, limitare, frică şi atac, dragostea nu poate 
rezista în acea vibraţie. Iubirea are o vibraţie înaltă. Este o frecvenţă spre care 
trebuie să vă ridicaţi, iar prin practicarea acestor principii, vă veţi eleva vibrația 
suficient de sus încât să puteţi trăi iubirea. 

Dacă în relaţiile voastre nu există iubire, dar vizionaţi violenţă la televizor, 
mâncaţi nesănătos şi, poate, beţi alcool sau consumati droguri, aflaţi că acestea 
vă scad vibrația şi vă îndepărtează de frecvenţa tărâmului iubirii. Vă veţi creşte 
vibrația printr-o dietă sănătoasă, curăţarea minţii şi purificarea gândirii, iar 
atunci veţi păşi cu adevărat în tărâmurile unde poate fi simțită dragostea, 
creativitatea, sănătatea şi abundența vieţii. 

Aceasta este o ştiinţă. Nu este acea spiritualitate care v-a fost predicată — că 
Dumnezeu dă lucruri bune oamenilor buni şi lucruri rele oamenilor răi. Puteţi 
vedea clar că nu este aşa; lumea voastră nu se potriveşte cu această credinţă. 
Dar când observi că frecvenţa ta înaltă îţi permite să ai anumite experienţe 
minunate, atunci înţelegi că, dacă ai o stare de mai bine, poţi să te expansionezi 
ca dragoste către ceilalţi şi vei avea parte de multă abundență, cooperare şi 
colaborare pe acea frecvenţă vibraţională. 


lertare 


În continuare, vă cerem să vă gândiţi la iertare. Aceasta este calea pe care o 
recomandăm ca soluţie la problema voastră. Problema voastră este separarea de 
Unime. Nu mai sunteţi conştienţi de Ea. Totuşi, încă vă aflaţi în Sinele vostru 
mai mare, conectaţi la iubire, în legătură cu Tot-ce-există. Nu plutiţi în derivă şi 
rupţi de Sine, dar aţi pornit cu un aspect al sinelui vostru într-o călătorie foarte 
pasională şi, uneori, terifiantă. 


20 


Prin practica iertării, vă puteţi întoarce Acasă. Acest proces nu este ca o 
moarte. Nu este ceva ce puteţi înţelege. Procesul trezirii înseamnă întoarcerea 
Acasă. Cât timp vă aflaţi în ciclul reîncarnărilor, nu puteţi scăpa de viaţa asta 
prin moartea fizică. Moartea duce la renaştere şi tot mai multe vieţi, până când 
începeţi să înţelegeţi ce se întâmplă aici cu adevărat. Mintea voastră este 
Creatorul. Mintea voastră este Creatorul Divin al lumii voastre, dar nu înţelegeţi 
că exact asta faceţi, aşa că temerile şi neadevărurile din mintea voastră vă 
provoacă experienţe neplăcute în viaţă. 

Nu-i nevoie să aveţi experienţe neplăcute pentru a învăţa. Aceasta este o 
născocire — că oamenii ar trebui să sufere. Multe fiinţe suferă până când se 
satură de suferinţă, iar apoi încep să caute un nou mod de a se comporta. Dar nu 
aveţi nevoie să suferiţi. Puteţi alege chiar în acest moment să practicaţi iertarea, 
să studiaţi “Un curs de miracole” şi să citiţi această carte. În aceste cărţi găsiţi 
adevărul despre cum funcţionează viaţa, cum funcţionează creativitatea şi cum 
puteţi relua legătura cu acea conştiinţă iubitoare pe care o numiţi Dumnezeu 
sau Tot-ce-există. Vă întinde mâna, dar are o frecvenţă ridicată şi trebuie să 
urcați voi la acel nivel, findcă nu va cobori la nivelul vostru. Nu poate face asta; 
nu-i stă în natură. Este la înălţime. Şi trebuie să vă ridicaţi voi acolo, sus. Asta 
am făcut eu în acea viaţă pământească şi sunt foarte încântat să vă aduc toate 
informaţiile de care aveţi nevoie pentru a vă putea şi voi înălța în această viaţă. 
Nu trebuie să aşteptaţi să treceţi în viaţa de apoi, căci acolo nu veţi mai putea 
lucra ca fiinţe întrupate. Va trebui să renaşteţi şi să încercaţi din nou şi, 
bineînţeles, după cum ştiţi, veţi uita iarăşi totul. 

Aşadar, să profităm de această ocazie pentru a începe procesul de trezire, să 
punem în aplicare acum şi aici minunatele, splendidele lecţii pe care vi le 
oferim. Nu sunteţi abandonaţi. Voi înşivă L-aţi abandonat pe Dumnezeu, dar 
am decis că este timpul pentru un efort concertat al fiinţelor non-fizice ca să vă 
facem cunoscute aceste învățături la cât mai mulţi. Vrem să corectăm greşelile 
din istoria voastră mistificată şi să înfăţişăm adevărul, astfel încât să puteţi 
deveni voi înşivă un dispozitiv de comunicare cu Dumnezeu. Nu aveţi nevoie de 
intermediari, dar vă putem ajuta. Vă oferim serviciile noastre de învăţători şi 
instructori, dar o puteţi face şi singuri. De fapt, trebuie să o faceţi singuri. 
Nimeni nu o poate face în locul vostru. 

Partea întâi: Anii tinereţii 


- CAPITOLUL UNU - 


Cum a început totul 


Să începem cu începutul. Să începem cu naşterea mea. Mama mea a fost 
informată într-un vis că mă va avea. Într-un vis foarte viu şi animat, a purtat un 
dialog din care a aflat că va rămâne însărcinată, că va avea un copil care va 
aduce lumina în lume şi că spiritul acesta va intra în bebeluşul nenăscut şi va 
trăi ca fiul ei. I s-a spus în acel vis că va fi responsabilă pentru asigurarea 
condiţiilor de bază în care va trăi această fiinţă. I s-a spus să-l înveţe obiceiurile 
evreieşti, dar i s-a spus, de asemenea, să fie foarte blândă şi bună cu acest 
copilaş. I s-a spus să îl iubească necondiţionat, să îl iubească din toată inima, 
pentru că va avea nevoie de dragostea ei şi va avea uneori o viaţă dificilă, din 
cauza personalităţii şi naturii sale. 

Entitatea care a venit la ea în vis este ceea ce numiţi un arhanghel, o fiinţă 
dintr-un tărâm superior cu responsabilităţi faţă de Pământ, care asta a ales să 
facă, care este “născut” pentru această slujbă, ca să zicem aşa. Arhanghelii sunt 
responsabili de misiuni sau de fiinţe. Acest arhanghel a fost responsabil de viaţa 
mea, de transformarea şi educaţia mea. Am petrecut mult timp cu această fiinţă 
după ce am trecut dincoace, cu atâţia ani în urmă. În acea zi, această fiinţă a 
reuşit să comunice cu mama mea în vis. Mama i-a povestit tatălui meu despre 
vis, dar el nu a prea luat-o în serios, pentru că trăia în lumea masculină a 
rațiunii, judecăților şi acţiunii. 

Mama era o femeie intuitivă şi bună la suflet, deschisă către aceste tărâmuri 
invizibile, aşa cum sunt majoritatea femeilor. Acesta este motivul pentru care 
vedeţi mai multe femei în grupurile de transformare spirituală decât sunt în alte 
adunări, deoarece femeile sunt mai deschise către non-fizic. Ele sunt mai 
receptive prin firea lor; au o natură mai fluidă. Acesta este un fapt ce merită a fi 
reținut în acest moment — că mama, ci nu tatăl meu, era cea cu care se putea 
comunica mai uşor. 


Dărâmarea miturilor 


Acesta este începutul demontării ideii că bărbaţii joacă un rol mai 
important în organizaţiile spirituale sau culturale. Nu-i deloc aşa. În general, 

femeile joacă un rol mult mai important în transmiterea informaţiilor — în 
special, receptarea de informaţii noi — pentru că nu devin atât de ataşate 
structurilor, puterii sau politicii, precum bărbaţii. Aşadar, iată prima mea 
blasfemie strecurată în această poveste. Vor fi multe, vă asigurăm. 

Mama a vorbit cu acea fiinţă, care i-a spus că va naşte acest copil care va 
lumina lumea şi va transforma lucrurile. Deci mama era oarecum pregătită, dar 
povestea celor trei înţelepţi care au aflat despre venirea mea nu a fost reală în 
sensul poveştii din Biblie — această carte pe care o studiaţi atât de mult şi credeţi 
că este cuvântul lui Dumnezeu. Au existat, într-adevăr, şamani şi discipoli ai 
spiritualităţii ezoterice care au primit aceste informaţii, la fel cum orice medium 
sau clarvăzător poate obţine asemenea informaţii. În acest sens, nu a fost ceva 
neobişnuit, pentru că există multe persoane care primesc mereu informaţii 
spirituale. Aşadar, au circulat unele zvonuri prin satele şi câmpurile din jurul 
locului unde m-am născut şi oameni care ştiau că se va naşte cineva important, 
dar nu s-a făcut deloc mare zarvă. Nu s-a zguduit societatea. A fost doar o mică 
ştire care s-a întins prin sferele spirituale. Nu eram important în acel moment. 

Concepţia copilului nu s-a petrecut aşa cum se povesteşte. Cu certitudine, a 
existat o relaţie conjugală normală între mama şi tatăl meu şi m-au creat aşa 
cum este conceput orice copil. Dar pe tot parcursul sarcinii, mama simţea că 
intrase în ea o energie specială, şi într-adevăr, aşa era. Încă de la începutul 
experienţei mele de om, mi-au fost transmise prin corpul mamei foarte multe 
energii şi informaţii spirituale. Vibraţia ei a fost crescută ca frecvenţă pentru a 
sprijini dezvoltarea mea fizică, fiindcă aveam nevoie să cresc într-un trup 
masculin puternic, musculos şi flexibil, aşa că acestui corp — corpul acestui copil 
care se dezvolta în interiorul ei — i s-a acordat o atenţie deosebită din partea 
tărâmurilor non-fizice. 

În fiinţa care se creează într-un trup de femeie, energiile pot fi 
transformate, sistemele chimice pot fi catalizate, iar lumina, iubirea şi 
informaţiile pot fi infuzate în fel şi chip. Fiinţa apare din spirit; nu apare fără 
niciun motiv. În momentul concepţiei, forma fizică, corpul este stimulat de 
spiritul care doreşte să trăiască o viaţă umană, deci este stimulat din non-fizic. 

Aici voi aborda această idee mult controversată în cultura voastră: când 
anume intră spiritul în corp. Când devine embrionul om? Când se poate spune 
că este viu? Când este o fiinţă sacră? Ei bine, este o fiinţă sacră chiar înainte de a 
se naşte; chiar şi fără corpul fizic. Şi acum, să comentăm pe subiectul avortului 
— care se iveşte natural în acest punct, nu-i aşa? Veţi dori să ştiţi când anume 
exact am devenit acea fiinţă cunoscută sub numele de Isus, ca informaţia să fie 

folosită în dezbaterile de pe Pământ privind momentul în care poate avea loc 
întreruperea de sarcină, dacă se doreşte. Vă spunem că spiritul are întotdeauna 
posibilitatea de a intra sau ieşi din corp şi nu se poate spune niciodată că spiritul 
a intrat definitiv în corp. Un spirit poate părăsi corpul la orice vârstă, înainte de 
naştere sau după naştere. Te poţi decide să-ţi părăseşti corpul când ai trei ani. 
Te poţi decide să-ţi părăseşti corpul când ai douăzeci de ani. Te poţi decide să-ţi 
părăseşti corpul când ai şaizeci de ani. Te poţi decide să-ţi părăseşti corpul când 
ai două săptămâni, în uter, schimbându-ţi poziţia sau schimbându-ţi ideile. 

Vă atragem atenţia asupra acestui subiect, că trupul fizic este darul 
spiritului pentru lume şi nu o văduveşte cu nimic dacă decide că nu mai vrea să 
se nască — când spiritul nu vrea să intre într-un cămin unde este nedorit sau 
respins. Pentru spirit, acela nu ar fi un loc prea grozav să crească, să înveţe şi să 
se exprime. Spiritul înţelege situaţia dacă mama pune capăt manifestării fizice a 
fătului — acea fiinţă nenăscută, fizic nedezvoltată, care nu poate supravieţui din 
propria voinţă. Spiritul va crea un alt corp — poate în aceeaşi femeie, poate în 
alta — în funcţie de circumstanţe şi de ceea ce doreşte el să facă. 

Nu trebuie să credeţi că aţi împiedicat naşterea unui suflet. Nu este cazul. 
Nu sunteţi atât de puternici. Sufletul va crea un alt corp cu altă ocazie, în aceeaşi 
femeie sau în corpul altei femei. Are multe opţiuni şi nu este limitat de faptul că 
voi aţi distrus o structură fizică. Are compasiune şi cunoaştere, şi va înţelege că, 
dacă o femeie decide că nu poate avea un copil, aceasta este voinţa sa liberă. 
Este decizia ei şi depinde numai de ea dacă simte că poate face faţă unei sarcini 
atât de importante. Nu este treaba nimănui ce alege ea să facă. 

Acesta este comentariul nostru asupra acestui subiect. În mod clar, suntem 
pro-viaţă. Iubim viaţa şi ne place să trăim, dar voi aveţi liber-arbitru şi, din 
partea noastră, nu există nicio judecată sau pedeapsă pentru ceea ce faceţi. Dacă 
o femeie decide că nu poate duce o sarcină cu dragoste, este liberă să facă ceea 
ce doreşte şi nu va fi pedepsită în niciun fel pentru acea decizie. Un spirit care 
doreşte să se nască nu poate fi împiedicat atât de uşor. Spiritele nenăscute sunt 
foarte hotărâte să-şi creeze un corp şi găsesc multe femei receptive. 


Un început obișnuit 


M-am născut într-un mod normal, ca un copil normal, nedemonstrând 
nimic neobişnuit prin corpul fizic sau prin energia mea. Dar aveam sădită în 
mine o sămânță a transformării, o sămânță a răzvrătirii. M-am născut pentru a 
schimba lumea. M-am născut pentru a schimba societatea restrictivă şi tiranică, 
plină de învățături greşite şi ritualuri inutile şi violente. M-am născut pentru a 

aduce lumină în lume — nu prin distrugere, ci prin iluminare, prin răspândirea 
adevărurilor. Dar ca prunc, eram la fel de obişnuit ca oricare dintre voi, iar 
mama m-a iubit aşa cum orice mamă îşi iubeşte pruncul. 

Am trăit o viaţă obişnuită în primii ani. Eram un copil vivace şi sănătos. Mă 
simţeam bine în corpul meu. O parte din mine ştia că sunt destinat unor lucruri 
măreţe. Am avut acest sentiment toată viaţa: ştiam că voi fi neobişnuit şi că voi 
participa la evenimente extraordinare. Nu înţelegeam prea exact, dar am avut 
întotdeauna acest sentiment, această impresie. Mulţi dintre voi aţi avut acest 
sentiment că sunteţi destinaţi pentru ceva special, şi este adevărat! În acest 
sens, nu am fost diferit de voi. Fiecare vă naşteţi cu un fel de hartă în voi, care 
apare ca un sentiment. Se simte ca o pasiune. Se simte ca un interes special şi 
aşa am simţit eu în copilărie. Ştiam că sunt diferit. Ştiam că voi fi diferit. 

Aş dori să vă spun celor care recunoaşteţi această calitate în propria voastră 
copilărie că asta demonstrează ideea că nu sunteţi diferiţi de mine. Sunteţi la fel. 
Vă naşteţi cu dorinţa unei vieţi care arată într-un anumit fel. Vă naşteţi 
interesaţi de anumite subiecte şi cu pasiunea de a face anumite lucruri. Unii 
sunteţi studioşi şi intelectuali şi nu vă interesează să alergaţi şi să vă jucaţi; alţii 
aveţi manifestări fizice intense şi nu vă pasă de carte. Unii nu sunt mai buni 
decât ceilalţi. Spiritele nu vă judecă pentru ceea ce alegeţi să faceţi. Pasiunea 
voastră vă indică scopul vieţii. Acesta este un alt subiect pe care îl vom detalia, 
dar am dori să-l menţionăm aici, doar în treacăt, vorbind despre copilăria mea. 
Scopul vieţii mele era arătat de ce anume mă pasiona: să vorbesc cu oamenii, să- 
i ajut pe cei năpăstuiţi, să ofer sprijin celor care aveau nevoie şi să mă 
împotrivesc în faţa agresorilor şi celor care dovedeau cruzime sau intoleranţă 
faţă de cei mai slabi. 

M-am implicat de multe ori în tinereţe în astfel de chestiuni şi am fost adus 
adesea în faţa autorităţilor de la şcoală pentru că-i apăram pe cei năpăstuiţi; 
totuşi, eram ferm convins că fac ceea ce trebuie, ştiind că fac ceea ce trebuie. 
Poate că, uneori, m-am cam lăsat purtat de entuziasm, dar întotdeauna am 
simţit nevoia de a ajuta, nevoia de a fi iubitor şi grijuliu cu ceilalți. 

Am crescut în familia mea. Am avut fraţi şi surori. Nu eram singurul copil. 
Din acea carte pe care o numiţi Biblia rezultă că aş fi fost o fiinţă solitară, fără 
familie şi prieteni, dar am fost un băiat obişnuit. Aveam patru fraţi şi surori şi ne 
jucam, ne certam şi ne băteam, chestii d-astea, lucruri normale într-o familie. 
Eu am fost întotdeauna un pic mai îndrăzneţ, ceva mai diferit. Deseori ieşeam în 
evidenţă. Plecam să explorez natura sau stăteam cu un grup de copii discutând 

de ce se întâmplă lucrurile şi care este sensul lor, chiar şi la o vârstă fragedă de 
zece sau unsprezece sau doisprezece ani. 

Eram foarte curios cum funcţionează lumea şi de ce oamenii făceau ceea ce 
făceau şi nu le puteam înţelege cruzimea. Nu puteam să înţeleg de ce se 
maltratează oamenii unii pe alţii, aşa că mă ridicam în biserică şi puneam 
întrebări rabinilor. Îi întrebam: „Dacă există un Dumnezeu iubitor, atunci de ce 
suntem cruzi unii cu ceilalţi?” Mă ridicam în picioare şi puneam acest gen de 
întrebări, iar ei se simteau foarte deranjaţi. Erau foarte deranjaţi de faptul că îi 
contraziceam. Erau deranjaţi că nu le înghiţeam medicamentul fără discuţie. De 
aici a apărut reputaţia mea de învățăcel religios certăreţ şi care face probleme. 

Nu mă mulţumeau explicaţiile lor. Spuneau adesea că aşa stau lucrurile, iar 
asta nu mă satisfăcea. Aveam o minte curioasă şi penetrantă. Citeam mereu 
textele spirituale pe care le aveam la îndemână şi găseam interpretări diferite. 
Aduceam aceste observaţii în faţa profesorilor, iar aceştia se cam supărau pe 
mine pentru că le puneam la îndoială opiniile şi le sugeram că poate greşeau. 
Dar eu ştiam că am dreptate. În inima şi sufletul meu, ştiam că am dreptate. 


Un adolescent rebel 


Ca adolescent, am continuat pe calea căutării personale. Când aveam 
şaisprezece sau şaptesprezece ani, mă săturasem de convenţii. Mă săturasem de 
reguli şi am început să mă rup de structurile societăţii considerate respectabile 
în acea vreme. Am început să mă aventurez pe cont propriu în explorarea 
naturii. Mă îndeletniceam cu activităţi recreative normale pentru un adolescent 
(chiar şi în vremurile voastre ar fi considerate ca atare): mă certam cu părinţii, 
lipseam de acasă fără a spune nimănui unde mă duc. Mă deranjau restricţiile şi 
regulile şi am început să-mi petrec timpul cu oameni de proastă reputaţie. Am 
început să beau puţin, să particip la chefuri. Am început să-mi explorez 
masculinitatea cu femeile, să mă iau la bătaie şi să mă amestec cu drojdia 
societății. 

Nu asta vor să audă bisericile voastre. Nu vor să audă că am fost un 
adolescent care tulbura apele. Dar aşa se întâmplă cu mulţi adolescenţi care vă 
fac probleme în societatea voastră. Prin asta, ei vă anunţă că nu sunt interesaţi 
să se conformeze regulilor voastre, pentru că ei vă observă dependenţele, 
tristeţea şi depresia, problemele financiare şi familiale, şi vă anunţă că nu sunt 
interesaţi să trăiască în acelaşi fel — iar atunci voi îi numiţi răi. Îi numiţi 
delincvenţi, dar ei, pur şi simplu, îşi exprimă adevărul şi anume că nu doresc să 
trăiască aşa cum aţi făcut-o voi şi că au propriul liber-arbitru. Toate fiinţele au o 

voinţă liberă. Tuturor fiinţelor li s-a dat propriul sistem de ghidare, care le 
conduce dorinţele şi individualitatea, şi au dreptul să-şi exprime nemulţumirea 
faţă de acel mod de a trăi. 

Desigur, în prezenta epocă istorică, mulţi tineri nu doresc să vă calce pe 
urme. Ei nu doresc să-şi distrugă planeta prin poluare şi război, şi totuşi îi 
numiţi delincvenţi. Spuneţi că se comportă urât. Dar adevărul este că voi sunteţi 
cei care vă comportaţi urât, voi, cu maşinile voastre care emit gaze, cu metodele 
voastre otrăvitoare de producţie a alimentelor şi cu sistemele voastre politice şi 
economice care lucrează în favoarea celor bogaţi şi puternici. Ei nu doresc să vă 
copieze stilul de viaţă de sclav la o ipotecă bancară sau la un loc de muncă pe 
care-l urâţi. Sunt mult mai preocupaţi să se exprime şi să trăiască în libertate şi 
bucurie, iar eu îi susţin din toată inima. 

Când consideraţi că tinerii se comportă urât, aduceţi-vă aminte că şi eu m- 
am purtat urât, pentru că nu doream să fiu restricţionat şi încătuşat de cultura 
în care trăiam. Vedeam că oamenii erau nefericiţi. Vedeam că erau oprimaţi şi 
trăiau în închisori create cultural, aşa că eu n-am intrat în ele. Nu respectam 
regulile şi nu mă purtam după cum dicta religia, cultura şi vremurile. Deci eram 
un delincvent. Eram un rebel. Am şocat şi am deranjat. 

Manifestam o energie puternică; mă exprimam deschis; şi eram curios să 
experimentez. Îmi făcea o imensă plăcere să fiu aşa, în ciuda supărării mamei 
mele — care era foarte preocupată şi îngrijorată în privinţa mea, şi care credea că 
voi deraia de la normal. Dar ea nu înţelegea că eu adunam informaţii şi îmi 
afirmam independenţa, care a fost un aspect important al acelei perioade din 
viaţa mea. Căci în acel timp şi loc, fiinţele erau căsătorite de tinere şi 
îndoctrinate foarte devreme în închisoarea culturală, iar eu nu am vrut să mă 
prind în aşa ceva. Nu vroiam să mă aşez la casa mea şi să mă căsătoresc de 
tânăr, să întemeiz o familie şi să fiu închis în acel gen de viaţă limitată şi 
limitativă. Vroiam mai mult; vroiam mult mai mult şi am început să şi obţin. 

Ne-am revoltat împotriva autorităţilor religioase şi politice din acel timp şi 
loc. Existau multe restricţii impuse tinerilor şi multe cerinţe pe care societatea 
ne spunea că trebuie să le respectăm. Femeilor li se spunea să fie foarte 
modeste, să-şi acopere corpul şi să se căsătorească cu primul bărbat care le arăta 
puţină atenţie, atâta timp cât venea dintr-o familie cu reputaţie. Tinerilor li se 
spunea să se comporte într-un mod religios, conform dogmei sacrificiilor, să 
respecte anumiţi oameni, locuri şi lucruri care erau considerate de mare valoare 
politică, economică şi religioasă. 

Am fost cu adevărat un spirit liber în această societate reglementată şi 
despotică. Trebuie să înţelegeţi că se locuia în comunităţi mici. Erau oraşe şi 
sate mici şi izolate în zone îndepărtate şi, dacă nu respectai poruncile 
autorităţilor, erai ostracizat, erai pedepsit şi, deseori, izolat ca un paria. 
Cunoaşteţi acea expresie de a fi „trimis la Coventry”, adică de a nu ţi se vorbi, de 
a nu fi acceptat în grup. Desigur, aceasta era o formă puternică de pedeapsă în 
acele timpuri şi locuri. Ideea de a fi dat afară din structura socială a satului îi 
speria foarte tare pe oameni, dar bineînţeles că nu mi-a fost frică de asta, 
datorită conexiunii mele cu non-fizicul. 

Începusem deja să primesc informaţii încă din adolescenţă. Asta se 
întâmpla înainte de iluminarea şi trezirea mea, dar obţineam informaţii prin 
intuiţie şi prin sistemul meu de ghidare, care era foarte antagonic cu 
autorităţile. Eram destul de sfidător şi am avut multe dispute cu rabinii, părinţii 
şi profesorii, structurile organizatorice ale comunităţii. Am început să mă 
confrunt cu aceste situaţii când mă apropiam de vârsta adultă tânără. La acea 
vârstă începeau să fie exercitate marile constrângeri asupra tinerilor din cultura 
mea. Atunci am început să mă revolt. 


Întâlnirea cu Maria Magdalena 


Eram un grup de prieteni care ne petreceam timpul împreună şi ne situam 
la periferia societăţii. Draga mea Maria era una dintre noi. Ea se afla acolo nu 
pentru că ar fi avut o fire rebelă, ci din cauza că familia ei avea mari dificultăţi 
financiare. Mama ei a trebuit să devină spălătoreasă şi să aibă de a face cu 
elemente de proastă reputaţie ale societăţii, aşa că i s-a dat numele de „femeie 
uşoară”. Însă, ea nu era aşa ceva. Era o femeie săracă care trebuia să facă acea 
muncă de jos pentru a-şi întreţine familia. Nu mai avea soţ. El murise, aşa că era 
obligată să-şi întreţină singură familia. Şi uite aşa, proasta ei reputaţie a căzut şi 
pe fiica sa, Maria. 

Maria se simţea singură, iar noi eram un grup de oameni fericiţi şi 
minunati. În grup mai erau alte câteva femei. Eram opt sau zece cu totul. 
Uneori, ne chercheleam. Alteori, urcam pe dealuri şi eram foarte gălăgioşi în 
comparaţie cu restul societăţii, dar nu se compară cu ceea ce faceţi voi în 
prezent. Nu existau droguri. Procuram ocazional nişte vin şi ne ameţeam puţin, 
dar la atâta se reducea comportamentul nostru urât. Cea mai gravă infracţiune 
pe care am comis-o a fost aceea că, pur şi simplu, eram nişte bărbaţi şi femei 
nesupravegheaţi, de capul nostru, fără ochiul opresiv al elitei conducătoare 
aţintit asupra noastră. 

Atunci, Maria şi cu mine am început să ne îndrăgostim unul de celălalt. Ne 
petreceam timpul împreună, ne aşezam pe stânci cu privelişti frumoase şi 
discutam despre viaţa spirituală şi despre ceea ce ne doream în viaţă. Ne 
împărtăşeam multe idealuri, multe idei şi discutam despre principii filosofice, 
despre învăţăturile cu care crescusem. Vorbeam despre antipatia noastră faţă de 
restricţii, reglementări, reguli şi arbitrariul tuturor acestora. Am început să 
înțelegem că, dacă există într-adevăr un Dumnezeu în ceruri, atunci cu 
siguranţă că natura noastră nu contravine voinţei Sale. Aveam lungi discuţii 
despre acest concept — că, dacă, prin structura ta, te-ai născut cu o afinitate 
pentru anumite lucruri, de ce ar fi „corect” opusul ei? Desigur, acesta este un 
argument logic, pe care vi-l propun şi vouă, ca fiinţe aflate într-o călătorie 
spirituală. 

Fiindcă citiţi aceste rânduri, înseamnă că, într-adevăr, căutaţi îndrumare. 
Vă întrebaţi serios cum vă veţi găsi propriul drum şi, desigur, aceasta este calea. 
Aveţi o tendinţă naturală spre anumite subiecte, spre anumite interese şi tipuri 
de oameni. Ar fi ilogic să credeţi că aveţi menirea să faceţi altceva. Cu toate 
acestea, părinţii, şcolile, religiile şi liderii politici vă spun că trebuie să faceţi ce 
vă spun ei. Dar logica să nu vă părăsească! În niciun fel, nici în Ceruri şi nici pe 
Pământ, natura divină a acestui univers nu v-ar împinge să faceţi ceva care să 
contravină înclinaţiei voastre naturale. Trebuie să înţelegeţi că ar fi ilogic. 

Gândiţi-vă la ceva sau la cineva de care vă simţiţi foarte atraşi. Gândiţi-vă 
cum vă simţiţi când aveţi dorinţa puternică de a face ceva. Vă cuprinde întregul 
corp. De fapt, nu prea puteţi să i vă opuneţi. Este nevoie de multă practică 
pentru a vă învinge sistemul de ghidare interioară şi, bineînţeles, asta fac 
sistemele şcolare, îndoctrinarea din familie şi studiul duminical: Vi se 
înlocuieşte sistemul natural de ghidare şi sunteţi învăţaţi să faceţi contrariul. Şi 
astfel, viaţa voastră nu mai este a voastră, ci o reprezentare a principiilor şi 
ideilor altora. Asta discutam cu Maria în numeroasele noastre lungi după- 
amieze, şi am început să ne îndrăgostim, pentru că vedeam că împărtăşim 
aceeaşi rațiune de a exista, o dorinţă similară de libertate şi exprimare de sine. 

Eu lucram în tâmplărie. Acesta este adevărul despre mine. Eram atras de 
această formă de creativitate, iar ei îi plăcea să coasă şi să gătească, aceste 
treburi femeieşti, dar pe care nu le consideram ca fiind mai puţin valoroase 
decât ale mele. Am înţeles că asta fusese învățată şi că îi plăcea acea formă de 
creativitate. Aşa că ne ajutam reciproc. Eu confecționam deseori mici obiecte 
pentru casa ei. Mama ei era foarte ocupată cu munca necesară pentru 
supraviețuirea familiei, aşa că nu s-a prea amestecat în relaţia dintre mine şi 

Maria. Mergeam uneori la ea acasă, iar ea îmi pregătea masa. Luam masa în 
familia ei. Mă plăceau foarte mult; eram foarte amuzant, povesteam, imitam şi 
batjocoream autorităţile culturii noastre din acele vremuri. Eram un foarte bun 
comediant. Eram foarte spontan şi un fin observator şi aveam talent să imit 
modul în care mergeau şi vorbeau oamenii. La cină, deseori le povesteam, 
Mariei şi familiei sale, poveşti despre rabini şi centurioni romani, care le distra 
nemaipomenit. Ştiam multe snoave d-astea. Ştiam foarte multe! 

Dar trăiam în armonie cu mine însumi. Nu credeam minciunile că, dacă nu 
fac un lucru sau altul, Dumnezeu mă va condamna. Nu credeam asta. Simţeam 
că sunt în armonie cu ceva mult mai măreț decât mine, care venea sub formă de 
intuiţie, sub formă de vise şi sub formă de voci în creier, care, în mod clar, nu 
îmi aparţineau, dar erau iubitoare şi de încredere. Ştiam că multe profeţii şi 
multe informaţii din trecut fuseseră transmise în acest fel şi nu mă îndoiam de 
mine. Nu mă îndoiam că primesc comunicări divine. Existau multe astfel de 
referinţe în textele religioase pe care le citeam la acea vreme. 

Pe atunci, nu se numea Biblia. Se numea Tora; adică Vechiul Testament, 
care, desigur, nu aşa se numea atunci. Era numit Testamentul. Era doctrina care 
se citea în templele şi sinagogile vremii. Fiind versat în ele, eram familiarizat cu 
aceste pasaje. Şi o mare parte din informaţiile pe care le primeam din non-fizic 
erau despre acest material, erau interpretările reale ale acestuia şi ce însemna cu 
adevărat, ce era Grădina Edenului, genul acesta de chestiuni. Am studiat acest 
material mult timp. Aceasta era plăcerea mea principală, să studiez aceste texte 
şi doctrine religioase. Le ştiam bine şi eram foarte bun la analizarea, studierea şi 
înţelegerea acestor materiale. Asta făceam în timpul liber în primii ani după ce 
împlinisem douăzeci de ani. 

Eu şi Maria am petrecut mult timp împreună de-a lungul anilor şi, în cele 
din urmă, ne-am căsătorit. La vârsta matură de douăzeci şi şapte de ani, m-am 
căsătorit cu Maria şi ne-am amenajat propriul cămin. Dar eram prieteni şi chiar 
iubiţi de mulţi ani. Deveniserăm intimi de când ne petreceam împreună 
perioade lungi şi minunate. Nu solicitaserăm aprobarea autorităţilor din chiar 
motivul pe care l-am menţionat: Nu trăiam o viaţă acceptată de ele şi nu am 
simţit, în inimile noastre, că am avea nevoie de binecuvântarea lor. Simţeam că 
avem binecuvântarea Spiritului, datorită pasiunii noastre unul pentru celălalt, 
faptului că ne cunoşteam bine reciproc şi că ne iubeam cu adevărat. 

Aşa că ne-am cunoscut intim înainte de a ne căsători, dar acest lucru nu ne- 
a deranjat. Pasiunea noastră era sănătoasă şi bazată pe o relaţie de iubire şi 
devotament. Ştiam că vom fi împreună şi că ne vom căsători şi vom avea un 

cămin împreună. În cele din urmă, am decis să o facem, pentru că Maria dorea 
să aibă un copil. Asta doream şi eu. Ştiam că, dacă va fi să aducem un copil pe 
lume, atunci va fi bine să ne căsătorim. Acesta este, desigur, motivul pentru care 
m-am decis pentru acel pas. Dar uite că am luat-o un pic înainte. Mai vreau să 
vorbesc despre anii vârstei de douăzeci de ani. 


Primele învățături și călătorii 

Țineam cursuri, cursuri informale, discutând aceste materiale religioase cu 
tinerii, care erau privaţi de drepturi şi deziluzionaţi de autorităţi. Unii dintre ei 
se supărau pe mine când dădeam o interpretare diferită unei Scripturi sau 
sugeram că, poate, Scriptura era predată greşit în sinagogile la care mergeau ei. 
Dar acest lucru nu mă deranja. Eram întotdeauna deschis la discuţii sau 
contraziceri sănătoase. Eram întotdeauna deschis să aud punctul de vedere al 
altcuiva, dar eram foarte bine şcolit în principiile conexiunii spirituale cu non- 
fizicul şi în textele din Vechiul Testament, cum îl numiţi voi. Unele dintre 
discuţii deveneau aprinse, dar câştigam adesea, datorită cunoştinţelor mele 
superioare despre aceste subiecte. 

Rolul de învăţător nu a fost unul nou în viaţa pe care am dus-o după 
iluminare. Aveam deja un soi de ucenici încă de la vârsta de douăzeci de ani. 
Hoinăream cu grupul meu de băieţi şi fete, colindam încolo şi încoace prin sate 
şi oraşe — nu ca o bandă de tâlhari, aşa cum ar părea. (Mediumul îi vizualizează, 
într-adevăr, în acest fel.) Nu eram periculoşi, deloc. Pur şi simplu, exploram 
mediul înconjurător. Exploram şi ne avântam în aventuri pentru a găsi alte 
persoane interesante, noi domenii de interes. Călătoream până în oraşele 
portuare şi întâlneam oameni de peste mări şi ţări, ceea ce era foarte fascinant la 
vremea respectivă. 

În aceste excursii ne-am dat seama — acei câţiva dintre noi care eram 
suficient de curajoşi să ieşim din condiţionările culturale şi să participăm la 
acest gen de activităţi — că mai existau multe alte religii şi multe alte locuri în 
care se putea merge. Atunci am început să capăt interes pentru alte societăţi şi 
culturi, în special cele dinspre soare-răsare faţă de zona mediteraneană unde 
trăiam. Mulţi călători veniţi din India, Asia Centrală şi Asia de Sud-Est treceau 
prin acea zonă a lumii, aşa că am aflat multe poveşti despre alte religii şi alte 
zone care mi-au stârnit interesul şi, cu adevărat, m-au influenţat foarte mult. 

Am căpătat o mare dorinţă de a călători în acele zone şi de a le cerceta 
religiile pentru a afla despre cultura lor, despre stilul lor de viaţă şi cu ce se 
ocupau. Într-adevăr, după o astfel de călătorie într-un oraş-port, m-am decis să 

călătoresc spre acele locuri. Maria rămăsese acasă. Atunci încă mai trăia cu 
mama ei, înainte să fim un cuplu căsătorit. 

M-am dus acasă la ea şi i-am spus că doresc să fac o călătorie, că voi merge 
într-o drumeţie în altă parte a lumii şi că o voi lăsa acasă pentru o vreme. Asta a 
provocat o mare ruptură între noi. Era foarte supărată şi n-a vorbit cu mine 
destul de mult timp. Dar am aşteptat răbdător să se liniştească. A durat câteva 
săptămâni. De fapt, ea era foarte îngrijorată că o părăsesc şi credea că nu mă voi 
întoarce la ea. Nu era cazul. Voiam din toată inima să mă întorc. Dar, pur şi 
simplu, ceva din mine simţea că trebuie să merg într-o călătorie iniţiatică. 
Bineînţeles că pe atunci nu se numea aşa; pe vremea mea, se numea conduită 
inacceptabilă. 

Am fost puternic criticat de mulţi oameni din jurul meu când am decis să 
fac acest lucru, pentru că decisesem să plec fără niciun tovarăş din grupul meu. 
La acel moment, aveam douăzeci şi patru de ani şi eram un bărbat în toată 
puterea cuvântului. Eram bine clădit, puternic şi independent. Ştiam că am 
nevoie de mai multe informaţii. Îmi era sete de informaţii şi intuiţia îmi spunea 
că trebuie să o fac. Când ascultam poveşti despre Orientul Îndepărtat, India şi 
astfel de locuri, simţeam o dorinţă copleşitoare de a merge acolo şi nu m-am 
putut opri. 

I-am spus toate acestea Mariei, iar ea a fugit din cameră plânsă şi necăjită, 
ştiind că voi pleca pentru multă vreme, pentru că destinaţia era foarte 
îndepărtată. Nici nu-mi dădeam seama cu adevărat cât de departe era sau cât va 
dura, dar ea probabil simţea în inima ei că această călătorie îmi va lua ceva 
timp. 

- CAPITOLUL DOI - 
Călătoria 


Să ne întoarcem la momentul când i-am spus Mariei că urma să plec într-o 
călătorie. La acea vreme, eram prieten cu un căpitan al unei nave dintr-un port 
pe care-l vizitasem. Eu şi grupul meu de prieteni călătorisem până acolo de 
câteva ori şi ne întâlnisem deseori cu acest om care avea o corabie. Am devenit 
prieteni buni în răstimpul unui an, aşa că nu mă avântasem fără o bună 
chibzuinţă. Căpitanul vorbea acelaşi dialect ca şi mine. De fapt, vorbea multe 
limbi, ceea ce mi s-a părut fascinant. Mi s-a părut foarte interesant că putea 
conversa cu atât de multe tipuri diferite de oameni. 

Tocmai această relaţie m-a determinat să mă aventurez într-o călătorie în 
străinătate, ca să zic aşa. El a fost de acord să călătoresc cu el o perioadă de timp 
şi să vizitez nişte ţinuturi care nu-mi erau familiare, care nu erau familiare 
nimănui dintre cunoscuţii mei, în afară de el. Mi-a vorbit despre destinațiile şi 
experienţele sale. Eram foarte intrigat, în special de experienţele legate de 
practicile religioase şi spirituale, căci asta era specialitatea şi pasiunea mea. 

În ziua în care am plecat, Maria a fost foarte supărată. De fapt, nici n-a 
venit să-mi ureze rămas bun. Mi-am adunat câteva haine, nişte bani şi nişte 
mâncare, toate ambalate pentru drumeţia către oraşul-port, dar ea a rămas în 
camera ei, plângând. În ciuda eforturilor mele, nu m-a lăsat s-o văd. I-am spus 
că o iubesc şi că fac asta pentru binele superior al vieţii mele. Voiam să înţeleagă 
că mă voi întoarce cu informaţii care vor schimba modul în care vedem 
lucrurile, modul în care trăim împreună şi ne va îmbogăţi viaţa, dar nu putea 
înțelege. Desigur, în acele vremuri, femeile nu erau libere să călătorească aşa 
cum sunt astăzi. Erau încorsetate în constrângeri culturale. În ciuda stilului 
nostru neconvențional, ea încă trăia ca o simplă femeie dintr-un orăşel, care era 
închisoarea sa esenţială. Reuşisem să ne strecurăm printre nişte reguli, dar 
structura de ansamblu a societăţii nu îi permitea să vină cu mine. Ar fi fost 
alungată complet şi pentru totdeauna din familia ei şi din orăşelul în care trăia. 

Am decis să merg singur în această călătorie nu pentru că mi-ar fi făcut 
plăcere să o părăsesc, ci datorită iubirii pentru ea. Aş fi vrut să vină cu mine mai 
mult decât orice, dar nu ştiam în ce teritorii aveam să mă aventurez şi nu 
doream ca, la întoarcerea acasă, oamenii să nu-i mai vorbească, din cauză că nu 
ar mai fi privit-o ca pe o femeie respectabilă. 

Înţelegeţi: miturile jertfei şi suferinţei 


Aţi putea spune că am fost egoist plecând în aventura mea şi n-aţi 
greşi. La începutul practicilor voastre spirituale, când vă aventuraţi în 
această nouă lume a cunoaşterii, este nevoie să fiţi egoişti într-o anumită 
măsură. Există o învăţătură importantă care este folosită greşit şi asociată 
cu numele meu într-un mod definitoriu — ideea de sacrificiu şi ideea de 
suferinţă. Răstignirea, modul în care am murit descris în Biblie, a devenit o 
metaforă pentru vieţile tuturor şi a fost prescrisă în special pentru femei, 
această idee că, dacă suferiţi şi vă sacrificati, veţi ajunge în cer. Acesta nu 
este deloc mesajul răstignirii mele! Nu asta este semnificaţia poveștii. În 
niciun caz nu se poate face o asemenea asociere cu numele meu şi, cu 
siguranţă, nu se poate asocia suferinţa, chinul şi martiriul cu mersul în Cer. 
Nu au nimic de-a face cu asta. Este o totală şi absolută născocire. 

Aici doresc să vă spun că cei care vă aflaţi deja pe o cale spirituală — 
sau care vă veţi aventura pe o cale spirituală după ce citiţi acest material — 
va trebui să vă concentrați asupra propriei minţi, va trebui să vă concentrati 
asupra voastră înşivă. Făcând asta, veţi deveni o persoană mult mai 
valoroasă, mai puternică şi mai plăcută. Aţi putea replica că ar fi mult mai 
valoros să nu vă concentrați asupra propriei persoane, ci asupra celorlalţi, 
dar acest lucru nu este valabil pentru majoritatea dintre voi. În realitate, 
majoritatea dintre voi deveniți foarte aspri când vă sacrificati pentru alţii. 
Cei mai mulţi deveniți foarte nemulţumiţi şi acri atunci când vă sacrificati 
pentru alţii. Când te rupi de pasiunile şi bucuriile tale, devii bolnav şi 
deprimat, iar asta nu serveşte nimănui. Ajungi să fii o povară pentru alte 
fiinţe şi, de fapt, ajungi să nu fii de niciun folos. lată, deci, alte afirmaţii 
blasfemice pe care doresc să le fac: Sacrificiul nu este necesar! Suferinta 
nu este necesară! Martiriul nu este necesar! 

Acestea nu au nimic de-a face cu realizarea stării de conştiinţă care vă 
va aduce într-o stare paradisiacă, de pace. Niciunul dintre aceste lucruri nu 
este necesar, dar structurile religioase din societatea voastră v-au spus 
acea poveste de-a lungul timpului pentru a-şi atinge propriile scopuri şi 
pentru a îndepărta oamenii de pasiunile şi sursa lor de putere, care este 
legătura cu Spiritul prin bucurie. Ei au folosit aceste principii în propriul lor 
interes şi beneficiu. 

De aceea amintesc acest aspect al poveştii. Simţeam în inima mea, de 
la sistemul de ghidare pe care îl urmam de mulţi ani şi de la spiritele pe 
care le ascultam de mulţi ani (pentru că au continuat să vorbească cu mine 

în vise; au continuat să dialogheze cu mine mental) că eram împins să 
merg în această aventură. Şi asta am făcut. 


Am părăsit oraşul cu inima grea şi cu capul plecat, făcându-mi griji pentru 
Maria. Dar avea o familie bună care o iubea, avea o muncă care îi plăcea şi avea 
să fie bine. Ştiam în inima mea. Trebuia să plec în această călătorie; ceva adânc 
din mine mă împingea să fac această lucrare, mă împingea să merg în această 
călătorie extrem de neobişnuită în ţări total necunoscute, pe care nu le văzusem 
niciodată. 


Orașul-port 


Mi-a luat două zile să ajung la portul unde aveam să mă îmbarce pe corabie 
şi apoi a trebuit să mai aştept alte câteva până a sosit prietenul meu cu nava lui. 
Acosta regulat în acest port la fiecare două sau trei luni. Ne înţelesesem să ne 
întâlnim într-o anumită zi, iar el a întârziat puţin, dar nu foarte mult. Eram 
foarte nerăbdător să plec în călătorie şi m-am simţit bine în oraşul-port. Mi-a 
plăcut să discut cu oameni din diferite locuri. Mulţi vorbeau limba mea. Eu nu 
prea mă pricepeam să le vorbesc, dar am încercat să învăţ diferite limbi. 
Recunoşteam unele limbi pe care le-am întâlnit în mod repetat şi încercam să 
înțeleg unele cuvinte şi să spun câteva expresii. Am locuit într-un han destul de 
gălăgios, dar în acel moment, eram dornic să uit de suferinţa dragei mele Maria, 
aşa că m-am lăsat purtat de veselia locului. 

I-am rămas credincios Mariei. În oraşele portuare existau, desigur, femei 
uşoare şi dialogam cu ele, pentru că nu le judecam. Ştiam că sunt obligate de 
societate, că multe dintre ele nu aveau de ales şi înțelegeam această 
condiţionare. O studiasem de mulţi ani. Ideea că fiinţele se comportă urât 
pentru că nu au de ales, date fiind constrângerile minţii lor şi ale învățăturilor 
primite, această idee fusese un subiect la care meditasem profund. 

Trebuie să înţelegeţi că primeam mereu instruire din non-fizic cu privire la 
aceste principii. Iluminarea şi trezirea completă şi deplină, pe care le-am căpătat 
mai târziu în viaţă, au reprezentat finalizarea unui proces desfăşurat pe tot 
parcursul tinereţii şi maturității mele. Mi se dădeau noi şi noi informaţii tot 
timpul — aşa cum acest medium primeşte informaţii tot timpul, care îi 
transformă conştiinţa şi capacitatea ei de a percepe adevărul despre fiecare om 
întâlnit. 

Nu uitaţi: Apropiaţi-vă de oameni cu bunătate 


Adevărul este că toţi oamenii funcţionează pe baza ego-ului. Din 
cauza acestui proces de condiţionare — care pleacă de la constrângerile 
timpului liniar, credinţa în trecut şi teama de viitor — deveniti fiinţe greu de 
iubit. Dar când te concentrezi pe fiinţa din spatele comportamentului 
exterior, când percepi oamenii dincolo de ceea ce fac pentru supravieţuire 
şi intri în conversatii cu ei şi le asculţi poveştile şi adevărurile, găseşti un 
element comun în toate fiinţele. 

La asta aş vrea să vă gândiţi când citiţi această poveste. Nu mă priviţi 
ca pe o fiinţă specială care este mai elevată şi mai bună şi mai evoluată 
decât voi. Gândiţi-vă la mine ca la un om aflat într-o călătorie în care 
căpăta informaţiile pe care voi le auziţi acum. Nu eram diferit de voi. Mi se 
dădeau informaţii despre lumea pe care o observam. Mi se dădeau 
informaţii despre o lume pe care o puteam vedea, gusta, atinge şi simţi şi le 
aplicam când întâlneam alte fiinţe. Am văzut că, dacă sunt iubitor şi bun cu 
ei, puteam intra în acea parte a minţii şi inimii lor care nu era uşor 
accesibilă. Dacă îi abordam cu dorinţa de a mă folosi de ei sau cu judecăţi 
critice, păstrau în jurul lor o armură foarte greu de pătruns şi aproape că 
pierdeam legătura cu adevărata lor fiinţă. Studiam aceste lucruri. Despre 
asta discutaserăm mult timp, ca tineri, în întâlnirile noastre din deşeri. 

Am aplicat aceste principii în călătoria mea şi nu mi-a lipsit niciodată 
comunicarea cu străinii, pentru că ştiam să mă apropii de ei. Îi întrebam 
despre familiile şi pasiunile lor. Nu era nimic mai simplu decât să vezi cum 
omul îşi deschide inima, şi acesta este adevărul. Asta am aplicat în 
această călătorie şi nu am suferit niciodată de nimic. Nu am suferit 
niciodată de foame, de sete sau din lipsa unei bune companii şi mi se arăta 
calea de urmat. Primeam asistenţă din non-fizic, în sensul că mi se dădeau 
directive, intuiţii şi îndemnuri unde să merg, ce drum să iau, în ce case să 
poposesc şi pe care să le evit. 

Şi vouă vi se dau acest fel de informaţii, dar când sunteţi cufundaţi în 
mintea ego-ului, nu le puteţi auzi, aşa că vă rătăciţi. Informaţiile care vin din 
mintea ego-ului vă fac să deveniti confuzi, căci mintea egotică este uşor 
influenţată de opiniile unora, se simte repede jignită de afirmaţiile altora şi 
este derutată de informaţiile care provin din lumea materială. Există multe 
opinii şi multe căi posibile în lumea materială. Dacă ascultați ce zice lumea, 
vă veţi zăpăci. Vă veţi pierde şi nu veţi şti pe ce cale să o luaţi. 

Răspândesc un mesaj de iubire de sine şi conștientizare de 
sine 


Discutam cu tinerele care lucrau în zona docului. Erau derutate, pentru că 
nu doream să profit de serviciile lor, dar eram amabil cu ele şi le împărtăşeam 
unele lucruri pe care le învăţasem. Speram că aceste povestiri, aceste idei despre 
iubirea de sine şi conştientizarea de sine, le vor ajuta să găsească căi de a-şi face 
viaţa mai puţin periculoasă şi mai puţin dăunătoare sănătăţii, pentru că 
vânzarea corpului în scopuri sexuale este o treabă foarte gravă. E asociată cu 
multe boli şi vin bărbaţi periculoşi şi beţi. Aceste femei îşi riscau viaţa în fiecare 
seară şi doream să le ajut în orice fel aş fi putut. Dar nu le-am cumpărat 
serviciile. Făcusem un legământ faţă de Maria cu mulţi ani în urmă, iar această 
călătorie nu avea ca scop căutarea libertăţii sexuale. Căutam cunoaşterea 
spirituală. Era o aventură; era o călătorie pentru înţelegerea condiţiei umane şi a 
aventurii spirituale prin care trece fiecare om în timp ce străbate acest plan fizic 
numit Pământ. Desigur, habar n-aveam în ce mă băgasem. Nu aveam nicio idee 
încotro mă îndreptam sau ce voi învăţa. În cele câteva zile în care am stat acolo, 
m-am împrietenit cu ele şi ele cu mine. Acest lucru era ceva normal pentru 
mine, în sensul că nu judecam valoarea oamenilor după ocupaţia lor. Ajunsesem 
la această înţelegere după ani de studiu al Torei, al scripturilor religioase şi 
primind informaţii prin contactul cu entităţi non-fizice. Primisem mesajul că 
toate fiinţele sunt egale în ochii lui Dumnezeu, toate fiinţele sunt creatoare în 
ochii lui Dumnezeu şi toate ființele sunt la fel de preţuite în ochii lui Dumnezeu. 

Mi s-a spus, de asemenea, că Dumnezeu nu este o persoană, aşa cum eram 
învăţaţi, nu este o fiinţă cu un ego care atacă şi distruge, ci o forţă care reflectă 
tot ceea ce gândim, tot ceea ce spunem şi tot ceea ce facem, care amplifică toate 
acestea şi ni le înfăţişează ca într-o oglindă. Am fost învăţat acest lucru de 
multe, multe ori în meditaţiile, visele şi conexiunea psihică directă cu non- 
fizicul. Aşadar, conform sistemului meu de valori, era normal să stau şi să 
vorbesc cu acele femei de proastă reputaţie. Nu mă simţeam umilit. Nu exista 
nicio urmă de judecată în mintea mea; inima îmi era plină de compasiune 
pentru acele femei, care erau forţate să-şi câştige existenţa în acest mod cumplit. 
Am înţeles că ele nu-şi puteau părăsi acel mod de viaţă decât dacă ar fi avut şi 
mijloacele de a o face, şi pentru asta mi-am petrecut cele câteva zile acolo: le-am 
vorbit despre minţile, preocupările şi condiţionările lor. 

În acea epocă, structura patriarhală era foarte puternică, iar aceste femei 
aveau o influenţă foarte mică, deci existau limite în ceea ce puteau face. Dar 
învățându-le că sursa lor creatoare era mintea, gândurile şi ideile lor, le-am 

trezit o oarecare putere, căci oricine are putere în această lume. Aveţi puterea de 
a vă transforma lumea prin lucrurile asupra cărora vă concentrați. Asta am făcut 
în sprijinul acestor femei. 

Când prietenul meu a sosit câteva zile mai târziu, făcea glume şi râdea pe 
seama mea, fiindcă noile mele prietene strigau şi chicoteau în urma mea când 
treceam pe lângă ele în orele serii. El credea că sunt un client al lor, ceea ce nu 
era cazul. Maria era draga inimii mele şi îi eram credincios. Îi eram loial din mai 
multe motive: îi iubeam inima, trupul, mintea şi sufletul; avea încredere în mine 
şi voiam să o pot privi în ochi când mă întorc acasă şi să ştiu că nu i-am trădat 
încrederea; şi că puteam să-i spun adevărul sincer, cu toată deschiderea şi din 
toată fiinţa mea. Desigur, ştiam la un anumit nivel că destinul meu e legat de ea 
şi nu doream să-l schimb. Voiam să mă întorc acasă, voiam să construim o viaţă 
împreună şi voiam să fiu cu ea. Ştiam că nu pot hoinări prin lume împreună cu 
ea. Dar ştiam şi că trebuie să plec în această călătorie. Ştiam că trebuie să am 
propria mea experienţă ca individ şi ca bărbat — era un rit de trecere, dacă vreţi 
să-i zicem aşa. Multe culturi prescriu un astfel de rit. La fel şi a noastră, dar eu 
alesesem o formă extremă. Şi mama fusese destul de supărată pe mine, dar era 
obişnuită să plec singur. Se despărţise emoţional de mine cu mulţi ani înainte, 
din cauza vagadondajelor şi nonconformismului meu, aşa că era mai puţin 
îngrijorată. Totuşi, o mamă este întotdeauna preocupată de copilul ei, iar ea nu 
diferea de altele. 


Navighez către Africa 


Ne-am îmbarcat pentru călătorie, prietenul şi cu mine. Stăteam la prova 
navei când a părăsit docul, într-o frumoasă şi caldă zi de primăvară şi ne-am 
îndreptat spre largul mării. Ne îndreptam către acel loc pe care îl numiţi Africa. 
Ne îndreptam spre coasta de nord, aşa că am plecat înspre sud, iar vremea era 
frumoasă. Desigur, întotdeauna este soare în acea parte a lumii, sau, cel puţin, 
aşa era pe vremea mea. Clima se schimbă. Acum a devenit mai aspră în acea 
zonă şi nu este un loc atât de plăcut pentru a trăi, dar în zilele mele, era mult 
mai blândă. Căldura era mai puţin brutală, iar vegetaţia — fructele şi legumele şi 
tot ce putea fi cultivat în acea zonă — era foarte luxuriantă. Era, în acest sens, o 
adevărată Grădină a Edenului. 

Am început să vorbesc cu prietenul meu despre aventurile sale şi mi-a spus 
că fusese în multe locuri. Călătorise cu caravane prin deşert până în ţara numită 
India. El căuta surse de condimente şi alte materiale pe care să le vândă şi 
făcuse asta timp de mulţi ani. Acum lucra ca şi căpitan de navă, deoarece avea 

deja persoane de contact peste tot, iar tocmai acestea mă interesau pe mine 
foarte mult. Desigur, avea nume şi locuri ale prietenilor de încredere pe care şi-i 
făcuse de-a lungul anilor. M-a asigurat că, dacă voi intra în legătură cu aceste 
persoane, voi fi binevenit, primind ospitalitate şi informaţiile necesare pentru a 
fi în siguranţă în zona lumii în care mă voi găsi. 

Am luat nenumărate notițe. Mă pricepeam bine la scris şi am scris pagini şi 
pagini cu nume, locuri şi destinaţii. Mi-a spus în ce locuri să merg pentru a 
cunoaşte centrele religioase şi filozofice care mă interesau. Ajunsese acolo în 
călătoriile sale şi fusese el însuşi un discipol spiritual. Cu aceste sfaturi, am 
debarcat câteva zile mai târziu şi mi-am început călătoria de-a lungul țărmului 
nordic al Africii. 

El m-a lăsat în partea de est a ţării pe care o numiţi Egipt şi am început 
călătoria cu o caravană de persoane pe care le ştia şi care îl aşteptau. I-au 
transferat pe corabie bunuri şi servicii. Prin servicii, vreau să spun că transporta 
fiinţe care urmau să fie vândute ca sclavi. Desigur, treaba asta îmi repugna, dar 
era afacerea lor şi, în acel moment, nu încercam să schimb lumea. Aceasta este 
treaba mea acum; acum încerc să schimb lumea. Dar în acel moment, eram doar 
un tânăr plecat într-o expediţie. 

Căpitanul a preluat acele fiinţe şi bunuri şi ne-am despărţit. Am fost trist 
să-l văd plecând, deoarece, coborând de pe nava lui, m-am simţit din nou 
singur, chiar dacă îi aveam alături pe tovarăşii mei non-fizici. Trebuie să 
înţelegeţi că vorbesc despre aceste fiinţe ca de nişte tovarăşi, pentru că asta 
erau. Ajunsesem să le cunosc. Într-un sens, făceam şi eu channeling, cum face 
această ființă-medium care vorbeşte în numele meu aici. Comunicau cu mine 
într-un mod foarte real, iar între noi s-a dezvoltat o relaţie de-a lungul anilor. 
Chiar făceam channeling. Nu o spuneam în gura mare prin oraşul meu natal, 
pentru că ar fi fost considerată o posesie malefică, dar asta făceam. Aceste fiinţe 
mi-au dat informaţii de o înaltă vibraţie şi m-au ajutat mereu în viaţă. Ele m-au 
ajutat să nu mă simt cu totul singur. 

Înainte de a începe călătoria cu caravana, bunul meu prieten mi-a oferit o 
îmbrăcăminte mai potrivită. Avea acces la multe bunuri, desigur. Nu a acceptat 
să-l plătesc pentru drum, deoarece spunea el că prietenia noastră i-a oferit 
multe informaţii şi că înţelepciunea mea, chiar la o vârstă atât de fragedă, i-a 
oferit o sursă şi un conţinut valoros, cum l-a numit el. Aşa că mi-a dat nişte 
îmbrăcăminte potrivită pentru o drumeţie prin deşertul fierbinte: o țesătură 
lungă şi cu pliuri, învelitoare pentru cap şi astfel de lucruri. Mi-a dat o frumoasă 
tolbă de piele plină cu fructe uscate suculente şi apă limpede. Mi-a mai dat şi 

nişte lucruri de schimbat pe drum şi nişte monede de aur. Mi-a dat bijuterii 
valoroase, obiecte sclipitoare de care nu prea aveam nevoie, dar a insistat. 
Gestul ăsta îl făcea să se simtă bine. Ştiam că, primindu-i aceste daruri cu 
recunoştinţă şi bună-cuviinţă, se va simţi şi mai bine. El încerca în acest fel să 
mă răsplătească pentru beneficiile pe care i le-a adus relaţia noastră şi ştiam că 
a le refuza ar fi însemnat să-l împiedic să primească ceva şi mai important, 
anume posibilitatea să se recompenseze. Despre asta voi vorbi în continuare. 


O scurtă lecţie: darul de a şti să primeşti 


Este minunat să faci lucruri pentru oameni. Este o mare bucurie să dai 
cadouri; este o mare bucurie să oferi înţelepciune fiinţelor şi este o mare 
bucurie să împărtăşeşti bunurile tale cu ele. Dar trebuie să înţelegi şi că 
este la fel de important să primeşti. Mulţi dintre voi aveţi probleme cu asta. 
Aveţi dificultăţi când vă aflaţi în postura de a fi receptivi. Există o parte a 
ego-ului căreia nu îi place să primească, percepând acest lucru ca pe o 
slăbiciune, într-un fel, ca pe o diminuare a puterii de caracter, dar nu este 
cazul. Adevărul este invers. 

Universul — această forţă minunată, binevoitoare, care vă oferă 
întotdeauna abundentă — operează în multe feluri, iar una dintre 
modalităţile prin care funcţionează este cu ajutorul fiinţelor din viaţa 
voastră. Cultura voastră vă învaţă să vă asiguraţi viitorul numai pentru voi, 
să munciţi din greu şi să aveţi singuri grijă de voi înşivă întotdeauna, fără 
să aşteptaţi sau să primiţi niciun cadou, dar aşa împiedicaţi universul să vă 
ofere în modul cel mai generos cu putinţă, şi anume, prin intermediul 
fiinţelor pe care le întâlniți în cale, fiinţele existente în jurul vostru, fiinţele cu 
care lucraţi, şi prietenii şi familia voastră. 

Aşadar, vă spun, lăsaţi oamenii să vă ofere lucruri şi primiţi-le cu 
recunoştinţă şi bunăvoință, pentru că aşa vă puteţi creşte abundența şi 
îmbunătăţi conexiunea cu universul. Dacă refuzi darurile lui, dacă refuzi 
ocaziile şi lucrurile materiale care îţi ies în cale sau care par să-ţi iasă în 
cale întâmplător, atunci întrerupi fluxul abundentei din univers şi asta nu-ţi 
va fi de folos. Această atitudine nu-ţi va aduce ceea ce-ţi doreşti. Universul 
întotdeauna plusează. El îţi oferă din ce în ce mai mult şi mai mult, şi cu cât 
primeşti mai mult, cu atât înţelegi mai bine acest principiu şi vei putea 
accepta mai mult în inima şi în viaţa ta din tot ceea ce ţi se cuvine, tot ceea 
ce visezi şi tot ceea ce doreşti. 

S-ar putea să nu-ţi dai seama, dar dacă cineva îţi oferă chiar şi ceva 
mic, dar tu îl refuzi, asta va reduce fluxul de energie către tine. Ţi se va 
oferi alt lucru mărunt şi, dacă-l refuzi şi pe acela, energia va fi redusă şi mai 
mult. Trebuie să înţelegeţi că: Toate dorinţele şi visele voastre, toate acele 
lucruri la care vă gândiţi şi pe care le doriţi în mintea voastră, dar 
consideraţi că ar fi lucruri prea mari, dincolo de puterea voastră de a le 
manifesta şi dincolo de abilitatea de a le înţelege, încep să vină la voi cu 
paşi mici. Dacă nu puteţi accepta acele mici sporuri, lucrurile cele mari nu 
vor mai veni. Dar dacă acceptaţi micile adaosuri cu recunoştinţă şi 
gentileţe, atunci veţi începe să primiţi şi lucrurile mai mari, obiectele mai 
mari şi experienţele mai mari destinate inimii voastre. 

Acesta este un principiu foarte important de înţeles. Îl cunoşteam în 
acel moment, aşa că am primit toate darurile cu multă recunoştinţă şi 
amabilitate. Eram foarte frumos împodobit şi echipat când am pornit pe 
drumul meu prin deşert, alături de un convoi cu 10-15 cămile. Am uitat 
numărul exact. 


Faptele se estompează, dar sentimentele rămân 


Ştiu că multora dintre voi nu le plac aceste divagaţii, dar nu sunt aici pentru 
a vă convinge de experienţa mea. Nu asta încerc să fac. Încerc să vorbesc acelora 
cu minţi deschise şi inimi deschise care sunt interesaţi de această poveste şi de 
principii. Nu sunt aici pentru a convinge scepticii prin specificarea exactă a unor 
locuri, timpuri, latitudine şi longitudine. Dacă eşti sceptic, închide această carte. 
Nu-ţi face griji. Vezi-ţi de treabă, trăieşte-ţi viaţa şi revino la această carte când 
te-ai săturat să-ţi trăieşti viaţa ca un sceptic, cu lipsurile, negativităţile şi 
accidentele sale. Eu vorbesc celor care au priceput deja că, numai înțelegând 
principiile universului, vor putea trăi viaţa pe care şi-o doresc. De aceea nu intru 
în detaliile numelor locurilor: nu au nicio importanţă pentru această relatare. 
Ceea ce doresc să prindeţi voi sunt “detaliile” despre ţinta mea, “detaliile” 
trăirilor mele, ale lecţiilor şi învățăturilor mele. Inexactităţile pe care mintea 
ego-ului le va critica în această poveste nu au nicio importanţă pentru mine. Nu- 
mi pasă de ele. Voi discuta orice doriţi să discutăm, dar nu voi insista pe acestea. 

De fapt, când rememorezi poveşti de acum atâtea secole, detaliile se cam 
estompează. Nu asta îți aminteşti când intri în non-fizic. Îţi aminteşti dragostea, 
îți aminteşti relaţiile, îţi aminteşti principiile generale şi sentimentul pe care ţi l- 
au lăsat întâmplările. Îţi aminteşti ce ai învăţat, îţi aminteşti unde ai greşit, îţi 
aminteşti unde ai luat o decizie proastă şi îţi aminteşti unde ai întâlnit fiinţe de 

care te-ai legat. Aşa sunt amintirile din non-fizic. Prin urmare, aceste poveşti 
vor fi cam vagi pentru cei care caută dovezi. Însă ei pot apela la enciclopedii 
pentru asta. Această poveste nu îi va mulţumi, dar nu mă deranjează. Nu fac 
această afirmaţie cu înverşunare. Pur şi simplu, aşa stau lucrurile. 


Aşadar, m-am alăturat acestui convoi de negustori şi servitori ai lor. 
Bineînţeles, exista şi un conducător, care era un om destul de bogat şi nobil. Am 
început să discut cu el principiile, pentru că, repet, aceşti comercianţi, aceşti 
conducători, aceşti oameni care călătoreau dintr-o ţară în alta vorbeau multe 
limbi. Timp de săptămâni, cât am călătorit prin deşert — fiindcă nu era o simplă 
drumeţie cea pe care o întreprindeam — am studiat o limbă pe care el mi-a spus 
că îmi va folosi mult şi am început să lucrez zilnic cu el, învățând cuvintele. 
Compania mea îl bucura şi era fericit să fie însoţit de cineva care avea o dorinţă 
atât de nesăţioasă de înţelegere şi cunoaştere. 

Aşadar, a început călătoria şi, cum s-ar zice, săream din oază în oază. Am 
trecut prin medii deşertice destul de dure, unde lipsea apa, cu excepţia acestor 
oaze. 

- CAPITOLUL TREI - 


Sanctuare în deșert 


A trecut ceva timp de când vorbeam folosind un corp fizic, este adevărat. În 
ultimul timp, mi-am folosit numai forma astrală ca să-mi ofer multe dintre 
învățături. Într-adevăr, am apărut în locuri din întreaga lume. Să nu credeţi că 
am dispărut de tot! Un motiv pentru care această formă de prezentare a 
învățăturilor lui Isus pare atât de neobişnuită sau de fantastică este că, în 
cultura voastră, există ideea că eu aş fi dispărut definitiv de acum 2.000 de ani, 
ceea ce, desigur, nu este cazul. Am conlucrat, de pe partea aceasta, cu mulţi 
oameni de-a lungul secolelor. Am lucrat cu multe fiinţe, ajutându-le în viaţă şi 
comunicându-le inspiraţii destinate lumii. lată cum îngustimea credințelor 
voastre culturale despre mine, despre numele meu şi ce înseamnă el au 
perpetuat un neadevăr. 

Ideea că aş fi dispărut timp de 2.000 de ani şi, dintr-o dată, apar sub forma 
acestei voci de femeie ce trăieşte pe coasta de vest a Canadei, pare de necrezut, 
dar asta, pentru că aţi crezut neadevăruri, aşa că pare improbabil. Având în 
vedere sistemul vostru de credinţe, este improbabil. Totuşi, altceva s-a 
întâmplat. Am fost foarte activ şi continui să fiu activ prin multe fiinţe diferite 
de pe planetă, oferindu-le inspiraţie, oferindu-le vindecare şi oferind 
comunicări. 


Înţelegeţi: Atributele fizice ale omului Isus 


Mulţi presupuneţi că acţionez doar în cultura voastră şi că, dacă 
cineva m-ar întâlni, ar şti cine sunt. Desigur, nu este cazul. Multe fiinţe n-au 
nici o idee despre cum arăt. Aveţi picturile voastre religioase ce înfăţişează 
un om de tip anglo-saxon, cu barbă, cu ochi albaştri, dar, desigur, nu 
aceasta este forma fizică pe care am avut-o în viaţa despre care scriem. 
Aveam părul negru şi creţ. Aveam pielea destul de întunecată, mai ales în 
lunile de vară, şi nu eram dispus să port părul foarte lung. Era un păr cam 
rebel. Stăteam mult pe afară şi îl purtam ceva mai scurt decât în imaginile 
în care mă portetizaţi. Deci, chiar dacă v-aţi întâlni cu mine, nu m-ati 
recunoaşte ca fiind acea fiinţă pe care o numiţi Isus. S-ar putea să apar în 
visele voastre sub acea formă doar pentru a vă da indiciul că sunt eu acela, 
dar când îmi proiectez forma astrală în lumea fizică, de obicei nu sunt 
recunoscut ca fiinţa care sunt, ceea ce îmi convine. 

Să continuăm să vă urzesc povestea despre viaţa mea, viaţa mea reală (nu 
acea fantezie acoperită de mister), inclusiv anii despre care nu aveţi scrieri. 
Bineînţeles, îmi trăiam viaţa din plin şi într-un mod interesant. 


Proprietarul de caravană 


Am ajuns în punctul în care călătoream cu o caravană prin deşertul din 
nordul Africii, îndreptându-mă spre sud-est, cred. Direcţia o stabilea şeful 
grupului cu care călătoream. Mergeam pe jos cu acest grup. Câteodată mai 
călăream pe o cămilă, dar cei mai mulţi care însoţeam caravana mergeam pe Jos. 
Am ajutat la îngrijirea unei cămile pe care o găseam foarte fascinantă. Era o 
creatură arţăgoasă, dar i-am apreciat munca grea şi faptul că accepta să meargă 
într-un şir lung, transportând provizii şi materiale grele către o parte a lumii pe 
care eram nerăbdător să o văd. 

După cum spuneam, am devenit destul de prieten cu proprietarul 
caravanei, căci în acele zile, unii oameni deţineau toate animalele iar, în unele 
cazuri, cineva era chiar proprietarul traseului în sine. Nu era cazul în situaţia 
noastră. Această persoană folosea ceea ce ar putea fi considerată o şosea, deşi 
era doar o linie în nisip şi nimic mai mult. Dar aceste fiinţe cunoşteau fiecare 
întorsătură a acestor drumuri. Ştiau exact unde se găseşte apa şi unde sunt 
pericolele de genul bandiţilor şi toate aceste chestiuni. Timpul a trecut într-un 
mod relaxant şi minunat. 

Conducătorul caravanei era un bărbat foarte frumos, închis la piele, cu 
barbă şi ochi negri foarte întunecaţi. Purta un turban şi era fermecător şi 
inteligent. Mă captiva cu poveştile despre aventurile sale cu femei şi bani, şi mi- 
am dat seama că era destul de bogat. Totuşi, cum se defineşte bogăţia? Despre 
asta aş vrea să vorbesc în acest moment. 

Ducea o viaţă liberă şi era, cu adevărat, foarte fericit. Avea tot ce avea 
nevoie în ceea ce priveşte mâncarea, compania şi aventurile, deşi poate că unii 
care l-ar fi văzut dormind noaptea într-un cort în deşert ar fi spus că este sărac. 
Dar dacă ai fi petrecut ceva timp cu el, ai fi văzut că era foarte bogat. Nu şi-ar fi 
schimbat viaţa cu nimic. Nu şi-ar fi schimbat viaţa pe o existenţă sedentară într- 
o casă, făcând toate acele treburi domestice de rutină. 

O scurtă lecţie: Urmărirea bogăției materiale 


lată ceva la care mulţi ar trebui să vă gândiţi. În lumea voastră 
occidentală, sunteţi convinşi că proprietatea asupra locuinţei este singura 
voastră salvare şi, totuşi, mulţi sunteţi suprasolicitaţi cu întreţinerea casei. 
Mulţi sunteţi atât de ocupati cu îngrijirea posesiunilor voastre, încât nu mai 
aveţi deloc „timp liber”; nu aveţi spaţiu pentru libertate. Peluza trebuie 
tunsă, jgheaburile trebuie curățate, podeaua din bucătărie trebuie spălată 
şi trebuie să întreţineţi aceste vile masive, pe gustul minţii occidentale. Ele 
sunt nişte poveri agăţate de gât, împiedicându-vă să aveţi parte de acele 
aventuri la care sufletul vostru ar vrea să participaţi. 

Căci aşa ceva iniţiasem eu: o călătorie de suflet. Nu ştiam unde mă 
duc sau ce voi întâlni, dar ştiam că va fi bine. Ştiam că voi învăţa ceva nou. 
lată de ce vă plictisiţi atât de mulţi dintre voi. Sunteţi întemnițați în 
materialism. Sunteţi captivi în închisoarea televiziunii şi credeţi că asta 
înseamnă să trăieşti, dar nu asta înseamnă. Te scoli şi te duci la lucru într- 
o dimineaţă de luni doar ca să repeti ce ai făcut săptămâna trecută. Vineri 
seara, te scufunzi în inconştienţa alcoolică, urmărind emisiuni de 
televiziune. lar în weekend, te mişti de colo-colo făcând un alt fel de 
muncă. Şi totuşi, timpul vostru liber este restrâns, iar bucuria este adesea 
foarte limitată. Trăiţi într-o cultură fără bucurie. Vedeţi imagini cu oameni 
navigând cu barca, urcând munţii şi alte activităţi vii, dar pentru mulţi dintre 
voi, responsabilităţile copleşitoare vă umbresc astfel de experienţe. Nu 
înţelegeţi ce înseamnă să fii cu adevărat liber. 

Nu doar că lumea voastră fizică este plină cu nenumărate 
responsabilităţi, ci şi mintea vă este ocupată cu grijile şi frica de a nu pierde 
obiectele care vă sunt dragi. Aşadar, la asta doresc să vă gândiţi în timp ce 
vă imaginati drumeţia mea prin deşert, fără o destinaţie anume şi fără 
posesiuni — trăiam doar ceea ce mi se înfăţişa ochilor în fiecare zi. 

lată la ce ar trebui să vă gândiţi mulţi dintre voi. Ar trebui să vă gândiţi 
să vă vindeti posesiunile materiale, căci dacă nu sunteţi fericiţi în casa 
voastră, de ce s-o mai păstraţi?! Eliberaţi-vă de aceste responsabilităţi, 
vindeti proprietăţile imobiliare şi porniţi într-o aventură. Veţi vedea că viaţa 
este mult mai interesantă, iar, pentru mulţi dintre voi, încasările din 
vinderea proprietăţilor vă vor permite o viaţă de rege în unele ţări. Cu 
siguranţă, ar trebui să vă gândiţi la asta. Ar trebui s-o luaţi în consideraţie, 
văzând că aveţi o tensiune arterială mare şi vă creşte burta, căci corpul aşa 

vă arată că nu trăiţi o viaţă sănătoasă; iar tensiunea arterială mărită indică 
o inimă gata să explodeze de tristeţe; asta înseamnă. 


Oazele 


Am călătorit prin deşert cam şapte până la zece zile. Mergeam repede, dar 
cu ceva efort. Deşertul în sine nu era atât de alunecos pe cât v-aţi imagina. 
Pământul era tare şi în jurul nostru apăreau deseori dune, dar traseul era bine 
stabilit şi mergeam rapid. 

Ne trezeam în zori. Uneori, dacă era Lună plină, călătoream în timpul 
nopţii şi ne odihneam în partea mai călduroasă a zilei, pentru că Luna, când e 
plină sau aproape plină, oferă o lumină frumoasă, iar răcoarea nopţii era foarte 
plăcută. Uneori, trebuia să călătorim în timpul zilei, este adevărat. Dar în acea 
situație, era preferabil să călătorim dimineaţa devreme şi, deseori, intram în 
corturi pe la prânz. Dacă apărea o oază, aveam apă şi umbră de la copaci. Oazele 
erau foarte, foarte preţuite de călători. 

Eram câţiva, şase călători, toţi bărbaţi, desigur. Femeilor nu li se permitea 
să întreprindă astfel de incursiuni în acele zile, dar este adevărat că nu era vorba 
de tendinţa lor naturală. În prezent, în lumea voastră există femei care se 
bucură de aventură, aşa că nu doresc să le discreditez în niciun fel. Cultura 
voastră le-a oferit femeilor mai multă libertate şi ar trebui să fiţi recunoscători 
măcar pentru asta. Femeile pe care le închideţi şi le puneţi restricţii în culturile 
dominate de bărbaţi sunt o resursă pierdută. Nu controlaţi nimic; doar irosiţi 
una dintre cele mai puternice, binefăcătoare şi creatoare forţe de pe planetă. O 
femeie liberă, care poate să se exprime aşa cum vrea, este un dar de la 
Dumnezeu şi toţi bărbaţii care citesc această carte înţeleg, cu siguranţă, că 
culturii voastre actuale îi lipseşte foarte mult din această energie feminină. 

Oamenii au devenit foarte dezechilibraţi şi, desigur, aceasta este una dintre 
lecţiile despre care scriu. Bărbaţii trebuie să privească femeile din viaţa lor cu 
mai mult respect, deoarece femeile pot oferi multe bogății spirituale. Sunt mai 
deschise către non-fizic decât bărbaţi, deoarece atenţia lor este mai puţin 
îngustă şi mai facilă; primesc informaţii cu mult mai multă uşurinţă decât 
bărbaţii, care se concentrează cu precădere asupra lumii materiale şi a 
tărâmului fizic. 

Prima oază s-a ivit din deşert după patru zile de călătorie. Acum aproximez. 
Nu am ţinut un jurnal zilnic al călătoriei. A fost una lungă. Totuşi, am ţinut un 
jurnal. Prietenul meu căpitan îmi oferise un jurnal minunat legat în piele, unde 
am notat călătoriile şi experienţele pe care le-am trăit. 

Am ajuns la această oază, unde fusese construit un oraş întreg. Nu era o 
oază cu şase sau zece palmieri în jurul unui mic puț. Era o mare comunitate 
dezvoltată în jurul unui mic lac alimentat de multe izvoare. Le puteai vedea cum 
izvorăsc din deşert, spumegând o apă limpede şi frumoasă. Era chiar rece când 
ieşea la suprafaţă. 

Erau multe corturi — presupun că vreo cincizeci de construcţii permanente, 
frumos decorate cu mărfuri de la caravanele de cămile care poposeau acolo. Ori 
de câte ori sosea o caravană, plata se făcea în obiecte precum covoare, ţesături şi 
lucruri numite sari, care erau ceva nou pentru mine. Acele frumoase lungi 
ţesături m-au intrigat şi mi s-a spus că provin din India. Corturile erau drapate; 
tavanele erau acoperite cu sariuri aurii şi alte culori frumoase. Erau suflate de 
vânt. Uşile erau împodobite cu ciucuri. Atârnau clopote şi ţesături de tot felul, 
iar pe podele erau întinse perne. Era o privelişte magnifică. Nu mai văzusem aşa 
ceva. Casa mea era modestă, făcută din lut şi lemn şi câteva cărămizi arse la 
soare. Aş spune că era destul de simplă şi fără ornamente. (După ce m-am întors 
acasă din călătorie, am devenit mult mai creativ în privinţa decoraţiunilor. Am 
adus câteva lucruri dintre acestea cu mine.) 

Era, într-adevăr, o privelişte magnifică, grupul de palmieri din deşert în 
jurul acestui corp de apă, afacerile care se desfăşurau acolo şi copiii care se 
jucau. Nu era permis înotul, deoarece apa era considerată o resursă de mare 
preţ. Oricine dorea să se spele trebuia să scoată apă din lac. Nu era permis să 
intre oricine în apă, lucru pentru care le-am fost foarte recunoscător, pentru că 
am băut şi eu din acea apă. Am înţeles că, dacă nu ar fi respectat sursa de apă, s- 
ar fi putut contamina sau murdări. Dar aşa, era curată, limpede ca cristalul şi 
minunat de rece la atingere, dacă reuşeai să umpli o găleată dintr-o zonă de 
unde se ivea izvorul. Trebuie să fi venit din adâncul pământului. Asta-i tot ce 
ştiam. 

Am petrecut câteva zile acolo odihnindu-ne. Pauza era atât pentru recreere, 
cât şi pentru odihnă. Bărbatul care conducea caravana era foarte sociabil şi avea 
o femeie în tabără cu care îi plăcea să petreacă timpul, aşa că am stat trei zile 
acolo. Eram fascinat de tot ce vedeam şi am început să învăţ limba, dar în trei 
zile nu se poate învăţa mare lucru. Am învăţat câteva cuvinte arătând un lucru şi 
spunând cuvântul pe care îl ştiam, aşa cum aţi face atunci vă aflaţi într-o ţară 
străină. Mi s-a părut foarte interesant. Limba lor era dificilă. Era foarte guturală 
(foloseau partea din spate a gâtului) şi îmi venea foarte greu s-o vorbesc. 

Femeile nu aveau voie să comunice cu noi, ceilalţi. Erau acoperite şi îşi 
petreceau cea mai mare parte a timpului în interior, dar exista şi o zonă a 

complexului care era destinată mai mult pentru ele. Dar nu-i pot acuza pe aceşti 
oameni pentru că îşi protejau femeile de călători rătăcitori ca noi. Eram destul 
de murdari când am apărut în oază după patru zile de dormit în deşert, bătuţi de 
praf şi de vânt. Dar, când am plecat, eram curaţi. Ne-am curăţat oarecum 
hainele. Ni le-am dat jos şi le-am scuturat bine. Am putut să le clătim şi să le 
întindem la uscat şi ni s-au oferit alte haine în loc, ca să fim îmbrăcaţi decent. 
Aveau o grijă deosebită să ne păstrăm trupul acoperit. 

După trei zile, am plecat, lăsându-le ca plată nişte ornamente şi obiecte. Am 
văzut că astfel de lucruri le făceau viaţa foarte frumoasă acelor fiinţe. Nu numai 
că se împodobeau cu haine frumoase şi căminele lor erau decorate cu lucruri 
minunate, dar primeau şi alimente destul de exotice. Dragul meu prieten, 
proprietarul cămilelor, pusese deoparte un coş cu alimente foarte delicioase 
pentru aceste ființe. Deci, aveau un mod minunat de a-şi câştiga existenţa, deşi 
oamenii de acolo erau destul de limitați în mişcare, fiind nevoiţi să rămână în 
acel loc. Nu mi-aş fi dorit să trăiesc acolo prea mult timp; trei zile mi-a fost de 
ajuns. M-am bucurat să mă întorc la drum şi să-mi continui călătoria. 

În partea a doua a acelei călătorii de zece zile (am stat zece zile pe drum, 
fără a include şi cele trei zile de la prima oază), ne-am oprit la o altă oază, cu 
două zile înainte de sfârşitul călătoriei noastre. Avea un aspect foarte 
asemănător — deşi se vedea o nuanţă culturală uşor diferită. Culorile şi 
decoraţiunile erau puţin diferite. Nu erau atâtea culori. Era o paletă similară, cu 
culori mai puţin variate. Aici era mai mult roşu şi albastru. Dincolo era o 
cacofonie de culori, aş spune. 

Nu am stat prea mult în a doua oază. Proprietarul caravanei voia să ajungă 
la destinaţie, aşa că am rămas peste noapte, plătind din nou cu produse şi 
monede. Am oferit o monedă de aur pentru că am putut să stau şi să mă 
răcoresc acolo. Nu am regretat deloc; a fost cea mai mare bucurie să mă pot 
odihni în acele locuri, la umbră şi răcoare, după ce călătorisem prin deşert atât 
de mult timp. Nu ştiu cum rezista proprietarul caravanei zi de zi, dar pentru 
mine a fost o aventură minunată cât timp am avut parte de ea. 


Un alt port maritim 


La sfârşitul drumeţiei noastre, am ajuns într-un alt oraş portuar. Era clar că 
trecusem peste deşert şi ajunsesem iar la țărm. Nu ştiu unde s-ar plasa acest loc 
pe o hartă modernă. Nu contează. Am fost primiţi într-o curte unde erau 
îngrijite cămilele şi erau descărcate mărfurile. M-am despărţit de căpitanul 
caravanei, aşa cum îi spuneam eu, şi am convenit că, atunci când voi călători 

înapoi, mă voi întoarce în acest loc. Mi-a dat o indicație aproximativă a 
perioadelor din an când se găsea acolo. Venea atât de des acolo, încât simţeam 
că oricând aş apărea, nu voi sta mult să-l aştept. Traseul ăsta pe care-l făcea dus- 
întors prin deşert dura trei sau patru săptămâni, aşa că putea fi găsit acolo în 
fiecare lună a anului. 

Spunea că nu stă să se odihnească prea des. Ocazional, îşi mai lua nişte 
timp liber, iar când o făcea, stătea în acest loc. Aşa că, în acest caz, îl voi găsi. 
Avea o casă mică unde stătea cu o femeie care locuia acolo şi îi era servitoare şi 
ţiitoare, cred. (Nu am insistat asupra relaţiei lor personale. Nu era treaba mea.) 
Oraşul era unul de mărime medie, aş spune, în perioada în care am fost acolo. 
Nu era un oraş mare, dar era un port plin de viaţă. 

Eram gata să trec în următoarea etapă a călătoriei mele. Am coborât până la 
malul apei cu tolba şi puţinele mele bunuri. Bineînţeles că nu căram multe. 
Decisesem că voi avea încredere în capacitatea universului sau a lumii de a-mi 
asigura necesităţile. Încă mai aveam monedele de aur şi nu eram îngrijorat. 
Ştiam că voi avea tot ce am nevoie. Aceasta era o certitudine a mea: că, oriunde 
m-aş duce în lume, nu voi duce lipsă de nimic esenţial. 

Când m-am apropiat de malul mării, am văzut din nou mai multe corăbii, 
aşa că am vrut să văd dacă voi putea obţine acelaşi efect ca în întâlnirea mea 
precedentă din port — adică să mă împrietenesc cu vreun căpitan care naviga 
spre locurile pe care doream să le văd. Totuşi, în acel moment nu ştiam ce 
anume doresc să văd. Eram într-o aventură, experimentam lumea şi tot ce era 
nou ca şi cultură, deoarece era o cultură foarte diferită. Erau mulţi oameni în 
acest oraş portuar, asemănători cu cei din celălalt port în care fusesem. Dar se 
vedea că mă aflu într-o altă parte a lumii: Hainele erau foarte diferite. 
Costumele erau mai lungi şi mai elaborate şi erau multe tipuri de coafuri. 
Femeile erau complet acoperite, ceea ce nu era cazul în zona mea de lume, unde 
femeile erau îmbrăcate modest, dar nu erau acoperite în aceeaşi măsură ca aici. 


Se încărcau şi se descărcau multe animale exotice în acest loc. Erau animale 
pe care nu le mai văzusem, animale pe care le-aţi considera foarte neobişnuite. 
Nu voi intra în prea multe detalii despre ele, dar erau încărcate şi descărcate 
animale de genul leoparzilor şi leilor. Nu ştiu pentru ce erau; poate pentru 
jocuri. Se ştia ce masacre făcea Imperiul Roman, aşa că îmi pot imagina că 
aceasta era destinaţia acelor biete sălbăticiuni. Erau stresate, mârâiau sau 
zăceau letargice, dorindu-şi să fie din nou libere în natură. Mi s-a frânt inima să 
le văd într-o asemenea suferință, dar nu puteam face nimic. Era o ilustrare a 
cruzimii omenirii. 

- CAPITOLUL PATRU - 


India 


Am o mare bucurie să vă spun povestea mea, ştiind că va fi răspândită şi, în 
sfârşit, discutată. V-aţi tot pus întrebări despre cum a fost viaţa mea dinainte să 
fiu considerat o celebritate, cum s-ar zice. Aşa că vom continua cu prezentarea 
acelei părți din viaţa mea, deoarece multe persoane sunt curioase ce am făcut în 
tinereţe. 

Aceasta este o perioadă a vieţii mele când am avut cele mai minunate 
experienţe, care au continuat să-mi deschidă mintea către alte tărâmuri, către 
iertare şi către practica acceptării celorlalţi aşa cum sunt ei. Nu uitaţi că am fost 
crescut într-un orăşel; am fost crescut într-o zonă a lumii care impunea multe 
restricţii pe atunci. Cultura era plină de prejudecăţi, aşa că parcă aş fi trăit într-o 
cuşcă, în ciuda conexiunilor mele cu non-fizicul. Să scap din acel mediu îngust şi 
de privirile critice ale oamenilor care mă ştiau de mic a fost pentru mine o 
efuziune extraordinară de libertate, iar informaţiile pe care le-am strâns, 
experienţele pe care le-am avut şi învăţăturile pe care le-am aflat, toate m-au 
ajutat atunci când m-am întors acasă la iubita mea. 

Ea a fost, desigur, cea care m-a atras înapoi. Aş fi putut cu uşurinţă să 
rămân departe, dar simţeam în inimă chemarea familiei şi a dragei mele Maria 
şi ştiam că acolo urma să predic — nu neapărat pentru că ar fi fost cel mai bun 
loc din lume (deşi era o regiune destul de centrală şi populată), ci pentru că era 
locul care avea nevoie cel mai mult de ajutor. Acesta este adevăratul motivul şi 
pentru călătorie, şi pentru întoarcerea mea. 

Ajunsesem în acest nou oraş-port, care era un oraş frumos cu ziduri albe şi 
fortărețe. Era la marginea mării, un frumos oraş văruit, iar portul avea acces la 
alte legături internaţionale. Ştiam că nu voi rămâne aici prea mult timp. 
Simţeam în sinea mea că era doar o oprire temporară, dar am decis să rămân 
câteva săptămâni, să lucrez ceva pentru a mai câştiga nişte bani. M-am hotărât 
să ajut la încărcarea şi descărcarea unor saci, butoaie şi provizii care erau 
transportate de nave. Evident, era nevoie de ajutoare şi de corpuri puternice. 
Eram tânăr şi foarte puternic la acea vreme şi am putut să fac faţă la această 
muncă. 

M-am împrietenit cu nişte muncitori de la docuri şi am început să lucrez. 
Am închiriat o cameră într-un fel de tavernă, care era cam gălăgioasă pentru 
gustul meu, dar m-am lăsat purtat de experienţă. Nu doream să trăiesc aceleaşi 
lucruri, aşa cum doriţi mulţi dintre voi când călătoriţi. Ideea este să 

experimentezi ceva nou, ca să poţi duce cu tine noi informaţii şi o viziune 
extinsă asupra lumii. Deci asta făceam: îmi extindeam viziunea asupra lumii şi 
îmi asumam sarcini pe care nu le mai făcusem până atunci. 


Îi ascult pe ceilalţi 


Până atunci, nu frecventasem medii în care se bea şi se petrecea într-un 
asemenea grad. Nu văzusem niciodată, realmente, cât de depravaţi pot ajunge 
oamenii. Am mai gustat şi eu nişte vin pe ici, pe colo cu prietenii mei în deşert şi 
m-am ameţit puţin, dar asta a fost tot. Practic, eram un tânăr puritan şi bine 
educat, aşa că era foarte interesant să pot observa beţia extremă, promiscuitatea 
şi prostituţia. Eram foarte interesat de stările mintale ale fiinţelor care 
manifestau aceste comportamente şi am putut vedea că consumul unor cantităţi 
mari de alcool nu era benefic pentru mintea sau corpul uman. Am observat 
pericolul şi ravagiile acestui stil de viaţă şi îmi era clar că trupul uman avea 
nevoie de un alt fel de atenţie. Aşa că mi-am păstrat obiceiurile mele sănătoase 
şi i-am ajutat pe alţii cu sfaturile mele ori de câte ori am putut. Am făcut-o 
oriunde m-am aflat. 

Vorbeam cu colegii muncitori în timp ce descărcam saci cu cereale sau oale 
cu ulei şi discutam despre nefericirea lor, nemulţumirea lor faţă de viaţă sau 
orice altceva îi necăjea. Le-am oferit câteva sfaturi din învăţăturile pe care le 
culesesem din studiile mele religioase şi din legătura mea spirituală cu non- 
fizicul. Primeam mereu informaţii. Întotdeauna primeam adevărul din non-fizic. 
Aveam o legătură minunată, o conexiune clară şi fără bruiaje şi, atâta timp cât 
mă păstram într-o stare de acceptare totală şi non-judecată, canalul rămânea 
deschis. 

Acesta era tipul de informaţii care mă preocupa. Nu mă preocupau 
informaţiile comune minţii obişnuite. Mă preocupau aceste informaţii care îmi 
parveneau de mulţi ani. În ciuda tinereţii mele, eram mult mai matur decât 
vârsta fizică şi mulţi oameni îmi spuneau asta, cât de matur şi de înţelept eram 
şi aşa mai departe. Nu că mă laud, dar aşa a fost. Primeam informaţii din non- 
fizic de mult timp şi ştiam multe despre adevăr. Ştiam multe despre principiile 
după care funcţionează mintea. Şi, pe baza acelor cunoştinţe, interacționam şi 
mă conectam cu oamenii, pentru că atunci când te conectezi astfel cu o minte — 
când vezi dincolo de mintea egotică condiţionată şi înţelegi că în fiecare 
persoană există o nestemată a adevărului, există o claritate şi un scop ascuns în 
spatele unui comportament urât şi unor deprinderi proaste — atunci devii 
capabil să te raportezi la oameni într-un mod complet diferit. Eşti capabil să 

vorbeşti cu cei mai mărunți dintre cei mărunți, ştiind că s-au îndepărtat atât de 
mult de adevăr, încât mor de dorul lui. E uşor să vorbeşti cu compasiune sau să 
dai o mână de ajutor fiinţelor aflate în această stare; nu-i deloc greu. Aşadar, 
asta am făcut ca să treacă vremea pe când câştigam nişte bani. 

Îmi cam terminasem banii în lunile de când primisem aurul. Avusesem şi 
puţini bani ai mei, dar se duseseră de mult pe hrană şi alte necesităţi. Acum îmi 
completam fondurile, aşa că, timp de câteva săptămâni, am muncit la docuri, 
până când am întâlnit un om care era negustor şi avea o corabie. De data 
aceasta, corabia făcea excursii mai scurte peste mare. Această fiinţă pleca pentru 
o săptămână şi se întoarcea cu noi bunuri şi servicii pentru oraş. Am hotărât că 
voi urca pe această corabie. 


Ajung la un nou țărm 


Am plătit nişte bani şi mi s-a rezervat un loc, ca să zic aşa, într-o călătorie 
care mă va duce peste mare până la următoarea porţiune de uscat. Am sărit la 
bordul acestei nave comerciale, oferind o mână de ajutor pe punte, deşi plătisem 
o mică sumă pentru a trece peste ape în cealaltă zonă a deşertului. Încă eram în 
ţinuturi deşertice şi eram fascinat să văd schimbările de mediu. Plecasem de 
acasă, dintr-o zonă destul de luxuriantă şi plină de verdeață, care era caldă, dar 
temperată, şi ajunsesem într-un climat cald şi dificil, cu peisaje deşertice. Părea 
uneori extrem de dur şi nu mai voiam să rămân în el. Nu era în natura mea să 
trăiesc într-un mediu atât de aspru, aşa că am continuat să mă deplasez. Iar la 
capătul traversării mării cu acest negustor, am găsit o persoană care călătorea 
cu un grup de catâri. De data asta, nu erau cămile. Drumul a fost mai puţin 
anevoios şi am călătorit de-a lungul coastei, unde temperatura era mai plăcută. 
Am presupus că acesta era motivul pentru care negustorul a ales acea rută. 

Acest negustor nu era la fel de amabil şi prietenos ca celălalt şi am decis să 
mă despart de compania lui după doar câteva zile de călătorit. Nu era amuzant. 
Era un beţiv şi o persoană răutăcioasă şi nu mi-a plăcut deloc. Mă simţeam 
singur. Părăsisem casa pe care o ştiam şi acum călătoream prin ţinuturi pustii — 
ţinuturi care nu mă atrăgeau în niciun fel — şi totuşi, ştiam că îmi stabilisem o 
misiune. Aşa că, iată ce am făcut timp de câteva săptămâni, ba chiar câteva luni: 
Am luat legătura cu oameni care călătoreau împreună, căci nu era sigur să mergi 
de unul singur, şi am mers pe jos sau am închiriat fie un catâr, fie o cămilă, în 
funcţie de ce animal se putea folosi şi era disponibil. În majoritatea cazurilor, nu 
am avut de ales; dacă doream să merg mai departe, trebuia să iau orice era 
disponibil. Am continuat să mă îndrept spre est. 

Direcţia spre care mă îndreptam o decideam în mod intuitiv, ghidat din 
invizibil şi, pe măsură ce fertilitatea şi populaţia peisajului se mărea, deveneam 
mai bucuros şi mult mai interesat de oameni şi învățături. Am observat 
schimbările de mediu şi de culturi şi de activităţi la care participau oamenii. În 
zonele deşertice, mulţi oameni făceau comerţ, deoarece mediul lor dur nu 
permitea cultivarea fructelor sau alimentelor de orice fel. Dar pe măsură ce mă 
avântam spre est, am ajuns la peisaje mai umede şi mai verzi, care ofereau 
localnicilor posibilitatea de a cultiva hrană în propria curte, ca să zic aşa. Am 
continuat aşa ceva timp. Planificasem să fiu plecat timp de doi sau trei ani. 
Ştiam că vreau să călătoresc măcar un an departe de casă. 

Am hotărât că voi fi curajos. Aceasta era o ocazie unică în viaţă şi nu voiam 
să mă întorc până nu voi fi strâns o suficientă înţelegere despre lume şi despre 
propria mea fiinţă. Pe parcursul călătoriei, am întâlnit multe tipuri diferite de 
oameni. M-am aventurat în ţări în care limba era o problemă pentru mine, aşa 
că, deseori, comunicam cu localnicii prin gesturi şi semne. 


Satul de pescari 


Când am ajuns în ceea ce consideraţi regiunile de vest ale Indiei (căci aici 
ajunsesem după câteva luni de călătorie), mi-am dat seama că călătorisem fără 
întrerupere şi eram destul de epuizat. Am decis să mă aşez într-un sat 
încântător de la malul oceanului şi aici m-am oprit pentru o vreme să mă 
odihnesc şi să mă refac. Pierdusem destul de mult în greutate şi nu mă simţeam 
foarte viguros. 

Mă aflam într-un sat minunat de pe o plajă, locuit de pescari care îşi duceau 
viaţa într-o manieră de subzistență, aşa că am putut să-mi ofer serviciile de 
pescar. Desigur, şi acasă obişnuiam să pescuiesc, şi această îndeletnicire are un 
limbaj propriu care nu necesită traducere. Am ajutat pescarii de pe malul 
oceanului şi, bineînţeles, în felul acesta am obţinut nu numai hrană, ci şi ceva de 
tranzacţionat în schimbul altor bunuri. Am ales să locuiesc într-o colibă mică şi 
frumos situată pe plajă, care era pe placul meu. Stăteam multe ore acolo când 
nu lucram. Am petrecut multe ore acolo citind. Am petrecut multe ore acolo 
scriind. Am petrecut multe ore acolo învățând limba şi meditând la viaţa mea şi 
la comunicările pe care le primeam. 

Limba era un dialect al subcontinentului indian, dar se părea că acea limbă 
era folosită în toată regiunea, aşa că am început să învăţ cuvintele pentru „casă”, 
„barcă” şi „mâncare”, lucruri de bază. În scurt timp, am putut să comunic în 
propoziţii simple, dar de înţeles, ceea ce mi-a făcut viaţa mult mai uşoară. Am 

putut să zâmbesc şi să servesc ceaiul cu oamenii şi să îi descos puţin despre viaţa 
lor. Desigur, această abilitate s-a îmbunătăţit rapid odată ce am început să 
folosesc cuvintele limbii respective şi să am conversații mai profunde cu 
oamenii. 

Atunci am început să discut cu şamanul local. El nu era preot, ci mai 
degrabă un vraci, şi am început să înţeleg principiile pe baza cărora oamenii 
locului îşi conduceau viaţa şi practicile religioase. Luam notițe şi observam 
aceste chestiuni ca o formă de studiu, pentru că mă fascinau aceste lucruri. 
Eram fascinat de conştiinţa omului, efectul pe care îl au credinţele negative 
asupra minţii şi corpului şi efectul pe care îl au ideile pozitive şi înălţătoare 
asupra minţii şi corpului. 

Am văzut că, oriunde mergeam în această călătorie, aceeaşi informaţie îmi 
apăreau mereu. Când oamenii devin supăraţi şi critici şi când îşi pierd legătura 
cu dragostea, ei devin cruzi şi violenţi. Puteam vedea că, atunci când îşi atacau 
semenii, acest fapt le provoca multă mâhnire şi o mare suferinţă. Şi mi-a devenit 
clar: Era o problemă omniprezentă a minţii umane. 

Deci, am reţinut acest lucru şi am început să-l observ în multe situaţii 
diferite, aşa cum faceţi voi acum când călătoriţi de-a lungul şi de-a latul 
planetei. Vedeţi că strădania de a vă domina partenerii, conflictele pentru un 
petec de pământ şi ciocnirile dintre ideologii şi concepte provoacă războaie, 
divorţuri şi relaţii umane agitate. Îmi era clar că există o cale mai bună şi eram 
decis să o găsesc, să o rafinez şi să învăţ fiinţele umane. Aceasta era lucrarea şi 
destinul meu şi o simţeam clar. Era ceea ce m-a atras şi m-a impulsionat 
întotdeauna, această dorinţă de a transmite adevărul. Aşa că asta am făcut, pe 
lângă faptul că duceam o viaţă obişnuită. Aceste căutări spirituale erau pasiunea 
mea şi asta am făcut în majoritatea timpului. 

Desigur, în acest sat am început să leg relaţii şi prietenii cu oamenii, dar 
ideea că m-aş fi încurcat cu vreo femeie nu este corectă. Am fost celibatar în 
această perioadă a călătoriilor mele. Pentru mine, nu a fost deloc greu. Aveam o 
femeie pe care o iubeam şi urma să mă întorc acasă la ea. Nu pornisem la drum 
cu alt scop decât să mă educ, să cunosc lumi diferite şi să ajung la o anumită 
înţelegere a relaţiei omenirii cu problemele spirituale. Aceasta era pasiunea şi 
bucuria mea, care m-a împins în fiecare zi să continui să muncesc, să călătoresc 
şi să explorez mediul înconjurător. 

Devin discipol în Kashmir 


Am continuat în felul ăsta timp de un an, cu aproximaţie. Nu am marcat 
timpul cu exactitate, cum faceţi voi acum cu ajutorul tehnologiei. În acele zile, 
lucrurile se estimau mai mult după anotimp. Am continuat să merg spre est, în 
adâncimea tărâmului pe care îl numiţi India şi am ajuns în zonele nordice, în 
locul pe care îl numiţi Kashmir, la poalele munţilor Himalaya. Am fost atras 
către acest loc şi aici m-am stabilit pentru un an, pregătindu-mă pentru 
întoarcerea acasă. 

Nu-mi stătea mintea la asta, dar ştiam că mă voi întoarce acasă şi că mă 
aflu în Kashmir pentru o perioadă limitată. Aşa mi-am structurat eu călătoria ca 
să nu-mi depăşesc zona de confort, dacă vreţi să o numiţi aşa. Nu mă simţeam 
limitat şi aş fi putut continua pentru totdeauna, dacă nu ar fi fost familia şi 
iubita mea de acasă. Şi am continuat să explorez mediul şi unele dintre 
practicile spirituale din acea zonă. 

A fost o perioadă interesantă şi un loc interesant şi am învăţat multe. Nu 
voi intra în detalii deosebite, dar vreau să ştiţi că m-am cufundat în mod 
constant, împreună cu fiinţele din acea zonă, în explorarea propriei fiinţe şi 
minţi. Am făcut multe excursii în regiunile muntoase, unde existau călugări şi 
asceţi care practicau ritualuri şi forme de rugăciune şi meditaţie pe care nu le 
mai întâlnisem până atunci. Mă aventuram frecvent din sat spre munţi când 
permitea vremea. 

Desigur, în lunile de iarnă, era dificil, dar am mers în lunile de vară, când 
zăpezile s-au topit şi vremea a devenit destul de plăcută la poalele şi în zonele 
joase ale lanțurilor montane din acea zonă a lumii. Munţii de acolo sunt foarte 
spectaculoşi şi, în acea parte a lumii, apare o claritate a gândirii şi a minţii de 
care m-am bucurat foarte mult. 

În perioada cât am stat acolo, am studiat cu mulţi dintre cei consideraţi a fi 
guru, care meditau perioade întinse, practicau yoga şi astfel de practici orientale 
calmante şi care trezesc energiile iluminării. Mi se păreau fascinante. Nu am 
studiat numai cu o anumită persoană. Era un semn de onoare să mi se permită 
să petrec ceva mai mult timp cu vreuna dintre aceste fiinţe. Erau cu toţii solitari 
şi discutam cu ei în limbajul universal al semnelor. De asemenea, mai foloseam 
cele câteva cuvinte pe care le ştiam în limba lor şi am mai prins câteva pentru a 
putea comunica mai bine cu ei. 

Plec plin de recunoştinţă 


Am călătorit în sus şi-n Jos şi, cu adevărat, am învăţat multe despre mine. 
Am aflat despre capacitatea mea de a supravieţui în mediul fizic. Am aflat 
despre abilitatea mea de a intra în relaţii cu oamenii, chiar dacă nu împărtăşeam 
aceeaşi limbă. Nu-mi lua prea mult timp să învăţ cele câteva cuvinte de care 
aveam nevoie pentru a comunica chestiunile de bază. Mi-am ţinut jurnalul şi 
mi-am păstrat opiniile pentru mine. Nu mi-am făcut prieteni adevăraţi. Desigur, 
când eşti pe drum, ai întâlniri scurte şi plăcute cu diverse fiinţe. Poţi lucra cu 
cineva câteva zile sau câteva săptămâni. Aceasta a fost esenţa călătoriei mele. A 
fost un drum. Părea că nu se mai termină, dar a venit şi momentul când mi-am 
dorit să mă întorc acasă. Eram plecat de douăzeci de luni, aproape doi ani, şi 
voiam să mă întorc acasă. Şi asta am făcut. 

Mi-am luat rămas bun de la acei munţi frumoşi unde îmi petrecusem ceva 
timp şi la care urma să mă întorc în viitor, nu în alte încarnări, ci într-o altă 
formă — să zicem, în formă astrală, un corp care nu mai era fizic în sensul pe 
care îl cunoaşteţi, ci un corp reformat şi remodelat prin procesul de ascensiune. 
(Voi vorbi despre asta mult mai încolo.) Această parte a lumii m-a atras foarte 
mult. M-am bucurat nespus că am plecat în călătorie şi am avut ocazia să cunosc 
aceste practici spirituale. M-am bucurat mult că mă aventurasem într-o parte a 
lumii atât de diferită de locul în care crescusem şi trăisem. 

Aşadar, am călătorit în India în tinereţe, dar nu printr-o intervenţie divină. 
A fost doar spiritul aventuros al unui tânăr care ştia că există ceva la orizont pe 
care dorea să-l vadă, dar nu ştia ce este. În cele din urmă, am ajuns la sfârşitul 
călătoriei mele şi mi-aş dori să vă pot transmite bucuria cu care m-a umplut 
această experienţă. Ştiam că toate experienţele pe care le-am avut, toate fiinţele 
pe care le-am cunoscut, toate muncile pe care le-am trudit şi toate 
transformările minţii pe care le-am experimentat se vor adăuga capacităţii mele 
de a ajuta fiinţele umane în evoluţia lor spre pace şi bucurie şi departe de 
suferinţă. 

Am văzut că suferinţa este omniprezentă şi am observat că, cu cât aveau 
mai multe judecăţi critice, cu atât mai puţin fericiţi erau oamenii. Am văzut asta; 
am văzut că fiinţele supărate şi cârtitoare erau adesea singure. Am văzut că 
sufletele bune şi blânde erau întotdeauna bine primite în casele altor oameni, 
indiferent de locurile unde se întâmpla asta. Şi mi-a devenit clar că acesta era 
unul dintre cele mai importante principii despre care trebuie învăţaţi oamenii: 
că a fi bun şi generos, bun şi iubitor, bun şi cu inima deschisă, bun şi atent la 
ceilalţi este calea spre fericire şi bucurie. 

- CAPITOLUL CINCI - 


Intoarcerea spre casă 


Când am decis că ajunsesem suficient de departe şi petrecusem suficient 
timp în locul pe care îl numiţi Tibet, acel loc din nordul Indiei în Munţii 
Himalaya, aveam douăzeci şi şase de ani. Era timpul să mă întorc acasă şi am 
început acea lungă călătorie înapoi. Ştiam că voi găsi drumul. Îmi imprimasem 
în minte într-un mod de neuitat fiecare parte a călătoriei şi urma să mă întorc 
repede, oprindu-mă mai rar şi pentru perioade mai scurte. Călătoria spre casă 
pare întotdeauna mult mai scurtă decât plecarea; eram dornic să mă întorc. E 
ceva obişnuit într-o călătorie. Aţi simţit şi voi acest lucru pe propria piele: Când 
pleci de acasă, ai o senzaţie minunată, revigorantă şi te simţi de parcă ai putea 
conduce sau merge pe jos pentru totdeauna. Apoi, vine un moment, după ce ai 
dormit pe destule pardoseli aspre şi pe destule plaje ciudate, când doreşti să 
revii acasă. Este firesc ca oamenii să dorească să trăiască acolo unde s-au născut 
sau împreună cu grupul de oameni de care sunt ataşaţi. Aşa că voi vorbi puţin 
despre asta, pentru că mulţi dintre voi, în lumea occidentală, aţi preluat această 
modă a călătoriei fără oprire ca o modalitate de distracţie, şi nu este benefică aşa 
cum o puneţi în practică. 


Luaţi notă: Călătoriţi pentru a vă depăși mentalitatea 
culturală 


Să vorbim puţin despre călătorie ca rit de trecere. Este genul de 
călătorie pe care o faceţi după ce terminati şcoala sau universitatea, când 
părăsiţi siguranţa financiară a cuibului părintesc şi pe oamenii pe care îi 
cunoaşteţi de mulţi ani, plecând într-o parte a lumii în care nu aţi mai fost, 
probabil, niciodată. Mulţi dintre voi aţi făcut acest lucru sau îl faceţi chiar 
acum. Aceste tipuri de călătorii sunt minunate pentru minte, pentru că nu îţi 
dai seama cât eşti de condiţionat mental până când nu păşeşti într-un oraş 
în care oamenii au un set complet diferit de valori sau până când nu vezi 
oameni care trăiesc sub standardele cu care eşti obişnuit sau peste 
standardele cu care eşti obişnuit în unele cazuri (deşi occidentalii, în 
general, nu prea au parte de a doua situaţie). Abia când cunoşii diversele 
manifestări ale vieţii, începi să vezi unde te încadrezi şi tu. Şi multe 
persoane care rămân în lumea lor occidentală, cocoloşite în casele lor 
scumpe cu maşini frumoase, nu înţeleg cât de mult sunt condiţionate. 

Poate că citiţi această carte fără să vă daţi seama cum anume aţi fost 
condiţionaţi în cultura voastră, în oraşul vostru, în familia voastră. Oamenii 
cred că ceea ce ştiu ei este corect, şi asta îi face să aibă o minte îngustă, îi 
judecă pe ceilalţi cu superioritate şi le este teamă să-şi expansioneze 
conştiinţa. Drumeţia pe care am întreprins-o în anii tinereţii mi-a arătat 
limitele gândirii mele, că nu înţelegeam adevărata magnitudine a planetei 
pe care trăiam şi care era întreaga gamă de experienţe care-mi erau 
disponibile. 

Petrecusem timp cu yoghini care erau în stare de lucruri de care 
fiinţele obişnuite nu erau capabile. Erau capabili să manifeste obiecte; erau 
capabili să trăiască, de obicei aproape dezbrăcaţi, în condiţii în care alţii ar 
fi îngheţat. În acel timp şi loc şi în acea excursie aventuroasă, am început 
să înţeleg mai mult mintea umană. Şi este adevărat că mi-aş fi dorit să-mi 
petrec restul vieţii în acel loc, dar aşa cum am spus la începutul acestei 
secţiuni, există un anumit motiv pentru care oamenii doresc să trăiască 
împreună cu familia şi prietenii şi acolo unde s-au născut. Ei s-au născut în 
acel loc dintr-un motiv şi s-au născut în apropierea acelor oameni dintr-un 
motiv. 

Planul dinaintea naşterii tale — configuraţia ta karmică, să-i zicem — te- 
a adus într-o anumită familie, într-o anumită regiune şi într-un anumit 
sistem de valori, şi acesta este motivul pentru care eşti întotdeauna atras 
să te întorci la ceea ce cunoşti bine. Abia după ce ţi-ai făcut bine lucrarea şi 
ajungi să înţelegi ce era plănuit să-ţi ofere acea viaţă, devii cu adevărat 
liber să mergi mai departe. Unii dintre voi vă părăsiţi familia natală plini de 
dorinţa de a scăpa de ei, din cauza firii lor maliţioase sau a faptelor lor 
ignorante şi, totuşi, veţi continua să aveţi aceleaşi reacţii chiar şi atunci 
când ajungeţi într-un loc nou şi vă începeţi o viaţă nouă. Familia voastră de 
origine vă va influenţa mereu fie în ceea ce faceţi, fie în ceea ce vă 
repugnă. 

Aceasta nu este libertate adevărată. Este o libertate a corpului, dar nu 
este libertatea minţii şi asta încerc să vă transmit prin aceste texte. Nu 
contează unde ţi-e corpul; contează unde ţi-e mintea. Dacă mintea este 
liberă, dacă mintea este aliniată cu dragostea şi dacă eşti conştient de 
ceea ce eşti — o fiinţă spirituală care are o experienţă fizică — atunci eşti 
liber cu adevărat. Dar trebuie să înţelegeţi acest principiu şi aveţi un drum 
lung de parcurs, fără niciun dubiu. Citirea unei cărţi nu e de ajuns. De fapi, 
cititul rareori e de ajuns. Nu înveţi din citit; ci prin experienţa personală. Cu 

toate acestea, trebuie să învăţaţi principiile pe care să le aplicaţi în viaţa 
voastră de la o înţelepciune care nu vă aparţine, pentru că majoritatea 
dintre voi nu trăiţi într-un mod înţelept. Cei mai mulţi dintre voi nu trăiţi în 
înţelepciune; trăiţi în ignoranță şi condiţionare. 

O drumeţie, o excursie în necunoscut, este o cale minunată de a 
începe să-ţi înţelegi limitele şi condiţionările minţii, pentru că te vei 
confrunta cu fiinţe care au viziuni ale lumii complet diferite şi sisteme de 
valori complet diferite, şi vei începe să înţelegi că a ta este doar o alegere 
dintre multe altele. Cu cât călătoreşti mai mult, cu cât mergi mai departe şi 
cu cât cunoşti mai multe culturi, cu atât îţi dai seama că cultura ta nu este 
chiar atât de reală. Experienţa ta ca om este reală, aşa cum experienţele 
oamenilor de pe planetă sunt reale. Asta vreau să vă explic: că nu sunt 
importante accesoriile culturii voastre — maşinile, casele, locurile de muncă 
şi carierele de care sunteţi atât de obsedaţi în lumea occidentală. 
Importante sunt experienţele umane de dragoste, creativitate, bucurie şi 
compasiune, precum şi prețuirea acelor experienţe. 

Poate că aceste lucruri nu par prea intelectuale. Mintea voastră 
occidentală apreciază intelectul, latura masculină a minţii, dar asta pentru 
că cultura voastră este dezechilibrată într-un mod înşelător şi nu vă daţi 
seama de asta. Credeţi că totul este normal. Este normală distrugerea 
mediului. Este normală lipsa de preţuire a copiilor şi femeilor, chiar dacă li 
se acordă drepturi legale în societate. Încă există lipsă de respect şi reală 
apreciere a acestor laturi ale societăţii. Există un refuz de a oferi egalitate 
persoanelor de culoare. Acestea sunt câteva dintre aspectele din 
societatea voastră care trebuie analizate şi despre care vorbesc în această 
carte, ca să puteţi înţelege viaţa pe care am dus-o şi implicaţiile asupra 
vieţii pe care voi o duceti. 

Mulţi dintre voi credeţi că nu am nimic de-a face cu viaţa voastră, dar 
vă înşelaţi. Întreaga voastră societate este construită pe minciuni despre 
ceea ce sunt eu şi cine sunt eu şi ce a însemnat viaţa mea, aşa că trebuie 
să demontez astea. Trebuie să vă ajut să vă limpeziţi mintea. Asta mă simt 
îndemnat să fac, pentru că mulţi dintre voi aveţi concepţii total greşite. 
Acolo unde locuiţi acum este locul în care ar trebui să vă aflaţi dar, dacă 
simţiţi că nu sunteţi capabili să faceţi transformări, dacă simtiti că sunteţi 
prinşi într-o reţea de condiţionări în afara controlului vostru de a le schimba, 
vă sugerez să plecaţi într-o călătorie. Poate fi chiar şi numai o călătorie 
limitată, dacă de munca voastră depind mulţi oameni. Cu toate acestea, vă 

sugerez să faceţi o călătorie într-un loc unde aţi dorit întotdeauna să 
mergeţi — nu ca un turist occidental la un hotel de cinci stele, aşa cum 
căutaţi mulţi dintre voi. Mergeţi într-o călătorie într-un loc care vă 
interesează, care v-a atras întotdeauna. Poate că sunteţi atras de o altă 
cultură, poate de un anumit oraş, poate de o anumită formă de exprimare — 
o comunitate artistică, ceva de genul acesta — sau poate de un ashram sau 
o comunitate religioasă. Indiferent de alegere, retrageţi-vă din viaţa voastră 
timp de o lună. 

Justificaţi-vă cum credeţi că e mai bine. Oricum, explicaţiile voastre 
nu-i vor mulţumi pe cei care trăiesc cu voi. Ei vor trebui să-şi vadă de viaţă 
singuri, iar acest lucru este, uneori, de asemenea, un beneficiu pentru 
fiinţele care au devenit atât de ataşate una de cealaltă, încât nu mai au 
libertate. Dacă aveţi persoane care sunt dependente financiar de voi, faceţi 
tot posibilul pentru a le ajuta în luna respectivă. Este posibil să trebuiască 
să vă amânaţi plata facturilor pentru o perioadă de timp şi să spuneţi 
oamenilor că trebuie să vă ocupati puţin de sănătatea voastră psihică, dar 
vă sugerez să o faceţi. 

Veţi auzi imediat voci care ţipă că asta nu se poate, dar veţi fi surprinşi 
de efectul benefic al acestei călătorii. Veţi fi surprinşi de efectul acestei 
separări de fiinţe care, poate, consideră că totul li se cuvine, inclusiv 
persoana voastră. Poate că tocmai de asta depuneti atâta efort pentru alţii: 
simţiţi că nu sunteţi văzuţi, nici măcar de voi înşivă. La asta le recomand să 
se gândească cei care simt că au blocaje, cei care citesc această carte şi 
încep să înţeleagă că sunt condiţionaţi şi că nu se înţeleeg pe sine în mod 
clar. S-ar putea să se întrebe de ce am plecat eu într-o călătorie ca 
aceasta. A fost pentru iluminarea-de-sine şi a fost, de asemenea, pentru a 
realiza chemarea pământului, chemarea tribului în care m-am născut, căci 
acolo mă aşteptau lecţiile mele. 

A trebuit să-mi fac lucrarea exact în acel mediu şi mulţi dintre voi 
trebuie să vă faceţi lucrarea în mediul familiei voastre, chiar dacă familiile 
voastre occidentale sunt uneori împrăștiate în lume. Puteţi face în minte 
lucrarea iertării şi lucrarea transcenderii. Voi intra în acest subiect ceva mai 
târziu, dar deocamdată luaţi notă şi începeţi să vă gândiţi la asta. Începeţi 
să vă gândiţi de ce vă aflaţi acolo unde vă aflaţi şi ce lecţii vă aşteaptă. Ce 
trebuie să învăţaţi în tribul în care v-aţi născut, tribul pe care l-aţi creat prin 
propria voastră familie? 

Pe drumul spre casă 


M-am aventurat înapoi prin satele şi oraşele şi pe drumurile şi cărările pe 
unde călătorisem anterior, dar de data asta, călătoria a fost mult mai rapidă. Nu 
am mai stat şi nici contemplat atât de mult. Călătoream cu un scop, acela să 
ajung acasă. Deci, acest drum a fost mult mai scurt. Adunasem nişte bani prin 
diversele activităţi pe care le făcusem pe când mă oprisem pentru scurte 
perioade. Muncisem din greu şi studiasem din greu şi meditasem din greu. Dar 
lucrasem şi pentru bani uneori şi am ales întotdeauna să fiu plătit într-o 
monedă internaţională de aur sau argint, aşa că strânsesem ceva fonduri pentru 
a merge acasă şi nu mai trebuia să-mi petrec săptămânile lucrând, aşa cum 
făcusem la început ca să-mi plătesc călătoria. Mă îndreptam spre casă cu puţine 
economii şi le-am cheltuit foarte cumpătat. Drept urmare, când am ajuns în acel 
port de la Golful Persic, cum îl numiţi voi, eram destul de slăbit şi am hotărât să 
mai rămân puţin acolo. 

Acest port era unul frumos, aşa cum spuneam mai devreme, şi am decis să- 
mi amenajez acolo un mic punct de odihnă. Vremea era fierbinte, aşa că aveam 
nevoie de un adăpost. Am început să lucrez pentru un tâmplar. Eram talentat la 
acest gen de lucrări şi el mi-a permis să muncesc alături de el. O perioadă de 
două luni, m-am odihnit şi am cheltuit nişte bani pe mâncare pentru a-mi reface 
puterile, pentru că nu doream să ajung acasă aşa de slăbit şi tras la faţă. Arătam 
ca unul dintre acei asceţi indieni: părul meu crescuse lung şi dezordonat, iar 
barba era lungă şi groasă. Am început să mă îngrijesc mai mult, în conformitate 
cu modul în care erau oamenii obişnuiţi să mă vadă şi am început să mă îngraş. 

Aveam o conformaţie osoasă şi musculoasă, aşa că nu m-am îngrăşat prea 
uşor, dar munceam destul de intens cărând lemnele şi mânuind ciocanul, aşa că 
am făcut muşchi. Mi-a părut bine pentru asta. Era bine să te opreşti; era bine să 
faci o muncă obişnuită şi era bine să revii în lume, cum s-ar zice. Într-o mare 
măsură, fusesem într-o călătorie a minţii şi a conştiinţei, iar acum simţeam că 
trebuie să mă întorc în corpul fizic, în lumea mea, pentru că ştiam că, acasă, voi 
avea de lucru fizic. Ştiam că trebuie să fiu bine împământat în viaţa obişnuită a 
oamenilor. Deci, acesta a fost începutul revenirii înapoi în corp şi înapoi în 
mintea mea obişnuită, conştiinţa mea obişnuită (deşi conştiinţa mea se 
schimbase considerabil în această călătorie). Învăţasem practici şi principii 
diferite de ceea ce cunoscusem în tinereţe şi voiam să le aduc oamenilor pentru 
a-i ajuta să se înţeleagă pe sine. 

Mi-am continuat călătoria după răgazul de două luni în acest minunat oraş 
portuar. M-am întors cu convoiul de cămile cu care călătorisem odată. Omul cu 

care călătorisem iniţial nu mai conducea caravana de data aceasta. El avea alte 
treburi la celălalt capăt al traseului, aşa că o conducea fiul său, cu care am 
format o prietenie similară. Această familie era în mod evident elevată, 
intelectuală şi cu o largă deschidere, datorită călătoriilor lor, iar fiul era la fel de 
plăcut ca şi tatăl. 

Ne-am oprit din nou la oaze. Opririle nu depindeau de mine, aşa că am 
petrecut acolo tot atâtea zile ca şi înainte — trei sau patru zile în fiecare. Mi-am 
dat seama că aceasta era viaţa de familie şi viaţa socială a conducătorului de 
caravană. Avea o soţie într-unul dintre aceste locuri, aşa că era firesc să-şi 
dorească să stea acolo şi să nu lucreze tot timpul. M-am bucurat încă o dată de 
aceste locuri. Era un fel de întoarcere acasă, revenind în aceste medii familiare 
şi văzând că viaţa oamenilor continuase în mod identic. Am ţinut minte. Am 
înțeles că viaţa oamenilor rămâne aceeaşi, dacă nu li se impune o schimbare 
drastică. 


Nu uitaţi: Schimbaţi-vă mentalitatea pentru a vă ușura 
suferinţa 


Când vă analizati viaţa, trebuie să înţelegeţi că nu o puteţi schimba 
fără un mare efort al minţii. Puteţi să vă mutaţi în alt loc fizic, puteţi să vă 
schimbaţi hainele şi locul de muncă şi chiar partenerul, dar dacă nu vă 
schimbaţi procesul intern de percepţie, atunci nu puteţi schimba exteriorul, 
deoarece exteriorul reflectă cum sunteţi pe interior. Acesta este motivul 
pentru care viaţa celor mai mulţi oameni rămâne la fel, chiar dacă sunt 
foarte iritaţi de cum merg lucrurile sau de toate lecţiile de viaţă care se tot 
repetă. Viaţa voastră este o reflectare în exterior a stării interioare şi, dacă 
doriţi să o schimbaţi, trebuie să vă schimbaţi pe voi înşivă. Trebuie să vă 
schimbaţi percepţia şi judecăţile, şi trebuie să vă transformati urile şi 
temerile. Până când nu înţelegeţi acest principiu, nu veţi schimba 
manifestarea exterioară. Această revelaţie mi-a apărut în timp ce mă 
îndreptam spre casă prin aceste locuri. 

Mi-am dat seama că mi-am putut schimba viaţa pentru că am insistat 
să-mi transform mintea. Am întâlnit puţine fiinţe pe parcurs care înțelegeau 
cu adevărat acest lucru. Desigur, înţelepţii din Orient o ştiau şi m-au învăţat 
lucruri şi mai profunde. Ei înțelegeau acest principiu, totuşi, erau complet 
fericiţi cu viaţa lor, pentru că ştiau că, dacă au nevoie, o pot schimba 
oricum doresc. Erau mulţumiţi de locul în care se aflau, văzându-şi liniştiţi 
de studiul conceptelor şi de practicile spirituale. 

Viaţa obişnuită a persoanelor pe care le vedeam pe drumul spre casă 
se deosebea de cea a înţelepţilor prin faptul că cele mai multe nu erau 
mulţumite. Majoritatea erau înveninate de micile rivalități din familie sau cu 
vecinii. Am asistat la o mulţime de certuri, lupte şi nefericire şi multă tristeţe 
şi suferinţă. Mi-am propus să-mi reîntăresc convingerea pe care o aveam 
că pot ajuta oamenii să iasă din tristeţea, restricţiile şi modul lor limitat de 
gândire. Acesta era proiectul pe care îl planificam pentru întoarcerea 
acasă, aşa că mintea îmi stătea mereu la el. Am fost întotdeauna atent la 
această realitate, la această formă de manifestare şi suferinţă. Ştiam că 
oamenii nu se bucură de viaţă şi ştiam că aş putea schimba asta. Ştiam că 
îi pot ajuta în acea călătorie interioară. 


M-am întors în portul de escală şi am fost întâmpinat cu cea mai mare 
căldură peste câteva zile, când a sosit prietenul meu. Se întreba ce se întâmplase 
cu mine, iar întâlnirea noastră a fost ca a unor fraţi care s-au despărţit de mult. 
S-a dat puţin în spate, ţinându-mă de umeri şi remarcând faptul că m-am 
transformat în bărbat. Când mă văzuse ultima dată, eram un tinerel, dar lunga 
mea călătorie, de aproximativ doi ani şi jumătate, mă transformase. El a văzut 
înţelepciunea din ochii mei şi puterea pe care o dezvoltasem în corp după acea 
călătorie lungă şi traumatizantă. Nu am intrat prea mult în istoria încercărilor şi 
a necazurilor mele, dar umblatul şi peregrinajul pentru atâta timp prin terenuri 
dificile — deşerturi fierbinţi şi teritorii muntoase — îmi dezvoltaseră o structură 
fizică şi o musculatură destul de impresionante la momentul întoarcerii. În 
ciuda naturii mele zvelte, structura de bază era puternică. Eram un om schimbat 
şi el a văzut asta când am reluat legătura. 

Am petrecut două zile împreună făcând ceea ce fac fraţii când se reunesc: 
am mâncat. I-am povestit despre lucrurile pe care le învăţasem. Îi plăcuse 
dintotdeauna viziunea mea asupra lumii şi era fascinat de aceste lucruri, de 
aceste practici yoghine pe care ajunsesem să le pătrund. Era foarte atent şi 
fascinat când descriam lucrurile pe care le învăţasem şi locurile unde fusesem. 
El se considera a fi un om foarte umblat până m-am întors eu din călătorie, când 
şi-a dat seama că sunt o fiinţă foarte, foarte umblată şi că, prin comparaţie, el 
era un sedentar. Am glumit puţin despre asta. 

În acel punct al călătoriei, am devenit mai nervos, întrebându-mă dacă nu 
cumva Maria mă părăsise şi începuse vreo relaţie cu un alt bărbat. Avusesem 
nişte viziuni în care o întâlneam având un prunc agăţat de şold şi un copil mic 


63 


de mână. Ştiam însă că acestea erau doar fantezii ale fricilor care se manifestau 
în minte, aşa că m-am autodisciplinat să nu insist pe astfel de viziuni. 

- CAPITOLUL ȘASE - 
Ajung acasă 


Ne apropiam de casă. Căpitanul navei, cu care petrecusem câteva zile 
vorbind despre ceea ce învăţasem şi despre ce se întâmplase în excursia mea, 
era un tovarăş plăcut. Eram ca şi când nu ne-am fi despărțit niciodată, iar 
călătoria de trei zile înapoi în oraşul portuar de lângă locul meu de reşedinţă a 
fost una cu multă bucurie şi comunicare. Am continuat să discutăm ceea ce 
învăţasem despre minte şi disciplină şi ce pot realiza acestea. Cu această ocazie, 
am putut aflat mult mai multe despre el şi despre călătoriile sale prin lume şi, 
fiindcă eu însumi fusesem în excursii, apreciam cu adevărat lungile sale 
călătorii, prin care şi-a aranjat sursele de aprovizionare cu bunuri şi servicii. 

Se făceau cu greu aranjamente la distanţă în acele zile. Nu existau 
telefoane. Oamenii trebuiau să călătorească în diferite locuri şi să închege relații 
cu alţi oameni în care puteau avea încredere, pentru că erau mulţi bani implicaţi 
în acele tranzacţii. „Autostrăzile” vremii, adică liniile de-a lungul cărora 
călătoreau mărfurile, erau periculoase şi adesea bântuite de tâlhari şi hoţi. Mi se 
părea interesant ce spunea, după ce parcursesem o aşa distanţă şi vizitasem 
atâtea locuri, şi am căpătat o admiraţie mult mai mare pentru munca sa. Nu l- 
am privit ca pe vreun răsfăţat bogat căruia îi plăcea doar să se plimbe cu barca. 
Ajunsesem să înţeleg dedicaţia sa profundă faţă de munca sa. 

Când am coborât în oraşul-port pe care îl vizitasem de multe ori în tinereţe, 
am fost foarte, foarte fericit şi, în acelaşi timp, neliniștit să fiu acasă. Vă puteţi 
imagina că, neexistând comunicaţii — fără scrisori, fără apeluri telefonice — 
mintea mea dorea să inventeze poveşti despre ce s-a întâmplat în lipsa mea şi 
cum voi fi primit. Dar, din cauza lecţiilor pe care le asimilasem, pentru că 
învățasem atât de multe despre disciplinarea minţii, puteam să recunosc când se 
dezvoltă o poveste mentală şi să o opresc imediat, să o împiedic rapid să îmi 
provoace nelinişte sau teamă. 


O scurtă lecţie: Antrenaţi-vă mintea 


Aşa se întâmplă, dragii mei: Vă creaţi propriile frici. Vă creaţi propriul 
iad pe acest plan pe care îl numiţi Pământ, din cauza naturii indisciplinate a 
minţii voastre. Este ca un cal sălbatic în galop, pe care încerci să-l 
călăreşti. Te tot aruncă pe jos şi apoi te sui iar şi te duce în locuri unde nu 
doreşti să mergi. Este ca şi cum ai încerca să-ţi trăieşti viaţa încălecat pe 

un animal care are o voinţă proprie, deşi nu este chiar aşa! Mintea poate fi 
complet dresată. Mintea poate fi total concentrată la voinţă. Este foarte 
important să înţelegeţi acest lucru, deoarece mintea este forţa creatoare în 
viaţă. Mintea voastră creează pasiune şi emoție, iar emoția creează 
obiectele fizice. 

Când te gândeşti la ceva fără pasiune, fără să implici nicio energie, nu 
prea are efect, dar când te gândeşti la ceva cu pasiune şi dorinţă sau cu 
frică şi ură intensă, atunci adaugi combustibil la foc. lată ce trebuie să 
înţelegeţi: Urile şi temerile voastre, generate de o minte indisciplinată, se 
manifestă mereu în viaţa voastră sub forma unor elemente perturbatoare, 
cum ar fi oamenii care nu vă plac, care vă atacă, locuri în care nu doriţi să 
mergeţi (poate, serviciul vostru sau domiciliul într-un cartier prost) şi lucruri 
pe care doriţi să le evitati (boli, conversatii neplăcute sau relaţii tensionate). 
Acestea sunt create de gândurile, credinţele şi emoţiile voastre, toate 
conlucrând. Mentionez acest lucru de mai multe ori în această carte pentru 
a vă întipări în minte importanţa sa, ca să înţelegeţi cu adevărat că de aici 
vine suferinţa voastră. 

Crezi că suferinţa provine de la bolile tale, dar bolile provin din 
gândurile tale de frică manifestate de-a lungul deceniilor. Crezi că provine 
din relaţiile tale toxice şi din partenerii tăi dezagreabili, dar aceste fiinţe 
reflectă propria ta vibraţie, cauzată de gândurile tale de frică şi ideile tale 
anxioase. Crezi că este cauzată de munca pe care o consideri epuizantă, 
care nu ar fi la înălţimea pretențiilor tale şi care te goleşte de energie. Dar 
aceste experienţe provin din lipsa ta de iubire-de-sine, lipsa de stimă-de- 
sine. Eşti incapabil să creezi o muncă frumoasă, plină de sens, creativă şi 
făcută cu bucurie, dacă nu crezi că o meriţi sau dacă nu te vezi capabil să 
atingi acest scop. Deci, iată că multe dintre credinţele voastre 
fundamentale au o manifestare concretă în lumea voastră. 

Când am coborât din corabie, ştiam toate aceste lucruri fără umbră de 
îndoială. Le studiasem şi mă adâncisem în ele, iar aceste cunoştinţe mi-au 
permis să păşesc în orice mediu, ştiind că mă voi descurca bine, pentru că 
aveam controlul propriei mele minţi. Eram responsabil de propriile procese 
de gândire. Desigur, poate că acest lucru vă zăpăceşte, dacă aţi crezut 
poveştile despre sfârşitul vieţii mele, dar veţi înţelege mai clar pe măsură 
ce vom aprofunda această istorisire. Veţi înţelege procesul în care eram 
implicat spre sfârşitul vieţii mele. Dar nu vom sări la chestiunea asta chiar 
acum. 

Reunirea 


Am coborât din corabie pe un teritoriu familiar, iar asta a fost o mare 
bucurie pentru inima mea. Am văzut câteva prietene, tinerele care lucrau la 
docuri şi erau foarte fericite să mă vadă, pentru că le lăsasem o impresie de 
fiinţă iubitoare, care nu le judeca pentru viaţa sau munca lor, şi am petrecut o 
oră sau două discutând cu ele despre ce se schimbase. Unele dintre ele chiar şi- 
au schimbat „cariera” (folosesc acest cuvânt cu rezervă, desigur) către alte 
domenii. Spuneau că a fost rezultatul direct al conversaţiilor purtate cu mine şi 
am fost plăcut impresionat să aud că viaţa cuiva a fost influenţată, viaţa cuiva s- 
a schimbat în mai bine datorită unor informaţii pe care i le împărtăşisem. Acest 
lucru m-a bucurat foarte mult şi mi-a întărit hotărârea să ajut oamenii pe mai 
departe să se schimbe şi să aibă realizări superioare în viaţă. 

Pe când urcam dealul de la ieşirea din oraş, m-am întors şi am privit 
peisajul. Am văzut oraşul situat la marginea apei şi dealurile prăfuite din 
depărtare şi am văzut concentrarea de oameni din acea zonă. M-am gândit 
pentru o vreme cât era de interesant că oamenii preferau să stea într-o aşa 
aglomeraţie, în ciuda vastităţii mediului înconjurător. Era clar că oamenii 
simțeau nevoia să fie împreună, că prosperau fiind aproape unii de alţii. Şi 
totuşi, capacitatea lor de a trăi împreună era profund compromisă de stilul lor 
certăreţ şi de minţile lor agresive, care le produceau un comportament agresiv. 
Am avut acest gând în timp ce m-am întors şi priveam şi am înţeles că ei s-ar fi 
putut împrăştia, ca să nu mai aibă de-a face unii cu ceilalţi, dar oamenii nu vor 
asta. Se strâng într-un spaţiu foarte mic, ca să nu fie singuri, pentru că mai 
există un aspect al minţii foarte puternic şi anume credinţa că am fi singuri. 

Desigur, nu este adevărat. Dar această prelegere o voi susţine mult mai 
încolo, când o să vă povestesc despre modul în care am devenit iluminat. În 
acest moment, nu eram încă iluminat. Eram cineva care doar se autoeducase 
bine în privinţa minţii umane şi a proceselor de gândire şi văzuse, prin 
observaţie şi practici personale, cum gânduri diferite creează vieţi diferite şi cum 
comportamentul pleacă de la gânduri. Lucrul acesta mă fascina neîncetat şi, 
desigur, este întotdeauna interesant să vezi câte permutări şi tipare nenumărate 
ale acestui principiu se manifestă în lume. Mereu mă gândeam la asta şi 
ascultam vocile care nu încetau să-mi transmită informaţii. 

Desigur, trebuie să înţelegeţi că vocile interioare nu erau ceva 
înspăimântător. Mă obişnuisem cu ele. De-a lungul timpului, a crescut frecvenţa 
şi calitatea comunicărilor şi, în timp ce mă plimbam, puteam auzi o voce în 
minte care-mi vorbea despre un anumit subiect sau principiu. Deci, când 

mergeam pe jos, părea că nu fac nimic special, dar de fapt, primeam educaţie 
din non-fizic, de la fiinţe non-fizice; primeam informaţii. Desigur, lucrul acesta 
nu era ştiut de persoanele care mă priveau, aşa că erau surprinse să audă unele 
lucruri care îmi ieşeau pe gură şi se întrebau de unde am primit informaţiile, 
căci nu erau întotdeauna informaţii disponibile în acel timp şi loc. Cu siguranţă, 
era un fenomen condamnat de multe doctrine ale religiei locului din acea vreme. 
De asemenea, mai erau acolo şi cuceritorii romani. Peste tot erau aşezăminte 
militare. Forţele nu erau numeroase, dar eram, cu adevărat, sub ocupaţia unor 
soldaţi, unor gangsteri, să zicem (aşa se comportau mulţi dintre ei cu oamenii 
obişnuiţi din această zonă). Dar divaghez. 

Mergeam foarte încet prin peisaj, fiind foarte atent la acest loc drag şi 
minunat de unde plecasem de trei ani. Nu fusese o călătorie uşoară şi acum, în 
timp ce păşeam spre oraşul meu natal, începeam să mă îngrijorez. Sunt 
recunoscător pentru faptul că aveam ştiinţa că, numai rămânând în momentul 
prezent, concentrându-mă asupra a ceea ce doream să creez, voi rămâne senin şi 
pe pace. Dacă m-aş fi lăsat dus de minte acolo unde dorea ea să mă ducă, aş fi 
devenit foarte neliniştit şi nervos în legătură cu ceea ce urma să găsesc. 

M-am apropiat de satul meu foarte precaut. Nu ştiam dacă nu cumva o voi 
vedea pe Maria căsătorită cu un alt bărbat şi nu ştiam ce se va întâmpla atunci. 
Când m-am apropiat de casa familiei sale, am văzut-o spălând ceva afară. 
Desigur, vă amintiţi că devenisem mai puternic, mă îngrăşasem şi avusesem 
mare grijă de mine în lunile anterioare pentru a mă prezenta înaintea ei cu un 
chip frumos şi puternic. Când şi-a ridicat capul şi mi-a recunoscut mersul — 
evident că m-a văzut venind de la distanţă — a renunţat la ceea ce făcea şi, ca în 
filmele voastre ce înfăţişează o astfel de scenă, a alergat spre mine foarte fericită. 

Eram în extaz că sunt astfel întâmpinat. Crezusem că voi avea parte de 
furie, dar ce primeam era numai bucurie şi dragoste şi, când ne îmbrăţişam, nu 
ne păsa că ne priveau oamenii. Nu ne păsa dacă dam naştere la bârfe (căci asta 
era una dintre activităţile principale ale comunităţii din acel moment şi loc). Ne- 
am îmbrăţişat mult şi bine, iar emoţiile trezite în noi erau foarte puternice. Am 
simţit nevoia să o rog să se căsătorească cu mine. Am simţit nevoia să-i cer să 
devină soţia mea, pentru că acum eram un bărbat capabil de genul de 
angajament pe care îl cere această legătură. Era copleşită de emoție şi lacrimi, 
aşa că nu mi-a putut răspunde, dar venind acasă la ea, ştia că eram complet 
dedicat relaţiei şi legăturii noastre. A fost un moment magnific — fără nicio 
îndoială — unul care iese în evidenţă în amintire mai presus de multe alte 
evenimente din viaţa mea. 

Un străin într-un ţinut cunoscut 


Era minunat să fiu acasă, să fiu în braţele iubitei mele şi să văd din nou feţe 
cunoscute. După ce fusesem plecat de ceva timp, nu prea mă mai interesa să văd 
feţe noi, ci îmi doream să văd unele vechi şi familiare, aşa că era un sentiment 
liniştitor să văd oamenii stând în aceleaşi locuri. Era ceva liniştitor să vezi 
fiinţele făcând aceeaşi muncă. Era liniştitor să vezi case cu o formă familiară. 

Cu toate acestea, călătoria mă schimbase şi nu mai eram unul dintre aceşti 
oameni. Devenisem ceva diferit. Într-un fel, devenisem un guru. Devenisem 
cineva care dorea să predea, cineva care dorea să transmită cunoştinţe altora. 
Am simţit, adânc în inima mea, că aceasta va fi calea pe care o voi lua. 

Am intrat cu Maria în casă. Mama ei era mult mai rece cu mine decât era 
Maria. Şi-a amintit de toate lacrimile şi durerile pe care le-a îndurat Maria când 
am plecat şi, sunt sigur, multă vreme după aceea. Poate că ştiţi sentimentul de a 
fi părăsit de dragostea vieţii tale. Mulţi dintre voi aţi trecut prin asta şi este o 
experiență dureroasă. Nu crezi că acea persoană se va întoarce. Nu crezi că 
dragostea va mai reveni vreodată. 

Dar iată ce aş vrea să înţelegeţi: dacă aveţi o legătură cu cineva în inimă, 
minte şi suflet, atunci foarte puţine lucruri ar putea-o distruge, cu excepţia urii 
şi a judecății, a neiertării şi a fricii. Acestea subminează relaţiile. Aşa distruge 
ego-ul ceea ce este sacru şi fericit. Şi, de asemenea, unul dintre motivele pentru 
care cei care citiți această carte aveţi nevoie să înțelegeţi importanţa 
învățăturilor din ea, este că aceste învățături vă vor păstra vii relaţiile de 
dragoste. Aceste învățături vă vor permite să creaţi legături pe viaţă şi puternice 
— nu dintr-acelea fragile şi precare cum înjghebaţi în vremurile actuale. Aceasta 
este o informaţie importantă şi voi reveni la ea ceva mai târziu. Dar, ascultându- 
mi această istorisire, este important să înţelegeţi că relaţia noastră a fost 
menţinută vie de permanentele mele gânduri pline de iubire pentru Maria, de 
permanenta mea încredere în ea şi de permanenta mea credinţă în relaţia 
noastră. Dacă mi-aş fi petrecut acei trei ani spunându-mi poveşti despre 
infidelitate şi frică, dacă mi-aş fi petrecut acei trei ani proiectând asupra ei tot 
ceea ce nu doream să se întâmple, atunci vă asigur că deznodământul ar fi fost 
diferit la venirea acasă. Ar fi simţit acele idei şi mi-ar fi reflectat înapoi exact 
gândurile pe care le hrănisem. Dar pentru că m-am concentrat doar pe 
dragostea ei şi pe devotamentul nostru unul faţă de celălalt, totul a mers bine. Şi 
aşa a fost întoarcerea mea la Maria. 

Apoi m-am dus la părinţii mei, la mama mea. Au fost foarte bucuroşi să mă 
vadă, trebuie să recunosc. Şi ei au făcut gesturi exuberante de dragoste, alergând 

spre mine şi îmbrăţişându-mă în grup — căci fraţii şi surorile mele erau acasă 
când urcam pe drumul care ducea la casa părinţilor mei. Au venit toţi la mine. 
Fraţii şi surorile mele aveau o oarecare rezervă faţă de mine, căci erau mai 
tineri, dar îşi aminteau bine de mine şi m-am aşezat la masă alături de toate 
fiinţele pe care le iubeam atât de mult, mâncând şi bând. 

Am început să le împărtăşesc poveşti despre călătoria mea, ceea ce a durat 
ceva timp. Am petrecut câteva zile împreună pentru a ne înţelege reciproc şi a 
reface relaţia pe care o avusesem şi pe care ne doream să o menţinem. Nu mă 
putem opri din povestit despre locurile pe unde fusesem, lucrurile pe care le 
văzusem şi oamenii pe care îi cunoscusem. Am simţit o mare bucurie să-mi 
amintesc acele poveşti. 


Încep să lucrez 


Mamei îi venea greu să creadă că poveştile mele erau adevărate. Uneori, se 
uita la mine şi parcă nu credea că mersesem atât de departe în lume, cât şi în 
interiorul meu. Am observat că înțelege foarte greu aceste teorii despre 
interiorul fiinţei şi, în timp ce îi vorbeam, îmi apăreau unele idei despre cum săi 
le comunic mai simplu. Dacă urma să împărtăşesc aceste informaţii oamenilor, 
atunci trebuia să le traduc în poveşti pe care ei să le poată înţelege; era nevoie să 
le traduc într-o limbă pe care să o înţeleagă. În lunile următoare, am început să 
elaborez ceea ce voi numiţi parabole sau pilde, diverse poveşti care cuprindeau 
principiile, dar erau mai uşor de digerat. Minţile acestor fiinţe cu care trăisem — 
cu vieţi simple, fără aventură — nu puteau înțelege aceste concepte, aşa că am 
început să-mi petrec ceva timp în fiecare zi pentru a imagina poveşti despre 
principii destul de sofisticate, pe care a trebuit să le transform într-un limbaj 
cotidian, folosind simboluri pe care fiinţele obişnuite le puteau înţelege. 

M-am întors la muncă. Uneori lucram cu tatăl meu la tâmplărie. Totodată, 
îmi doream mai multă libertate şi mai multă acţiune după călătoriile mele, aşa 
că am început să mai şi pescuiesc. Îmi plăceau foarte mult: ieşirea în largul apei, 
comuniunea cu natura şi sentimentul libertăţii pe care îl avusesem în călătoriile 
mele. Îmi cultivasem acest sentiment în acea perioadă de trei ani şi aveam 
nevoie de el. Simţeam nevoia să mă îndepărtez de limitările vieţii în sat şi 
simţeam nevoia să scap de limitările femeilor — nu că le-aş fi judecat în vreun 
fel, pentru că iubeam femeile din viaţa mea cu intensă afecţiune — dar îmi venea 
greu, după călătoria mea solitară, să stau să le ascult pălăvrăgind despre 
activităţile lor zilnice şi vorbind tot timpul. Bărbaţii din jurul meu erau mult mai 
taciturni. Nu vorbeau atât de mult, dar erau mai închişi şi greu de abordat, aşa 

că timpul petrecut la pescuit devenise foarte preţios pentru mine, nu doar 
pentru că procuram hrană şi bunuri pentru comerţ şi vânzare, ci şi pentru că îmi 
permitea să rămân cu mine însumi, cu propria mea conştiinţă şi să intru în 
comuniune cu conştiinţele din non-fizic. 


Mă aşez la casa mea 


Am devenit destul de popular ca învăţător. Trecusem de la condiţia de tânăr 
delincvent, radical, indisciplinat, pus pe arţag, la condiţia de om înţelept, chiar 
dacă eram încă foarte tânăr. Mi-am petrecut următoarea perioadă bucurându- 
mă de întoarcerea acasă şi de relaţia cu Maria. Şi, bineînţeles, în această 
perioadă, în anul care a urmat întoarcerii mele din călătorie, ne-am căsătorit în 
modul tradiţional evreiesc şi ne-am mutat împreună. 

Înainte de a ne căsători, am trecut prin pregătirile normale pentru căsătorie 
care se obişnuiau la acea vreme şi eram foarte fericiţi. Eram încântați că ne vom 
căsători. Am avut întotdeauna o relaţie fizică foarte strânsă şi eram dornici să 
stăm împreună după îndelungata şi dificila noastră separare. Nu voiam să mai 
stăm despărțiți. Ne-am îndrăgostit unul de celălalt din nou şi aveam multă 
energie sexuală. Doream să fim căsătoriţi, ca să ne putem bucura de acea 
energie. 

Într-adevăr, aceasta este partea din poveste pe care Biblia voastră nu o 
spune despre mine, pentru că a fost scoasă din scripturi. Aceste informaţii erau 
cunoscute şi fuseseră scrise de mulţi dintre cei care mi-au ştiut viaţa, dar au fost 
eliminate după moartea mea — după ce am părăsit planul fizic într-un mod 
vizibil — pentru că ar fi arătat că am fost un om obişnuit, iar Biserica nu a dorit 
asta. Aveau nevoie să creeze ceva divin din mine, ceva de neatins pentru fiinţa 
obişnuită. Acesta a fost scopul lor. Ştiau că, dacă aş fi fost o fiinţă obişnuită, aş fi 
devenit un model de comportament accesibil oamenilor. Ei au simţit că acest 
lucru le-ar fi dat oamenilor o speranţă şi o încredere în ei înşişi care i-ar fi 
împuternicit. 

Desigur, exact asta încerc să fac în această carte. Vreau să spun adevărul: 
am fost o fiinţă obişnuită care doar şi-a aplicat puterea minţii la adevărurile 
realităţii. Nu realitatea pe care o vedeţi acum, pe care o consideraţi reală în 
cultura voastră. Nu este reală. Astea sunt straturi peste straturi de percepții 
greşite şi neadevăruri care vă sunt predate şi care credeţi că sunt reale. Când 
spun „real”, mă refer la adevărurile universului şi la modul în care el 
funcţionează. Realitatea înseamnă modul în care funcţionează creaţia. În acest 
sens folosesc cuvântul „realitate” — realitatea minţii creatoare, realitatea iubirii, 

realitatea cuvântului lui Dumnezeu. Acesta este un subiect care, desigur, mă 
supără destul de tare, din cauză că nu-mi place ca numele meu să fie asociat cu 
neadevăruri. Nu-mi place ca numele meu să fie asociat cu lucruri care îi rănesc 
pe oameni, aşa că de aceea vă spun această istorisire şi evoc aceste întâmplări. 

Ne apropiem de secţiunea următoare, cu momentul iluminării mele, şi voi 
intra în poveştile pe care le-aţi citit în Biblia voastră. O să vă spun care a fost cu 
adevărat experienţa mea în privinţa acestor lucruri. Sper să pot include toate 
chestiunile care vă interesează şi sper să apreciaţi această poveste la valoarea ei 
reală şi să vă atingă sufletul, pentru că este adevărul-adevărat. Vorbesc prin 
această fiinţă, acest medium /channel, dar aceste idei şi concepte sunt amintirile 
pe care le am din viaţa mea de acum 2.000 de ani din planul vostru fizic. Am şi 
multe altele noi, despre care voi vorbi la un moment dat, dar deocamdată să 
clarificăm trecutul. Deocamdată, clarificăm învăţăturile pe care le-aţi citit şi 
denaturările lor pe care le-aţi asimilat şi care v-au provocat multă suferinţă în 
viaţă. 

Partea a doua: Iluminarea şi misiunea spirituală 


- CAPITOLUL ȘAPTE - 
Amintiţi-vă care-i scopul 


Ne bucurăm că sunteţi alături de noi astăzi. Înţelegem constrângerile la 
care este supusă omenirea, din partea nevoilor trupeşti şi de la locul de muncă. 
Avem noi înşine destulă experienţă în acest sens, ne amintim destul de bine cum 
zboară zilele şi cum este dificil, uneori, să te dedici practicii spirituale, deoarece 
pare mai puţin importantă. Totuşi, ea este mult mai importantă, deoarece îţi dă 
acces la sferele energiei care îţi controlează cu adevărat viaţa. Mintea ta mică 
crede că ea conduce şi că ţine în mâini frâiele controlului, dar nu este aşa. 


Mintea spirituală vs. Mintea egotică 


Iată un lucru important pe care oamenii trebuie să-l înţeleagă studiind 
acest material: că mintea lor este divizată. Chiar aşa, credeţi că aveţi o minte 
unitară, dar nu este. Mintea umană trebuie să capete o înaltă viziune ca să poată 
atinge pacea interioară. Desigur, cei mai mulţi dintre voi nu aveţi pace 
interioară. Proiectaţi în afara voastră toate acele aspecte pe care nu le asociaţi cu 
„sinele cel bun”. Proiectaţi în afara voastră toate lucrurile care nu vă plac, toate 
lucrurile care nu sunt în armonie cu adevărul şi le numiţi „lumea”. 

Acesta este un concept de mare importanţă. Nu este un concept pe care îl 
învăţaţi în cultura occidentală. Nu este un concept pe care să-l întâlniți în 
realitatea sau în conştiinţa obişnuită. Aveţi o oarecare idee că puteţi influenţa 
lumea exterioară fiind mai pozitivi sau mai negativi — mai mult în sens negativ, 
căci vedeţi că oamenii negativi se îmbolnăvesc sau au experienţe negative. Dar 
există şi fiinţe foarte pozitive, care par să creeze în jurul lor un câmp magnetic 
ce atrage abundența către ele. Cam atâta înţelegeţi. Însă aici e vorba de un 
principiu fundamental şi anume că acest tu nu este adevăratul tău sine. Acest tu 
este manifestarea fizică a erorilor minţii tale. Eşti o manifestare fizică a ceva ce 
nu este conectat la Sursă şi experimentezi lucruri, concepte şi idei specifice 
acestui plan fizic 3D. Dar acest tu nu eşti cel adevărat şi de aceea nu-ţi aminteşti 
că locul numit Cer este căminul tău. Iată de ce nu înţelegi toate consecinţele 
vieților tale trecute. Pentru că încă mai crezi în iluzie, încă mai crezi în ură, încă 
mai crezi în separare şi crezi în propria ta putere de a crea lumea. 

Acum, s-ar părea că afirmăm aici un paradox: că eşti creatorul lumii tale, 
dar nu eşti creatorul lumii. Să clarificăm această chestiune înainte de a merge 
mai departe. 

Din cauza modului în care înţelegeţi cum funcţionează lumea, operaţi cu un 
aspect al minţii destul de primitiv — şi anume mintea ego-ului. Mintea ego-ului 
are două laturi. Prima este partea legată direct de corpul fizic, este acea 
programare care vă menţine corpul în funcţiune: digestia, respiraţia, aceste 
aspecte biologice. A doua latură a minţii ego-ului este acel flux de conştiinţă în 
care intraţi atunci când operaţi în zonele inferioare ale gândirii, cele de sub o 
anumită vibraţie. Este ca şi cum aţi avea două zone mintale din care să alegeţi — 
cea spirituală şi cea fizică. 

Când te focalizezi pe fizic — pe corp, pe mâncare şi pe bani, în sensul că faci 
din ban zeul tău, destinul tău, stăpânul tău şi idolul tău, să zicem aşa — atunci 
când crezi aceste lucruri, atunci accesezi fluxul de conştiinţă al minţii egotice. Ea 
îţi va hrăni temerile, îngustimea minţii şi dorinţa de control. Însă când îţi ridici 
vibrația şi iei în consideraţie spiritualul, te poţi vedea ca pe o fiinţă care se 
manifestă doar parţial în această lume fizică şi înţelege adevăratul concept al 
realităţii, anume, că cea mai mare parte din tine nu se manifestă aici. Locuieşti 
într-un corp fizic, dar nu eşti corpul. Poţi vedea că, dacă eşti bun cu oamenii, vei 
primi în schimb un gen de abundență care nu vine din lumea fizică; că, dacă eşti 
creativ, vei avea acces la sfere superioare şi la acest gen de idei şi concepte. Dacă 
înţelegi că meditaţia te poate conecta la o sursă mai înaltă de energie, când te 
concentrezi asupra acestor idei reale — că suntem cu toţii conectaţi, că dragostea 
este tot ceea ce există — atunci vei intra în mintea spirituală şi în sferele 
superioare şi vei începe să obţii mai multe informaţii de acolo. Aşa că, vedeţi, 
este important în ceea ce credeţi. Ceea ce credeţi că este adevărat vă creează o 
lume diferită. Acesta este aspectul de bază al învățăturilor pe care vi le aduc şi, 
desigur, aş putea clarifica toate aceste subiecte cu mult mai multe detalii. 
Aceasta este informaţia pe care am primit-o prin iluminare. 

Când crezi că trăieşti într-o lume fizică tridimensională (3D) şi că eşti un 
corp şi că vei muri, atunci nu eşti în contact cu realitatea. Trăieşti într-o iluzie — 
o iluzie foarte convingătoare, dar care este totuşi o iluzie. Este doar ataşamentul 
tău faţă de structura fizică care pari că eşti, deşi tu nu eşti asta. 

Aceasta este povestea vieţii mele, în sensul că am învins moartea. lată cum 
au fost înţelese greşit unele dintre cuvintele mele din Biblie, deoarece scrierile 
Bibliei nu sunt deloc exacte. Există fragmente de adevăr care rămân valabile, 
dar poveştile urzite despre viaţa mea au avut ca scopuri doar amplificarea 

puterii politice — pentru a avea o influenţă mare asupra oamenilor şi a-i menţine 
în cuşca ignoranței — şi manipularea gloatei. Aceste interese au fost inserate în 
Biblie de-a lungul anilor şi, fiindcă au fost propovăduite drept „cuvântul lui 
Dumnezeu”, adevărurile s-au pierdut printre minciuni. 

Nu-mi doresc ca oamenii să trăiască crezând în minciunile propagate în 
numele meu. Doresc să-mi dezleg numele de acele minciuni şi să-l aşez foarte 
ferm lângă adevăr. Căci adevărul vă va elibera. Aţi mai auzit unele astfel de fraze 
pe care le folosesc, dar vreau să înţelegeţi că adevărul este că această lume în 
care trăiţi nu este casa voastră naturală. Este plină de încercări şi necazuri, 
deoarece în ea se manifestă mintea voastră inferioară. Dar poate fi 
transformată. Poate fi făcută Raiul pe Pământ. A fost un astfel de loc în trecut, 
dar oamenii, prin natura lor, nu înţeleg modul în care funcţionează mintea şi nu 
înţeleg cum funcţionează creaţia şi nu înţeleg cum s-a desfăşurat viaţa mea şi ce 
rost a avut. Vi s-au servit nişte poveşti. 

Din acest motiv, vă amintesc, scriu această istorisire. Am să vă tot 
reamintesc. 

„Realitatea” voastră, aşa cum o numiţi, nu este realitate. Este un vis în care 
trăiţi, un vis pe care îl modelaţi, astfel încât să puteţi trăi în propria minte. 
Vedeţi voi, conflictele voastre interioare sunt atât de mari încât, când le aduceţi 
la lumina conştiinţei, atunci vă înfricoşaţi, deoarece vă pierdeţi echilibrul şi 
pacea şi nu puteţi suporta aceste conflictele. Ele sunt fricile şi terorile vieţii 
voastre. Şi atunci, proiectaţi conflictele în afara minţii, într-o nouă dezvoltare a 


visului. 


Îmbrăţișaţi egalitatea 


Vă inventaţi duşmani în ţări străine. Inventaţi oameni „răi”, astfel încât să 
vă puteţi concentra asupra lor toată culpa, ruşinea şi furia, iar voi să rămâneţi 
persoana „bună”, persoana fără de păcat. Acesta este motivul pentru care toată 
lumea are duşmani. Acesta este motivul pentru care fiecare om îi judecă pe 
ceilalţi, de parcă el sau ea ar fi omul cel bun. Oamenii au propriile lor structuri 
morale care îi protejează şi le menţin pacea minţii. Comportamentul tuturor în 
lumea voastră este motivat de aceste structuri morale. 

E ca şi cum ar exista oameni buni şi oameni răi, dar dacă vorbeşti cu 
„oamenii răi”, vei afla că şi ei au oameni răi în viaţa lor. Trăiţi într-un grup de 
fiinţe care împărtăşesc acelaşi aspect al iluziei, aşa că sunteţi cam de acord cu 
cine este rău şi cine nu. Faceţi parte dintr-un asemenea grup distinct. Totuşi, 


dacă călătoriţi în alte părţi ale lumii voastre aparente, veţi întâlni alte grupuri 

care cred că voi sunteţi răi. Vă vor considera necredincioşi; vă vor privi ca pe 
fiinţa albă cu pretenţii de superioritate (dacă sunteţi albi), şi că sunt oprimaţi de 
voi şi de poftele voastre şi de structurile voastre economice. 

Aşa că nu există pace în lumea voastră. Această lipsă de pace se manifestă 
exterior în bătălii, conflicte, războaie şi certuri. Când credeţi în lumea materială, 
atunci nu aveţi nici pacea interioară, căci bătăliile mintale ale judecăților 
provoacă mari rupturi dureroase în inima şi cugetul vostru. Când judeci, când 
ataci pe altul şi când acţionezi cu aroganță, atunci te rupi de ceea ce eşti cu 
adevărat. Asta am vrut să spun prin „cei blânzi vor moşteni Pământul”: Când 
înţelegi cu adevărat cine eşti — că eşti egal cu toate celelalte fiinţe de pe planetă 
şi că toţi greşiţi în aceeaşi măsură — nu mai poţi fi arogant şi furios că numai tu 
ai dreptate. Devii mai puternic, dar şi mai smerit; devii mai conştient de 
neajunsurile tale, în sensul că îţi recunoşti limitele sau falsitatea pretenţilor 
egoului. Devii mult mai puţin ostentativ şi nu cauţi să-ţi demonstrezi măreţia — 
căci adevărata ta măreție răzbate singură din tine. 

Deci aceasta este structura lumii voastre. V-aţi separat de adevărata voastră 
natură şi vă este frică din această cauză. Nu puteţi suporta asta. Sunteţi 
îngroziţi. Sunteţi speriaţi de ceea ce v-aţi creat în minte. 

Există un aspect din interiorul vostru care nu se simte acasă. Este acel 
sentiment, pe care îl aveţi toţi, că s-a petrecut o teribilă eroare, că aţi ajuns în 
familia greşită, că nu sunteţi înţeleşi, că sunteţi singuri. Am venit să vă ajut să 
anulaţi această frică din voi, căci chiar voi o creaţi, fără să vă daţi seama. O faceţi 
perpetuând aceste idei de separare, dar poate fi eliminată prin practica iertării — 
nu în sensul iertării păcatelor, ci înțelegând că păcatul nu este deloc real, că voi 
înşivă aţi inventat ideea de “păcat” pentru a vă aduce pacea minţii. Când îi 
atacați pe alţii, “păcătoşi”, simţiţi o oarecare uşurare de conflictele voastre 
interioare. 

Acesta este principiul care stă la baza acestei cărți. Pare un principiu 
complicat, dacă nu l-aţi mai auzit până acum. Dar cartea pe care am scris-o 
intitulată “Un curs de miracole” explică aceste informaţii. Este scrisă într-un 
limbaj şi într-un stil foarte puternic, care vă va transforma structurile interne 
într-un mod sistematic şi blând. Deci, când o citiţi, pare greu de înţeles, dacă o 
abordaţi cu mintea occidentală obişnuită. Necesită o anumită disciplină şi o 
anumită credinţă, în sensul că este posibil să nu înţelegeţi despre ce vorbeşte 
sau ce anume vă modifică în minte. Credeţi că, dacă ar fi fost scrisă mai clar — 
dacă ar fi fost scrisă în alt limbaj — v-ar fi fost mai uşor s-o înţelegeţi. Adevărul 
este că a fost scrisă aşa cu un scop! Este scrisă în acest fel pentru a anula 

învăţăturile şi condiţionările create de principiile iudeo-creştine ale lumii în care 
trăiţi. Acest lucru este explicat şi în alte texte, la care voi face referire mai târziu. 

Totuşi, îl clarific şi aici şi acum. Dacă doriţi să aveţi parte cu adevărat de 
pace, dacă doriţi să vă transformați cu adevărat gândurile şi procesele minţii şi 
să ajungeţi la o înţelegere profundă a adevărului, atunci “Cursul de miracole” 
este o carte pe care aţi face bine s-o citiţi împreună cu cartea de faţă, pe care o 
scriu acum prin acest medium. Căci, dacă înțelegeţi adevărata poveste a vieţii 
mele, în combinaţie cu cealaltă carte, veţi avea o înţelegere completă a ceea ce s- 
a întâmplat, ce se petrece şi cum să atingeţi niveluri de comunicare cu Spiritul şi 
niveluri de pace care, deocamdată, vă depăşesc capacitatea de înţelegere. 

“Un curs de miracole” a venit pe planeta voastră în urmă cu câteva decenii 
şi, de atunci, multe fiinţe au pus mâna pe el, îl au în bibliotecă sau au auzit de 
învăţăturile sale. Iar această carte, autobiografia mea, este un textul însoțitor al 
aceluia, pentru că mulţi dintre voi citesc acel Curs cu concepţii profund greşite 
despre cine şi ce sunt şi ce susţin eu, încât trebuie neapărat să aveţi şi aceste 
informaţii biografice. Aveţi concepţia greşită că eu sunt singurul fiu al lui 
Dumnezeu, că sunt acel Cristos despre care aţi citit în Biblie, or nu este cazul; nu 
sunt eu acela. 


Alegeţi-vă calea 


Vă redefinesc cine sunt eu. Vă spun aici cine sunt, iar asta vă va ajuta în 
călătoria voastră spre transformare, căci nu vă puteţi înţelege cu adevărat 
propria divinitate dacă credeţi că eu aş fi mai divin decât voi. Mă aflu ceva mai 
sus pe scară, dar scara este una şi aceeaşi. Duce de la iad până la cer. Sunt ceva 
mai departe pe cale, dar există o singură cale: fie mergeţi spre cer, spre lumină, 
fie vă îndreptaţi în direcţia greşită şi păşiţi spre întuneric. 

Trebuie să înţelegeţi aceste concepte şi principii. Suntem cu toţii împreună. 
Unii au ajuns mai departe pe cale decât alţii, dar se pot întoarce pentru a vă 
ajuta în călătorie. Se pot întoarce să vă ţină de mână şi să vă ajute să treceţi 
peste părţile dificile ale drumului. Vă pot încuraja de sus, de pe scară, 
spunându-vă că este în regulă dacă aţi obosit şi că vă puteţi odihni puţin; este în 
regulă, dar continuaţi să urcați. Este atât de frumos aici sus. Puteţi vedea mult 
mai clar, iar lumina este mult mai strălucitoare. Nu sunteţi niciodată singuri; 
există fiinţe pe tot parcursul scării şi toate vă întâmpină şi vă cheamă să 
continuaţi această călătorie aparent dificilă. 

Există momente în care drumul este înnorat de negura minţii şi eşti confuz 
şi doreşti să te opreşti, dar nici nu te poţi întoarce. Nu este o senzaţie plăcută să 


77 


cobori înapoi, pentru că scara este nesfârşită, deci nu-i nicio uşurare să cobori: 
Când te întorci, dai iarăşi de vechile probleme şi temeri ale trecutului şi 
condiţionările care te conduc. Dacă continui să mergi către lumină, scapi de 
poveri şi călătoria devine din ce în ce mai uşoară. 

Aş vrea să te gândeşti la aceste două imagini în timp ce citeşti această carte. 
Aş vrea să te gândeşti în ce direcţie mergi pe cale, pentru că ai doar două 
opţiuni. Lumea voastră pare să vă ofere atâtea alegeri diferite, dar adevărul este 
că, dacă eşti scufundat în fizic — crezând că eşti un corp şi crezând în moarte — 
atunci cobori pe scară şi mergi pe drumul spre iad . Dacă crezi în natura ta 
divină, în creativitatea ta, în inima ta, în deschiderea ta, în bunătatea ta, în 
legătura ta cu ceilalţi şi în capacitatea de a te transforma şi de a-ţi crea propria 
lume, atunci eşti pe drumul cel bun. Eşti în armonie cu adevărul, iar cele câteva 
iluzii rămase (pentru că le aveţi cu toţii; altfel nu aţi mai fi pe Pământ) îţi vor 
răsări în minte pe măsură ce înaintezi spre cer. Căci neadevărul nu este 
compatibil cu cerul şi nu poţi ajunge acolo cât încă mai crezi în neadevăr. Scara 
îţi cere să devii din ce în ce mai uşor; nu poţi păşi în sferele superioare atunci 
când cari după tine bagaje inutile. 

- CAPITOLUL OPT - 


Iluminarea 


Maria şi cu mine am devenit oficial soţ şi soţie. Hotărâsem să facem acest 
pas, pentru că Maria dorea să aibă copii şi venise vremea. Îmi văzusem de calea 
mea şi intuisem că nu trebuie să mă căsătoresc înainte de călătorie. Nu avea 
legătură cu relaţia noastră. Trebuia s-o fac pentru mine, pentru conştiinţa mea. 

Din acel motiv amânasem căsătoria pentru atât de mulţi ani. În acele 
timpuri, căsătoria se făcea la vârste foarte fragede. Eram excesiv de bătrâni 
pentru acea vreme şi zonă, căci nu se mai auzise ca cineva să se căsătorească la 
douăzeci şi patru şi douăzeci şi şapte de ani. Dar oricum, eu nu eram un tânăr 
conformist, iar Maria se împrietenise cu mine tocmai din acest motiv. Oricât de 
mult s-au necăjit familiile noastre uneori, ne-am ţinut de convingerile noastre şi 
ne-am continuat relaţia, chiar dacă nu eram căsătoriţi atât de tineri pe cât ar fi 
preferat majoritatea. Acum, mulţi dintre voi, din societatea modernă, vor spune 
că nu este adevărat, că eu nu aş fi trăit în concubinaj. Dar trebuie să înţelegeţi că 
nu eram o fiinţă obişnuită. Nu eram un bărbat supus regulilor societăţii în acest 
sens. Mergeam pe drumul meu propriu, iar deciziile şi acţiunile mele nu se 
conformau tradiţiei. Multe evenimente descrise în Biblia voastră confirmă că nu 
eram deloc un om convenţional, aşa că nu vă miraţi că eram la fel de 
nonconformist şi înainte de acele evenimente menţionate. 

După nuntă, Maria a rămas însărcinată destul de repede şi m-am bucurat 
foarte mult. A fost o experienţă minunată, minunată. Nu voi intra în detalii 
legate de copii, cum se numeau şi cine au fost. Este irelevant; nu pentru asta 
relatez această poveste. Vă spun povestea pentru a vă pune în ordine versiunea 
pe care o aveţi despre viaţa mea. Aşa că mă voi limita la atât — că am avut doi 
copii destul de apropiaţi ca vârstă şi că munceam şi trăiam ca un fericit cuplu 
căsătorit cu copii mici. Oricine are sau a avut această experienţă înțelege că a 
fost o perioadă aglomerată şi plină de bucurii. Naşterea copiilor a fost fără 
dificultăţi şi trebuie să recunosc că a fost o perioadă minunată, idilică a vieţii 
mele. A fost una dintre cele mai obişnuite perioade din viaţa mea, deoarece 
trebuia să mă achit de obligaţiile de tată, soţ şi întreţinător de familie. Totuşi, nu 
mi-am întrerupt practica de învăţător. 

Parteneriatul meu cu Maria 


Au existat multe femei în viaţa mea, dar trebuie să fiţi circumspecţi faţă de 
poveştile interpretate prin ochii bărbaţilor cărora nu le plăceau femeile, nu le 
respectau şi nu le preţuiau. Vă redau povestea aşa cum am văzut eu 
evenimentele. Vreau ca oamenii să ştie ce s-a întâmplat şi aceasta să fie baza de 
discuţie, căci nu pot realmente dialoga cu cineva dacă nu are idee ce şi cine sunt 
şi de ce mă aflu aici. Dacă vorbesc cu nişte fiinţe care au în cap alte poveşti şi le 
spun ce sunt acum, ele nu mă aud clar şi nu mă văd clar. Deci, acesta este un 
lucru foarte important de înţeles. Nu scriu toate acestea ca să fac pe grozavul. Ci 
o fac pentru a vă ajuta să înţelegeţi cine sunt, ce sunt şi care este scopul meu 
real. 

În acea perioadă şi zonă, Maria era la marginea a ceea se considera a fi 
societatea respectabilă, dar odată ce ne-am căsătorit, i s-a refăcut reputaţia. Eu 
nu agream deciziile arbitrare pe care oamenii le luau cu privire la valoarea altor 
persoane pe baza propriilor lor evaluări morale şi pe opiniile lor critice, de pe 
poziţii de superioritate. 

Ştiam intuitiv că Maria era una dintre cele mai plăcute şi mai inteligente 
persoane spirituale pe care le-am întâlnit vreodată, şi întâlnisem destule până 
atunci. Ea avea un loc foarte special în inima mea şi doresc să afirm aici că 
poveştile care se spun despre ea sunt total neadevărate şi că mi-a fost un 
partener egal în misiunea mea spirituală. Am lucrat împreună, discutând 
itinerarii, acţiuni, filozofie şi principiile spirituale care îmi curgeau în minte pe 
când mă apropiam de iluminare. Studiam împreună chestiuni spirituale, citeam 
Tora împreună, ne rugam împreună şi meditam împreună. 

După ce m-am întors din călătoria în Orientul Îndepărtat, am început o 
practică de meditaţie constantă şi intensă, care ne-a unit într-un mod mai strâns 
ca niciodată. Ne-a ajutat să ne deschidem minţile reciproc într-un mod pe care 
nu-l mai cunoscusem, iar dezvoltarea ei spirituală a fost incredibilă după 
întoarcerea mea. Avea o dorinţă nestinsă pentru acea înţelegere care vine odată 
cu practica spirituală constantă. Petreceam astfel multe ore în fiecare zi, de câte 
ori aveam timp între treburile zilnice. Simţeam foarte clar că munca ne 
întrerupea de la adevăratul nostru scop, care era acela de a studia şi de a preda. 

Aveam întâlniri şi discuţii cu prietenii despre aceste chestiuni spirituale. 
Desigur, ei aveau oarecum tendinţa de a nu fi de acord cu autorităţile în materie 
de religie şi morală. Aşa că aveam întâlniri informale, dar nu m-am pretins a fi 
vreun învăţător spiritual. Ştiam doar că văd foarte clar ce fac oamenii cu viaţa 
lor. Vedeam foarte clar cum se stresau pentru lucruri care nu se întâmplaseră 

încă. Vedeam foarte clar cum comportamentul cuiva, bazat pe propriul său 
sistem de credinţă, putea jigni pe altcineva atât de profund, încât le distrugea 
relaţia definitiv. Acest lucru mă fascina şi am lucrat pe textul spiritual al Torei, 
alegând fragmente unde se manifesta ego-ul şi unde se manifestau adevăratele 
principii spirituale. Am început să notez acele lucruri care îmi transmiteau ceva. 
Am început să notez toate lecţiile desprinse din călătoria mea în Orientul 
Îndepărtat şi, de asemenea, am început să mă gândesc la ce voiam să fac cu viaţa 
mea. 

Nu mă atrageau structurile în care trăiau oamenii. Am văzut cum 
organizaţiile religioase profitau de oameni, obligându-i să se comporte într-un 
anumit mod sau să doneze o anumită sumă de bani pentru a menţine statutul 
oficialilor la un nivel înalt şi oamenii muncii, într-o condiţie de sărăcie. Acest 
lucru mă supăra foarte tare şi nu-mi plăcea deloc. Am înţeles că oprimarea 
populaţiei venea din cauza credinţei în textele pe care le predau structurile 
religioase, iar acest lucru mă deranja foarte mult, aşa că am hotărât să ajut 
oamenii să înţeleagă ce se întâmplă şi să se elibereze de tirania impozitării şi 
cerinţelor Bisericii de a oferi un nivel ridicat de viaţă celor aflaţi în fruntea 
organizaţiei. 

Deci, asta am făcut în perioada ce a urmat întoarcerii mele. Lucram cu tatăl 
meu ca tâmplar o parte din timp şi pescuiam o altă parte din timp. Asta îmi 
plăcea. După cum spuneam, apa devenise pentru mine un adevărat loc de 
contemplare. Înţelegeţi, desigur, că nu locuiam departe de apă. Ajungeam uşor 
acolo. Aşa că Maria şi cu mine am fost de acord că aşa îmi voi câştiga existenţa, 
că voi sta în sat o anumită perioadă de timp, lucrând la proiecte de tâmplărie, 
ajutându-i pe oameni să îşi construiască casele şi mobilierul şi astfel de lucruri. 
Îmi plăcea foarte mult această muncă, dar mă simţeam limitat în libertatea de 
mişcare, aşa că aveam nevoie şi de o muncă mai în natură pentru echilibru. 

Pe parcursul lungii mele călătorii, îmi plăcuse foarte mult să pescuiesc. Nu 
era ceva nou pentru mine, desigur, dar după ce m-am întors, am înţeles legătura 
pe care o aveam cu natura şi cum mă hrănea ea şi cum mă făcea să mă simt 
echilibrat şi puternic. Şi îmi plăcea efectul asupra corpului. Îmi plăcea mişcarea. 
Mă bucuram de ocazia de a sta liniştit, cu apa clipocind şi soarele încălzindu- 
mă, şi aveam mult timp pentru contemplare, reflecţie-de-sine, meditaţie asupra 
principiilor şi, de asemenea, să primesc informaţii. 

Această experienţă a primirii de informaţii şi învățături a continuat şi mi-a 
umplut multe ore din săptămână. Nu înţelegeam la momentul respectiv ce 
implicaţii vor avea. Nu ştiam că eram pe cale să mă trezesc. Nu ştiam că trec 

printr-un proces de iluminare. Dar aş vrea să menţionez aici că procesul de 
trezire se petrece într-un mod ştiinţific. Este o experienţă vibraţională. Nu apare 
la întâmplare. Este oferită nu numai fiinţelor bune şi divine din punct de vedere 
obiectiv, ci şi fiinţelor care îşi ridică vibrația prin practici care clarifică mintea şi 
o aduc într-o stare de pace. 

Iar eu asta făceam zilnic. Îmi observam gândurile şi dorinţele şi vedeam că 
mă supăram când nu căpătam lucrurile de care credeam că am nevoie. Am 
început această disciplină internă. Pe baza informaţiilor pe care le primeam din 
invizibil, prin channeling, am început o disciplină a minţii şi să-mi monitorizez 
procesele interne foarte atent. Am început să integrez învăţăturile pe care le 
învăţasem în Orient cu informaţiile pe care le primeam datorită mediumnităţii. 

Am colaborat cu Maria la aceste aspecte, dar ea nu avea chiar aceeaşi 
concentrare pe disciplină. Cred că mi-am dezvoltat această abilitate în călătorie. 
Călătoria îmi deschisese aspecte ale minţii şi conştiinţei pe care ea nu le 
experimentase. Dar nu am văzut acest lucru ca pe un neajuns. Ci am văzut că 
aveam un partener şi un sprijin. De fapt, atunci când cineva este profund 
adâncit în transformarea minţii, este bine să aibă alături o persoană practică şi 
mai împământată, care să fie atentă la ce se întâmplă în lume. Ea trebuie să fie 
vigilentă în chestiunile obişnuite, astfel încât fiinţa care este mai ocupată cu 
non-fizicul să se poată simţi în siguranţă şi confortabil. 

Am căzut de acord că acesta va fi felul în care va funcţiona parteneriatul 
nostru, deoarece, deşi studiile spirituale îi făceau mare plăcere şi era o persoană 
foarte spirituală, totuşi, mi-a înţeles dorinţa profundă şi nepotolită de 
transformare. Mă sprijinea foarte mult şi înţelegea multe lucruri pe care le 
făceam, pe care probabil că alte soţii nu le-ar fi înţeles. Am avut o relaţie 
minunată în acei ani şi am ajuns la un parteneriat perfect şi o deplină înţelegere 
reciprocă. Aşa că, relaţia noastră a continuat în acest fel. Am economisit nişte 
bani, dar nu ne prea preocupam de acumularea de bunuri materiale. Eu 
înţelegeam că averea mea consta în liniştea sufletească. Bogăția mea consta în 
capacitatea mea de a-i ajuta pe ceilalţi, aşa că acesta a fost obiectivul meu. Odată 
cu trecerea anilor, am devenit din ce în ce mai interesat de acest lucru. 

M-am implicat în educarea tinerilor. Discutam cu ei despre principiile 
minţii, culturii şi religiei ori de câte ori mi se oferea ocazia. Era foarte important 
pentru mine şi a devenit rațiunea mea de a fi. Scopul meu nu era să câştig bani 
şi să duc o viaţă obişnuită. Scopul meu era să le învăţ şi să ajut fiinţele în 
procesul lor de trezire; cu toate acestea, nu aşa vedeam lucrurile atunci. Atunci 
voiam doar să dezvolt nişte lecţii care să le ajute să trăiască frumos şi să le 

uşureze suferinţa. Aşa s-a întâmplat în acei câţiva ani după întoarcerea acasă şi 
când copiii mei erau mici. A fost o perioadă de consolidare. A fost un timp al 
lucrurilor şi activităţilor obişnuite. Dar curiozitatea mea pentru viaţa religioasă 
şi pentru trezirea spirituală nu se sfârşea niciodată şi creştea mereu. 


Ioan Botezătorul 


Făceau rumoare în societate zvonurile despre Ioan Botezătorul, care era o 
rudă a mea. Într-adevăr, el boteza oamenii şi discuta cu mine despre religie şi 
Dumnezeu şi despre acest gen de lucruri. Punctul său de vedere era radical, 
neortodox şi, uneori, destul de sălbatic. Stilul său de viaţă era foarte sălbatic, dar 
mă atrăgea, datorită pasiunii sale şi faptului că înțelegea principiile. Nu era 
deloc delicat. Nu-şi traducea învăţăturile pe înţelesul oamenilor. Ci le urla cu 
toată forţa şi era o experienţă intensă să fii în compania lui. 

Cu acest interes profund şi puternic, am ascultat poveştile lui Ioan 
Botezătorul şi mi-am petrecut câteva zile, aş zice, privindu-l cum boteza oamenii 
în râu. Nu eram unul care să se arunce într-un astfel de ritual, pentru că mi se 
părea o abordare tradiţională a îndoctrinării religioase, dar eram fascinat de 
ceea ce îi atrăgea pe oameni să meargă acolo şi de lucrurile pe care le spunea. 
Era, într-adevăr, un orator puternic, dar abilitatea sa de a intra în sferele non- 
fizice depăşea capacitatea sa de a vorbi articulat despre ele, şi astfel apăreau 
unele incoerente şi întreruperi în ceea ce spunea. Vorbea despre non-fizic într- 
un mod foarte pasional. Dumnezeul Său era mult mai judecător decât al meu, 
aşa că am avut unele ezitări să devin unul dintre cei care se botezau în râu. 

Dar într-o seară, pe când meditam, am primit informaţia că trebuia să mă 
duc a doua zi să mă botez în râu. Asta chiar a fost o surpriză. Nu mă aşteptam la 
aşa ceva. Într-un fel, îi cam judecam cuvintele şi discursurile. Existau şi unele 
controverse în privinţa lui: Nu era mereu complet îmbrăcat, fapt ce îi supăra pe 
oameni şi provoca puţin deranj prin oraş, ca să zicem aşa, dar motivațiile sale 
erau clare şi făcea totul intenţionat, după părerea mea. Doar că uneori mă cam 
deranja şi pe mine. În acea seară, meditam singur, când am primit această 
informaţie. Era foarte clară, aşa că nu am pus-o la îndoială. 

Până atunci, avusesem o relaţie lungă şi multumitoare cu toate fiinţele 
invizibile care comunicau cu mine. Nu le ştiam numele şi nu-mi păsa. Doar că 
acum eram intrigat de această informaţie. Eram intrigat de acurateţea şi 
adevărul a ceea ce mi se transmitea în minte. Aşadar, în dimineaţa următoare, 
am plecat cu doi prieteni la râu pentru a participa la botez. Prietenii mei nu erau 
atât de dornici, aşa că le-am spus că ei nu trebuie să participe. Scopul vizitei 

noastre nu era ca ei să-mi calce pe urme. Nu acesta era scopul. Eu îmi urmam 
ghidarea pe care o primeam de mulţi ani. 

M-am aşezat la rând. Înaintea mea erau aliniate douăzeci şi ceva de fiinţe, 
aşa că am avut ceva timp să reflectez la mediul înconjurător, la frumuseţea 
locului. Soarele strălucea. Era dimineaţa devreme şi încă nu era cald. Era o zi 
frumoasă, albastră, limpede. Dealurile erau acoperite de copaci scunzi — dintre 
care unii, măslini — şi tufişuri, iar unele plante erau înflorite. Râul era albastru, 
frumos, curgea calm şi primitor, aşa că mă bucuram pe când apa mi se învârtea 
în jurul genunchilor şi îmi umezea hainele. Mă aflam într-un loc foarte calm şi 
fericit. Nu simţeam nicio rezistenţă faţă de acest eveniment şi m-am gândit şi la 
asta, fiind surprins că mă simţeam aşa de bine apropiindu-mă de acea fiinţă atât 
de imprevizibilă şi la marginea societăţii, ca să zic aşa. El vorbea în limbi şi 
predica în timp ce boteza oamenii, lucru pe care îl făcea destul de repede, aşa că 
nu a durat mult până când mi-a venit rândul. 


Transformarea 


În timp ce stăteam unul în faţa celuilalt, Ioan Botezătorul s-a uitat în ochii 
mei şi m-a întrebat dacă sunt gata să intru în tărâmul îngerilor şi să mă conectez 
cu Dumnezeu într-un mod divin. Desigur că am răspuns că da, neînţelegând cu 
adevărat consecinţele. M-a scufundat în apă şi, în clipa în care am atins apa, s-a 
întâmplat ceva extraordinar: am fost infuzat cu o energie gigantică. Este greu de 
explicat. Am fost penetrat cu o forţă imposibil să o înţelegi dacă nu ai 
experimentat-o. Corpul meu s-a zguduit şi s-a smucit. Am ieşit din apă complet 
scăpat de sub control. Arătam de parcă aş fi avut un şoc; fără nicio îndoială. 

Un flux continuu de energie îmi cobora prin creştetul capului, curgându-mi 
prin membre şi prin trunchi, şi eram într-o stare extatică. Dar sunt sigur că, 
privit din exterior, părea că mă doare foarte tare. Eram în starea a ceea ce voi 
numiţi beatitudine, conectat la tot ce există. Am avut un moment — zic doar un 
moment, pentru că a venit într-o clipită — de înţelegere completă, de înţelegere 
completă a totului! Înţelegeam totul şi este foarte dificil să vă explic această 
experienţă celor care nu aţi avut-o. Unii aţi avut-o, această clipă de înţelegere 
completă şi absolută a mişcării stelelor şi a organizării universului. Aceste 
lucruri mi-au copleşit mintea. 

Mergeam clătinându-mă printre copacii din apropiere. Valea râului era 
foarte frumoasă în acea perioadă a anului, în care exista multă activitate în 
natură. M-am aşezat sub un copac după această experienţă. De fapt, experienţa 
a continuat multe ore după ce mintea, conştiinţa mi-a fost penetrată de acea 

explozie de energie. Aşa că, mă clătinam prin pădure, încercând cu disperare să- 
mi găsesc un loc unde să mă odihnesc în timp ce se petrecea această 
transformare a conştiinţei. Mi s-a părut că această stare de spirit, foarte fericită 
şi extatică, a durat mult timp, dar îmi era foarte dificil să-mi controlez corpul, 
căci valul masiv de energie de şoc îmi infiltra fizicul, mintea şi conştiinţa. 

M-am aşezat şi încercam să observ obiectiv transformarea viziunii, 
conştiinţei mele. Parcă mă priveam de deasupra, ca o fiinţă separată; aşa mă 
simţeam. „Vechiul” Isus observa ce se întâmpla şi vedeam o transformare, într- 
adevăr, magnifică a viziunii. Am început să văd că lumea nu este solidă. Am 
început să văd că lumea este formată din energii; este alcătuită din lumină. Este 
formată dintr-o forță pulsantă, care vibrează şi se mişcă mereu. Totuşi, este greu 
de explicat, deoarece vedeam pe două niveluri diferite. Pe de-o parte, viziunea 
fizică cu care sunteţi familiarizați, în care vedeţi obiectele în perspectivă şi ştiţi 
unde sunt amplasate în spaţiu. Dar după acest eveniment copleşitor, viziunea 
mi-a fost amplificată şi cu un alt aspect. Am început să-mi dau seama că, dacă 
mă concentram într-un anume fel - folosindu-mi împreună inima şi mintea 
pentru a-l căuta pe Dumnezeu, Divinul — viziunea mi se schimba şi vedeam 
natura interioară a oricărui lucru la care priveam. 

Când această energie mă inunda, când priveam lucrurile, ele se schimbau şi 
se transformau. Mi-a devenit foarte clar destul de curând că, atunci când 
simţeam frică (ceea ce s-a întâmplat, uneori, deoarece acest eveniment a avut 
loc în acele câteva ore dar şi în următoarele zile. Vă imaginaţi că nu înţelegeam 
deloc ce se întâmplă), vedeam lucrurile altfel decât atunci când eram liniştit. 
Starea mentală alterna între pace şi frică, ca un flux şi reflux, ca un val cu 
urcuşuri şi coborâşuri. 

Aşadar, pe parcursul acelei stări, am observat că obiectele se modificau în 
timp ce le priveam. Dacă mă concentram, puteam vedea clar în interiorul unui 
obiect, al unui copac sau unei pietre sau plante. Asta se întâmpla nu numai cu 
lucrurile vii, ci şi cu întregul peisaj. Întregul conţinut al realităţii mele era 
alcătuit din această „supă” de informaţii, lumină şi energie în continuă 
schimbare. 


Rătăcesc prin pustietate 


Am rămas să rătăcesc prin natură, iar timpul se scurgea foarte încet. Nu-mi 
doream să fiu în preajma oamenilor, deşi o parte din mintea mea ştia că Maria 
se va îngrijora, pentru că plecasem în sălbăticie cam de o zi ca să-l caut pe Ioan 
Botezătorul în mediul unde trăia şi să-l cercetez. De fapt, nu plănuisem să mă 

botez. O parte a minţii ştia că se va îngrijora, dar cea mai mare parte a minţii era 
purtată de avalanşa acestui aflux de informaţii. 

Aceste informaţii nu doar că îmi schimba capacitatea de a vedea; mi se 
ofereau, de asemenea, un gen de informaţii şi o înţelegere pe care nu le mai 
avusesem până atunci. Mi s-a dat adevărata înţelegere a unităţii noastre. Mi s-a 
dat adevărata înţelegere a condiţionărilor minţii umane şi cum acestea ne 
limitează abilităţile creatoare. Mi s-a dat informaţia că toţi suntem sfinţi, că toţi 
suntem conectaţi la Creatorul divin. Că, din cauza proceselor noastre de gândire 
şi a minciunilor şi a înțelegerilor greşite pe care le-am învăţat de la oameni, noi 
ne-am deconectat de această stare naturală de creaţie divină minunată şi 
absolută. 

Acum, totul sună foarte elaborat, dar trebuie să înţelegeţi că am ajuns la 
aceste concluzii într-o perioadă considerabilă de timp. Nu am ajuns la aceste 
concluzii în cinci minute. A fost un proces de câteva săptămâni de auto-analiză, 
câteva săptămâni în care am dat atenţie la ceea ce se întâmpla în corpul meu, în 
mintea mea şi în inima mea. lar poveştile voastre din Biblie despre ispitirea din 
deşert nu sunt decât explicaţiile mele despre ceea ce s-a întâmplat în acel 
interval. Căci alternam între o înţelegere completă şi conştiinţa obişnuită — cea 
omenească, a fiinţei obişnuite care trăieşte în lumea obişnuită — şi în acele 
momente, uneori eram speriat. Eram îngrijorat că voi pierde tot ce câştigasem 
în viaţă. Eram îngrijorat că îmi voi pierde legătura cu familia, legătura cu Maria. 
De fapt, uneori, mă temeam chiar pentru viaţa mea, deoarece eram aproape 
detaşat de corpul fizic, dus în tărâmuri de lumină şi iubire pe care nu le mai 
întâlnisem până atunci. Uneori credeam că voi muri. Aceasta a fost ispitirea din 
pustie despre care aţi citit în textele voastre biblice. Nu era chiar un deşert, 
pentru că existau mulţi copaci şi plante, nu era un mediu atât de pustiu şi dificil. 
Am descris starea ca pe un deşert, în sensul că eram singur; nu puteam primi 
ajutor de la nimeni în acest proces. A trebuit să mă lupt cu mintea condiţionată, 
obişnuită şi a trebuit să integrez avalanşa de informaţii şi conştientizări de-a 
lungul acestor câteva ore după botez. 

În timp ce rătăceam prin pădure, continuând să explorez ce mi se întâmplă, 
am început să integrez această experienţă în minte. Ea mi se întâmpla, în mod 
evident, pentru un scop. Aveam suficientă conştientizare şi legătură cu ideile şi 
conceptele non-fizice pentru a înţelege că mi se oferă informaţii extraordinare. 
Din sentimentele de fericire şi extaz ce însoțeau această transformare prin care 
treceam, ştiam că era un eveniment divin. Ştiam asta din toată inima şi din tot 

sufletul. Dar în acelaşi timp, încercam să-l asimilez şi să pricep cum îmi va 
schimba viaţa mea obişnuită. 

Având aceste informaţii, nu mai puteam continua să trăiesc ca înainte. 
Simţeam cum mi se ivea în minte o forță imperativă care mă împingea să 
împărtăşesc aceste informaţii. Căci era clar şi simplu: Oamenii gândeau într-un 
mod care îi împiedica să-şi realizeze adevăratul lor destin. Gândeau într-un mod 
care le provoca nenumărate suferinţe şi boli. Gândeau într-un mod care 
intervenea în capacitatea lor de a trăi liniştiţi împreună şi de a înţelege profund 
natura realităţii. 

Asta mi s-a dat. Mi s-a dat înţelegerea naturii realităţii şi, într-adevăr, parcă 
mi se turnase în cap o găleată de apă. Aţi văzut şocul de pe faţa oamenilor când 
li se face asta. Aceasta era o versiune spirituală a acelui gen de peripeţie. Uneori, 
experienţa era copleşitoare şi terifiantă, şi chiar ciudată. Mă întrebam ce aş 
putea face cu aceste cunoştinţe. Ştiam că aş putea face orice îmi doresc cu aceste 
cunoştinţe. O parte din mintea mea a înţeles că aş putea manipula lucrurile în 
favoarea mea şi că aş putea schimba lucrurile ca să-mi servească propriilor 
interese. 

Trebuie să înţelegeţi că exact asta se înţelege prin ispitele Diavolului. Când 
am vorbit despre această perioadă din viaţa mea, am folosit un limbaj pe care 
oamenii care mă ascultau să-l poată înţelege, iar ei înțelegeau conceptul de rău. 
Înţelegeau conceptele de egocentrism şi lăcomie şi aceste tipuri de 
comportamente. Aşa că am folosit acest limbaj pentru a-mi descrie 
transformarea din acea perioadă de izolare. Am folosit cuvinte adesea 
metaforice şi am folosit situaţii şi descrieri pe care fiinţele obişnuite le puteau 
înţelege. 

Vedeţi voi, predicam unor oameni simpli, fermieri şi muncitori pe câmp. 
După ceva timp, au venit să mă asculte şi negustori şi meseriaşi, dar când îi 
învăţam acest gen de lucruri, mă preocupa în principal bărbatul obişnuit, care 
era într-un conflict permanent cu vecinul, femeia obişnuită, care era copleşită 
de viaţa ei domestică, acest tip de fiinţe. Pe acestea voiam să le ajut. Nu aveau 
niciun tampon financiar. Nu aveau niciun sprijin în viaţa lor obişnuită, de genul 
unor servitori care să-i ajute. Erau blocaţi în realitatea creaţiilor minţii lor. Pe 
aceste fiinţe le aveam în minte când îmi alegeam cuvintele. 

Şi uite-aşa, am rămas în natură timp de cinci săptămâni. Era o perioadă a 
anului când vremea era plăcută. Nu erau vânturi reci sau ploi sau acele lucruri 
care-ţi fac viaţa neplăcută dacă dormi afară. Am suferit oleacă, pentru că nu am 
mâncat prea mult. Arătam deja cam jalnic când am decis, în sfârşit, că a venit 

timpul să mă întorc acasă. Părul îmi era murdar şi încâlcit; barba îmi era 
dezordonată şi mai lungă decât o purtam de obicei. Nu acordasem prea multă 
atenţie corpului meu fizic, pentru că lucrurile care se petreceau în conştiinţa 
mea depăşeau cu mult aceste preocupări. 


Mă întorc din sălbăticie 


Am luat-o înapoi spre oraş şi, intuitiv, m-am dus mai întâi la casa mamei. 
Când m-a văzut, s-a îngrozit, pentru că auzise că am dispărut. M-a băgat în casă. 
Nu m-am dus la Maria, pentru că ştiam că există o legătură specială între un 
bărbat şi o femeie, iar eu aveam nevoie de îngrijirea mamei; trebuia să vorbesc 
întâi cu ea. Simţeam nevoia să restabilesc legătura. 

Ştiam că trecusem printr-o renaştere, începeam o a doua viaţă. Ştiam că mă 
născusem din nou. Ştiam că mă transformasem într-o fiinţă complet diferită. 
Conştiinţa bărbatului Isus era încă acolo, o ştiam pe mama şi unde să o găsesc, 
dar simţeam că trebuie să fiu cumva readus înapoi în mine. Simţeam că trebuie 
să fiu ţinut în braţe care iubesc necondiţionat, pentru că nu puteam oferi 
explicaţiile cerute de o soţie. Uneori, o mamă este mult mai înţelegătoare când 
îşi vede fiul căzând sau având dificultăţi, şi ea doar îl va strânge la piept şi îl va 
iubi. O soţie va pune, poate, şi unele întrebări la care nu puteam răspunde în 
acel moment. Aveam iarăşi nevoie de ceva timp. Petrecusem mult timp în 
deşert, în sălbăticie, pentru a integra aceste informaţii în fiinţa mea, dar acum 
trebuia să mă integrez înapoi în familia mea, în cultura mea, în condiţia mea 
umană. De aceea m-am întors la casa mamei. 

Nu a fost prea mulţumită de mine — fără îndoială — dar aşa cum fac 
mămicile, m-a primit şi m-a îmbăiat şi m-a curăţat şi m-a certat pentru că sunt 
prea slab, toate aceste atitudini materne. Trebuie să mărturisesc că îmi suna ca 
o muzică în urechi, după ce stătusem singur atât de mult timp. Am rămas cu 
mama o săptămână. Fraţii şi surorile mele erau şi ei pe acolo, confuzi, un pic 
nedumeriţi, deoarece se cam îndepărtaseră de mine de ceva timp, din cauza 
stilului meu neobişnuit şi a intereselor vieţii mele. Lunga mea călătorie departe 
de familie îi bulversase. Nu mi-au înţeles motivaţia pentru a face aşa ceva. A fost 
un moment dificil pentru ei, dar în acea săptămână am început să-mi dau seama 
că pot influenţa oamenii foarte puternic prin noua vedere, noua viziune cu care 
fusesem înzestrat. 

Stam într-o cameră şi vorbeam cu cineva şi, dacă îmi deplasam puţin 
conştiinţa, dacă mă concentram într-un mod diferit, începeam să văd corpul 
acelei persoane ca sistem energetic. Începeam să văd corpul fizic ca o esenţă 

vibrantă, schimbătoare şi în mişcare. Puteam vedea unde erau probleme. 
Puteam vedea unde erau articulaţii rigide. Puteam vedea o lipsă de mişcare, de 
vibraţie în structura câmpului energetic. Poate că aşa denumiți voi acum aura, 
dar în viziunea mea, era mai puţin transparentă. Aveam o viziune a interiorului 
foarte solidă. 

Asociam şi emoţii la această viziune. Simţeam energetic şi emoția care 
cauza problema. Înţelegeam, de exemplu, că era o problemă cu ficatul, dar şi că 
era vorba despre mânie; că persoana ţinea vechi duşmănii sau judecăţi. Dacă 
erau probleme la inimă, vedeam blocajele din acea zonă, dar ştiam şi că este în 
legătură cu neiertarea dintr-o relaţie trecută. Aceste emoţii şi intuiţii veneau 
odată cu viziunea, aşa că am început să lucrez foarte tăcut şi cu grijă cu membrii 
familiei, pentru că puteam vedea imediat cum gândurile, furia şi resentimentele 
le afectau corpul fizic. 

Era o experienţă fascinantă. Aş spune chiar că era ca în filmele voastre cu 
super-eroi, când cineva se transformă şi capătă calităţile altei creaturi. Mi s-a 
dat o viziune pe care nu o avusesem până acum, o înţelegere pe care nu o 
avusesem înainte şi am lucrat în linişte cu membrii familiei mele în săptămâna 
în care am stat cu ei pentru a-i ajuta să se înţeleagă şi să mă fac înţeles de ei în 
privinţa a ce mi se întâmplase. 

În acea săptămână, mi-am dat seama că nu pot explica ce era această 
experienţă, această schimbare completă şi absolută a conştiinţei şi a vederii. Am 
început să înţeleg că trebuie să fiu atent la ceea ce spun. Oamenii nu puteau 
crede sau nu puteau înţelege ceea ce trăiam. Trebuia să găsesc alte cuvinte. Aşa 
că am început să vorbesc în acele pilde — de genul „culegi ceea ce semeni”, 
conceptul că gândurile sunt foarte puternice, astfel încât, chiar şi numai dacă te 
gândeşti la ceva, l-ai şi realizat, deoarece corpul reacţionează ca şi cum ar fi 
adevărat. De asemenea, am primit această înţelegere adevărată că, dacă te 
concentrezi pe ceva, îl aduci în viaţa ta, indiferent dacă este bun sau rău, nu 
contează. Dacă eşti supărat pe cineva, pui la lucru o forţă magnetică, se porneşte 
o atracţie magnetică şi, dacă urăşti cu pasiune, atunci are mai multă energie, 
mai multă densitate şi intenţie. Într-adevăr, mi s-a dat această conştientizare că 
fiinţele atrag spre ele lucrurile la care se gândesc, pe care le energizează prin 
gândurile, cuvintele şi faptele lor. 

Desigur, am primit această conştientizare de-a lungul unei perioade mai 
lungi de timp şi, mai ales, când eram singur. Dar în acea săptămână petrecută cu 
familia, am văzut foarte clar că puteam să fac unele lucruri de care eram 
copleşit; mi-am dat seama că-mi va lua ceva timp să înţeleg cu adevărat ce mi se 

întâmpla. Trebuie să înţelegeţi că legătura mea cu nonfizicul devenise foarte 
profundă şi aveam nevoie să-mi petrec zilnic ceva timp în singurătate, ca să 
intru în comuniune cu acea energie, cu acea conştiinţă, căci era clar că îmi 
vorbeşte. 

Am înţeles că este ființa lui Dumnezeu, dar nu chiar aceea era. Era o forţă 
plină de iubire şi conştiinţă; era o conştiinţă iubitoare care nu mă certa şi nu mă 
judeca, aşa cum era descris că acţionează Dumnezeul pe care îl ştiam eu înainte. 
Era forţa iubirii total necondiționate şi, când eram singur — când intram în 
meditaţie, aşa cum învăţasem când călătorisem în munţii din India — intram în 
contact direct cu această conştiinţă. Mi se dădeau informaţii, mi se dădea 
cunoaştere şi mi se dădea o înţelegere profundă a învățăturilor pe care le 
primeam şi a tot ceea ce mi se arăta. 

A fost, într-adevăr, o perioadă magnifică, deşi mi-a cam speriat eul cel mic, 
care era acum cuprins în acest Eu mai mare. Şi mi s-a dat înţelegerea că aceasta 
va fi opera vieţii mele de acum înainte. Pentru asta fusesem conceput. Către asta 
mă condusese viaţa. Această înţelegere mi s-a dat: că, de fapt, mă antrenasem 
intens timp de treizeci de ani şi că acum eram gata să intru în rolul pe care mi-l 
asumasem pentru această viaţă. 

Este foarte dificil să vă dau o idee despre cantităţile masive de informaţii pe 
care le primeam. Dar nu veneau sub forma unor rânduri de text sau în genul 
acesta simplu; veneau ca nişte concepte complete, universale şi copleşitoare 
uneori. 

Mi-a fost greu să mă reintegrez în familie şi ei se simțeau oarecum deranjaţi 
că-mi doream momente de singurătate. După o săptămână în care am mâncat ce 
mi-a dat mama şi mi-am recăpătat puţin puterea, am ştiut că era timpul să mă 
întorc la Maria. Locuiam în alt oraş pe atunci, aşa că mi-a luat câteva ore de 
mers pe jos până am ajuns la casa noastră, timp în care am reflectat şi m-am 
pregătit. 

Voi, bărbaţii căsătoriţi, vă puteţi imagina ce-mi trecea prin minte, pentru că 
eram un cuplu ca oricare altul. Relaţia noastră avea parte de multă dragoste, 
compasiune şi comunicare, dar ştiam că această situaţie — dispariţia mea pentru 
şase săptămâni cu totul — era inacceptabilă din punctul de vedere al unei 
neveste, aşa că mă pregăteam pentru ce-i mai rău. Dar, cunoscându-i 
înțelepciunea, inteligenţa şi firea ei profund conştientă şi spirituală, ştiam că va 
fi o uşurare şi pentru ea. 

- CAPITOLUL NOUĂ - 


A doua reunire 


Mergeam pe drumul de la casa părintească către Maria după lunga şi 
interesanta mea şedere în sălbăticie. Aflasem multe şi, după săptămâna 
petrecută cu părinţii, cu familia, îmi reluasem aspectul normal, după 
săptămânile din pustietate. 

Trebuie să înţelegeţi că, atunci când corpul uman transmite şi primeşte 
energii superioare, îşi poate pierde legătura cu lumea fizică, astfel încât 
persoana uită să mănânce. Corpul va bea lichide pentru a se menţine în viaţă, 
dar chiar şi asta devine inutil atunci când structura fizică este impregnată de 
vibraţiile superioare ale luminii extreme. Uneori, această situaţie poate chiar 
ucide fiinţele care au această experienţă, dar lor nu le pasă, pentru că se află 
într-o asemenea stare de extaz, de fericire şi de conexiune cu energia Sursei, 
încât nici măcar nu sunt conştiente de moarte. Căci moartea este o stare 
psihologică; nu este o stare fizică. 

Voi credeţi că moartea este dureroasă; credeţi că este neplăcută, dar doar 
ideile voastre despre moarte sunt cele care provoacă teama de distrugere şi 
dificultatea tranziţiei. Când sunteţi în legătură cu realitatea — anume, că nu 
sunteţi o fiinţă fizică, că voi sunteţi conştiinţă pură şi că ea este conexiunea 
voastră cu Sursa, nu structura voastră fizică — atunci puteţi să părăsiţi corpul la 
fel de uşor cum respiraţi, căci nu-i deloc dificil. 


Soţul și soţia se reunesc 


În timp ce mă îndreptam spre Maria, am observat că îmi revenisem 
oarecum; eram tuns şi curat. Încă eram mai slab faţă de perioada dinainte, dar 
era vorba doar de câteva săptămâni în care nu mâncasem mai nimic, deci fusese 
un fel de dietă, cum o numiţi voi. 

M-am apropiat de casă cu o oarecare teamă, aşa cum ar face orice bărbat 
căsătorit în aceste condiţii. Când am deschis uşa, Maria s-a repezit în braţele 
mele şi s-a aruncat spre mine cu atâta putere şi o furie şi o pasiune devorantă, 
încât a fost o încântare, trebuie să spun. Era furioasă, dar şi atât de uşurată. 
Auzise că mersesem acasă la familia mea, dar a decis să nu vină acolo. Îşi 
dăduse seama, în propriul ei mod înţelept, că mă găseam acolo pentru un scop şi 
ştia că nu aş fi făcut-o fără un motiv. După câţiva pumni în piept şi câteva 

sărutări pasionale, ne-am aşezat. Mi s-a pus în poală, iar eu o ţineam strâns şi 
am început să-i povestesc ce mi se întâmplase. 

Auzise de la cei care au asistat la botezul meu şi la transmiterea energiilor 
că dispărusem în pădure după aceea. Ei văzuseră o lumină şi văzuseră cum 
corpul meu reacţionează într-un mod clar anormal, aşa că vestea se răspândise 
rapid. Ştia că se întâmplase ceva, dar pentru că era în legătură cu un botez şi cu 
dorinţa mea de a avea acea experienţă, înţelepciunea ei i-a dat de înţeles că a 
fost un eveniment spiritual. Se îngrijorase în limitele normale ale minţii umane, 
mintea de soţie, dar celălalt aspect al ei, în calitate de partener în studiile 
spirituale, ştia că se întâmpla ceva grandios. Stând împreună în acele prime ore, 
i-am povestit ce s-a întâmplat şi despre experienţele mele din ultimele 
săptămâni. Am început să-i vorbesc despre noile puteri, noua conştientizare, 
noile înţelegeri pe care le trăiam. Pricepea, din comportamentul şi cuvintele 
mele, că se petrecuse o trezire masivă, o transformare spirituală gigantică a 
complexului minte-corp. 

Am petrecut următoarele câteva zile reînnodându-ne legătura, stând 
împreună şi vorbind despre aceste experienţe. Am început să-i descriu metodic 
ceea ce experimentam. Împreună, am pus la punct un plan de a împărtăşi 
această înţelepciune cu alte fiinţe, pentru că ştiam că este un dar din partea 
cerului, să zic aşa. Ştiam că este o profundă transmutaţie a conştiinţei şi ştiam 
că eu primesc informaţii pe care alte fiinţe nu le primeau. Vedeam în interiorul 
fiinţelor şi vedeam în structura lumii la nivel energetic într-un mod pe care nu-l 
mai trăisem niciodată înainte. 

Putem să intru şi să ies la voinţă din această stare de conştiinţă; tot ce 
trebuia să fac era să-mi schimb focalizarea şi vedeam aspectele şi funcţionarea 
structurii interioare a oricărui lucru pe care îl priveam. Şi înţelegeam cum aş 
putea să-l influenţez sau să-l transform. Am început să facem experimente 
elementare cu plante şi chestiuni de acestea. Era clar că puteam face o plantă să 
înflorească, dacă voiam, şi era clar că puteam face o plantă să moară aproape 
instantaneu, dacă aşa hotăram. 

La început, mi s-a părut înfricoşător, pentru că mi-am dat seama că deţin o 
putere extraordinară. Mi-am propus să meditez câteva ore în fiecare zi, stând în 
comuniune cu această nouă conexiune. Primeam comunicări vocale şi învățături 
direct de la Spirit. Am înţeles că viaţa mea se schimbase — că aceste pregătiri, 
aceşti ani de studiu al textelor spirituale, această călătorie şi această nouă 
transformare, toate fuseseră planificate şi erau legate de scopul vieţii mele. 

Am discutat cu Maria despre aceste transformări şi am început să înţelegem 
cu adevărat amploarea a ceea ce ni se întâmpla. Căci eu percepeam că ni se 
întâmplau amândurora — schimbările fizice şi de conştiinţă mi se întâmplaseră 
mie în corpul-minte, dar Maria era partenerul meu în toate sensurile. Acesta 
este un aspect important pe care să-l reţineţi din această poveste. Ea nu a fost 
inclusă în scrierile biblice, deoarece cartea voastră nu intră în detalii despre 
această parte a vieţii mele. Nu intră în detalii despre aceste lucruri, deoarece nu 
era niciun martor acolo; nu era nimeni acolo să înţeleagă. Toate descrierile 
despre viaţa mea au fost transmise după iluminare, au fost transmise lumii la 
mulţi ani după ce avusese loc experienţa. Aşadar, vă spun adevărul despre cum 
am trăit eu experienţa, ca om, exact aşa cum s-a întâmplat în lumea 
tridimensională. 


Nu uitaţi: Voi vă controlaţi tranziţia dincolo 


Desigur, nu mă lăsam iluzionat cu privire la divinitatea mea; nu mi-am 
făcut iluzii că aş fi fiul lui Dumnezeu. Acest lucru mi-a fost adăugat la 
povestea de viaţă după mulţi, mulţi ani de la moartea mea. lată ce aş vrea 
să înţelegeţi: Transformarea mea a fost o tranziţie prin care toate fiinţele 
umane sunt capabile să treacă. Tranziţia minţii, a conştiinţei voastre 
depinde de propria voastră natură divină, nu de natura mea divină. Eu nu 
sunt mai mult sau mai puţin divin decât voi. 

În acest tărâm de acum, am continuat să caut lumina cu o foame 
vorace şi cu sprijinul tuturor rugăciunilor şi atenţiei din partea conştiinţei 
planetare. Trebuie să înţelegeţi că, pe măsură ce neadevărul că aş fi fost o 
fiinţă divină s-a răspândit în populaţia lumii voastre, toate aceste fiinţe au 
început să se roage la mine, pentru mine, despre mine şi împreună cu 
mine, astfel încât această energie a devenit ceva tangibil, pentru că eram 
concentrat să alin suferinţele, să-mi adâncesc iluminarea şi să ajut alte 
fiinţe. Conştiinţa minţii poate creşte nelimitat, iar energia care s-a 
concentrat asupra mea timp de secole mi-a ridicat nivelul de dezvoltare 
către sfere foarte înalte de lumină şi iubire. Acesta este procesul prin care 
am trecut. 

Acest lucru ar putea părea contradictoriu şi sună de parcă aş fi devenit 
special în vreun fel. Nu este cazul. Doar a accelerat programele mele de 
evoluţie şi conştientizare, dar şi voi vă puteţi accelera programele voastre 
de evoluţie şi conştientizare. Când ajungeţi la o înţelegere profundă şi 

adevărată a conexiunii voastre cu Divinul (voi sunteţi un aspect al creaţiei 
cerut de către Divin), atunci însuşi Divinul se exprimă prin voi. 

În Biblie, sunteţi învăţaţi că procesul creator, ceea ce numiţi creaţie, a 
durat o săptămână, dar asta, desigur, este ridicol; nu este cazul. Natura 
divină se creează tot timpul prin fiecare dintre voi, prin fiecare acţiune în 
care mintea voastră se exprimă, creează, iubeşte, explorează, transformă, 
face şi desface. Toate acestea sunt experienţe care se adaugă la Mintea 
Divină şi se reflectă înapoi în lumea voastră. Pe măsură ce vă transformați 
conştiinţa, creşte şi capacitatea de a influenţa lumea şi toate elementele 
lumii voastre se transformă în ea. Pe măsură ce vă ridicaţi vibrația, acele 
zone ale minţii care sunt incompatibile cu acea vibraţie ajung în prim-plan 
în scop de vindecare şi le veţi conşitientiza ca pe nişte evenimente negative 
ce se manifestă în faţa voastră. Este foarte important să aveţi această 
conştientizare. 

Voi credeţi că lumea voastră este ceva obiectiv care vi se impune; dar 
nu este aşa. Este un sistem care reacţionează, care vă arată pe ce nivel vă 
aflaţi în propria conştiinţă. Lumea este oglinda fiecăruia. Lumea este 
mintea ta reflectată înapoi către tine. Deci, vedeţi că multe lucruri trebuie 
transformate şi schimbate. Dacă sunteţi prea convinşi de aspectul fizic al 
lumii materiale, aceasta vă indică pe ce nivel vibraţi. 

Însă, nu vă spun acestea ca pe o critică, pentru că şi eu am fost un om 
obişnuit care a parcurs o călătorie evolutivă. Studiile mele de la 20 de ani, 
elevarea gândirii şi preocuparea mea pentru a alina suferinţa şi durerea 
semenilor au început să-mi ridice vibrația către sferele superioare. Pe 
măsură ce m-am ridicat din mintea condiţionată de cultura în care mă 
născusem, am devenit mai liber şi mai înţelept şi am putut accesa din ce în 
ce mai multe informaţii spirituale. 

Vedeţi voi, mintea condiţionată de cultura voastră vă îngustează 
orizontul. Vă ţine limitati într-o cutie şi vă împiedică să evoluaţi în ceea ce 
sunteţi cu adevărat, anume, o fiinţă divină, conştientă, iluminată, care poate 
influenţa multe lucruri pe care le trăiţi. 

Poveştile voastre biblice sunt adaptate şi manipulate. Nu-mi place să 
vă spun asta — deşi îmi cam place să v-o spun, mărturisesc. Simt o mare 
bucurie să vă spun adevărul. Este o mare bucurie să vă explic ce s-a 
întâmplat cu adevărat, căci este prima dată, cu adevărat, în istoria voastră 
când acest tip de transmisie poate decurge ca un dialog, ca o comunicare 
cursivă. 

Cu tehnologiile pe care le aveţi acum, cu libertatea de gândire pe care 
o aveţi acum şi starea de spirit pe care a atins-o marea parte a populaţiei, 
armura condiţionărilor s-a fisurat; a apărut o crăpătură în armura 
persecuției şi oprimării religioase care poate fi lărgită acum. Barajul crapă 
şi va ţâşni un asemenea şuvoi de informaţii şi materiale prin acest medium, 
încât veţi putea să vă treziţi foarte repede. Acesta este scopul nostru. 
Aşadar, este o mare bucurie să particip la crearea acestei cărţi. 

Acesta este un text important, deoarece credinţele voastre despre 
divinitate, despre vinovăţie, suferinţă şi resemnare sunt doar câteva dintre 
multele concepţii foarte greşite, din cauza Bibliei, din cauza învățăturilor 
religioase de secole şi din cauza structurilor de gândire care s-au dezvoltat 
în cultura voastră. Trebuie să le risipim începând de la bază, care este şi 
rostul acestei autobiografii. Rolul ei este să vă demonteze credinţele 
despre ceea ce este moral, ce este just, ce este divin, ce este rău, ce este 
corect şi ce este incorect. Are rolul să vă înveţe cum să ajungeţi de la 
nivelul la care sunteţi până în adâncul conştiinţei, astfel încât să puteţi 
înţelege că natura voastră este divină, că dorinţele voastre sunt oneste şi 
adevărate. Dar, mai întâi, trebuie să vi se limpezească conştiinţa; trebuie 
să demontăm condiţionările prin care aţi trecut şi trebuie să înţelegeţi cu 
adevărat că cultura voastră este clădită pe mari neadevăruri, viziuni greşite 
Şi, în unele cazuri, minciuni flagrante. 

- CAPITOLUL ZECE - 
Învățătura 


Am ajuns la punctul în care discutam cu Maria ce să facem cu aceste 
informaţii. Trebuie să înțelegeţi că noi trăiam o viaţă relativ obişnuită după 
întoarcerea mea din călătorie. Ne stabilisem la casa noastră. Eram un fericit 
cuplu căsătorit, chiar dacă eram mai în vârstă decât majoritatea proaspăt 
căsătoriţilor, pentru că aveam mult peste douăzeci de ani când ne-am căsătorit. 
Când ne-am pomenit cu această trezire spirituală, eu aveam treizeci de ani şi se 
considera că sunt prea bătrân pentru a mai avea copii. În acea vreme şi zonă 
geografică, oamenii începeau să se reproducă de la o vârstă foarte fragedă. Dar 
voi păstra amănuntele acelui episod pentru puţin mai târziu. 


Traduc mesajul 


Stăteam împreună, întrebându-ne ce ar trebui să facem cu aceste 
informaţii. Trezirea spirituală a fost un eveniment magnific şi am început să ne 
sfătuim cum să împărtăşim înţelepciunea şi informaţiile care veneau în mine şi 
prin mine. 

Informaţiile îmi veneau şi simţeam că mi se cere să le împărtăşesc. 
Discutam despre ideea că gândul este creator şi că lumea ne reflectă înapoi exact 
ceea ce gândim. Aşa că am început să născocesc pilde, poveşti pe care fiinţele 
umane cu o viaţă simplă le puteau înţelege, căci primeam informaţii pure şi 
necontaminate, dar oarecum sofisticate. În acel timp şi loc, aveam de-a face mai 
ales cu oamenii obişnuiţi truditori, fără studii de niciun fel. Erau oameni care se 
luptau să supravieţuiască şi care lucrau pe câmpuri, în magazine, ca muncitori, 
care erau mame şi taţi. Aşa că aveam de-a face cu oameni care nu prea erau 
educați spiritual. 

Trebuie să înţelegeţi că am studiat serios textele spirituale întreaga mea 
viaţă; aceasta a fost pasiunea mea. Eram foarte bine citit — foarte bine educat în 
acest sens — şi am petrecut ani şi ani în legătură cu energiile non-fizice care mă 
informaseră despre adevăruri şi principii, aşa că eram destul de sofisticat în 
acest domeniu de studiu. Maria nu era chiar aşa, pentru că nu primise 
transmisii directe ca mine. Totuşi, şi ea era foarte sofisticată, pentru că 
petrecusem mult timp împreună, studiind şi discutând materialul şi schimbând 
opinii despre însemnătatea şi implicaţiile lui. De asemenea, vedeam ce structuri 
rigide avea societatea evreiască în care trăiam. Existau multe reguli şi, în mintea 

oamenilor, era inoculată teama de încălcarea lor. Având în vedere acest lucru, 
am început să concep idei şi poveşti pentru a-i putea învăţa mai uşor. 

Ştiam că trebuie să formulez totul într-un mod potrivit sistemului lor de 
credinţă, căci altfel le-ar fi provocat prea multe temeri. Dacă le-aş fi spus să lase 
baltă practicile lor, fiindcă erau inutile — nişte ritualuri care nu însemnau nimic 
şi care, de fapt, chiar le făceau rău — nu ar fi putut să asimileze informaţiile. Nu 
aveam cum să leg, aceste idei de cultura lor, aşa că am început să născocesc nişte 
poveşti care să-i ajute să integreze aceste adevăruri în viaţa lor şi să-i facă să 
înțeleagă cum îşi dăunau lor înşile. Căci aceasta era cea mai mare înţelegere: că 
toată suferința umană la care erau martori — sărăcia, boala, relaţiile tensionate, 
certurile din familie — era alimentată de judecăţi; era alimentată de credinţa 
greşită că ei ar fi separați unul de celălalt şi că lumea nu ar reacţiona la 
gândurile, ideile sau emoţiile lor. 

Aceasta este premisa de bază a suferinţei, ideea că conexiunea ta cu Sursa 
este deja ruptă şi că nu ai niciun ajutor; că eşti singur pe planetă. Aceasta este 
mentalitatea de bază a fiinţei umane şi, în special, a celei din lumea occidentală 
de acum. Dar în acel timp şi spaţiu, separarea apărea mai ales prin credinţa că 
Dumnezeu pedepseşte şi că Dumnezeu are multe cerinţe pe care trebuie să le 
îndeplineşti. Dacă nu le îndeplineşti, atunci vei fi lovit într-un fel, fie în prezent, 
fie în viitor, de către acel Dumnezeu pedepsitor, mânios şi răzbunător. 

Oamenii erau marcați de această teamă şi obişnuiau să îşi judece semenii, 
pentru că nu înțelegeau că judecăţile le produceau durere lor înşile. Aşa că a 
trebuit să imaginez poveşti care să se încadreze în sistemul lor de credinţă. 
Ştiam, mulţumită procesului prin care trecusem, că trebuie să lucrăm asupra 
minţii la nivelul la care este ea, să o învăţăm că aproape tot ceea ce crede ea că 
ştie este neadevărat. Asta-i o treabă complicată, să lucrezi cu o minte plină de 
minciuni, percepții greşite şi neadevăruri, pe care le crede a fi pe deplin 
adevărate, corecte şi inviolabile. Este o treabă dificilă să schimbi acea conştiinţă 
puţin câte puţin. Deci, asta discutam noi. Am început să invităm prieteni. 
Aveam prietenii noştri din trecut, când cutreieram prin ţară, nemulţumiţi de 
cum stăteau lucrurile, aşa că aceştia au fost primii cu care am stat de vorbă şi le- 
am împărtăşit experienţa. 


Adun păstori de oameni 


Subliniez din nou că Maria era partenerul meu egal în toate acestea. Aveam 
nevoie de sprijinul şi dragostea ei; nu mi-am dorit să fiu singur în această 
călătorie. Nu aveam nicio prejudecată legată de inferioritatea femeilor. Mi se 

oferise înţelepciunea şi înţelegerea egalităţii noastre absolute, aşa că amândoi 
intenţionam să includem cât mai multe femei la aceste învățături. Ştiam că 
femeile de atunci erau mult mai intuitive şi conectate la lumea spiritelor prin 
starea lor naturală de receptivitate şi deschidere şi, desigur, vor fi cele care vor 
răspândi informaţiile în familie şi copiilor. Am înţeles importanţa influenţei 
feminine. Am înţeles importanţa afirmării egalităţii între bărbaţi şi femei, care 
nu era deloc statutul cultural de atunci. 

Am început să invităm prieteni să vină să stea cu noi seara de câteva ori pe 
săptămână. Le împărtăşeam pilde despre ceea ce se întâmpla în realitate, 
informaţiile pe care le primeam şi câte oportunităţi de creştere personală, 
amplificare a abundenței şi conştientizării aduc aceste adevăruri fiinţei umane 
obişnuite care începe să le practice. Ideea de iertare, ideea de a nu reacţiona la 
un atac din lumea exterioară şi, în schimb, a-l vedea ca pe ceva pe care îl poţi 
transforma prin iubire şi printr-o inimă şi minte deschisă — acestea erau 
învăţăturile. 

Aveam discuţii aprinse. Ah, strigătele fiinţelor care nu doresc să audă că 
suferinţa le este cauzată de propriile lor gânduri şi judecăţi. Este un subiect 
inconfortabil pentru mintea umană, care este condiţionată şi instruită pentru 
violenţă, judecată, ură şi separare. Acest subiect nu este deloc binevenit: ideea 
de unitate, ideea de iertare şi ideea de vindecare prin iubire. Ideea de a 
transforma lumea prin iubire nu este binevenită, şi totuşi există un aspect al 
minţii care ştie că aceasta este o soluţie pentru problemele pe care le au 
majoritatea fiinţelor umane. 

Vă daţi seama, la un anumit nivel, că ceva nu merge când nu sunteţi 
liniştiţi, când nu aveţi abundență, când nu aveţi o sănătate perfectă. Simţiţi că se 
petrece o eroare teribilă, dar este doar o eroare de înţelegere. Nu este pedeapsa 
vreunui Dumnezeu răzbunător; nu există aşa ceva. Acestea sunt poveşti 
născocite de minţi primitive care nu înţeleg ce se întâmplă. Încearcă să dea sens 
unui sistem lipsit de sens, deoarece nu au informaţiile corecte. 

Iată de ce acum vă vin aceste informaţii într-o formă clară: Vrem să 
înțelegeţi că acest univers este prietenos, în sensul că nu există judecată; nu 
există pedeapsă. Lumea doar îţi reflectă starea ta de a fi, iar dacă lumea 
exterioară nu-ţi reflectă înapoi o stare plăcută, o vei putea schimba doar prin 
transformarea propriei conştiinţe, prin mutarea atenţiei şi a reacției de la 
stimulii exteriori. Tu eşti creatorul, eşti creatorul tuturor lucrurilor pe care le 
vezi în faţa ta, eşti cea mai puternică fiinţă şi ai o natură divină. Aceste chestiuni 
le studiam împreună. 

Am început să-i înţelegem mai bine, din discuţiile purtate cu prietenii 
noştri — care erau, desigur, sceptici, fericiţi, deschişi şi temători; prezentau toată 
gama de reacţii în faţa acestui material. Le era teamă că un Dumnezeu 
răzbunător îi va bate chiar şi numai pentru că au gândit aceste idei. Frau 
îngroziţi că prietenii şi familia îi vor ostraciza. Unii chiar au refuzat să mai vină 
după prima întâlnire, atunci când au înţeles despre ce vorbeam, pentru că le era 
frică de respingerea semenilor şi că nu vor putea face faţă tuturor 
repercusiunilor provocate de schimbările despre care vorbeam, în ciuda 
rugăminţilor mele de a reveni şi a încerca din nou să găsească o modalitate de a 
integra aceste principii în viaţa lor. Mulţi nu au putut să o facă. Erau prea 
speriaţi, iar materialul era mult prea departe de sfera lor de înţelegere. 

Din asta am învăţat multe despre cum să predau. Am început să nu mai 
vorbesc deschis despre imaginile pe care le vedeam, despre reacţia obiectelor la 
gândurile mele, despre aceste lucruri sensibile. Am început să vorbesc doar în 
poveşti simple. Efectiv, am redus nivelul intelectual al discuţiilor şi nu o spun 
într-un mod jignitor. Vreau să spun că a trebuit să găsesc o modalitate de a 
introduce aceste informaţii în vieţile oamenilor într-un mod care să nu-i sperie. 
Căci trebuie să înţelegeţi că era o epocă de oprimare, când Biserica deţinea o 
mare putere. Era larg răspândită teama de pedeapsa lui Dumnezeu, aşa că a 
trebuit să lucrez între aceşti parametri. 

Multe dintre învăţăturile mele date de-a lungul anilor par să fie cuprinse în 
structura religioasă preexistentă, dar asta s-a întâmplat pentru că era singura 
modalitate de a transmite informaţiile. Dacă aş fi prezentat adevărul în 
simplitatea naturii lui, făcând referinţă absolută la o energie iubitoare care 
conduce universul, o energie iubitoare şi grijulie care arată întotdeauna 
oamenilor unde greşesc şi le cere să se schimbe pentru ca lumea să se poată 
schimba, acest lucru ar fi zădărnicit complet învăţăturile mele, care ar fi fost 
respinse de către toţi oamenii. 

În grupul de bază care s-a strâns după câteva săptămâni de discuţii, 
concluzia noastră a fost următoarea: Era obligatoriu să îmbrăcăm aceste 
informaţii în haine acceptabile pentru structura societăţii evreieşti de atunci, 
pentru opresorii religioşi ai vremii, şi, desigur, pentru ocupanţii militari ai 
vremii, soldaţii legiunilor romane, care luau parte la persecutarea acelor 
oameni. 

Vindec prin vibrații înalte 


Având acele concluzii, am început să analizăm ideea de a călători şi de a 
lucra cu aceste energii şi învățături pe o scară mai mare. Dar, înainte de a vorbi 
despre drumeţiile pentru răspândirea învăţăturii la cât mai mulţi, aş dori să 
vorbesc despre capacităţile de vindecare cu care eram dăruit. 

Oamenii din acest grup au devenit foarte conştienţi de capacitatea mea de a 
le transforma energiile şi preocupările; se simțeau influenţaţi de prezenţa mea. 
Acesta era cel mai mare efect secundar al trezirii mele. Căpătasem puterea de a 
umple camera cu o energie pe care nu o mai simţisem până atunci, iar aceste 
fiinţe au devenit foarte conştiente de asta. Au început să se simtă mai bine. 
Micile dureri de care sufereau au început să dispară şi au început să se vindece 
şi de bolile cronice şi problemele care stăruiau de ceva timp. Ştiau că eu sunt 
cauza; ştiau că este influenţa mea, iar asta, bineînţeles, le-a sporit dorinţa de a 
veni la aceste întâlniri. Au vrut să le fie bine. Oamenii doresc să le fie bine. 

Nu-i nimic mai rău decât să fii bolnav. Poţi scăpa de boală doar prin 
ridicarea vibraţiei către sferele superioare — eu mi-am ridicat-o în mod continuu 
de-a lungul adolescenţei şi tinereţii şi, în final, prin iluminare — dar aceste fiinţe 
simțeau cum vibrația mea ridică vibrația mediului din jurul meu. Iar laolaltă cu 
învăţăturile, le transforma şi conştiinţa şi începeau să-şi modifice ideile. 
Începuseră să-şi schimbe gândirea şi, în consecinţă, emoţiile. Deci simțeau 
efectele prezenţei mele şi era clar şi fără echivoc că îi vindecam. 

Aceasta era, într-un fel, o mare povară pentru mine, ca om obişnuit. 
Trecuseră doar câteva luni de când mă aflam în procesul de iluminare şi era 
obositor să stau în preajma oamenilor cu o vibraţie mai mică. Sună cam 
dispreţuitor, dar nu asta este intenţia mea. Vreau să spun că devenisem o fiinţă 
oarecum diferită. Aveam o foarte mare influenţă asupra oamenilor şi trebuia să- 
mi disciplinez mintea. Înţelegeţi că nu trebuie să vă zboare prin minte gânduri 
nedorite atunci când ea are o atât de mare putere creatoare. Simţeam uneori că 
îmi atârnă pe umeri o mare responsabilitate. Eram copleşit şi uneori mă 
prăbuşeam în braţele Mariei, întrebându-mă de ce mi se întâmplase asta, pentru 
că era o imensă responsabilitate. Ea, desigur, mă liniştea şi avea grijă de mine 
cu multă dragoste şi devotament şi ne simţeam profund legaţi, o dată în plus, 
datorită acestui proces, fiindcă avea o înţelegere superioară şi eu îi ceream 
sprijin insistent. 

Povestirile voastre din Biblie vorbesc despre un om solitar care avea 
legătură doar cu Dumnezeu, o viziune despre un om venit din cer. Nu asta a fost 
viața mea. Eram un simplu om, avusesem o trezire spirituală şi făceam faţă cu 

greu relaţiilor cu alte persoane şi chiar relaţiei cu partenera mea, pe care o 
împovărasem cu această grea responsabilitate. Totuşi, ea s-a ridicat la înălțimea 
aşteptărilor şi mi-a fost alături într-un mod atât de plin de iubire şi susținere 
necondiționată, că nu aş fi reuşit fără ea. 

O spun din nou, vreau să o ştiţi cu toţii: nu aş fi putut să-mi realizez 
misiunea — nu aş fi putut ieşi în public şi să fac ceea ce am făcut — fără sprijinul 
dragei mele Maria, fără iubirea şi acceptarea necondiționată a procesului din 
partea ei. Ea a făcut parte integrantă din călătoria mea şi a continuat să-mi ofere 
sprijinul chiar şi atunci când nu era prezentă, ceea ce s-a întâmplat în următorii 
câţiva ani, când ne-am aventurat din ce în ce mai departe de casă, căci 
începuseră să devină cunoscute semnificaţia şi extraordinarele efecte ale 
faptelor noastre. 

- CAPITOLUL UNSPREZECE - 


Egalitatea spirituală 


Când v-am vorbit ultima oară, v-am spus că primisem trezirea spirituală şi 
discutam despre asta cu draga mea Maria. Începusem să predăm cursuri, cum s- 
ar zice. Erau întâlniri informale, unde efectul energiilor mele a devenit destul de 
evident, oamenii observând că, în prezenţa mea, li se vindecă bolile, le dispar 
limitările şi simt că devin ceea ce visaseră dintotdeauna: fiinţe mai puternice, 
mai pline de energie şi mai iubitoare. 

Aceste chestiuni deveniseră evidente pentru noi, Maria şi cu mine. Puteam 
să văd în interiorul trupurilor şi unde sunt blocaje energetice, şi primeam 
informaţii din non-fizic despre ce fel de gânduri generaseră acele deformări ale 
structurii energetice. Toate bolile sunt gânduri manifestate fiziologic într-un 
mod negativ. Deci, aţi spune că un ulcer la stomac are o lipsă digestivă, dar nu-i 
aşa; ci provine din frică. Lipseşte absorbţia adevărului. Respingerea adevărului 
se manifestă ca frică. Iar stresul în legătură cu frica provoacă ulcerul. 

Aşadar, veneau oameni la aceste cursuri de seară, pentru că ştiau că se 
petrece ceva ciudat — dar nu toţi erau binevoitori sau deschişi la aceste 
informaţii. Mulţi mă ascultau şi plecau imediat, de teamă să nu fie pedepsiţi de 
Dumnezeul în care credeau, căci, conform învățăturilor evreieşti tradiţionale, 
spuneam blasfemii. Le dădeam informaţii despre realitate care le depăşeau 
înțelegerea, şi tocmai adresându-mă acestor puţini, mi-am dat seama că trebuie 
să vorbesc în cuvinte mai uşor de înţeles de oamenii de rând. Desigur, am mai 
menţionat acest lucru, dar de aici mi-a venit inspiraţia de a vorbi în parabole, 
sub formă de poveşti. Astfel, fiinţele obişnuite puteau înţelege ceea ce spuneam 
şi, de asemenea, îmi camuflam învăţăturile pentru a evita persecuțiile din partea 
ierarhiei Bisericii. 

Încă de la început, mi-a devenit foarte clar că structurile Bisericii 
dezaprobau total mesajele pe care le transmiteam, dar dacă voi vorbi despre oi, 
grâu sau clădiri, nu voi avea probleme. Nu puteam fi acuzat de blasfemie. 
Totuşi, când vorbeam despre Dumnezeu, despre Spirit sau despre divinitate, 
eram acuzat că predic, deşi nu aveam calificarea s-o fac. Mi-am dat seama că aşa 
era, dar şi că trebuie să transmit cât mai multor fiinţe adevărul, căci era în mod 
clar un mesaj de la Divinitate. Era în mod clar un mesaj de la acela pe care l-aţi 
defini ca Dumnezeu, deşi definiţia mea s-a schimbat drastic în acele săptămâni. 

Nu l-am mai văzut pe Dumnezeu ca pe o persoană. Nu l-am mai văzut pe 
Dumnezeu ca fiind un om furios acolo sus, în cer, aşa cum îl vedeau mulţi. 

Percepția mi se schimbase de mai mulţi ani, dar când s-a petrecut iluminarea, 
mi s-a arătat clar că El este o Energie care creează toate lucrurile şi se manifestă 
în toate lucrurile, dar care poate fi schimbată prin gândire. Deci nu este 
independent în sine; ci reacţionează la gândirea umană. Mi-am dat seama că s-a 
dat o definiţie greşită creaţiei, pentru că eu nu vedeam deloc o realitate obiectivă 
rigidă; vedeam că realitatea răspundea la gândirea de vibraţie superioară. 
Evident, fusesem înzestrat cu nişte energii care nu erau comune sau normale. 
Înţelegeam că fusesem învestit cu o forţă puternică de transformare şi 
iluminare, care punea însă şi o mare responsabilitate pe umerii mei; era foarte 
clar. 

Am petrecut împreună cu Maria multe nopţi discutând ce urmări are asta 
pentru noi şi pentru umanitate. Mi se dădeau informaţii din non-fizic în mod 
regulat — zilnic şi de multe ori pe zi — şi i le comunicam Mariei. Ne era clar că 
aveam o responsabilitate imensă, că mi se dădeau informaţii pe care oamenii 
trebuiau să le audă şi să le înţeleagă. Am decis că aceste informaţii vor fi mai 
bine recepționate dacă vom strânge în jur un grup de oameni cărora să le 
comunic în mod deschis şi sincer, fără teamă de judecată. Nu era posibil să le 
dezvălui acest material străinilor, deoarece ei nu rezonau întotdeauna cu ceea ce 
predicam şi, deseori, alergau la rabinii sau preoţii lor să se plângă că spun 
blasfemii. Le declanşa temerile de judecata unui Dumnezeu răzbunător. 

După cum vă imaginaţi, am primit feedback de la toţi oamenii cu care am 
vorbit la începutul acestui proces. Unii erau încântați şi fericiţi, mai ales cei 
cărora le-am îmbunătăţit sănătatea. Dar existau şi fiinţe care fugeau îngrozite 
după câteva minute de ascultat, şi am înţeles că trebuie să fiu atent. Trebuia să 
mă gândesc la draga mea Maria, care era însărcinată pe atunci. [Nota 
mediumului: În şedinţele private, Isus a spus că Maria a avut un avort 
spontan. Aşa se explică menţionarea a mai mult de două sarcini în text.] Eram 
îngrijorat de sănătatea şi starea ei de bine. Voiam ca ea să poată trăi în pace, 
fericire şi armonie. Nu-mi doream să fie atacată din cauza sincerităţii şi a 
experienţelor mele. Aşa că am hotărât să găsesc nişte compatrioți cărora să le 
pot preda acest material, iar Maria să nu participe la această latură a călătoriei 
spirituale, pentru că trebuia să se gândească la copil. 

Burtica îi creştea. Mă bucuram nespus că voi deveni din nou tată. Dar 
totodată, simţeam această povară extraordinară asupra mea şi, pe atunci, încă 
mai exista un aspect al meu care punea la îndoială validitatea a ceea ce se 
întâmpla şi semnificaţia experienţelor mele. Într-un fel, mă temeam de 
consecinţe. Nu trebuia să fii prea deştept pentru a-ţi da seama că intrasem într- 

o treabă riscantă şi că aici, în lumea fizică, multe forţe se opuneau libertăţii, 
împuternicirii-de-sine, exprimării-de-sine şi iubirii, sau să înţelegi că forţele pe 
care eu le promovam le subminau autoritatea şi chiar modul lor de viaţă şi de 
control. 


Misionarul călător 


Am petrecut mult timp cu Maria discutând ce ar trebui să facem. Ea mă 
susţinea total. A înţeles, ca femeie spirituală şi inteligentă ce era, că se întâmplă 
ceva magnific; totuşi, trebuia să ne vedem de viaţa noastră ca soţ şi soţie şi 
părinţi. Am decis împreună că voi face mici excursii în afara satului pentru a 
evita să-i tulbur mediul casnic. Am decis că acesta ar fi cel mai bun lucru, aşa că 
am plecat cu doi sau trei prieteni în mici călătorii pentru a începe să comunic 
aceste învățături, scoțându-le astfel din sediul căminului nostru, ca să nu ne 
atragem necazuri. Nu voiam să ne deranjăm casa, sanctuarul nostru. 

Eram oameni, desigur. În acest sens, am fost cât se poate de uman în acea 
întrupare şi aveam preocupările obişnuite ale unui soţ şi tată. Vă puteţi imagina 
dilema în care mă aflam. Trebuia să împărtăşesc această învăţătură, să uşurez 
suferinţa multora şi să le explic oamenilor ce se întâmplă în lumea lor şi de ce, 
dar aveam şi această dorinţă de a-mi proteja draga mea parteneră. 


Discipolii 

Am început să plec câte două sau trei zile la rând şi, în câteva luni, am făcut 
cunoştinţă cu toate acele fiinţe care sunt menţionate în Biblia voastră drept 
discipolii mei. Am cunoscut diverşi bărbaţi în timpul călătoriilor mele dedicate 
predării. Unii au fost foarte interesaţi de ceea ce predicam şi au decis să lucreze 
cu mine. Nu a fost cum se descrie în Biblie, că le-aş fi poruncit să mi se alăture, 
iar ei ar fi lăsat totul în urmă. Nu a fost deloc aşa. Le vorbeam ca de la egal la 
egal. Erau fiinţe interesate de ceea ce spuneam şi care observau că am un efect 
asupra corpurilor şi minţilor celor cu care vorbeam. Era o dovadă directă; nu 
născoceam poveşti. Ei au văzut că pot vindeca oamenii şi că aveam o mare 
influenţă asupra oamenilor când discutam aceste idei cu ei. 

Aşa că, pe parcursul mai multor luni, am format un grup şi am început să 
predau. Şi, bineînţeles, datorită calităţilor vindecătoare cu care fusesem 
înzestrat, numărul oamenilor care veneau să mă vadă creştea mereu. Era de 
ajuns să vindec o persoană, că se răspândea vestea în toată zona şi veneau tot 
mai mulţi oameni. 


104 


De-a lungul unei perioade de un an, am călătorit mai ales cu acest grup de 
bărbaţi, dar îmi apăreau în cale şi femei care erau încântate de acest material, 
aşa că le învăţam şi pe ele. Că aş fi avut numai discipoli bărbaţi, cum se scrie în 
cartea voastră, este o imagine dezechilibrată şi filtrată prin mintea misogină a 
Bisericii timpurii. Instruiam şi femeile în egală măsură; cu toate acestea, ele 
erau mult mai limitate de către normele culturale din acel spaţiu şi timp. Nu 
erau la fel de libere să călătorească. Familiile lor reacţionau mult mai negativ la 
ideea că merg pe drum şi mă urmează. Li se permitea, în cadrul lor familial, să 
stea şi să asculte în timpul zilei, dar îndatoririle şi obligaţiile familiale le 
restricţionau mult mai mult decât pe bărbaţi. Eram absolut convins că şi femeile 
trebuie să cunoască aceste informaţii. Nu acceptam concepţia societăţii din acea 
vreme că femeile nu ar avea cum să se elibereze, că nu ar putea cunoaşte 
adevărul vieţii, adevărul creaţiei, adevărul acestei ființe pe care o numiţi 
Dumnezeu şi dorinţele pe care le are Dumnezeu. 

Totuşi, am început să văd că sistemele de credinţă ale tuturor oamenilor — 
nu doar ale femeilor, ci şi ale bărbaţilor — erau extrem de limitate de ceea ce 
fuseseră învăţaţi în cadrul educaţiei lor restrânse. Prin acea educaţie îngustă şi 
ţintită, le-a fost insuflată multă frică pentru a se conforma regulilor şi 
reglementărilor, care nu aveau niciun sens pentru această Energie despre care 
vorbeam, aşa că a trebuit să-mi exprim toate învăţăturile într-o limbă pe care să 
o poată integra în structurile lor mentale. Am fost obligat, nu din dorinţa mea, 
să le vorbesc în cuvinte pe care le puteau înţelege. Şi, fiindcă se refereau la 
Dumnezeu ca la un zeu masculin, am folosit acest tip de limbaj doar pentru a 
înțelege ce le spuneam. 

Am simţit că erau foarte importante principiile conştientizării şi al 
înțelegerii efectelor judecării asupra minţii, aşa că am formulat mesajul într-un 
limbaj accesibil minţii lor. Înainte, încercasem să vorbesc mai liber, 
împărtăşind, exact aşa cum mi se dăduse, adevărul despre natura realităţii şi 
despre efectul pe care mintea umană îl are asupra acestei realităţi, dar 
conceptele depăşeau atât de mult învăţăturile lor materialiste şi parametrii lor 
religioşi şi psihologici, încât am fost obligat să găsesc o modalitate de a le vorbi 
într-o limbă potrivită lumii lor. Le-am arătat că lumea li se poate schimba 
făcând anumite lucruri, aşa că am început să le vorbesc despre păcat şi despre 
pocăinţa de păcat aşa cum cunoaşteţi: să nu mai judece păcatul. 

Multe traduceri ale spuselor mele au fost incorecte. Am vorbit despre 
renunţarea la păcat — nu în sensul că aţi fi păcătoşi, ci în sensul de a nu judeca 

“păcatul” altora. Aici s-a intervenit cel mai mult asupra înţelegerii corecte a 
acestei Energii despre care încercam să predic. 

Aşadar, “pocăirea de păcat” a fost, de fapt, o traducere proastă. Ce le 
spuneam oamenilor, de fapt, era că trebuie să renunţe la conceptul de păcat, că 
nu există păcat în viziunea acestei Energii. Există doar o scădere a vibraţiei, din 
cauza îngustimii gândirii şi a judecăților, care este, desigur, coborâtă şi mai mult 
tocmai de conceptul de păcat; el diminuează energiile şi limitează capacitatea 
fiinţei de a se conecta cu sferele superioare. Asta înţelegeam prin ideea pocăirii 
de păcat. În limba folosită la traducere s-a ales un cuvânt similar, dar care nu 
defininea corect acel principiu pe care îl predicam. 

Acesta a fost unul dintre cele mai importante principii pe care le-am predat 
în misiunea mea spirituală, această idee să nu judeci, să ierţi ceea ce ţi se pare că 
ar fi un păcat al altuia. Deci, această idee am prezentat-o în multe pilde, în multe 
poveşti, această idee de a nu judeca, de a nu te amesteca în treburile altora şi a-ţi 
vedea de treaba ta. 

De asemenea, am vorbit în multe pilde despre investiţii, un lucru pe care îl 
înțelegeau bine acele fiinţe în cultura lor de atunci. Se discuta mult despre bani 
şi despre investirea lor; era un principiu bine înţeles, aşa că spuneam pilde 
despre cum să investeşti în tine pentru a amplifica ceea ce eşti, decât să te culci 
pe lauri şi să rămâi aşa cum eşti, ignorant în mintea ta condiţionată. În câteva 
poveşti, am vorbit despre fiinţe cărora li s-au dat bani pentru a investi, 
încercând astfel să-i fac pe oameni să înţeleagă că, dacă investesc în ei înşişi, îşi 
vor înmulţi abilităţile şi îşi vor eleva conştiinţa. Să te educi pe tine însuţi; să ieşi 
din concepţiile înguste pe care le-ai învăţat în copilărie, pentru că mulţi nu 
depăşesc niciodată nivelul gândirii unui copil. Familiile lor îi învaţă ceva, iar ei, 
pur şi simplu, repetă ca nişte papagali aceste învățături toată viaţa. Bisericile lor 
îi învaţă ceva, iar ei, pur şi simplu, papagalicesc aceste învățături de-a lungul 
vieţii. Eu încercam să fac fiinţele să investească în propria educaţie, să 
investească în ele însele, astfel încât să îşi poată mări răsplata cât timp trăiesc în 
planul Pământului. 

Dar era o epocă complicată. Existau nenumărate restricţii impuse de 
ocupaţia romană. Existau nenumărate restricţii ale dogmelor religioase care 
stăpâneau în acel timp şi spaţiu. Desigur, tocmai de aceea mi s-a dat ocazia să 
predic adevărul; de aceea am fost pus în acel timp şi loc: mintea fiinţelor de 
acolo devenise atât de preocupată de judecată, materialism, militarism şi 
restricţii, încât s-a intervenit. Dar această intervenţie nu a fost făcută de un 

Dumnezeu care-şi trimite fiul să se sacrifice. Nu asta s-a întâmplat! Repet: Nu 
asta s-a întâmplat! 

Orice fiinţă este trimisă pe Pământ cu înţelepciune şi cu potenţialul de a se 
conecta cu nonfizicul şi de a prelua informaţii de acolo, iar eu eram un student 
foarte sârguincios în acest domeniu. De-a lungul deceniilor care au culminat cu 
iluminarea mea, am depus, foarte sârguincios, eforturi de a-mi eleva conştiinţa, 
deoarece pasiunea ce ardea în mine era atât de puternică, încât am realizat ceva 
foarte rar şi foarte neobişnuit. 

Acest lucru nu era deloc neobişnuit într-unele din celelalte locuri pe care le 
vizitasem în călătoria mea, în ashram-urile indiene şi în acele locuri izolate din 
tărâmurile nordice ale acelei ţări magnifice, ca şi în Tibet, cu mânăstirile sale de 
pe înălțimile munţilor Himalaya. Acest tip de transformare era frecvent, 
deoarece acei oameni se dedicau înţelegerii minţii şi înțelegeau adevărul 
creaţiei, cum funcţionează ea şi cum să o stăpânească în mod ştiinţific. Căci este 
o ştiinţă; nu este ceva ce ţi se dăruieşte de către un dumnezeu. Vreau să 
subliniez şi această idee: nu ţi se dă de către un dumnezeu. Este o ştiinţă pe care 
o practici, o ştiinţă a minţii şi a transformării minţii într-un laser disciplinat. Iar 
apoi, complexul corp-minte poate primi adevărul. Şi receptând adevărul prin 
complexul corp-minte, apoi poate apare conştientizarea şi trezirea. 

Asta se întâmplase şi cu mine şi încercam să descriu oamenilor fenomenul, 
dar aveau limite de înţelegere, aşa că mi-am concentrat mai mult atenţia asupra 
celor numiţi discipolii mei şi celorlalţi adepţi devotați misiunii mele. Erau multe 
femei în acel grup. Multe mă urmăreau cât puteau ele de bine, în general, cele ai 
căror soţi îmi erau şi ei adepţi. Aceşti bărbaţi, datorită învățăturilor auzite de la 
mine, au înţeles că nu este deloc în interesul lor să le pună restricţii şi să-şi 
pedepsească soțiile pentru că erau interesate de trezirea spirituală. Aşadar, erau 
multe femei care mă însoțeau în misiune, mulţumită interesului soţilor lor 
pentru învăţătura mea. 

Trebuie să înţelegeţi că restricţiile impuse femeilor erau considerabile în 
acel timp şi spaţiu. Nu vă mai confruntaţi cu aşa ceva astăzi, dar nu lăsaţi ca 
istoria să vă deruteze şi să credeţi că nu aş fi apreciat femeile la adevărata lor 
valoare. Dimpotrivă. Draga mea Maria a fost, cu adevărat, cel mai de preţ 
discipol al meu. A fost o mare învăţătoare şi mi-a susţinut foarte mult echilibrul 
personal, mental şi emoţional. 

Înţelegeţi: Toţi sunteţi egali în ochii lui Dumnezeu 


Nu este nevoie ca femeile să fie limitate în niciun fel să predea 
materialele spirituale, mai ales orice se referă la învăţăturile mele. Cer 
tuturor instituţiilor şi grupărilor religioase să înceteze cu această 
prejudecată, deoarece a fost cauzată de traducerile şi adaptările textelor 
spirituale iniţiale care mi-au detaliat viaţa, fiind influențate de dominaţia 
masculină din acele vremuri şi locuri. Nu are nicio legătură cu realitatea. Nu 
este şi nu a fost decizia mea. Am vorbit atât bărbaţilor, cât şi femeilor în 
mod egal. Am vorbit cu toate fiinţele ca fiind egalele mele. Cunoşteam 
perfect această informaţie secretă. 

Sunteţi cu toţii egali în ochii lui Dumnezeu. Sunteţi cu toţii egali în faţa 
acestei Forțe binevoitoare care vă răspunde la fiecare gând şi la fiecare 
idee şi concept. Desigur, există şi altfel de tărâmuri locuite de fiinţe non- 
fizice şi voi intra în detaliu mai târziu, dar în acest moment, doresc să 
anulez orice prejudecăţi cu privire la femei şi problemele spirituale. De fapt, 
am descoperit mereu, odată cu învăţăturile mele, că femeile erau mai 
receptive la idei noi şi mai puţin obsedate de materie şi acţiune. Erau mai 
apte să integreze în minte aceste noi concepte de blândeţe şi generozitate. 

Aşa că o spun aici, ca să se ştie clar, femeile sunt la acelaşi nivel cu 
bărbaţii pe scara naturii divine. Nu există nicio diferenţiere în planul non- 
fizic. Acesta este doar o păcăleală a minţii egotice. Este doar o percepţie 
greşită a lumii fizice, care, prin esenţa ei, nu se află în legătură cu adevărul. 
Doar foarte puţine fiinţe sunt în contact cu adevărul, dar tocmai de aceea 
venim noi acum, pentru că noile tehnologii au adus egalitatea în lume. S-a 
diminuat influenţa Bisericii şi a crescut dezamăgirea cauzată de 
secularism, de abordarea materialistă şi ştiinţifică. Acum este momentul să 
corectăm arhiva istoriei, să restabilim informaţiile fundamentale pe care se 
bazează societatea voastră şi să înţelegem cu adevărat ce s-a întâmplat în 
acel timp şi loc — care a fost scopul meu şi cum a fost viaţa mea . 


Inchei această secţiune aici şi voi continua în următoarea cu mai multe 


detalii despre viaţa, misiunea, familia mea şi despre efectul pe care misiunea o 


avea asupra familiei mele, fiindcă efectul era profund, şi merită să aflaţi această 


poveste, pentru că au trebuit să trăiască ca soţia şi copiii mei şi au trebuit să 


suporte consecinţele deciziilor mele. Ei îşi merită locul în povestea adevărată. 


Merită să li se spună povestea. 

Vă voi povesti experienţa mea din acea încarnare până la capăt, iar apoi voi 
continua cu detaliile vieţii mele după destrupare, ca să puteţi înțelege cum 
funcţionează acest sistem. Aveţi multe concepţii greşite despre viaţă şi despre 
cum se face tranziţia de la fizic la non-fizic şi nu înţelegeţi că lucrarea continuă, 
că dezvoltarea şi trezirea spirituală continuă. 

- CAPITOLUL DOISPREZECE - 


Vindecările 


M-am întors la voi pentru a-mi continua învăţătura. Acesta este un proiect 
interesant pentru mine. Predau des pe acest plan numit lumea voastră. Nici nu 
vă daţi seama. Patriarhii Bisericii au propus ca orice comunicare de la mine, 
despre mine sau către mine să fie trecută sub tăcere pentru un timp, cu excepţia 
acelor puţini binecuvântaţi din ierarhia Bisericii care par să aibă linie directă cu 
mine şi cu înţelepciunea, experienţa şi scopul meu. Desigur, nu se întâmplă aşa. 


Apariţia mea în rugăciuni 


Comunic tot timpul cu fiinţele care se roagă la mine. Comunic tot timpul 
din non-fizic — cu ajutorul multor altor fiinţe care lucrează alături de mine la 
răspândirea înţelepciunii, a adevărului, a informaţiilor, aşa cum facem noi aici. 

Lucrez cu oamenii în starea lor de vis, pentru că această stare le împiedică 
mintea condiţionată să se mai amestece, astfel încât să-l poată visa pe cel pe 
care îl numesc Isus, aşa cum îşi închipuie ei că arătam — din tablouri şi desene 
foarte inexacte, aşa cum am mai spus. În realitate, aveam pielea mult mai 
întunecată. Acel Isus cu păr şaten şi ochi albaştri, potretizat în ilustrațiile 
voastre biblice, este foarte inexact, dar când fiinţele se roagă către mine, o fac 
adesea cu această imagine în minte şi, prin urmare, această imagine le va apare, 
ca să ştie că sunt eu. 

Din păcate, având această prejudecată mentală, dacă aţi vedea cu adevărat 
cum arătam pe vremea mea, aţi crede mai degrabă că sunt un terorist decât o 
fiinţă divină (bineînţeles, nu sunt mai divin decât voi). 


Vindec bolnavii şi fac minuni 


Vă spuneam că Maria era însărcinată şi că nu putea călători cu mine din 
acest motiv, dar şi din motive culturale specifice vremurilor şi zonei respective. 
Nu ar fi fost binevenită la aceste mari adunări şi ar fi fost ostracizată la 
întoarcere. A fost o decizie comună a noastră, aceea că voi pleca doar eu în 
călătorii pentru predicare şi vindecări. Era evident că aveam nişte abilităţi de 
vindecare extraordinare şi că îmi fusese conferită viziunea, capacitatea de a 
vedea bolile în trup şi cauza lor. Prin urmare, vă voi descrie ceea ce făceam de 
fapt. 

Este adevărat că mintea creează corpul. Acesta este un fapt, nu o 
presupunere. Este adevărul. Gândurile, credinţele, prejudecățile, fricile, 
dorinţele, speranţele şi visele voastre se manifestă în corpul vostru fizic sub 
formă de structuri. De aici vine sănătatea şi boala. Dacă tot repetaţi un gând de 
ură faţă de o fiinţă, veţi crea o zonă negativă în corpul fizic legată de relaţia 
respectivă. Să spunem că ai gânduri urâte faţă de mama ta. Acest lucru s-ar 
putea manifesta ca o problemă în zona uterului, deoarece aceasta este zona 
reproducerii feminine şi energia maternității. Acesta ar fi un exemplu al 
subtilităţilor pe care puteam să le percep. 

Mă uitam la om şi îi vedeam corpul energetic şi unde se află blocajul şi — 
deşi oamenii care mă priveau nu le vedeau — entităţile non-fizice îmi dădeau 
informaţii despre procesele mentale ce dominau acel om. Pe acestea le 
modificam când lucram la vindecarea oamenilor. Eram conectat la adevăr; eram 
conectat la iubire prin această legătură cu fiinţele non-fizice, fiinţe din sferele 
superioare. Transmiteam energiile, înţelepciunea şi percepţia lor clară prin 
corpul meu. Fram un medium pentru conştiinţa lor superioară şi atunci puteam 
schimba în om procesele de gândire care îi cauzau manifestarea bolii în corpul 
fizic. Asta se întâmpla când vindecam oamenii. Lucram împreună cu fiinţele 
non-fizice care îmi erau învăţători, ghizi, mentori şi guru, dacă vreţi să le 
spunem aşa. Dezvoltasem această relaţie de-a lungul întregii vieţi, aşa cum am 
mai menţionat. Am avut cu ele multe comunicări şi înainte de iluminare. 

Iată ce este iluminarea: este transformarea absolută a minţii, eliminarea 
tuturor blocajelor din faţa iubirii — eliminarea tuturor temerilor şi sentimentelor 
de ură — şi ea se realizează adesea atunci când fiinţa a muncit mult asupra ei 
însăşi, angrenând energiile iubirii, iertarea, compasiunea şi astfel de chestiuni. 
Muncisem mult în adolescenţă şi după douăzeci de ani şi în lunga mea călătorie 
pentru a-mi îndepărta din minte fricile şi toate gândurile care-mi provocau 
durere şi suferinţă. 

Adesea, se poate întâmpla ca fiinţele non-fizice — ceea ce numiţi arhangheli 
sau maeştri ascensionaţi, acei învăţători spirituali ajunşi în sferele superioare, 
unde conştientizarea completă sau conexiunea cu Divinul este absolută şi fără 
oprelişti — să comunice cu omul care şi-a îndeplinit o mare parte din lucrare şi 
sunt capabile, dintr-o singură mişcare, să-i elimine acestuia toate gândurile şi 
ideile de limitare. Aceasta este iluminarea. Atunci devii conştient, ca fiinţă 
umană, că te manifeşti în corpul fizic, dar în acelaşi timp, eşti conştient şi de 
energiile, ideile, conceptele şi conexiunea cu dragostea şi natura divină, pe care 
majoritatea fiinţelor umane nu le conştientizează. 

Asta se întâmplase cu mine, aşa că, oricând mă întâlneam cu cineva, dacă 
mă concentram într-un anume mod, obţineam informaţii despre el. Vedeam 
unde este localizată boala şi puteam solicita o intervenţie din sferele superioare, 
de la aceşti maeştri ascensionaţi şi ființe superioare, pentru a-i transforma 
mintea. Iar pe măsură ce mintea se transformă într-un mod absolut şi fără 
echivoc, şi corpul răspunde. 

Acesta este miracolul, cum îl numiţi voi: Este ceva din afara timpului şi a 
legilor normale ale fizicii (cauză şi efect) pe care le credeţi a fi adevărate. 
Majoritatea legilor în care credeţi pot fi complet invalidate, deoarece se bazează 
pe credinţă. Şi, de fapt, există fiinţe iluminate care pot învinge gravitația şi sunt 
capabile de levitaţie, de bilocaţie şi să facă tot felul de lucruri nepermise de legile 
voastre fizice, pe care le credeţi adevărate. Asta se întâmplă când mintea este 
înălţată în tărâmul adevărului, sferele divinității: Nu mai există limitări fizice. În 
această lume funcţionam eu pe atunci şi, după cum vă puteţi imagina, în 
anumite privinţe era o povară greu de suportat, pentru că începusem să stric 
planurile unora. 


Viaţa privată versus viaţa publică 


Acesta a fost, de asemenea, unul dintre motivele pentru care draga mea 
Maria nu a călătorit cu mine în acele ocazii. Nu mi-am dorit să fie periclitată în 
vreun fel. Mi-a devenit clar încă de la începutul misiunii mele că autorităţile 
erau foarte supărate din cauza a ceea ce făceam. Desigur, eram încântat de 
această întorsătură a evenimentelor. Eram un rebel. Eram un agitator. Acesta 
era scopul meu în viaţă: să eliberez oamenii de dictatele şi regulile nedrepte ale 
regimurilor opresive. Asta făceam şi nu le plăcea deloc! 

A devenit foarte clar pentru amândoi că intrasem într-un teritoriu 
periculos. Totuşi, am fost de acord că nu era cale de întoarcere, că nu puteam 
sări din acest acest tren care prindea viteză. lar Maria — în felul ei minunat, plin 
de susţinere şi iubire, în felul ei inteligent şi spiritual — a înţeles în ce ne 
angrenam. Şi pentru că eram amândoi angrenaţi, ea mă sprijinea dându-mi 
binecuvântarea când plecam în călătorii şi drumeţii, iar eu veneam frecvent 
acasă. 

Acest lucru nu este scris în Biblia voastră. Nu s-a ştiut, pentru că nu am 
vrut să se ştie. N-am vrut ca Maria să fie implicată în aceste chestiuni. Nu am 
vrut să fie pusă în pericol în niciun fel, aşa că, atunci când eram plecat şi făceam 
acele lucruri, vorbind şi predicând în felul meu, nu pomeneam de soţia mea. Nu 
pomeneam nimic despre viaţa mea privată. 

Din acest punct de vedere, am fost foarte norocos — era o epocă diferită de 
cea în care trăiţi. Oamenii nu mai pot face aşa acum. Dacă intri in viaţa publică, 
viaţa ta devine publică, dar în acel spaţiu şi timp, dacă îţi ţineai gura închisă, 
nimeni nu ştia ce se întâmplă acasă, şi aşa am făcut eu. De aceea nu vedeţi nicio 
menţiune despre soţia mea în textele voastre biblice, nicio menţiune despre 
copiii mei — pentru că am stabilit foarte clar, împreună cu cei cu care lucram, că 
viaţa mea privată va rămâne privată, din motive de siguranţă. Şi, bineînţeles, 
toţi colaboratorii mei şi-au dat seama ce manevre facem, că zguduim structurile 
de opresiune care stăpâneau în acel moment. Ştiau că, pentru mine, era foarte 
important ca soţia şi familia mea să fie protejate şi ferite de ceea ce se întâmpla. 
Acesta este motivul pentru care în textele voastre nu se menţionează toate 
aceste lucruri şi nici prea multe amănunte despre viaţa mea. Nu e de mirare că 
multe aspecte din viaţa mea privată nu au fost înregistrate. 

Trebuie să înţelegeţi că textele voastre biblice sunt doar nişte mici 
fragmente — de fapt, nişte minuscule informaţii — în comparaţie cu ceea ce a fost 
viaţa mea. Am fost o fiinţă umană care a trăit douăzeci şi patru de ore pe zi, 
şapte zile pe săptămână şi douăsprezece luni pe an, după cum vă puteţi da 
seama, şi am avut multe, multe experienţe şi multe, multe relaţii şi mi s-au 
întâmplat multe lucruri care nu au fost înregistrate în documente. 

Deci aveţi o carte pe care o consideraţi cuvântul lui Dumnezeu, dar nu este 
cuvântul lui Dumnezeu. Este un text fragmentat şi incomplet, scris de nişte 
bărbaţi care încearcă să explice lucruri pe care nu le pot explica. De asemenea, 
lipsesc multe informaţii din textul respectiv. Dar au existat evanghelii şi secţiuni 
scrise care includeau şi învățături despre femei, căsătorie şi sexualitate, care 
însă au fost înlăturate în primele etape ale Bisericii, deoarece unii dintre 
bărbaţii care o conduceau le considerau a fi necuviincioase. 

După dispariţia mea din lumea fizică, era clar că Biserica va deveni 
puternică. Puteai motiva oamenii foarte repede pe baza miracolelor pe care le 
făcusem şi a efectului pe care îl avusesem asupra populaţiei, carismei cu care îi 
influenţasem pe oameni. Acesta era adevărul. Din păcate, încă de la începuturi, 
în Biserică au existat fiinţe neiluminate, neatrase de dragoste şi neinteresate de 
învăţăturile mele în sine. Îi interesa numai ceea ce le-ar putea fi de folos ca 
animale politice, ca fiinţe în poziţii de autoritate şi s-au folosit de ele exact în 
acest scop. 

Dar am deviat de la subiect. Revin la momentul când mi-am început 
misiunea în slujba oamenilor. Am stabilit relaţii amicale cu bărbaţii care, în 
Biblie, sunt numiţi discipolii mei. Li se dau şi numele, iar descrierile sunt destul 

de precise. Dar ei au decis în mod liber să călătorească cu mine; nu i-a forţat 
nimeni în niciun fel. Erau interesaţi de învăţăturile mele şi, astfel, am început 
să-mi separ învăţăturile în două categorii. Foloseam pilde şi poveşti simple 
pentru oamenii mai puţin educați şi care ne vizitau ocazional. Am făcut-o ca să 
nu aibă probleme în religia şi structurile culturale de care aparţineau. Nu am 
vrut să le perturb vieţile şi să le provoc probleme, dar le-am insuflat câteva 
concepte care să-i ajute să-şi amelioreze suferinţele din inimă şi minte din viaţa 
de zi cu zi. Pentru asta am născocit acele poveşti, pildele în care le vorbeam 
oamenilor. 


Îmi învăţ discipolii cum să-i vindece pe alţii 


Tovarăşii mei apropiaţi, ucenicii, cum îi numiţi în Biblie, erau prietenii mei. 
Erau oameni cu care aveam afinitate şi care erau foarte interesaţi să înveţe 
informaţiile şi tehnicile mele. Am început să facem împreună exerciţii de 
meditaţie. Le-am explicat ce fac. Şi acum voi răspunde la întrebarea despre cum 
au reuşit ei să-i vindece pe alţii. Le-am predat acestor oameni timp de circa un 
an despre sensibilitatea bioenergetică, cum îi spuneţi voi — o combinaţie între 
focalizarea minţii pe iubire şi pe sănătate şi cum poate aceasta să transforme 
corpul fizic. 

Aceşti discipoli ai mei au început să practice între ei meditaţia focalizată şi 
observarea bolilor — şi am început să colaborăm pentru vindecarea oamenilor. 
Le spuneam unde este boala, iar ei începeau să lucreze, prin focalizare mentală 
şi prin anumite mişcări ale corpului, pentru a-şi concentra propriul câmp 
bioenergetic asupra corpului bolnavilor. Erau capabili să realizeze vindecări 
considerabile pe cont propriu. Asta am practicat împreună ceva vreme, pentru 
că mi se spusese să-i învăţ şi pe alţii această tehnică. Mi s-a spus că această 
abilitate stă în puterea multor oameni, dacă îşi concentrează intenţia asupra 
vindecării. 

Nu asta făceau oamenii. Dimpotrivă, ei îşi concentrau atenţia asupra bolii, 
fiindcă nu înțelegeau că la baza ei stă un proces creator. Când au înţeles că boala 
este creată din credinţe şi gânduri negative repetate o perioadă de timp, le-a 
devenit clar că, focalizând gânduri pozitive, iubitoare şi pure asupra aceleiaşi 
zone, afecțiunea se putea retrage. Şi asta a început să se întâmple. 

Erau multe femei în grupurile mele, pe care le-am învăţat specificul muncii 
mele cu energiile. Desigur, eram un practicant mult mai performant. Aveam o 
asemenea claritate a minţii şi o conexiune atât de pură cu sferele superioare, 
încât puteam realiza transformări aproape instantanee ale corpului. Oamenii cu 

care lucram ca discipoli se străduiau din greu, pentru că mintea nu le fusese 
curățată de gândurile lor negative. Dar asupra acestui aspect lucram cu ei, în 
privat, desigur. 

Nu făceam această lucrare în public. Ar fi fost considerată vrăjitorie în acea 
epocă, un fel de cult al diavolului. Era împotriva tuturor legilor din Vechiul 
Testament. Era împotriva tuturor învățăturilor evreieşti, iar preoţii şi 
persoanele de rang înalt din tradiţia evreiască m-ar fi atacat. Până la urmă, chiar 
aşa s-a întâmplat, dar în timpul misiunii mele, în timpul acestor călătorii, 
învăţam cât mai mulţi oameni şi îi trimiteam în grupuri mici pentru a transmite 
aceste informaţii şi altor fiinţe, ca să fie răspândite. Puteam să învăţ, să 
instruiesc doar un număr limitat. 

Acest proces lua mult timp — să se obişnuiască cu practica meditaţiei şi să 
înțeleagă energiile complexului corp-minte — aşa că îi învăţam şi apoi îi 
trimiteam să-i înveţe mai departe pe alţii, dar nu am avut doar doisprezece 
discipoli. Am învăţat multe fiinţe de-a lungul anilor. Au fost şi multe femei, pe 
care le-am învăţat în special să lucreze cu copiii lor. 

Societatea era împărțită foarte clar între viaţa casnică, zonă pe care o 
controlau femeile, şi domeniile financiar, politic şi religios, spre care se orientau 
bărbaţii. Ca vindecătoare şi transformatoare de vieţi, femeile deţineau cheia 
căminului familial şi a vindecării copiilor şi a naşterii de prunci sănătoşi, genul 
acesta de lucruri, aşa că eu comunicam foarte mult cu femeile din comunităţile 
în care mă duceam. Acest aspect, desigur, nu este descris în Biblie. 

Sunt relatate unele dintre demonstrațiile mele ceva mai publice, care se 
conformau mai mult regulilor societăţii. Am procedat aşa, pentru că nu-mi 
doream ca fiinţele obişnuite care veneau să vorbească cu mine să încalce regulile 
societăţii lor. Nu doream să sufere pentru că vin să mă asculte vorbind, aşa că le 
prezentam ceva considerat o organizare mai tradiţională, cu acei bărbaţi care 
mă însoțeau în călătorie. Dar în intimitatea taberelor de seară, în intimitatea 
unora dintre casele în care am stat — şi am stat în multe case, multe familii m-au 
găzduit de-a lungul anilor în care am călătorit — le dădeam femeilor, ca şi 
cuplurilor, multe instrucţiuni personale legate de energia sexuală, pentru că 
primeam şi informaţii despre asta. Am oferit multe învățături private. 

Cam atât despre acest subiect. Nu vreau să intru în detalii nesfârşite, dar aţi 
priceput sensul general: Exista o imagine publică, dar existau, de asemenea, şi 
învățături date în mod privat. Şi erau ţinute private dintr-un motiv întemeiat. 

În acea vreme, asupritorii religioşi erau foarte cruzi şi îi omorau cu pietre 
pe cei care nu se purtau după norme, în special pe femei. Ei denunţau în public 

pe cineva, iar viaţa acelei persoane putea fi devastată dacă ar fi fost acuzată de 
ceva atât de grav precum blasfemia. Aşa că am fost foarte, foarte atent cu 
învăţăturile pe care le dădeam. Nu doream ca oamenii să fie persecutați. De 
asemenea, mă protejam şi pe mine, desigur, pe cât puteam, dar nu mă 
îngrijoram prea mult. Ştiam că trupul nu este ceea ce pare a fi, şi ajunsesem la o 
profundă înţelegere a nemuririi conştiinţei, căci asta mă învățau sferele 
superioare care comunicau permanent cu mine. 


Adevărul despre alinarea suferințelor 


Când primeam informaţiile zilnice, mă retrăgeam departe de oamenii din 
jur. Mă retrăgeam în singurătate pentru a primi informaţii. Eram şcolit tot 
timpul cu privire la lipsa de soliditate a corpului când este privit dintr-o viziune 
superioară şi mi se vorbea despre propria mea nemurire. Mi se vorbea despre 
nemurirea conştiinţei. Mi se spunea că lumea fizică este, de fapt, un vis şi că 
adevărata noastră natură, adevărata realitate nu este conținută în lumea fizică, 
ci în minte. Mintea deţine cheia. 

De aici provin învăţăturile mele că Împărăţia cerurilor se găseşte înăuntru. 
Încercam să le formulez într-un mod care să nu fie blasfemic şi să nu fie uşor de 
atacat. Nu puteam să le spun oamenilor că nu ar trebui să asculte de autorităţi şi 
că ar trebui să facă ceea ce consideră ei că este corect din punctul lor de vedere. 
Asta le-ar fi produs şi mai multă suferinţă în cultura în care trăiau. A trebuit să 
găsesc o formulare a acestor informaţii care să-i ajute să se transforme din 
interior spre exterior, dar fără a le distruge viaţa. Sufereau destul din cauza 
acestor regimuri opresive (Biserica şi soldaţii Imperiului Roman, aflaţi acolo în 
acea epocă), aşa că a trebuit să le ofer o modalitate de a-şi transforma viaţa fără 
a-şi distruge puţinul pe care îl aveau. Aceasta a fost modalitatea în care am 
abordat aceste învățături. 

În lumea modernă, nu mai trebuie să abordăm chestiunea în acelaşi fel. 
Acum vă putem vorbi deschis despre aceste procese. Vă putem vorbi deschis 
despre minte, despre corp şi despre visul pe care îl trăiţi, pentru că sunteţi mult 
mai liberi în anumite privinţe. Sunteţi eliberaţi de dogma Bisericii. Puteţi alege 
fără teamă ce informaţii să asimilați în minte, deşi încă mai aveţi o mulţime de 
condiţionări care vă menţin mărginiţi şi înfricoşaţi de conexiunea cu sferele 
superioare ale lumii spiritelor. Vreau să vă mai explic de ce am procedat aşa în 
acel moment timp şi loc. A fost pentru un scop foarte important: alinarea 
suferințelor. Nu voiam să le cauzez şi mai multă suferinţă acelor fiinţe, care erau 
deja cocoşate sub greutatea regulilor şi reglementărilor care nu le aduceau nimic 

bun în viaţă, ci doar le costau bani şi libertate şi le sacrificau libera exprimare- 
de-sine. 

Călătoream cuprins de emoţii amestecate. Vedeam cât de opresivă era acea 
cultură. Desigur, fusesem conştient de ea toată viaţa. Mă răzvrătisem împotrivă- 
i şi nu mă conformasem. Acum aveam doi copii cu draga mea Maria şi eram 
foarte fericiţi împreună. Uneori era supărată că dispăream şi plecam în aceste 
drumeţii, dar nu plecam tot timpul. Treceau şi perioade de multe săptămâni în 
care stăteam acasă cu ea şi cei doi fii ai mei. 

Aveam împreună o viaţă neconvenţională, din cauza călătoriilor mele, dar 
ne iubeam şi trăiam o viaţă restricţionată în multe privinţe, din cauza naturii 
opresive a culturii, ceea ce m-a motivat să-mi continui învăţăturile. Erau 
momente când îmi doream, pur şi simplu, să-mi văd de viaţa mea în oraşul meu, 
făcând ce aveam de făcut, dar de fiecare dată când plecam la drum, vedeam cum 
trăiau oamenii. Vedeam cât de înfricoşaţi erau, cât de bolnavi erau şi cât de 
multă suferinţă îndurau. M-am simţit obligat. Am simţit în inimă dorinţa de a-i 
ajuta, aşa că asta am făcut. 


Îmi echilibrez viaţa cu scopul ei superior 


A trebuit să îmi echilibrez dorinţele personale ca om, ca bărbat, ca soţ şi ca 
tată cu scopul meu superior, care era acela de a ajuta fiinţele să-şi vindece 
gândurile şi credinţele limitate şi de a le învăţa moduri noi de a vedea lumea, 
căci acesta era scopul meu. Mi s-a spus în mod regulat că aceasta este opera 
vieţii mele şi că trebuie să continui în această formă atât timp cât voi fi capabil 
din punct de vedere fizic şi atât timp cât se va putea. Voi dezvălui aici 
informaţiile care mi-au fost revelate. 

Mi s-a spus că voi fi atacat de autorităţi. Mi s-a spus că voi fi condamnat la 
moarte de autorităţi. Şi, desigur, deşi era ceva foarte greu de ascultat, totuşi am 
înţeles, din comunicările primite de la entităţile non-fizice, că şi asta făcea parte 
din învăţătură — că trebuia să le arăt oamenilor că trupul uman nu dispare prin 
moarte şi că spiritul, conştiinţa umană, continuă să trăiască; asta făcea parte din 
lucrarea mea. 

Am fost informat despre acest final destul de devreme — aş spune, cu doi 
ani înainte de răstignire — aşa că preţuiam foarte mult timpul petrecut în 
familie. Preţuiam foarte mult libertatea şi exprimarea-de-sine pe care le aveam. 
Ştiam că mi se cerea să fac ceva foarte dificil. Ştiam că voi fi rugat să fac ceva 
foarte dificil pentru toate fiinţele care mă iubeau. Deoarece aceste informaţii 
speciale mi-au fost oferite încă de la începutul lucrării mele, m-au motivat să 

predau mai mult, să călătoresc mai mult şi să fiu mai prezent în viaţa mea, 
pentru că ştiam că nu vor dura la nesfârşit. 

Această conştientizare te schimbă foarte mult. Vă puteţi face o idee: dacă vi 
s-ar spune că veţi muri peste doi ani, atunci aţi trăi o viață complet diferită decât 
dacă nu aţi cunoaşte acestă informaţie. Şi exact asta mi s-a întâmplat. Am 
început să vorbesc mai pasional. Am început să-mi exercit toată forța energetică 
când comunicam cu oamenii, încât mulțimile care veneau să mă vadă 
deveniseră destul de mari şi greu de stăpânit. Unele dintre relatările din Biblia 
voastră vorbesc despre acest lucru, că trebuia să predic dintr-o barcă de la 
marginea apei din cauza mulţimii de fiinţe, şi aceasta a fost situaţia, într-adevăr. 
Uneori se adunau multe mii de oameni şi, adesea, trebuia să evadez cu barca în 
altă direcţie pentru a mă îndepărta de mulțimile care mă urmăreau neobosite. 
Voiau cu disperare să vadă miracolele pe care puteam să le fac. Voiau cu 
disperare să trăiască adevărul despre care le vorbeam. 

În timp ce le vorbeam, se petrecea o schimbare energetică în mulţimea de 
oameni, care le transforma conştiinţa, iar ei simțeau pace şi dragoste. Ori de 
câte ori se aflau în compania mea, aveau un sentiment de bunăstare care le 
dispărea la plecare. Proiectam energie asupra fiinţelor din jurul meu, datorită 
aportului de informaţii şi energii din non-fizic care curgeau prin mine. Nu sinele 
meu uman o făcea, ci energiile care curgeau prin mine din sferele superioare, 
mulţumită procesului de purificare prin care trecusem. 

Acesta este un lucru pe care îl veţi putea face cu toţii, şi am vorbit clar în 
Biblie. Vreau să repet acea afirmaţie aici: Nimic din ce am făcut eu nu este 
imposibil să faceți şi voi, prin purificare, studiu, concentrare şi înțelegere. Voi 
detalia acest aspect mai târziu, dar deocamdată voi spune că, în ciuda faptelor 
extraordinare, în ciuda poveştilor excepţionale care se spun despre mine, eu îi 
învăţam pe discipolii mei cum să realizeze aceste lucruri, cum să facă vindecări, 
cum să-şi transforme mintea şi cum să folosească practicile iertării şi 
compasiunii în scop de purificare. În mod special, învăţătura despre iertare este 
în prim-planul relatărilor din Biblie. Am predicat iertarea, pentru că judecata 
este cu adevărat cel mai mare obstacol în calea legăturii cu lumea non-fizică. 
Judecata vă menţine în vis, separați de Sursa voastră, această fiinţă pe care o 
numiţi Dumnezeu, care este o energie supremă şi atotputernică, care vă împinge 
spre iubire, acceptare şi libertate. 

Oamenii cu care lucram nu erau nici liberi şi nici iubitori. Erau critici şi 
credeau în păcat, pedeapsă, moartea fizică şi sacrificiu, aşa că învăţăturile mele 
erau, într-adevăr, radicale şi contrare tendinţelor societăţii. Mi-am moderat 

învăţăturile în mod considerabil pentru mulţime - fără nicio îndoială — şi mi le- 
am exprimat în cuvinte pe care le puteau înţelege. Dar, în şedinţele individuale 
de seara şi în grupurile de meditaţie, le spuneam adevărul şi ce mi se întâmplase 
şi ce mi se întâmpla mereu. Le spuneam că şi ei ar putea avea parte de aceste 
experienţe energetice transformatoare. Nu eram altfel decât ei; doar că intrasem 
pe cale de mai mult timp şi ajunsesem într-un punct al călătoriei în care 
primeam o asistenţă considerabilă din tărâmurile non-fizice. 

Exact asta vă spunem şi acum: Sunteţi cufundaţi într-o cultură materialistă 
şi dominată de ego, care se concentrează asupra corpului, care se concentrează 
pe judecată, pe credinţa în păcat şi pedeapsă, şi pe aceste idei de vibraţie 
inferioară. Atâta timp cât adoptați aceste tipuri de concepte, nu veţi putea 
realiza conexiunea cu non-fizicul. Acesta este unul dintre lucrurile pe care aceste 
scrieri în care ne-am implicat vă ajută să le vedeţi: există un motiv pentru care 
nu sunteţi conectaţi la non-fizic. Motivul constă în ceea ce sunteţi învăţaţi. Am 
scris această carte împreună cu acest medium pentru a vă arăta unde anume 
cultura voastră este rătăcită, descentrată şi în dezacord cu adevărul. 

Deci, mă opresc aici pentru moment. Este suficient să spun că am făcut 
miracole, dar, de asemenea, îi învăţam cum să le facă pe toţi oamenii apropiaţi 
şi care arătaseră un anumit interes şi lipsă de frică pentru a învăţa acest nou 
material. Această instruire nu este evidenţiată în Biblia voastră, deşi există 
poveşti despre faptul că trimiteam discipolii să facă vindecări. Bineînţeles că ei 
nu le-ar fi putut face fără nişte instrucţiuni. Iată un exemplu de informaţii 
contradictorii prezente în text, la care oamenii nu se gândesc logic. Erau lucruri 
pe care îi învăţam şi de aceea lucram atât de strâns împreună. Din acest motiv 
am spus că toţi le puteţi face. Nu doar eu cunoşteam aceste lucruri; deşi, aşa 
cum spuneam, eu mă aflam ceva mai sus pe scară, mai departe pe cale. Şi 
încercam să fac cât mai mulţi oameni să înţeleagă procesele şi să predau cât de 
mult puteam şi mi se permitea, cât încă mai eram întrupat în forma fizică. 

Următorul capitol vorbeşte despre începutul sfârşitului vieţii mele, ca să zic 
aşa, aşa cum îl conştientizaţi voi în acest plan fizic. 

- CAPITOLUL TREISPREZECE - 
Relatările biblice 


Vorbeam despre ultima fază a misiunii mele şi, desigur, îmi vin în minte 
câteva evenimente majore descrise în Biblie. Încep cu ideea că am mers pe apă. 

În lumea fizică, aveţi legi fizice pe care trebuie să le respectaţi: gravitația, 
timpul şi aceste tipuri de lucruri. Trebuie să mâncaţi alimente şi să respiraţi aer. 
Pentru a ajunge undeva, trebuie să mergeţi dintr-un punct de pe suprafaţa 
planetei în altul; nu vă puteţi muta instantaneu acolo. Cu toate acestea, odată cu 
înălţarea vibraţională a conştiinţei umane, puteţi încălca aceste reguli. Asta s-a 
întâmplat în povestea cu mersul pe apă. A fost o iluzie. De fapt, prietenii mei nu- 
mi vedeau corpul fizic; ci vedeau o reprezentare a corpului meu. 

În momentul când ei vedeau că merg pe apă, de fapt, eu meditam într-o 
peşteră nu departe de ţărmul acelui corp de apă. Ucenicii mi-au văzut imaginea 
proiectată şi au conversat cu conştiinţa mea. Această abilitate de a manifesta un 
corp virtual vizibil altor fiinţe nu este neobişnuită în practicile yoghine orientale. 
Aceasta vine odată cu procesul de iluminare, procesul de trezire completă. Poţi 
vedea că trupul este o proiecţie. Poţi vedea că trupul tău este creat, clipă de 
clipă, din gândurile tale şi acelaşi principiu se aplică şi la vindecările 
miraculoase. Când vedeţi trupul cu conştiinţa voastră actuală ca pe un obiect 
solid sau stabil şi fix, un astfel de corp este foarte greu de schimbat. Este una 
dintre marile iluzii în care sunteţi cufundaţi, şi aşa s-a întâmplat în acea situaţie. 
Meditam şi mi-am proiectat conştiinţa către locul unde se aflau prietenii mei. Şi, 
desigur, deşi trupul pe care l-au văzut nu era cel solid cu care erau obişnuiţi, au 
crezut în mod eronat că merg pe apă, când, de fapt, doar imaginea mea era 
suspendată puţin deasupra apei. 

Potolirea furtunii s-a bazat pe acelaşi efect. Mintea care este complet 
conectată la Sursă este incredibil de puternică. Este capabilă să facă minuni şi — 
trebuie să vă amintiţi acest lucru — tot ce aveţi în jur, în orice formă, provine din 
mintea voastră. Deci, o minte care are o legătură absolută cu Dumnezeu, cu 
Sursa, cu Tot-ce-este şi care este complet conştientă de legile manifestării, ea 
poate schimba orice. Schimbarea vremii nu este mai greu de făcut decât 
schimbarea postului de televiziune. Asta-i tot ce se întâmplă. Efectele fricii — iar 
acea furtună era o manifestare a fricilor fiinţelor din acea barcă — au putut fi 
schimbate de conştiinţa mea calmă şi iubitoare. Asta s-a întâmplat. 

Aceste minuni nu mai par la fel de miraculoase atunci când începi să 
înţelegi că tot ceea ce vezi se desfăşoară în mintea ta ca un vis; pentru că în 

starea de vis, în experienţa normală de somn, poţi schimba lucrurile 
instantaneu, de îndată ce devii lucid că visezi. 

Voi nu înţelegeţi că această idee de visare lucidă se poate aplica şi vieţii pe 
care o trăiţi acum. Asta-i tot ceea ce făceam: îmi manifestam capacitatea de a 
visa lucid în ceea ce voi consideraţi a fi realitate. Totuşi, pe măsură ce îţi ridici 
conştiinţa din lumea fizică în sferele superioare, lumea fizică pare să existe la un 
alt nivel de vis. După ce treci în viaţa de apoi, în experienţa vieţii de după viaţă, 
atunci îţi vei aminti de viaţa fizică ca de un vis, la fel ca atunci când te trezeşti 
din somn. Când treci în non-fizic, când te întorci în tărâmurile superioare, îţi 
aminteşti de această viaţă ca şi cum ar fi fost un vis. Iar pentru unii dintre voi, a 
fost un coşmar. Tocmai asta dorim să schimbăm. Nimeni nu trebuie să trăiască 
într-un coşmar. Aveţi capacitatea de a vă schimba visul, dar trebuie să înţelegeţi 
cum funcţionează sistemul. 

Acelaşi principiu, desigur, se aplică şi la înmulţirea pâinilor şi peştilor. 
Când mintea este în rezonanţă cu ceea ce este creaţia, când este conectată la 
Tot-ceea-ce-există, facând observabil tot ceea ce există (pentru că numai o mică 
parte a procesului creator este observabil şi o mare parte din el nu se poate 
observa în lumea voastră; nu vedeţi multe lucruri), atunci nu există nicio 
problemă să multiplici obiectele şi să le transformi. Deci, în esenţă, ce s-a 
întâmplat a fost că un număr mic de obiecte au fost multiplicate. Şi iarăşi spun, 
când realizaţi că acesta este rezultatul contactului vibraţional cu adevărul, 
atunci înţelegeţi că lumea voastră poate fi schimbată în absolut orice mod. 

Repet, principiul pe care îl predicam în misiunea mea era că Împărăţia 
cerurilor este înăuntru. Împărăţia cerurilor este ideea ca lumea voastră să fie 
exact aşa cum doriţi: plină de iubire, relaţii minunate, abundență şi bucurie. 
Acea împărăție este conținută în mintea voastră, la fel cum şi opoziţia faţă de 
acea Împărăţie este conținută tot în mintea voastră. 

Despre asta a fost vorba în misiunea mea. Demonstram ce poate crea 
mintea umană, care este rezultatul absolut al conexiunii cu Sursa, cu dragostea 
şi cu creativitatea. Prin minuni, am atras atenţia, prin contrastul creat între 
experiența comună şi experienţele vizuale produse de vindecări, de abundență şi 
de transformare a formelor fizice. Toate acestea le-am demonstrat pentru a 
convinge oamenii să asculte ceea ce spuneam. Cu toate acestea, m-am lovit de 
mintea lor condiţionată de o cultură foarte îngustă şi materialistă, care avea la 
bază vărsarea de sânge. 

Fă lucrarea acolo unde este nevoie 


Exista pe atunci credinţa profundă că moartea ar aduce ceva bun şi că ar fi 
o acţiune pozitivă, aşa că aveam de a face cu o gloată dificilă, ca să zic aşa. Erau 
o mulţime de cârcotaşi şi o mulţime de fiinţe care credeau opusul a ceea ce îi 
învăţam eu, anume, că iubirea este calea. Tocmai din cauza lor am predicat în 
acea cultură şi epocă. V-am descris mai devreme călătoria mea în Orientul 
Îndepărtat şi acele investigaţii paşnice şi ezoterice pe tărâmurile minţii care 
aveau loc în Tibet şi în nordul Indiei şi, cu adevărat, inima mea ar fi vrut să 
rămân acolo. Mi-a plăcut pasivitatea şi calmul lor şi mi-au plăcut cercetările 
inteligente ale minţii umane care se desfăşurau acolo, dar lucrarea mea trebuia 
făcută în altă parte a lumii. Am plecat cu regret de acolo, dar Maria se afla aici şi 
am ştiut că aici trebuia să fie realizată lucrarea mea. 

Nu este nevoie să faci lucrarea acolo unde ea se face deja! Trebuie să faci 
această lucrare, învăţându-i cum să-şi uşureze suferinţa, acolo unde oamenii 
suferă. Nu-i nevoie să predici la cei deja convertiți — aşa se spune, nu-i aşa? Nu-i 
nevoie să predici celor convertiți; ci trebuie să predici oamenilor care suferă. 
Cealaltă faţă a monedei este că fiinţele care suferă sunt departe de locul în care 
eşti tu şi, prin urmare, trebuie să găseşti un limbaj pe care să-l audă şi să-l 
înțeleagă de acolo de unde sunt ei. De aceea am predicat în felul cum am făcut-o 
în adunările publice. 

Pe măsură ce misiunea mea continua, apărea şi multă dezaprobare. Cu cât 
se adunau mulţimi mai mari şi cu cât căpătam mai multă influenţă asupra 
oamenilor din zonă, cu atât preoţii şi oficialii din aceste zone deveneau mai 
îngrijoraţi. Creştea dorinţa de a pune capăt acestei forţe perturbatoare, pentru 
că trebuie să înţelegeţi că produceam evenimente de mari proporții prin 
învăţăturile şi prezenţa mea care, uneori, paralizau un oraş timp de o zi. Frau 
atât de mulţi oameni care veneau să mă asculte vorbind, atât de mulţi oameni ce 
aveau membri ai familiei bolnavi sau care voiau să-şi vindece trupurile, încât 
oraşe întregi încetau să funcţioneze pe durata vizitei mele. Din acest motiv, 
vizitele mele erau scurte şi plăcute, după cum spuneţi voi. 

Dar chiar şi aşa, autorităţile din acele zone tot bombăneau şi mă 
dezaprobau, aşa că mă deplasam tot timpul. Chiar şi oficialii de rang înalt din 
zona guvernului auzeau aceste poveşti şi marii preoţi ai Bisericii, structura 
religioasă din acea vreme, care se simțeau complet ameninţaţi de mine, văzând 
că aveam mai multă influenţă asupra enoriaşilor pe care îi controlau înainte. Îşi 
pierdeau puterea, iar asta a însemnat începutul sfârşitului misiunii mele de 
predicare. 

Am vorbit cu multe, multe mii de oameni şi am vindecat multe, multe sute 
de oameni. Am instruit mulţi oameni în privat în principiile învățăturilor mele, 
astfel încât ei să poată influenţa alte fiinţe prin propria lor aliniere cu adevărul şi 
prin propria lor rezonanţă vibraţională cu dragostea, care pune corpul într-o 
stare aptă de a face vindecări, într-o stare de bunăstare. Dar se auzeau şoapte că 
se pun la cale conspirații pentru a mă acuza de activităţi infracţionale. 

Aici povestea ia o întorsătură greu de înţeles pentru voi. Voi iubiţi viaţa şi 
credeţi în viaţă, deşi nu-i chiar vorba de dragoste pentru viaţă mereu; ci adesea, 
aveţi doar un ataşament faţă de ea, care nu este iubire. Dar în ataşamentul 
vostru faţă de viaţă şi în convingerea că voi sunteţi corpul, nu înțelegeţi cum am 
putut să-mi întâmpin sfârşitul catastrofal cu atâta seninătate, aşa cum am făcut- 
o. Totuşi, trebuie să înțelegeţi că în toată perioada după iluminare, puteam să 
ies din corpul fizic la dorinţă. În timpul meditaţiei, mă puteam arăta în alte 
locuri. Purtam conversații cu oamenii şi ei vedeau în faţa lor o iluzie manifestată 
fizic a corpului meu, ceea ce aţi numi o iluzie complet tridimensională în timp 
real. Totuşi, în acel moment, eu meditam liniştit undeva, într-o peşteră. 
Ajunsesem la completa înţelegere a realităţii mele, a realităţii adevărate pe care 
o poţi experimenta atunci când mintea este trezită. 

Cel mai greu mi-a fost, desigur, cu familia. Această parte a poveştii devine 
dificilă pentru mine, deoarece Maria nu se afla la aceeaşi vibraţie spirituală, în 
ciuda iubirii noastre unul pentru celălalt şi a familiei pe care am creat-o 
împreună. A fost ceva foarte greu de suportat pentru ea, dar ştia din 
numeroasele noastre discuţii (discutasem chestiunea aceasta de ceva vreme, 
ceea ce a făcut-o să verse multe lacrimi şi să-mi ceară să nu iau parte la aşa ceva, 
dar i-am spus că deja lucrurile se precipitau) că nu puteam să nu predic, iar 
autorităţile nu-mi vor mai permite să predic. Se pregătise o furtună perfectă, 
care trebuia să se încheie printr-o confruntare. 

Nu mi-am dorit-o. Partea umană din mine nu a vrut-o, dar partea din mine 
care era conectată la Sursă, care avusese acele experienţe în afara corpului şi 
cunoştea adevărata mea natură, era neînfricată în faţa morţii, ştiind că moartea 
este o iluzie. Ştiam că moartea nu este reală şi ştiam că voi putea să mă manifest 
din nou sub o formă fizică, că voi putea să recreez un corp la fel de uşor cum 
aceste fiinţe urmau să-mi distrugă corpul. 

Cel mai dificil aspect al învăţăturii mele, cel mai dificil aspect al vieţii mele 
pe Pământ a fost să o conving pe iubita mea Maria că aceasta era calea celei mai 
nobile intenţii şi a celui mai înalt rezultat. 

Fiii noştri nu ştiau nimic despre viața mea, la fel cum copiii voştri habar nu 
au despre cariera voastră. Ei nu ştiu dacă sunteţi un avocat de penal sau un 
actor sau altceva. Ei nu ştiu ce munciţi voi şi nici nu le pasă. Sunteţi părinţii lor 
şi asta-i tot ce le pasă — să stea în poala voastră şi să vă îmbrăţişaţi, să vă jucaţi 
şi astfel de lucruri. Copiii mei erau la fel. Nu i-am implicat în ceea ce se întâmpla 
în lumea adulţilor. 


Iuda 


Pe măsură ce numărul conspiraționiştilor a crescut şi au devenit tot mai 
puternici, mi-a devenit clar că venise momentul pentru răfuială. În loc să încerc 
s-o evit, m-am dus direct spre mijlocul furtunii. Asta s-a întâmplat când m-am 
dus la Ierusalim, ştiind dinainte la ce voi fi supus. Trădarea aceluia pe care îl 
numiţi Iuda, acea sărmană ființă care a devenit simbolul urii, suspiciunii şi 
înşelării în toată lumea, a jucat un rol divin în transformarea mea, dar rolul său 
în acea călătorie a fost foarte dureros pentru el ca om. Dar la nivel spiritual, nu a 
suferit nicio judecată. 

Această fiinţă nu a fost condamnată în niciun fel şi, de fapt, el a trecut în 
non-fizic la scurt timp după ce şi eu trecusem în non-fizic, iar minţile noastre s- 
au întâlnit, au intrat în comuniune după plecarea noastră din planul fizic. El a 
devenit conştient că participase pe deplin de la nivel spiritual în acea trădare 
teribilă, cum a fost ea considerată. Dar asta a fost misiunea vieţii lui. El se 
oferise voluntar să joace acel rol în această dramă iar, după ce a trecut dincolo, i 
s-a dat această informaţie. O perioadă de timp l-au cam chinuit regretele, 
crezând că el era complet responsabil de moartea mea. Totuşi, după ce a trecut 
dincolo, i s-a dat informaţia că acesta fusese un efort comun şi că eu intrasem de 
bunăvoie în acea experienţă pentru a demonstra adevărul învăţăturii mele. 
Exact asta s-a întâmplat. Am demonstrat că eu nu eram corpul. Am demonstrat 
că moartea nu este reală, iar aceasta a fost cea mai excelentă ocazie să le arăt 
ucenicilor adevărul despre existenţa mea. 


Corpul nu înseamnă nimic 


Trebuie să înţelegeţi că, din perspectiva mulţimii fiinţelor care nu contau 
deloc, eu am fost doar o persoană cu un comportament inacceptabil care a fost 
ucisă din acea cauză. Atât au înţeles din tot ce s-a petrecut, nimic mai mult. În 
schimb, pentru toate fiinţele pe care le învățasem — toţi ucenicii pe care îi 
instruisem, toţi acei prieteni apropiaţi şi dragi cărora le predicasem şi îi 


124 


învăţasem timp de mulţi ani — acesta a fost un eveniment puternic. Acesta a fost 
un eveniment care mi-a demonstrat abilitatea de a depăşi fizicul — dar nu 
pentru că aş fi fost fiul lui Dumnezeu. Nu am pretins niciodată asta. N-am spus 
aşa ceva. Întotdeauna mi-am afirmat egalitatea cu alte fiinţe. Întotdeauna mi- 
am afirmat identitatea cu ceilalţi şi continui s-o proclam şi în acest text. Dar 
aveam anumite abilităţi, datorită practicii mele şi a iluminării, pe care alte fiinţe 
nu o aveau în acel moment. Aşa că mă aflam în condiţia profesorului care îşi 
instruieşte elevii. 

Nu a fost vorba de niciun sacrificiu. Aceasta este un mesaj foarte important 
al acestei cărţi. Căci cultura voastră a interpretat greşit acest act de răstignire şi 
moarte, în sensul că mi-am sacrificat viaţa pentru alte fiinţe. Nu asta am făcut. 
Eu nu am murit. Mi-am sacrificat corpul, dar corpul meu nu însemna nimic. 
Acesta a fost mesajul răstignirii: Corpul nu este nimic. Este deja un 
cadavru; nu înseamnă nimic în sine. Forţa animatoare, spiritul, mintea 
trezită poate anima trupul din propria voinţă şi asta-i învăţam eu. Pentru multe, 
multe, multe generaţii, cultura voastră şi Biserica au considerat în mod eronat 
acest act de elevare a conştiinţei ca fiind un act de sacrificiu, şi nu este cazul. Nu 
sacrificiul a fost motivul şi nici nu-i necesar. 

Nu am sacrificat nimic. Doar mi-am predat trupul, care oricum nu avea 
nicio importanţă pentru mine, pentru a fi distrus şi ucis, ca să dau exemplu că 
asta nu mă va opri; că nu va fi sfârşitul meu. Acest fapt nu avea să împiedice 
învăţătura mea în niciun fel. Aşadar, această învăţătură pe care o promovează 
Biserica pe cont propriu, anume că sacrificiul este sfânt, aş dori să trecem peste 
ea. Aş vrea să nu o mai pomenim. Nu este nevoie să sacrificați nimic. Nu trebuie 
să vă sacrificați fericirea şi nu trebuie să vă sacrificați corpul şi nu trebuie să vă 
sacrificați în niciun fel. Obligaţia voastră este să vă trăiţi viaţa la maximum cu 
cea mai mare conştientizare, iubire şi exprimare-de-sine de care sunteţi în stare. 

Eu asta am făcut. Mi-am trăit viaţa la maxim şi am înţeles lipsa de 
importanţă a corpului fizic şi, stăpânind arta fabricării unui corp nou oricând 
doream, înțelegeam cu adevărat cât de lipsit de importanţă era trupul. Şi am 
încercat să le demonstrez acest lucru discipolilor mei; Am încercat să 
demonstrez acest lucru fiinţelor pe care le învăţasem. 


Translatarea Conștiinţei 


Aici erau în joc forțe mai mari decât indivizii din poveste. Ucenicii mei nu 
doreau să plec. Voiau să continui în felul meu de până atunci, dar experienţa 

aceasta făcea parte din destinul meu. Era parte din calea care-mi fusese 
predestinată. 

Am avut o viață magnifică pe Pământ. Am predicat, am vindecat şi am 
exprimat aceste adevăruri divine în planul fizic pentru ca toţi să le înţeleagă, dar 
timpul era limitat, iar această experienţă de a învinge moartea a făcut parte din 
călătoria mea, din misiunea de a-i învăţa pe alţii, pentru ca oamenii să poată fi 
martori la ea. Şi, desigur, această misiune m-a transformat în mintea şi în 
cultura voastră dintr-o fiinţă obişnuită într-una divină, aşa-numitul fiu al lui 
Dumnezeu, care bineînţeles că nu sunt mai mult decât voi. Voi sunteţi cu toţi 
copiii Cerului, aşa cum sunt şi eu. 

Există nivele diferite de evoluţie, este adevărat, dar unul nu este mai 
valoros decât celălalt. Un copil de grădiniţă nu este mai puţin valoros decât un 
absolvent de facultate; ei doar se află în locuri diferite în cursul experienţei lor. 
Trebuie să începi de la grădiniţă ca să poţi ajunge la facultate. Deci, primele 
etape ale procesului de trezire nu au o valoare mai mică. Sunteţi cu toţii egali, 
aşa cum şi eu sunt egal cu voi. 

Totuşi, asta a făcut parte din cadrul vieţii mele, din destinul meu, dacă 
vreţi. A fost o perioadă dificilă, deoarece aspectul meu uman îşi iubea soţia şi 
copiii. Mi-aş fi dorit să mă întorc la viaţa simplă de tâmplar şi pescar şi, uneori, 
să fac o drumeţie prin pădure. Mi-ar fi plăcut s-o fac. Dar nu puteam să dau 
înapoi cu această învăţătură şi această experienţă directă. Nu puteam să uit ceea 
ce ştiam. Nu puteam să-i întorc din drum pe toţi cei care mă cunoscuseră ca pe 
un neasemuit învăţător şi vindecător. Aveam un impact imens, iar lecţia finală 
pe care urma să o demonstrez nu a fost un sacrificiu; a fost o decizie conştientă, 
deşi foarte dificilă. 

Am intrat în această experienţă cu emoţii amestecate; fără nicio îndoială că 
aşa a fost. Dar am acceptat de bunăvoie experienţa morţii, pentru că eram 
conştient de angajamentul pe care îl făcusem pentru a realiza această lucrare. Vă 
este greu să pricepeţi acest lucru — şi vă înţelegem, noi, cei aflaţi de partea 
aceasta a vălului — pentru că sunteți ataşaţi de corp şi vă temeţi de durere, dar 
trebuie să înţelegeţi că am putut, în acel moment, să-mi scot conştiinţa din corp, 
astfel că suferinţa a fost, de fapt, destul de limitată. Martorii evenimentului nu 
ştiau ceea ce simţeam eu. Am putut să-mi scot conştiinţa din corp încă de la 
începutul procesului de crucificare şi am plecat mult mai repede decât cred 
oamenii. 

Datorită multor ani de practică, în acel moment am putut să-mi translatez 
conştiinţa şi să o scot din corpul fizic. Deci trupul care atârna pe cruce nu eram 

eu. Conştiinţa care eram eu intrase deja în non-fizic şi era în comuniune şi 
discuta cu ghizii mei superiori, cu Sinele meu superior şi cu fiinţele care se 
ocupau de misiunea mea de pe partea non-fizică (erau ca nişte directori şi 
manageri de proiect, ca să zicem aşa). Am fost informat cu privire la scopul şi 
raţiunea acestui eveniment, despre structura sa şi despre toate credinţele şi 
ideile asociate care erau contestate de acest eveniment. Mi s-a spus că 
experiența morţii desfiinţate prin ideea de înviere va fi cel mai puternic aspect al 
învăţăturii mele. Acesta a fost adevărul. Nu eram închis în corpul meu şi nu am 
înviat un cadavru. Nu asta s-a întâmplat. Cadavrul doar a fost dematerializat, iar 
eu am materializat un corp nou. 

Acest corp nou a văzut draga mea Maria când m-am întors prima dată şi 
asta apare în înregistrările biblice (deşi, evident, nu din relatări ale martorilor 
oculari). Acestea sunt istorii care au fost repovestite, deci nu sunt foarte exacte. 
M-am întors la Maria după câteva zile pentru a petrece ceva timp cu ea şi cu fiii 
mei. Nu au observat nicio diferenţă la mine. 


Revin în familie 


Maria era tratată ca o văduvă, aşa că nimeni nu a deranjat-o. Am petrecut 
câteva zile împreună, eu fiind în forma mea astrală, dar foarte solidă, în sensul 
că putea fi atinsă şi pipăită. Era vizibilă şi arăta ca un corp care vorbea, respira, 
vorbea, râdea, iubea. Deci nu e vorba de nicio înviere a trupului mort. Ci doar 
am creat unul nou. Asta s-a întâmplat. 

M-am arătat discipolilor mei şi, bineînţeles, nu trebuia să mă deplasez 
cumva; doar îmi dematerializam forma fizică şi mi-o rematerializam. Puteam să 
şi mi-o deghizez, astfel ca numai anumite fiinţe să mă poată vedea. Voi nu 
sunteţi familiarizați cu aceste principii, deoarece nu înţelegeţi non-fizicul. Spun 
din nou, acesta este motivul pentru care a fost scrisă această carte: ca să 
înțelegeţi mai mult din adevărul despre forma fizică sub care vă duceţi viaţa. 

Mi s-a oferit ocazia să le arăt acestor oameni care mi-au fost atât de 
apropiaţi, atât de buni prieteni, că experienţa morţii nu era ceea ce credeau ei. 
Era important pentru ei să înţeleagă acest lucru odată cu mutarea mea într-un 
tărâm nou. 

Desigur, vă puteţi întreba de ce, dacă aveam atâta putere ca să manifest un 
corp fizic oricând doream, de ce nu mi-am continuat viaţa? De ce nu am trăit 
mai departe în mod natural? Trebuie să înțelegeţi că, atunci când aţi ascensionat 
într-o sferă superioară, apare o forţă motrice care vă împinge să mergeţi înainte. 
Este o forță motrice ce vă îndeamnă spre evoluţie, evoluţia conştiinţei. Este o 

forţă motrice care vă încurajează să păşiţi în noul tărâm şi să începeţi să-l 
cercetaţi, şi este o forţă inexorabilă. Nu vă puteţi împotrivi acestei forţe. 

În lunile ce au urmat „morţii” mele, mi s-a îngăduit să vizitez mai multe 
fiinţe pe care le iubeam mult. Am petrecut multe zile cu unii dintre aceşti 
oameni, vorbind despre ceea ce se întâmplase şi despre motivul pentru care s-a 
întâmplat. Dar mulţi dintre discipolii mei nu puteau înțelege deloc ce se 
întâmpla. Totul era atât de departe de realitatea lor, încât au inventat poveşti 
pentru a-şi explica aceste fenomene. Au inventat explicaţii care aveau sens în 
lumea lor, deoarece ceea ce se petrecea, de fapt, nu prea avea sens în lumea lor. 

Concepţiile care au rezultat nu au fost atât de elevate pe cât sperasem. Au 
fost impregnate de confuzia din mintea materialistă şi foarte pământeană a 
colegilor mei de călătorie. Maria a făcut o treabă mult mai bună, pentru că mă 
cunoştea atât de intim şi de bine, încât a înţeles cu adevărat ce se întâmplă. Cu 
toate acestea, au existat şi consecinţe. Era singură, dar a fost îndrumată, cu 
ajutorul conştiinţei mele şi cu ajutorul unor prieteni foarte buni, să se mute într- 
un alt loc. Şi vom intra în acest subiect în secţiunea următoare. 

Acum voi detalia ceea ce s-a întâmplat cu familia mea după ce am trecut 
dincolo şi ce mi s-a întâmplat mie după ce am trecut dincolo, pentru că am ajuns 
abia la mijlocul poveştii. Mai sunt multe de descoperit. Vă ofer destule lucruri la 
care să meditaţi; destule chestiuni la care să vă gândiţi. 

- CAPITOLUL PAISPREZECE - 
După Înviere 


Înainte de a vorbi despre ce s-a întâmplat cu conştiinţa mea după 
întruparea ca Isus, aş vrea să închei povestea vieţii mele din planul fizic. Există 
multe versiuni despre ce s-a întâmplat cu familia mea după moartea mea, adică 
după ce, aparent, am abandonat-o pe Pământ. 

Trebuie să înţelegeţi că, deşi am dispărut din planul fizic aşa cum îl 
cunoaşteţi voi, eu nu am dispărut din planul Pământului. În orice moment, 
puteam să manifest un corp care era fizic în toate privinţele. Nu vorbesc aici 
despre o imagine fantomatică. Nu vorbesc despre o imagine fără textură sau 
calitate. Vorbesc despre un corp pe care l-aţi recunoaşte cu toate simţurile ca 
fiind un om real, ca formă, ca miros, ca sunet şi prin contact tactil. O puteam 
face, pe baza experienţei mele şi instrucţiunilor pe care le-am primit. 

În anii care au urmat răstignirii mele, mi-am făcut apariţia de multe ori în 
faţa oamenilor care mă iubeau şi pe care îi iubeam. Nu aveam niciun fel de 
restricţii. Dar, pe măsură ce treceau anii, eram chemat din ce în ce mai mult în 
non-fizic. Deci familia mea a simţit o mare uşurare. Iniţial, am petrecut o 
perioadă considerabilă de timp cu ei pentru a-i ajuta în durerea lor, fiindcă, la 
nivel intelectual, ştiau că am murit şi o simțeau la nivel emoţional. Dar de 
fiecare dată când mă arătam în această formă fizică pe care o recunoşteau a fi 
iubitul lor Isus, le uşuram durerea şi îi convingeam de ceea ce se întâmplă în 
realitate. 

Deci, asta trăiau ei după răstignirea mea. Văzută din exterior, era o familie 
îndurerată din cauza pierderii unui soţ şi a unui tată, dar, în spatele uşilor 
închise, petreceam deseori serile cu ei. Deseori, petreceam timpul cu ei în corpul 
fizic pe care puteam să-l produc. 

La fel s-a întâmplat şi cu discipolii mei. Timp de câteva luni, m-am arătat în 
faţa lor ca să-i învăţ ceea ce trăisem, dar am constatat foarte repede că erau atât 
de condiţionaţi de ideea morţii şi de frica lor de a nu fi persecutați de către 
autorităţile care m-au ucis, încât asta le-a blocat dorinţa şi deschiderea lor de a- 
mi percepe conştiinţa în felul în care îmi propusesem. Foarte repede după 
moartea mea, au devenit din nou influenţaţi de cultura lor. Au devenit 
influenţaţi de temerile lor. Au devenit influenţaţi de îngrijorarea pentru 
siguranţa lor fizică. Era o atestare în plus a ceea ce ştiam despre puterea 
credinţei oamenilor în moarte, fiindcă, deşi le-am dat dovezi că moartea nu este 
reală, mintea lor condiţionată încă mai credea în ea. Aşa că, treptat, mi-a 

devenit tot mai greu să mă manifest în faţa lor — nu pentru că n-aş fi putut s-o 
fac; nicidecum. Ci pentru că mintea lor refuza să mă mai vadă, aşa că, prin frica 
lor, au închis calea de comunicare. 

Într-adevăr, asta păţim noi, cei din partea non-fizică, cu majoritatea dintre 
voi care trăiţi sub formă umană. Temerile voastre de moarte, temerile voastre să 
nu fiţi posedaţi, temerile voastre de cel rău, temerile voastre de spirite şi 
temerile voastre de fantome şi bântuire pun bariere în faţa a ceea ce noi 
considerăm a fi iubire, informaţii superioare, ocazii minunate de comunicare cu 
non-fizicul. Vă închideţi în cuşca voastră de frică şi nu vă mai interesează decât 
lumea fizică, şi astfel deveniți şi mai temători, pentru că în mintea voastră aţi 
creat o lume înspăimântătoare. Lumea este înfricoşătoare când ai o viziune 
limitată şi nu înţelegi natura acestei realităţi în care trăieşti, anume că ea nu este 
singura expresie a vieţii şi că există multe altele în afara posibilităţilor tale de 
explicare. Trebuie să-ţi translatezi mintea într-o stare de concentrare pe non- 
fizic pentru a accesa aceste zone ale realităţii non-fizice. 

De exemplu, acest medium a parcurs nu mai puţin de un deceniu de 
rugăciune şi practică şi concentrare pe non-fizic, schimbându-şi gândurile 
conştiente într-un mod care-i permite să se exprime cu neînfricare şi fără 
scuturi de apărare. Şi datorită acestei neînfricări şi lipse de autoprotecţie, s-au 
putut face conexiunile cu non-fizicul. De aceea este capabilă să comunice în felul 
acesta şi să primească aceste transmisii. Dar ea nu este un caz neobişnuit; ci a 
trecut printr-un proces de formare a minţii, folosind cartea numită “Un curs în 
miracole”, o carte transmisă de mine prin mintea unei femei din secolul al XX- 
lea, cu rol de manual de instruire pentru transformarea minţii. Acesta este, cu 
adevărat, procesul pe care îl predam discipolilor mei, dar ei s-au lăsat seduşi de 
forma mea fizică şi de personalitatea carismatică şi de capacitatea mea de a 
efectua acţiuni miraculoase în lumea fizică, încât nu şi-au transformat conştiinţa 
suficient de mult după plecarea mea ca să-şi poată menţine legătura cu non- 
fizicul, iar societatea lor materialistă şi agresivă le-a pus stavilă încă o dată. 


Biserica este o creaţie umană 


Când am convieţuit cu discipolii mei în planul fizic, le ofeream o stare 
permanentă de siguranţă, care i-a ajutat să-şi continue procesul de învăţare. Dar 
după ce eu am plecat, nu au mai reuşit să menţină conexiunea, din cauză că, 
pentru ei, a fost un eveniment extrem de traumatic şi negativ. Cu toate acestea, 
au existat şi câteva fiinţe pregătite de mine, care nu sunt neapărat cele 
cunoscute de voi, care au colaborat cu familia mea după aceea, deoarece aveau 

capacitatea de a se conecta cu mine. Nu erau atât de cunoscuţi public, deci nu se 
temeau prea tare. Un profesor are întotdeauna în clasă câţiva elevi care sunt mai 
buni decât alţii, iar aceştia erau în fruntea clasei mele. Le-am cerut acestor fiinţe 
să ajute la mutarea Mariei într-o altă locaţie. Nu am propus această mutare din 
cauza vreunei tendinţe dominatoare a personalităţii mele; ci în scop de 
protecţie. Acea societate devenise foarte agresivă, deoarece învăţăturile pe care 
le promovasem începeau să fie integrate în sistemul politic şi religios din acel 
timp şi spaţiu. 

Trebuie să înţelegeţi că scopul meu nu a fost să creez o biserică. Nu puneam 
temelia unei biserici. Ci stabileam bazele unei schimbări de paradigmă. 
Stabileam bazele unei schimbări de conştiinţă. Dar elementul uman, dorinţa de 
putere, control şi influenţă din societatea acelor vremuri au decis să 
construiască o structură în jurul învățăturilor mele şi să o numească Biserica 
creştină. 

Intenţia mea fusese ca fiecare fiinţă să aibă independenţă, libertate, 
exprimare de sine şi să treacă printr-un proces de transformare personală 
pentru a se conecta cu non-fizicul şi a avea experienţa personală de iluminare şi 
trezire. Aceasta a fost intenţia mea. Nu a fost intenţia mea să lansez o biserică, 
în ciuda a ceea ce spun oamenii despre acţiunile mele. Nu am sugerat niciodată 
ca oamenii să construiască clădiri în numele meu. Nu am sugerat niciodată ca 
oamenii să-mi ofere sacrificii de vreun fel. N-am spus nimănui să se închine la 
mine în vreun fel. Le-am spus mereu să intre în interior, să-şi schimbe gândurile 
şi să-şi modifice modul de percepere a lumii. Aceasta a fost misiunea mea. Nu 
construirea unei biserici. Nu să clădesc aceste structuri care au emanat pe 
planetă din existenţa mea. Trebuie să înţelegeţi că Biserica a fost o creaţie 
umană. 

Cu toate acestea, a existat o urmare a edificării acestei Biserici, această 
impunere structurală a învățăturilor mele, ca să zic aşa. A fost manifestarea 
ideilor unor bărbaţi; dar de-a lungul timpului, am fost influenţat de gândurile şi 
rugăciunile a milioane de oameni. Voi vorbi despre asta mai târziu. 


Fuga în Franţa 


Există o curiozitate printre voi cu privire la ce s-a întâmplat cu familia mea 
şi cum şi-au trăit viaţa mai departe. Revin la acel aspect al poveştii pentru a 
conchide, înainte de a discuta despre lucrurile de ansamblu, adică despre 
Biserica Catolică şi manipularea şi influenţa care au rezultat din viaţa mea pe 
planetă. 

Doi dintre discipoli au continuat să se conecteze cu mine şi să îmi pună în 
aplicare dorinţele, aşa cum se manifestau ele prin corpul meu astral. ÎI numesc 
corp astral pentru că nu era un corp în sensul normal. Totuşi, cu toţii vă 
fabricaţi corpurile în fiecare secundă — nu uitaţi acest lucru — iar eu am reuşit să 
o fac într-un mod atât de bine controlat, încât părea a fi magic sau miraculos. 
Dar toţi vă fabricaţi corpurile în fiecare secundă prin credințele voastre. Le 
puteţi transforma, schimbându-vă convingerile şi credinţele. Subliniez asta 
acum, pentru a vă reaminti că nu sunteţi diferiţi de mine. Pur şi simplu, nu 
înțelegeţi principiile şi nu înţelegeţi metodologia transformării. Vă puteţi 
vindeca cu toţii. Vă puteţi transforma cu toţii şi vă puteţi transforma 
coşmarurile în vise de fericire, abundență, sănătate, bucurie şi dragoste. 

Familia mea a fost îmbarcată şi a ajuns pe coasta mediteraneană a ţării pe 
care acum o numiţi Franţa. Nu a fost o călătorie atât de lungă. Se făceau multe 
călătorii [către Italia]. Prieteni dragi au închiriat o corabie pentru a-mi ajuta 
familia — soţia şi cei doi fii ai mei — să călătorească în ţara pe care o numiţi 
Franţa. 

Am fost cu ei în acea călătorie. Nu erau speriaţi şi nu erau singuri. Am 
călătorit cu toţii împreună, deoarece fiinţele care ne-au fost alături în acea 
călătorie înțelegeau principiile de manifestare pe care le stăpâneam şi nu erau 
deloc surprinşi sau şocaţi. Studiaseră şi ei cu mine de mulţi ani, la fel ca Maria. 
Şi, bineînţeles, copiii mei — în ciuda faptului că nu le-am povestit despre 
maşinaţiunile politice de la sfârşitul vieţii mele, pentru a-i proteja — mă 
cunoşteau şi ştiau ce predicam, căci i-am învăţat şi pe ei. 

Am ajuns în sudul Franţei şi ne-am aventurat în interiorul acelei ţări. Nu 
voi menţiona locuri specifice, dar cu ajutorul acelor compatrioți, discipoli, 
prieteni dragi şi de încredere, Maria a avut destui bani pentru a se stabili într-o 
casă din acea zonă şi a început să-şi trăiască viaţa. 

Am vizitat-o de-a lungul întregii ei vieţi. Am continuat să fim soţ şi soţie în 
sensul firesc. Dormeam împreună; făceam dragoste, pentru că mă aflam 
frecvent acolo în formă fizică. Pe măsură ce îmbătrânea, am început să-mi 
concentrez mai mult atenţia pe non-fizic, dar relaţia noastră a fost întotdeauna 
strânsă. Abia după moartea ei fizică din cauze naturale, la vârsta de şaptezeci şi 
patru de ani, mi s-a alăturat permanent în non-fizic. 

Nu voi discuta despre viaţa fiilor mei şi ce s-a întâmplat cu ei; nu acesta este 
scopul acestei istorisiri. Mintea umană vrea să ştie cine, ce, unde au făcut, cu 
cine s-au căsătorit, câţi copii au avut şi cine le-au fost descendenţii. Este 
irelevant. 

Eu sunt aici, vă vorbesc, şi asta-i tot ce trebuie să ştiţi. Non-fizicul este real. 
Non-fizicul devine tangibil în viaţa voastră dacă mintea vibrează la frecvenţa 
corectă. Vieţile fizice ale membrilor familiei mele sunt irelevante pentru această 
poveste şi subliniez acest lucru tocmai prin refuzul meu de a intra în detalii. 
Locaţia nu este importantă. Noi, cei aflaţi de această parte, nu dorim să 
facem sacru un loc fizic; asta vă aminteşte mereu de lumea materială, vă ţine 
blocaţi în planul material şi vă face să credeţi că altcineva este mai special decât 
voi. Nu este cazul, nu acesta este adevărul şi nu acesta este scopul nostru. 

Scopul nostru este să vă convingem că vă puteţi conecta cu mine în fiecare 
zi din viaţa voastră într-un mod real, tangibil şi semnificativ şi că vă puteţi 
transforma propria minte dintr-una specifică tărâmului fizic, inferior în alta ce 
rezonează cu sferele superioare, astfel încât să puteţi trăi o viaţă miraculoasă. 
Puteţi trăi genul de viaţă pe care eu am trăit-o: ajutând oamenii, creând 
abundență şi trăind într-o căsnicie iubitoare şi împlinitoare, toate aceste lucruri. 
Aceste viitoruri vă sunt posibile dacă înţelegeţi acest concept, că lumea 
manifestată fizic este efectul minţii voastre şi nu ea este cauza suferințelor 
voastre. 

Acesta este mesajul din spatele acestei cărţi: cum să vă schimbaţi 
conştiinţa, astfel încât să puteţi manifesta ceea ce doriţi în lumea fizică şi să 
trăiţi o viaţă de abundență şi pace până când vă veţi trezi complet, şi astfel nu 
veţi mai avea nevoie să vă manifestaţi în lumea fizică gândurile limitate, 
credinţele limitate şi conceptul limitat despre sine. 

Această lume este o reprezentare fizică a credințelor voastre limitate şi 
neadevărate, şi de aceea această lume vi se pare dificilă. Pe măsură ce asimilați 
aceste concepte despre fiinţa non-fizică care sunteţi cu adevărat şi despre lumea 
fizică, care-i doar o reprezentare a ceea ce trebuie să schimbaţi în interiorul 
vostru, veţi putea urca scara către iluminare şi veţi începe să urcați în sferele 
miraculosului, nemuririi şi energiilor veşnic vii, aici unde locuiesc eu şi mulţi 
dintre prietenii mei dragi. 

Partea a treia: Adevăratele lecţii 


- CAPITOLUL CINCISPREZECE - 
Tărâmurile nonfizice 


Am ajuns într-un punct în care deja am clarificat, într-o oarecare măsură, 
experiența mea pământească. Unelor fiinţe nu le va plăcea concizia cu care 
descriu unele dintre aceste evenimente, dar nu doresc să vă împovăraţi cu 
istoria; este inutil. Acele corpuri au existat cu mult timp în urmă. Vă răspundem 
la întrebări doar pentru a vă linişti gândurile privind acest capitol din istoria 
lumii. Este inutil să fiţi obsedaţi de trecut. Punctul de manifestare a creativităţii 
voastre este aici-şi-acum şi de aceea sunt eu aici, folosind acest medium sub 
această formă. 


Inegalitatea nu este acceptabilă în lumea spirituală 


Nu folosesc un bărbat. Folosesc o femeie. Asta-i important. Este important 
să înțelegeţi că masculinitatea mea nu a fost mai semnificativă decât feminitatea 
ei. Toate fac parte integrantă din aceeaşi călătorie. În cultura voastră, teoriile 
misogine, adică cele care detestă femeia, bazându-se pe interpretarea greşită a 
lucrării mele şi pe faptul că mă găseam deseori în preajma bărbaţilor într-o 
cultură dominată de bărbaţi, au provocat multă suferinţă pe planetă în 
societăţile considerate creştine. Femeile au fost aservite, brutalizate, cumpărate 
şi vândute, în ideea că bărbatul este mai valoros decât femeia. Nu este adevărat, 
desigur. 

Femeia şi bărbatul sunt egali în ochii lui Dumnezeu. Unul nu este mai bun 
sau mai rău decât celălalt, dar societatea voastră este extrem de dezechilibrată 
în privinţa raportului dintre bărbat şi femeie, yin şi yang, latura activă şi cea 
receptivă. Vorbesc destul de mult în acest text despre ideea că Maria a fost 
partenera mea egală. Fa nu a avut experienţa iluminării, dar manifestarea mea 
fizică pe Pământ în acel timp şi spaţiu a fost cea a unui om obişnuit, care avea 
nevoie de o parteneră, care avea nevoie de un arbitru moral şi care avea nevoie 
de cineva care să-l susţină şi să-l iubească. Maria a făcut treaba asta cu brio, 
cum se zice. 

Nu aş fi putut trăi viaţa pe care am trăit-o şi nu m-aş fi bucurat să trăiesc 
dacă nu aş fi avut unde să mă întorc acasă, dacă nu aş fi putut să închid uşa casei 
mele ca să stau alături de familia mea şi să uit cine eram. Acele momente de 

răgaz în căminul nostru erau minunate. Mă epuiza afluxul de trupuri şi solicitări 
şi pretenţii şi întrebări. Şi vreau să ştiţi, indiferent din ce mediu proveniţi, că nu 
există loc pentru inegalitate în lumea spirituală. Aveţi cu toţii aceeaşi valoare; 
aveţi acelaşi rost identic de a înţelege universul şi a vă trăi viaţa. 

O copiliţă nu este mai puţin valoroasă în ochii noştri decât preşedintele 
unei ţări. Vă sugerăm să daţi atenţie acestei informaţii. Mulţi trăiesc cu iluzia că 
sunt mai valoroşi, deoarece sunt bărbaţi albi, puternici şi bogaţi. Nu este cazul. 
Este posibil ca experienţele lor din următoarea încarnare să nu fie atât de 
plăcute pe cât speră. Mai bine şi-ar folosi puterea şi influenţa pentru a ajuta la 
educarea şi îngrijirea tinerilor care nu corespund descrierii lor. Modul cum îşi 
folosesc conştiinţa şi influenţa le va determina următoarea experienţă în lumea 
fizică. Dacă au mintea îngustă şi sunt convinşi că au o valoare mai mare faţă de 
alte fiinţe, atunci li se va oferi o experienţă care le va demonstra contrariul. 

Asta nu-i o ameninţare; ci aşa funcţionează sistemul. Cu toţii 
experimentăm tot ce se poate. Vom experimenta toate iluziile noastre de pe 
ambele feţe ale monedei. Veţi fi cel care manevrează iluzia şi veţi fi şi cel care 
este victima iluziei, astfel încât să puteţi înţelege ambele aspecte şi să ajungeţi în 
poziţia în care să lăsaţi iluzia să treacă complet pe lângă voi. Acesta este scopul 
încarnărilor voastre: Să vă treziţi, să lăsaţi visul să treacă şi să vă daţi seama că 
credinţele voastre eronate nu sunt cine sunteţi cu adevărat. 

Voi toţi sunteţi aspecte divine ale lui Dumnezeu, care vă manifestaţi pentru 
a vedea unde greşiţi, iar prin trezire, sunteţi eliberaţi de povara suferinţei. 
Atunci înţelegeţi că sunteţi la fel cu toţii, că toţi meritaţi dragoste, grijă şi 
compasiune şi că vă aflaţi cu toţii într-o călătorie anevoioasă de trezire. Nu este 
uşor pentru nimeni să se trezească în planul tridimensional. Este un loc dificil, 
deoarece este plin cu bombe anti-personal, adică acele înţelegeri eronate care 
prind viaţă în visul vostru pentru ca să le vedeţi. Monştrii vă pândesc din spatele 
tufişurilor; aceasta este ideea generală a vieţii voastre, care, fără îndoială, nu 
este deloc uşoară. 

Am fost foarte recunoscător că am avut-o pe Maria şi pentru sprijinul ei 
plin de iubire. Şi când privesc înapoi la acea încarnare, îi sunt mereu 
recunoscător pentru că mi-a oferit sprijinul şi bunătatea plină de iubire de care 
aveam nevoie pentru a putea face lucrarea pe care am făcut-o. 


135 


Mutarea pe un alt tărâm 


Am ajuns în acel punct al poveştii în care am fost răstignit şi am înviat. 
(Totuşi, cuvântul „înviere” nu este cel corect. Acel corp nu a fost vindecat; nu a 
fost făcut bun de reutilizare. Ci acel corp a fost dematerializat şi altul nou a fost 
construit.) Misiunea mea a continuat pe Pământ sub aspectul interacțiunii mele 
cu Maria şi copiii mei, până când Maria a decedat. După aceea, nu am mai 
petrecut prea mult timp cu copiii mei. Aveau propria lor viaţă de trăit şi propria 
lor evoluţie personală de realizat. Nu pentru că nu i-aş fi iubit. Nu spun aşa ceva. 
Ci spun că mi-am deplasat atenţia. 

Mă mutam în tărâmul non-fizic şi accesam straturi şi sfere magnifice de 
inteligenţă, trezire spirituală şi perfecţionare. Îmi făcusem munca pe Pământ şi, 
ca fiinţă de lumină, să zicem aşa (pentru că devenisem complet iluminat), nu 
eram ataşat de Pământ. Când Maria şi copiii mei erau mai mici, ei erau singurii 
care mă mai trăgeau înapoi. 

În schimb, aveam dorinţa de a preda adevărul despre viaţă, aşa cum toate 
fiinţele non-fizice încearcă să vă ajute. Ele încearcă să vă ghideze spre sferele 
spiritului, astfel încât să vă puteţi trezi şi să obţineţi informaţiile corecte despre 
ceea ce sunteţi. 


Scoaterea legăturii de pe ochi 


Trebuie să înţelegeţi că — din punctul nostru de vedere de aici, din lumea 
nefizică, lumea fiinţelor trezite — sunteţi ca nişte oameni legaţi la ochi care se 
plimbă într-un peisaj frumos. Vă ciocniţi unul de altul, adică aveţi conflicte, şi vă 
împiedicaţi unul pe altul, rănindu-vă singuri şi uneori pe alţii. O grădină 
magnifică se întinde în jurul vostru, iar în depărtare, v-aţi putea aventura să 
exploraţi panorame şi peisaje extraordinare, dar sunteţi legaţi la ochi şi rătăciţi 
împreună pe câmp, încercând să ajungeţi la o anumită organizare, dar fără a 
înțelege unde sunteţi sau ce se întâmplă. Noi putem să vă ridicăm legăturile de 
pe ochi, încetul cu încetul, în efortul de a vă ajuta să vedeţi adevărul despre 
lumea voastră, anume că ea este doar o mică parte a realităţii. Vă aşteaptă nişte 
aventuri grozave când vă veţi da jos eşarfa de la ochi. Totuşi, v-aţi obişnuit cu 
ochii legaţi. V-aţi obişnuit să trăiţi într-o lume plină cu restricţii, iar ideea de a 
scăpa de aceste limitări, de fapt, vă poate chiar înspăimânta atunci când trăiţi în 
acest fel de atâta timp. 

Fiinţele tind să facă asta timp de multe, multe vieţi. Aveţi în minte o istorie 
abisală a tuturor experienţelor pe care le-aţi avut vreodată ca fiinţe întrupate 

fizic. Şi, uneori, cu cât petreceţi mai mult timp întrupaţi, cu atât mai grave devin 
ataşamentele, temerile şi erorile. Trebuie să depunem tot timpul eforturi 
concertate din non-fizic pentru a ajuta aspectul fizic al minţii să se transforme şi 
să se trezească, să îndepărteze legătura de la ochi şi să-şi dea seama ce peisaj 
magnific aşteaptă să fie folosit şi explorat. 


Dincolo şi dincoace de văl 


După ce am trecut în non-fizic cu conştiinţa complet trezită, nu a mai fost 
nevoie să mă reîncarnez. Am început să lucrez cu fiinţe de pe întreaga planetă în 
orele lor de somn şi cele de veghe. Puteam să apar în faţa oamenilor din diferite 
locuri şi să continui să predau, şi asta am făcut. 

Am apărut în planul fizic în diferite locuri. Nu conta în ce ţară mă aflu; nu 
mă preocupau graniţele politice sau naţionale. Acest aspect nu are nicio 
importanţă pentru non-fizic. Noi nu privim la aceste graniţe. Vedem suferința 
umană şi minţile suferinde şi oferim ajutor în lumea fizică, dacă ni se cere acest 
lucru. Putem face acest lucru manifestând un corp, dacă este necesar. Cu toate 
acestea, nu toate fiinţele non-fizice pot face acest lucru. Trebuie să vă explic. 

Pentru a-i învăţa pe oameni, unele fiinţe non-fizice pot lucra numai asupra 
minţii, în starea de vis a omului sau prin mesaje strecurate în experienţele de 
viaţă. Eu însă puteam să-mi manifest corpul fizic în diferite locuri, şi asta am 
făcut. 

Apăream adesea într-un sat sau oraş pentru o bucată de vreme şi mă 
făceam cunoscut sub formă fizică. Desigur, nu eram limitat la dimensiunea şi 
forma corpului meu anterior; el nu mai era important. Este important în lumea 
voastră, dar nu este important în lumea noastră. M-am manifestat în multe 
forme, atât masculine, cât şi feminine, pentru a atinge anumite obiective şi am 
continuat să predau despre elevarea conştiinţei de sine prin iertare, compasiune 
şi bunătate plină de iubire, ştiind că aşa puteţi lua legătura cu vibraţiile 
superioare. Iar când sunteţi în contact cu vibraţiile superioare, ființelor non- 
fizice le este mult mai uşor să comunice cu voi şi să vă înveţe adevărul despre 
ceea ce sunteţi. 

Cunoaşteţi multe poveşti despre apariţia mea în anumite locuri şi 
momente. Uneori eram eu, dar alteori nu. Este adevărat, am petrecut mai mult 
timp în ţinutul pe care îl numiţi Tibet şi nordul Indiei. Sufletul meu are o 
afinitate deosebită cu această zonă şi am făcut multe lucrări acolo, trăind printre 
oameni pentru a-i vindeca şi a-i învăţa cum să vieţuiască în conformitate cu 
adevărata lor natură, care este iubirea şi lumina, şi vindecându-i pe cei bolnavi. 

Boala este o expresie a lipsei de aliniere cu iubirea. Este o expresie a fricii. Este o 
expresie a identificării greşite, şi aceea mi-a fost lucrarea. 


Puterea rugăciunii și bogăţia spirituală 


Aş vrea să vorbesc despre efectul pe care rugăciunile oamenilor l-au avut 
asupra conştiinţei mele şi capacităţii mele de a ajuta oamenii. Aş vrea să vorbesc 
despre ceea ce s-a întâmplat de-a lungul secolelor în care oamenii s-au rugat, s- 
au rugat şi s-au tot rugat la mine, făcându-mi sacrificii — dacă nu sub o formă 
fizică, atunci, cu siguranţă, în experienţele vieţii lor. Mulţi oameni mi-au oferit 
viaţa lor ca pe un sacrificiu, şi iată ce vă spun: focalizarea minţii umane asupra 
unei fiinţe îi modifică conştiinţa acelei fiinţe. Pentru că am avut parte de o 
asemenea adoraţie şi dragoste de la atât de mulţi — deşi greşit înţeleasă în 
anumite privinţe, crezând o poveste neadevărată despre mine, o descriere 
inexactă a mea — rugăciunile şi concentrarea minţii atâtor multe milioane de 
oameni, de-a lungul unei perioade atât de lungi, într-adevăr, mi-au transformat 
conştiinţa mult dincolo de ceea ce aş fi putut face de unul singur. Deci, puteţi 
înțelege că credinţa oarbă în divinitatea mea a făcut ca ea chiar să apară în 
anumite feluri. 

Am devenit atât de însufleţit de aceste minunate rugăciuni. Am devenit atât 
de conectat cu foarte mulţi oameni, datorită dorinţei lor de a-mi vorbi — nu altei 
fiinţe non-fizice, ci exclusiv mie. Mi s-a dat o mare responsabilitate în non-fizic 
de a oferi adevărul fiinţelor care îmi vorbesc, care comunică cu mine la nivel 
conştient şi care încearcă să se unească cu mine prin rugăciune. 

Desigur, cel mai deranjant lucru din punctul meu de vedere — ca fiinţa pe 
care o numiţi Isus şi la care vă referiţi ca fiul lui Dumnezeu — este suferința 
proclamată în numele meu. Există oameni care aleg să trăiască vieţi foarte triste 
şi stricte de penitenţă, lipsuri şi sărăcie, dar care nu au nevoie să trăiască aşa. Au 
înțeles greşit ce a însemnat viaţa mea. Eu nu am vorbit despre a fi sărac în 
sensul de a suferi din lipsă de hrană sau de îmbrăcăminte sau de spaţiu de 
locuit. Nu acesta a fost mesajul meu. 

Mesajul meu s-a referit la focalizarea pe non-fizic, astfel încât să puteţi 
culege răsplatele Cerului, care sunt abundența şi sănătatea. Interpretarea 
greşită a survenit foarte devreme, din cauză că, atunci când vorbeam despre 
non-fizic şi despre renunţarea la ataşamentul față de lumea fizică, oamenii au 
crezut că vorbesc, de fapt, despre sărăcie. Dar eu nu vorbeam despre sărăcie. 
Vorbeam despre bogăţia de un alt tip, care va aduce şi bogăţia de tip fizic. A fost 
ceva similar cu punerea căruţei înaintea cailor, iar oamenii au crezut, de-a 


138 


lungul secolelor, că trebuie să fie săraci pentru a fi buni. Nu era deloc cazul. Eu 
nu am fost sărac la viaţa mea; Eram înstărit şi mereu inundat de o imensă 
abundență, datorită legăturii mele cu Spiritul. Puteam să produc oricând orice 
aveam nevoie să mă susţină, or asta înseamnă bogăţie în adevăratul sens al 
cuvântului. 

Într-adevăr, discutam cu oamenii ideea că, dacă sunt obsedaţi de lucrurile 
materiale, atunci se întemniţează singuri în ele şi nu mai pot intra în lumea 
Cerurilor. Nu te poţi trezi când eşti obsedat de lumea materială. Dar dacă 
abordezi problema în mod corect — adică să-ţi concentrezi toată atenţia asupra 
non-fizicului, să-ţi ridici vibraţiile, să te focalizezi pe bunătatea plină de iubire şi 
să ierţi, astfel încât mintea ta să ajungă în pace — atunci începi să atragi la tine 
genul de abundență şi bogăţie la care visează toate fiinţele, cum ar fi o viaţă 
uşoară şi fără de boli. Acesta este genul de bogăţie care îţi va veni în cale, iar 
bogăţia financiară ar putea foarte bine să existe şi ea. Ori s-ar putea să nu existe. 
S-ar putea să nu-ţi pese de ea, aşa că e posibil să nu existe, dar când eşti trezit şi 
conştiinţa ta sălăşluieşte în sferele superioare, îţi poţi concentra atenţia asupra a 
orice îţi doreşti. 

Nu există niciun aspect mai divin sau mai puţin divin în această lume. 
Acesta nu este un loc divin, în sensul cunoscut de voi al cuvântului. Acesta este 
locul unde înveţi să-l părăseşti, ăsta-i adevărul. Deci despre aceasta vreau 
să vă vorbesc, despre ideea că ar trebui să fii sărac pentru a fi un bun creştin. Nu 
este cazul. Creştinismul vostru a fost atât de distorsionat în minţile voastre timp 
de 2000 de ani de influenţă, adaptare şi manipulare din partea Bisericii, încât 
nu aveţi nicio idee cine am fost eu. 

Deci, cei dintre voi care vă sacrificați abundența pentru mine, nu o mai 
faceţi. Vreau să trăiţi într-o lume plină de abundență, dar totodată plină de 
iubire, plină de conexiuni, plină de confort financiar, plină de sănătate fizică şi 
plină de sănătate intelectuală şi emoţională. Aceasta este abundenta în care vă 
doresc să trăiţi şi în care veţi trăi, dacă veţi urma aceste învățături. Veţi începe 
să înţelegeţi de ce lumea occidentală arată aşa cum arată şi de ce sunteţi cu toţii 
derutaţi şi suferinzi. 

Dacă credeţi că proclamarea sărăciei şi refuzul de a deţine ceva sunt nişte 
cerinţe despotice, mai gândiţi-vă. Nu sunt ce par. Ci au fost sugestiile mele de a 
vă concentra atenţia asupra nonfizicului. Făceţi-vă treaba, vedeţi-vă de munca 
voastră. Faceţi lucrurile care vă aduc mâncare şi toate celelalte chestiuni 
necesare vieţii, dar acordaţi atenţie celor non-fizice. Studiaţi materiale spirituale 
pentru a vă transforma conştiinţa, pentru a vă deplasa atenţia de la judecăţi, 

ură, frică şi trup către sferele superioare, iar viaţa voastră va deveni atât de 
abundentă, cum n-aţi visat nici în cele mai îndrăzneţe vise. Aceasta este 
învăţătura mea. Nu este aceea să suferiţi şi să trăiţi îmbrăcaţi în sac şi să vă 
puneţi cenuşă în cap. Nu acesta este scopul ei; asta-i doar o interpretare greşită 
a cuvintelor mele. 

Dacă vă preocupă chestiunile spirituale, dacă vă îndepărtați judecăţile din 
minte, vorbe şi fapte, atunci veţi dobândi o stare de pace. Veţi realiza 
conexiunea cu mintea superioară, care vă va inspira în viaţă şi vă va permite să 
creaţi acele experienţe fizice pline de abundentă, bunătate şi generozitate, care 


sunt posibile pentru mintea trezită. 

- CAPITOLUL ȘAISPREZECE- 


Istoria Bisericii 


Am ajuns la etapa experienţei mele care nu mai aparţine lui Isus cel istoric. 
Mă refer la vremurile istorice când s-a petrecut acea poveste. Realitatea voastră, 
conceptul de timp şi spaţiu, devine acum un concept problematic, din cauză că 
vă gândiţi la mine ca la un corp individual şi cu o minte limitată. Vedeţi în mine 
propriile voastre caracteristici, dar acestea nu sunt caracteristicile pe care le 
posedă o fiinţă ca mine. 


Deschiderea carapacei minţii 


Când treci în sferele superioare din starea de iluminare, poţi fi în mai multe 
locuri simultan; nici măcar nu exişti în timpul ca atare. Poţi călători în trecut. 
Poţi călători în viitor. Te poţi scufunda în mintea oricăror şi tuturor fiinţelor 
care au o vibraţie suficient de mare pentru a putea comunica. Te poţi scufunda 
chiar şi în minţile şi inimile oamenilor aflaţi într-o condiţie foarte tenebroasă. 
Căci mintea ego-ului sau mintea condiţionată îşi poate fisura carapacea în 
momentele de neagră şi adâncă disperare, iar atunci credinţele care cauzează 
durerea sunt văzute a fi false. 

Momentele în care o minte se deschide, datorită unor suferinţe profunde — 
pierderea unei persoane dragi, când viaţa se destramă sau nu mai funcţionează, 
sau când se distruge o căsnicie — sunt momentele în care mintea condiţionată, 
cea care crede că are dreptate şi acţiunile sale sunt corecte şi adevărate, îşi 
pierde puterea asupra minţii respectivului om, iar adevărata lui natură strigă 
după ajutor, văzând că s-a rătăcit pe drumul pe care a pornit. Mulțumită acestui 
strigăt profund, eu pot ajunge la acea minte umană şi să mă conectez cu 
adevărata natură care se află în interiorul ei. 

Unii dintre voi ajung în acest punct într-un moment dramatic de spaimă. 
Unii dintre voi ajung în acest punct printr-o experienţă aproape de moarte. Unii 
dintre voi ajung în acest punct după ani de studiu şi înţelegere a adevărului. Iar 
acum, aflându-mă de această parte a vălului, după transformarea mea dintr-un 
om într-o fiinţă non-fizică, am capacitatea de a realiza multe lucruri dincolo de 
înțelegerea voastră. 

Aţi putea întreba: „Cum poate fi cineva prezent în atât de multe locuri 
deodată?” Trebuie să înțelegeţi că această lume în care trăiţi este una iluzorie. 
Timpul, distanţele şi spaţiul, în care voi credeţi cu tărie, nu sunt reale. Pe 

acestea le-am stăpânit când am trăit pe Pământ. Am stăpânit abilitatea de a crea 
obiecte fizice, materiale şi de a transforma obiectele materiale. Apariţia unui 
miracol vă arată că, în lumea voastră, se întâmplă ceva de care nu vă daţi seama. 
Şi se datorează faptului că realitatea spaţiu-timp este ajustabilă. Este maleabilă 
şi poate fi transformată de o conştiinţă conştientă de adevărul naturii sale şi al 
creaţiei sale. 

Aşadar, ca parte a misiunii mele, am continuat să colaborez cu oamenii pe 
parcursul istoriei, de-a lungul acestei realităţi spaţio-temporale pe care o 
consideraţi atât de reală, de concretă, de solidă şi de tangibilă. Trebuie să 
înțelegeţi că, la naştere, conştiinţa voastră intră în această realitate spaţio- 
temporală şi are un spectru foarte limitat. Nu înţelege cu adevărat ce înseamnă 
trecerea timpului sau procesul de creaţie şi nu înţelege procesul experienţial. 

Vede separarea ca fiind reală, or nu este deloc reală. Separarea este o iluzie. 
Se gândeşte că atacul ar fi o formă de acţiune pozitivă prin care obţine ceea ce-şi 
doreşte, or aceasta este cea mai mare minciună în care trăiţi. Îl vede pe celălalt 
ca fiind mai bun sau mai puţin bun, când, de fapt, nici nu există un altul. Doar 
tu exişti, oglindit de lumea exterioară pentru ca să te poţi vedea şi să ajungi să te 
înţelegi. Aşa că vorbim în limbi diferite dacă vă gândiţi la mine ca la un individ 
care operează dintr-o stare mentală individualizată, aşa cum aveţi impresia că 
aţi fi voi, deşi nici măcar asta nu-i adevărat. 


Cenzura Bisericii 


Eu nu sunt un individ în sensul în care înţelegeţi voi. Sunt o energie a 
gândirii, un nivel de creaţie şi de recunoaştere şi de exprimare-de-sine care se 
poate distribui multor fiinţe şi care poate fi „teleportat” în multe timpuri şi 
locuri. Voi folosi acest cuvânt, pentru că îl înţelegeţi, în sensul sfidării legilor 
fizicii în care credeţi atât de tare. Nu vă puteţi imagina o lume care nu se înclină 
în faţa acestor legi fizice la care credeţi că sunteţi supuşi. 

Scopul venirii mele pe Pământ a fost acela de a mă exprima ca fiinţă 
spirituală, ca învăţător şi filosof. Dumnezeu nu mi-a dat această sarcină ca fiu al 
Său; nu aşa a fost organizată viaţa. Eram ca voi: o fiinţă umană obişnuită, cu un 
scop al vieţii. Fiecare dintre voi are un scop al vieţii şi îl simţiţi prin sistemul de 
ghidare care vi s-a dat. 

Biserica creştină a învăţat oamenii de-a lungul multor secole să-şi ignore 
simţirile, să-şi ignore sistemul lor de ghidare şi să ignore energiile care lucrează 
în mod natural prin corpul lor la porunca acestei forţe pe care o numiţi 
Dumnezeu, această forţă iubitoare binevoitoare. V-aţi separat de Unime, şi tot 

aşa este şi lumea voastră. Lumea este creată de întreaga omenire; este creată de 
fiinţe care se văd pe ele însele ca pe nişte indivizi. Aceste aspecte ale minţii au 
manifestat o lume care înfăţişează această credinţă în separare şi de aceea lumea 
arată aşa cum arată. De aceea vă simţiţi singuri. De aceea vă simţiţi separați şi 
de aceea credeţi că ceilalţi vă sunt duşmani. Aceasta este starea mentală pe care 
aţi adus-o în această lume; nu este starea mentală a celui pe care îl numiţi 
Dumnezeu. De aceea vi se pare că n-are niciun sens când auziţi că Dumnezeu 
este iubire, că totul este iubire. Vă uitaţi în jur şi vedeţi că este un neadevăr 
flagrant. 

Structurile Bisericii creştine, aşa cum există ele de secole, s-au mulat pe 
structurile egoice ale minţii umane şi mi-au denaturat învăţăturile. Mi-au 
adaptat învăţăturile. Au modificat şi învăţăturile altor oameni care lucraseră 
împreună cu mine şi îmi susţinuseră învăţăturile pe Pământ, în acea vreme din 
Orientul Mijlociu, acum 2000 de ani. 

Multe dintre acele doctrine au fost scoase din documentul pe care îl numiţi 
Biblia. Au fost scoase, pentru că încurajau exprimarea de sine, încurajau 
conştiinţa de sine şi încurajau împuternicirea de sine şi legătura cu puterile 
divine, la care toţi aveţi dreptul de acces. Persoanele din Biserica primară — 
papii şi conducătorii politici — au hotărât să preia pasiunea, fervoarea şi 
încântarea pe care le-am creat în misiunea mea şi credinţa atâtor martori ai 
predicilor mele, ai slujirii mele. Au preluat acea energie şi au decis să o 
folosească în scopuri proprii. Au decis să o folosească pentru propria lor putere 
şi mărire şi au scos din Biblie orice nu era în acord şi nu susţinea menţinerea 
propriilor structuri de putere, a infrastructurii bisericeşti şi a bunăstării lor 
financiare. 

Aceştia au fost factorii motivanţi pentru transformarea şi adaptarea acestor 
documente, eliminarea oricăror cuvinte care sugerau că orice om are drepturi 
personale, are abilitatea de a-şi crea sau de a-şi duce acea viaţă pe care a ales-o, 
care reflectă dorinţele şi exprimarea de sine a individului. Şi o mulţime de 
abuzuri s-au făcut asupra oamenilor în numele meu de-a lungul secolelor. 

S-au înfiinţat şcoli pentru a-i învăţa pe copii că sunt păcătoşi, că greşesc şi 
că sunt inferiori în vreun fel. S-au înfiinţat instituţii care au pedepsit oamenii 
fizic, mental şi emoţional şi, în numele meu, au efectuat nişte agresiuni teribile, 
groaznice asupra corpului, minţii şi spiritului, conduse de fiinţe care s-au 
cocoţat în acele poziţii, crezând că urmează cuvântul lui Dumnezeu. Alteori, au 
fost numite în aceste instituţii de alţii care nu doreau să se ocupe de ele. 

Acum este timpul atât pentru libertate, cât şi pentru frică 


Acest moment din istoria voastră este primul în care apare o combinaţie 
minunată de evenimente. Există o combinaţie minunată, o confluență de 
energii, care permite realizarea acestei transmisiuni şi trimiterea ei către foarte 
multe milioane de fiinţe simultan. Nu veţi fi răstigniţi şi nu veţi fi spânzurați şi 
nu veţi fi arşi pe rug şi nu veţi fi aruncaţi într-o instituţie de boli mintale. În 
sfârşit, pe planeta voastră a sosit libertatea de a fi voi înşivă, şi totuşi, sunteţi 
pierduţi în mintea ego-ului. V-aţi rătăcit în învăţăturile societăţii moderne şi 
acesta este un alt punct de răscruce. Mulţi dintre voi priviţi în jur ceea ce aţi 
făcut şi sunteţi îngroziţi. Vă temeţi de guvernele voastre şi vă temeţi de 
furnizorii de servicii medicale. Vă temeţi de armată şi vă temeţi de sistemul de 
învăţământ. Vedeţi că un monstru teribil a fost eliberat în lume, care este 
mintea ego-ului, ce se hrăneşte cu imaginea lucrurilor materiale şi cu imaginea 
trupurilor, poftelor şi finanţelor, care sunt toate egocentrice şi nu au fundament 
în spirit. 

Când spun „poftă”, nu mă refer la energia sexuală. Nu spun că ar trebui să 
fiţi celibatari sau că ar trebui să vă îndepărtați de sexualitatea divină. Nu asta 
spun aici. Asta-i doctrina adoptată de Biserica creştină. Dar nu asta am predicat. 
Voi intra în acest subiect mai târziu, dar vreau să înţelegeţi că, atunci când spun 
„poftă”, mă refer la utilizarea corpului de către ego — folosirea structurii fizice de 
către ego pentru a strânge, pentru abuzuri, şi pentru satisfacţii pur trupeşti de 
un nivel inferior, nu de o esenţă divină superioară. 

Lumea voastră se află într-un moment de suferinţă, deziluzie şi teamă. 
Totuşi, aveţi şi o libertate extraordinară. Aveţi capacitatea de a citi orice vreţi şi 
de a împărtăşi orice doriţi cu alte fiinţe, dar este timpul să înţelegeţi că există 
structuri fundamentale ale societăţii voastre care sunt construite pe minciuni, 
iar eu nu am predicat aşa ceva. 


Nu am venit aici să vă limitez, aşa cum învaţă Biserica Creştină. Am venit 
aici pentru a vă ajuta să înţelegeţi cum să ajungeţi la trezire. Am venit pe 
Pământ pentru a vă ajuta să înţelegeţi cum puteţi comunica cu energiile divine 
şi să deveniți ceea ce sunteţi meniţi, anume, o parte din Mintea Divină pe deplin 
manifestată — prin exprimare, experimentare, simţire, creare, creştere şi 
învăţare. Asta sunteţi concepuțţi să faceţi în acest plan, pentru că puteţi ajunge la 
o înțelegere deplină a ceea ce sunteţi numai dacă vă exprimaţi dorinţele. Şi 
numai înțelegând pe deplin ceea ce sunteţi şi ce este această lume, veţi putea să 
o lăsaţi în urmă şi să vă aventuraţi către peisaje şi experienţe noi şi rafinate, cele 
mai minunate lucruri posibile. 

- CAPITOLUL ȘAPTESPREZECE- 
Sistemul de ghidare 


Această lume este un loc dificil; fără nicio îndoială. Am trăit în ea şi m-am 
luptat să răzbesc prin ea ca om. Am avut multe încarnări pe planul fizic. Cea în 
care m-aţi văzut ca Isus Cristos a fost ultima şi una în care m-am trezit. După 
procesul de trezire, v-am învăţat lucrurile pe care le-am predicat în lumea 
voastră, dar ele au fost preluate de alţii şi denaturate. Şi este timpul să aflaţi 
asta. Mai este timpul să înţelegeţi că sunteţi ghidaţi de un sistem infailibil. 
Sunteţi îndrumați de un sistem de ghidare intern care nu vă va rătăci, ci vă va 
conduce exact la lucrurile pe care trebuie să le trăiţi pentru a vă înţelege pe voi 
înşivă, pentru a înţelege lumea şi pentru a înţelege cum să vă treziţi. 

Sistemul de ghidare este corpul simţirilor voastre, corpul emoţional. Acesta 
este sistemul de ghidare care v-a fost dat atunci când v-aţi despărţit de Tot-ceea- 
ce-este — atunci când, prin ideea greşită că aveţi un eu, v-aţi îndepărtat de 
mintea lui Dumnezeu şi aţi creat o lume în care să vă puteţi manifesta 
identitatea voastră falsă şi gândurile de frică. Aceasta este lumea pe care aţi 
creat-o. Acesta este visul în care vă aflaţi şi din care am venit să vă trezesc. 

Visul v-a dat informaţii eronate despre învăţăturile mele, aşa că vin în acest 
moment, în acest loc şi prin acest medium, să vă spun adevărata poveste a cine 
am fost, a ceea ce sunt în continuare şi a ceea ce sunteţi voi. Cu toţii suntem 
aspecte divine ale Minţii, aspecte divine ale aceluia pe care-l numiţi Dumnezeu, 
această forţă iubitoare binevoitoare care doreşte să pătrundă pretutindeni, să se 
exprime pe sine şi să se extindă continuu, în toate direcţiile şi în toate modurile. 
Iar sistemul vostru de ghidare este conceput pentru a vă ajuta să vă aliniaţi la 
acea Energie. Asta este acest sistem. 

Aţi decis să faceţi o călătorie de unul singur, separați de Dumnezeu, de Tot- 
ceea-ce-este, şi vi s-a dat drumul pentru a trăi această libertate şi a culege 
roadele alegerii pe care aţi făcut-o. Aţi avut întotdeauna liber-arbitru, dar nu aţi 
fost lăsaţi fără sprijin; ci vi s-a dat un sistem care vă permite să găsiţi drumul de 
întoarcere acasă. Sunteţi atât de profund iubiţi, încât vi s-a dat chiar şi libertatea 
de a vă rătăci, dar nu fără a vi se sugera şi un drum spre casă. Acest sistem de 
ghidare este ca un fir legat de casa voastră şi, dacă îl urmaţi, vă va conduce sigur 
acolo. Vă va purta prin toate meandrele minţii voastre. Vă va purta prin toate 
greşelile pe care le-aţi făcut. Vă va purta prin toate amăgirile şi iluziile pe care 
le-aţi născocit pentru a vă simţi ceva mai bine şi vă va conduce inexorabil acasă, 

în acea stare unde puteţi fi în pace, unde puteţi fi din nou conectaţi la Tot-ceea- 
ce-este. 

Acest sistem de ghidare este corpul vostru emoţional. Acest sistem de 
ghidare este reacţia voastră clipă-de-clipă la ceea ce simţiţi şi trăiţi. Acum voi 
detalia ce este acest sistem de ghidare, ce vă comunică el şi cum funcţionează. 

Vorbind despre sistemul de ghidare care vi s-a dat, mă voi referi la 
afirmaţia mea din Biblie că vi se va oferi un „Mângâietor”, acest Duh sau Spirit 
Sfânt, care credeţi că ar fi o fiinţă separată de voi. Nu este. El face parte din 
mintea voastră şi este sistemul de ghidare. La asta mă refeream când am făcut 
acea afirmaţie. Oamenilor bisericii nu le va plăcea asta. Ei privesc Duhul Sfânt 
ca fiind altceva, dar, oricum, lor nu le va plăcea nimic din această carte, aşa că 
nu are nicio importanţă. Noi nu încercăm să schimbăm păstorii. Încercăm să 
schimbăm turma. Încercăm să-i facem pe credincioşi să-şi întindă aripile 
neînvăţate să zboare şi să-şi exerseze exprimarea-de-sine, înțelegând că ea este 
de natură divină. Nu-i nicio rebeliune în încercarea noastră; ci este, cu adevărat, 
ceea ce sunteţi destinaţi să faceţi. 


Busola indică pacea 


Acest sistem de ghidare, care este Mângâietorul la care m-am referit în 
Biblie, această sursă de alinare pe care v-o prezint, nu eu v-o dăruiesc; ci eu vă 
confer conştientizarea prezenţei sale. Să conştientizaţi faptul că sistemul vostru 
de ghidare, sinele vostru simţitor, vă indică poziţia în care vă aflaţi pe cale. Dacă 
ţineţi în mână o busolă şi doriţi să mergeţi spre nord, trebuie să urmaţi acul 
busolei şi să mergeţi în acea direcţie. Pentru a merge spre est, trebuie să mergeţi 
într-o direcţie perpendiculară. Sistemul vostru de ghidare este corpul vostru 
emoţional şi, dacă nu sunteţi liniştiţi, atunci nu vă veţi îndrepta în direcţia în 
care Spiritul / Duhul — sau Dumnezeu, sau Tot-ce-este — doreşte să mergeţi. El 
vă comunică dorinţa sa arătându-vă unde este direcţia păcii, la fel cum acul 
busolei arată spre „N” şi ştiţi că trebuie să o luaţi în acea direcţie. 

Sistemul vostru de ghidare este la fel ca o busolă. Vă va spune când sunteţi 
aliniaţi cu Tot-ce-este, cu Dumnezeu, oferindu-vă un sentiment de pace. Numai 
în pace poate avea loc comuniunea cu non-fizicul, făcând posibilă intuiţia, 
îndrumarea şi informaţiile din sferele superioare. Tocmai această pace o căutaţi, 
de exemplu, când vă aşezaţi şi priviţi la televizor, dar asta-i o utilizare greşită a 
sistemului de ghidare. Mintea vă este agitată, obosită, speriată sau ceva de genul 
acesta, şi aveţi nevoie de o uşurare. Şi atunci, vă trântiţi pe canapea şi vă lăsaţi 
purtaţi de emisiunile de televiziune, în care găsiţi o oarecare uşurare, deoarece 

mintea se linişteşte. Dar vă scufundaţi într-o lume care nu este a voastră, în 
probleme care nu sunt ale voastre şi care nu depind de voi să le rezolvaţi. Intraţi 
într-un loc dincolo de minte, dar sub-conştient. 

Mulţi dintre voi ajungeţi la această stare de pace şi prin droguri şi alcool. 
Veniţi acasă după o zi de stres sau de muncă care nu vă face plăcere şi ingeraţi 
nişte substanţe. Nu vom specifica exact care anume, căci nu contează substanţa; 
nu avem nicio preferinţă. Unele sunt mai dezaprobate din punct de vedere 
social, dar şi acest lucru este irelevant. Drogurile şi alcoolul doar dezaprobate 
social nu sunt neapărat mai bune decât cele ilegale. Aşadar, să nu consideraţi că 
unul este mai bun decât altul. Toate vă scot conştiinţa dintr-o stare de agitaţie 
sau stres, când încercaţi cu disperare să ajungeţi la pace. 

În acest caz, sistemul de ghidare vă spune ceva, dar voi interpretaţi greşit. 
Sistemul de ghidare vă spune să găsiţi o stare de pace, dar voi nu o faceţi în 
modul corect. Acum, asta nu-i vina voastră, deoarece cultura în care trăiţi nu vă 
învaţă cum să interpretaţi aceste informaţii, ceea ce este foarte important. 
Aşadar, să nu vă simţiţi vinovaţi. Şi o să vorbim imediat despre ceea ce unii 
consideră treburi „New Age-iste, idealiste, nepractice”. De fapt, acesta este 
miezul problemei. Aşadar, fiţi atenţi la ce se spune: Vă dorim să înţelegeţi că 
este important să ajungeţi la starea de pace interioară fără a utiliza nicio 
substanţă, obiect sau altceva exterior. 


Căutaţi pacea pe cale culturală 


Sistemul vostru de ghidare doreşte să fiți pe pace, iar voi o simţiţi şi o 
înţelegeţi în mod nativ. Când nu sunteţi liniştiţi, atunci sunteţi stresaţi, 
îngrijoraţi sau înfricoşaţi. Voi pricepeţi că nu trebuie să vă simțţiţi aşa şi, prin 
urmare, căutaţi o cale de a găsi pacea prin învăţăturile oferite de cultura voastră. 
Sunteţi învăţaţi şi instruiți să vă uitaţi la televizor încă din fragedă pruncie, ceea 
ce este în detrimentul procesului de trezire spirituală. Le spunem părinţilor care 
îşi anesteziază copiii cu filme şi televiziune că, într-adevăr, îi calmează pe copii 
şi pe părinţi, dar este doar o amorţeală. Le scade vibrația. Este foarte important 
s-o ştiţi. 

Aţi fost instruiți să vă căutaţi liniştea în multe moduri culturale — prin 
cumpărături, mâncare, băutură şi droguri, vizionarea televizorului şi astfel de 
chestiuni. Dar vrem să vă orientăm către ideile de creativitate, viaţa în natură, 
exprimare de sine, bunătate iubitoare şi comunicare. Prin aceste modalităţi 
puteţi găsi pacea. Nu conţin droguri şi au o vibraţie superioară şi vă vor călăuzi 
pe drumul vostru. 

Fiecare dintre voi va avea o anumită atracţie. Unora vă va face plăcere 
desenul tehnic; alţii vă veţi bucura de olărit; unii veţi dori să gătiţi — nu contează 
cum se va manifesta creativitatea voastră. Nu asta e important. Veţi primi 
propriul mesaj de la sistemul de ghidare. Veţi simţi dorinţa de a picta sau 
desena sau orice altceva veţi fi îndemnați să faceţi. Va fi, într-un fel, o explorare 
a unui nou teritoriu, după multe decenii de instruire să nu ascultați la mesajele 
interioare şi să vă amorţiţi conştiinţa cu substanţe şi prin comportamente 
acceptate şi devenite normale în cultura voastră. 

Acesta este unul din motivele pentru care acest medium a creat aceste texte 
cu ajutorul unor fiinţe nonfizice, cum sunt eu şi grupul de învăţători cunoscuţi 
de voi sub numele de Ananda. Aceste mesaje şi cărţi vă arată ce faceţi în 
realitate, astfel încât să puteţi înţelege că, dacă suferiţi, dacă urmaţi gândirea 
lumii şi dacă sunteţi blocaţi în material, atunci vibrația voastră este scăzută. Voi 
faceţi multe lucruri care ajută sistemele lumeşti şi care întăresc vibraţiile 
negative pe care le trăiţi zi de zi şi pe care le recreaţi mereu prin experimentarea 
lumii exterioare. Vă creaţi lumea exterioară din sistemele voastre de credinţă 
interioare şi vă creaţi lumea conform stării de vibraţie mentală sau stării de 
vibraţie existenţială. Deci, este foarte important să înțelegeţi că, în societatea 
voastră, vă coborâţi vibraţiile în multe feluri şi că suportaţi consecinţele acestei 
reduceri vibraţionale. 

Nu este o pedeapsă de la un Dumnezeu care vă pedepseşte pentru că vă 
uitaţi la prea multe emisiuni de televiziune. Acestei forţe nici că-i pasă! Doar că 
ea vibrează la un anumit nivel şi, când nu sunteţi acordaţi pe acea vibraţie, 
atunci vă simţiţi rău. Sistemul de ghidare este conceput pentru a vă ajuta să vă 
orientaţi către adevăr, către Sinele vostru natural şi locul vostru de origine. 

Aţi ajuns aici, în această lume, în această creaţie pe care o numiţi planul 
fizic tridimensional, printr-o formă de iluzie pe care aţi decis să o exploraţi. Vi se 
dă voinţă liberă, vi se oferă capacitatea de a face orice doriţi. Dar v-aţi separat de 
însăşi Forţa care vă hrăneşte, care este liniştea voastră şi care este experienţa 
păcii. Este important să înțelegeţi acest lucru şi cum să interpretaţi sistemul de 
ghidare care v-a fost dat de Mintea Divină într-un gest de dragoste pentru a vă 
ajuta în călătoria spre acasă. 


Asumaţi-vă responsabilitatea pentru lumea pe care o creaţi 


Vorbim despre complexul corp-minte şi cum se exprimă el prin gândire şi 
emoție. Trebuie să vă înţelegeţi credințele despre separare — căci, cu adevărat, 
credeţi în separare, altfel nu aţi fi în această lume în acest moment, trăind ceea 

ce trăiţi printr-un corp. Corpul vostru însuşi este o manifestare a credinţei 
voastre în individualitate şi a credinţei voastre în separare. Şi de aceea lucruri 
precum împărtăşirea şi comuniunea şi dragostea par dificile pentru mintea 
umană, pentru că aţi creat această lume tocmai pentru a vă demonstra că nu pe 
acestea le vreţi. Prin urmare, primiţi mereu multe dovezi de la exprimarea 
interiorului vostru, care este lumea, viaţa şi experienţele voastre. Primiţi multe 
dovezi care demonstrează că aveţi dreptate, că sunteţi singuri, că sunteţi 
separați de Dumnezeu, că nu există Dumnezeu şi că sunteţi răi într-un fel sau 
altul. Vă priviţi într-un mod fals şi, de aceea, unele doctrine ale fiinţelor 
iluminate — acele fiinţele care au venit în planul vostru fizic pentru a vă trezi — 
par atât de contrare a ceea ce trăiţi în realitate. Vă fac să credeţi că veţi trăi o 
viaţă cenuşie şi plictisitoare dacă urmaţi aceste doctrine, cum ar fi eliminarea 
drogurilor şi a alcoolului din viaţa voastră. 

Pentru cei care apelează în mod constant sau repetat la astfel de chestii 
pentru a se elibera de propria minte, perspectiva renunţării la ele poate deveni 
terifiantă. Mulţi nu îşi pot imagina cum ar arăta viaţa fără droguri sau alcool, 
pentru că ele vă oferă o uşurare de stres, plictiseală şi deziluzie, şi nu aţi fost 
învăţaţi să le faceţi faţă în alt mod. 

Trebuie să înţelegeţi ceva: citind aceste texte spirituale şi începând să vă 
schimbaţi mintea, chiar dacă nu vă schimbaţi încă comportamentul, veţi găsi 
pacea. Dorim să începeţi să vă schimbaţi mintea, pentru că atunci când 
înțelegeţi principiile care se manifestă în lume, în experienţele fizice şi în 
sistemul vostru de ghidare, veţi începeţi să vă schimbaţi şi comportamentul câte 
un pic. Comportamentul vostru provine din convingerile voastre, aşa că 
încercăm să vă plantăm în minte informaţii noi şi adevărate, care să vă schimbe 
credinţele şi apoi să vă puteţi influenţa comportamentul cu uşurinţă. Căci, dacă 
începeţi să studiaţi adevărul, dacă începeţi să înţelegeţi ce este adevărul, 
comportamentul vostru se va schimba. El provine din ceea ce credeţi a fi 
adevărat. 

Aşadar, atunci când staţi în faţa televizorului, bând o sticlă de vin în fiecare 
seară, acţionaţi aşa din cauza sistemelor voastre de credinţă, dar nu aceştia 
sunteţi voi cu adevărat. Ci este mintea voastră condiţionată. Mintea iluzionată 
este cea care provoacă aceste comportamente, deci nu vă judecăm nicidecum. 
Vrem să înţelegeţi că sunteţi cu toţii fiinţe magnifice care au capacitatea de a 
crea acea lume pe care o doriţi. Puteţi accesa abilităţi şi talente care vă depăşesc 
puterea de înţelegere, dar nu aveţi nicio şansă de a ajunge acolo dacă continuaţi 
să vă medicaţi în felul în care o faceţi în societatea voastră. 

Vă aducem aceste informaţii pentru a vă face să înţelegeţi ce vă faceţi cu 
adevărat, de ce suferiţi şi de ce arată lumea aşa cum arată. Este creată de toate 
minţile care trăiesc aici separarea, frica şi lipsa de iubire. Nu ne aflăm aici să vă 
ţinem predici sau să vă judecăm. Suntem aici pentru a vă spune că există şi o 
altă cale. Există o cale frumoasă, pe care o puteţi parcurge prin conştientizare şi 
prin dragoste faţă de fraţii şi surorile voastre. Din motivul că multe fiinţe au 
atins o stare de deziluzie şi frică pe planeta voastră, dorind să schimbe ceva şi să 
creeze o lume nouă, de aceea vă sosesc aceste transmisiuni în acest moment. 
Foarte mulţi dintre voi cereţi schimbarea şi, privind ceea ce a fost creat până 
acum, înţelegeţi că nu este în concordanţă cu ceea ce doriţi. 


Schimbaţi-vă mintea pentru a transforma lumea 


Trebuie să înţelegeţi cum funcţionează mintea, cum funcţionează creaţia şi 
că sunteţi cu toţii responsabili pentru lumea pe care o vedeţi. Cu toţii contribuiţi 
prin frică, prin vibrații scăzute şi prin judecăţile şi ura reciprocă. Conştiinţa 
lumii va fi schimbată prin transformarea minţii, creşterea vibraţiei interne şi 
schimbarea comportamentului vostru, care va urma automat. De fapt, 
comportamentul este cel mai puţin semnificativ, deoarece veţi transforma 
lumea prin schimbarea gândirii, căci din gânduri este alcătuită lumea voastră. 
Lumea voastră este făcută din gânduri, iar acţiunile voastre sunt inspirate de 
gânduri. Gândurile voastre provin din convingeri, iar convingerile voastre 
provin din condiţionările şi înţelegerea pe care o aveţi despre ceea ce se petrece 
aici. 

Încercăm să vă oferim adevărul, astfel încât să puteţi începe să vă schimbaţi 
lumea din interior spre exterior, pentru că numai aşa poate fi schimbată. 
Trebuie să vă schimbaţi vibraţiile şi trebuie să înțelegeţi ce este sistemul vostru 
de ghidare, cum funcţionează el şi cum vă puteţi eleva vibraţiile din ce în ce mai 
sus, tot mai sus — câte puţin în fiecare zi. 

Nu puteţi trece de la inferior la superior într-un singur salt. V-ar şoca prea 
mult structurile mentale, psihicul vostru. Mintea umană trebuie să fie 
schimbată cu paşi mici, căci altfel devine instabilă şi speriată. Şi asta puteţi 
vedea în crizele psihotice sau halucinaţiile provocate de faptul că persoana a 
forţat schimbarea prea mult: I s-a fracturat mintea. 

Manifestaţi sănătatea 


Sunteţi capabili să manifestaţi orice doriţi, dar mulţi dintre voi trăiţi într-un 
coşmar de care chiar nu aveţi nevoie. Puteţi trăi într-un vis minunat şi, în cele 
din urmă, vă veţi trezi complet din vis — dar asta-i încă departe de cei mai mulţi 
dintre voi, aşa că nu o să vorbim prea mult despre asta. Vorbim doar despre 
creşterea vibraţiei voastre, astfel ca cele mai simple experienţe ale vieţii de zi cu 
zi să devină din ce în ce mai bune, iar relaţiile şi trupul vostru să fie vindecate. 

Asta vă interesează pe toţi, desigur — ideea de boală. Nu vă daţi seama că 
bolile voastre nu sunt altceva decât gândurile voastre negative care se manifestă 
acum în corpul fizic, deoarece corpul fizic este tot o idee reprezentativă a 
separării şi deconectării de la Sursă. Boala este un loc în care vă puneţi fricile şi 
limitările, ca să le puteţi vedea şi înţelege ce sunt. 

Această schimbare de conştiinţă pe care vă cerem să o realizaţi vă va 
vindeca corpul şi sperăm că cei care sunteţi bolnavi, dezamăgiţi sau trişti veţi 
pune aceste informaţii la inimă şi veţi studia acest material. 

Nu vă faceţi griji dacă nu înţelegeţi vreun principiu. Nu vă faceţi griji dacă 
sună prea esoteric sau dificil. Vrem să înţelegeţi că sistemul vostru de ghidare 
este starea pe care o aveţi chiar în acest moment şi că aveţi capacitatea de a o 
schimba prin lucrul la care vă concentrați şi pe care-l credeţi a fi adevărat. Deci, 
dacă puteţi înţelege oarecum manifestarea vibratorie — anume că vibraţiile 
inferioare vă fac să vă simţiţi rău, iar vibraţiile superioare vă fac să vă simţiţi 
bine — atunci tot ce trebuie să faceţi este să găsiţi o modalitate de a vă simţi mai 
bine prin focalizare pozitivă şi fără a utiliza droguri, alcool sau televiziune. Vă 
rugăm să o faceţi astăzi. 

Ce poţi face prin focalizare pozitivă pentru a-ţi schimba prețuirea faţă de 
ceea ce ai sau ce eşti? Ai o slujbă pe care o urăşti? Îţi poţi schimba conştiinţa 
spunând: „Aa, totuşi am o slujbă. Există şi oameni care sunt şomeri.” Aprecierea 
faptului că ai un loc de muncă îţi va creşte puţin vibrația. Dacă ai un corp care 
funcţionează bine, poţi spune: „Aa, mi-ar putea fi mult mai rău. Mă focalizez pe 
faptul că sunt sănătos şi mă pot mişca. Pot să mă motivez să fac anumite lucruri. 
Pot să mă plimb cu ajutorul acestui corp. Astăzi, mă voi plimba în pădure şi mă 
voi focaliza pe prețuirea pe care o am pentru această formă fizică care mă 
găzduieşte”. 

Acestea sunt atitudini simple pe care dorim să le folosiţi pentru a vă ridica 
vibrația. Este foarte, foarte simplu. Ca să înţelegeţi aceste lucruri nu e nevoie să 
urmaţi vreo şcoală religioasă complicată care vă scoate preoţi. Este foarte 
simplu şi, de aceea, acest sistem de ghidare a fost dat tuturor ființelor: Orice 

fiinţă îl poate înţelege. Ia vedeţi ce puteţi face în minutul următor ca să vă 
simţiţi mai bine, dar fără consum de droguri, alcool, shopping sau televizor 
(admit că am adăugat aici nişte lucruri). Faceţi acest lucru fără procedeele 
exterioare obişnuite. Asta e important. Ridicarea vibraţiei trebuie să vină din 
conştiinţa voastră. Nu din ceva exterior. O schimbare a vibraţiei necesită să 
gândiţi diferit. Admiteţi ideea că, poate, vă simţiţi rău pentru că aţi privit lumea 
într-un mod greşit şi că, de fapt, nu-i nimic în neregulă cu lumea; ci problema 
provine din modul în care aţi fost învăţaţi să o priviţi. Vă pregătim mintea 
pentru a privi lumea într-un mod diferit, ca să începeţi să vă uşuraţi de 
suferinţă. 

Acestea sunt învățături şi tehnici simple pe care le puteţi folosi pentru a vă 
trezi din suferinţă şi a vă eleva conştiinţa, încât lumea se va schimba chiar în 
faţa ochilor voştri. Veţi începe să aveţi o experienţă diferită şi veţi începe să 
folosiţi alte lucruri — altfel de alimente şi altfel de distracţii — pe măsură ce veţi 
înţelege că sunteţi responsabili pentru starea voastră. Sunteţi responsabili 
pentru modul în care vă simţiţi în acest moment, în acest spaţiu şi timp, şi aţi 
ajuns aici unde sunteţi pentru că v-aţi perceput sistemul de ghidare, dar 
probabil că l-aţi înţeles greşit. 

Înţelegeţi că aţi ajuns singuri acolo unde sunteţi şi, dacă suferiţi, permiteţi- 
ne să vă spunem că este din cauză că aţi interpretat greşit indicaţiile sistemului 
vostru de ghidare. Sistemul de ghidare vă spune tot timpul când vă aflaţi în 
aliniere cu Divinul şi când nu sunteţi. Deci, la început, trebuie să observi unde te 
afli; acceptând că tu ţi-ai creat această situaţie în care te afli; apoi intri în minte 
şi îţi asculţi gândurile, judecăţile şi evaluările despre oameni, locuri şi lucruri. 
Poate vei reuşi să depistezi acele concepţii negative şi acele afirmaţii negative pe 
care le repeţi de mii de ori pe zi. În acest mod îţi vei schimba nu numai 
conştiinţa şi vibrația, ci şi manifestările din corpul tău şi din lumea din faţa ta — 
reprezentată de oameni, de locuri şi de lucrurile din jur şi de experienţele tale. 

- CAPITOLUL OPTSPREZECE- 
Părăsirea Grădinii Raiului 


În capitolul anterior, am explicat cum v-a parvenit sistemul de ghidare: V-a 
fost dat ca o hartă să puteţi ieşi din mlaştină, din călătoria pe care aţi insistat să 
o faceţi prin întuneric, separare şi frică. Sunteţi conduşi către ieşirea din 
călătoria prin frică. Călătoria prin frică este creată în lumea minţii voastre, din 
toate temerile şi convingerile şi ideile voastre greşite despre ceea ce doriţi să 
experimentați. Într-adevăr, vi se oferă posibilitatea de a experimenta toate 
lucrurile în care credeţi. Vă închinaţi la idolii trupului, banului, sexului, 
individualităţii — iar toate acestea vă conduc către suferinţă. 


Demolaţi neadevărurile pentru a reconstrui fundaţia 


Vă uitaţi la această lume şi vă întrebaţi cum de poate face Dumnezeu o 
astfel de mizerie, dar, bineînţeles că această lume nu este creaţia lui Dumnezeu. 
Această lume este creaţia voastră şi Dumnezeu doar vă aşteaptă să veniţi Acasă. 
Dumnezeu doar aşteaptă calm şi în pace, oferind dragoste, oferind dragoste, 
oferind dragoste celor care sunt în concordanţă cu acea vibraţie. Nu sunteţi 
pedepsiţi, nu sunteţi osândiţi şi nu sunteţi aruncaţi într-o mare de foc din cauza 
alegerilor voastre. Aici vă înşelaţi mulţi foarte tare. Există surse de informaţii 
spirituale care, cândva, în trecutul lor abisal şi întunecat, au născocit această 
ciudăţenie. De exemplu, că Biserica creştină ar fi fost întemeiată pe învăţăturile 
mele. Voi fi foarte rezervat în privinţa acestei afirmaţii, deoarece ei au folosit 
atât de puţine din învăţăturile mele, încât afirmaţia este de-a dreptul ridicolă, 
dacă ne uităm la ce structură au construit. 

Multe dintre învăţăturile mele au fost eliminate din textele care formează 
Biblia voastră, aşa că au rămas doar fragmente şi bucățele din vorbele mele. Cea 
mai mare parte a misiunii mele a fost realizată pe ascuns, dintr-un motiv 
evident. Gândurile, ideile şi practicile pe care le-am predat oamenilor erau 
revoluţionare. Frau concepute să dărâme structurile de putere. Ca să înţelegeţi 
ce este Biblia, ce este Biserica creştină, trebuie să ţineţi cont de acest fapt istoric. 
Am adus pe Pământ informaţii concepute pentru a elibera oamenii de 
opresiune, pentru a elibera indivizii de suferinţă şi pentru a le oferi înţelegerea 
procesului creator al minţii umane. 

Structurile aflate la putere la acea vreme şi care monitorizau aceste 
învățături — învăţăturile publice, cel puţin — au fost răspunzătoare nu numai de 

răstignirea mea, ci şi de perpetuarea învățăturilor mele după ce am murit. 
Trebuie să înţelegeţi că există un profund paradox aici, în sensul că, în cele din 
urmă, unele dintre învăţăturile mele au fost acceptate de autorităţile religioase, 
dar multe dintre ele nu au fost. Multe dintre învăţăturile cele mai puternice au 
fost predate în privat, într-adevăr, şi aveau o natură subversivă, în sensul că 
încurajau oamenii să nu asculte de nicio autoritate, ci numai de propria legătură 
cu Sursa lor divină. 

Aşadar, vă puteţi imagina că informaţiile pe care le diseminam eu în acea 
epocă au fost considerate periculoase şi susceptibile de a dărâma castelul din 
cărţi de joc pe care persoanele de la putere îl construiseră. Trebuie să ţineţi 
minte această istorie când îmi abordaţi învăţăturile. Trebuie să înțelegeţi că 
Biserica este construită pe neadevăruri, pe mici fragmente de adevăr adaptate şi 
brodate cu neadevăruri. Există acolo şi mici nestemate de înţelepciune, dar în 
jurul lor au fost ţesute minciuni şi, prin urmare, este necesară o descifrare 
pentru a înţelege cu adevărat cursul istoric al învățăturilor mele, care au 
legătură cu sistemul vostru de ghidare. 


Iertarea şi căderea din graţie 


Voi vorbi acum despre iertare, deoarece este o idee pe care Biserica a luat-o 
sub aripa sa, a luat-o la sânul ei, ca să zicem aşa, şi a păstrat-o ca fiind a sa. 
Definiţia pe care o dau eu iertării este foarte diferită. Ceea ce eu am predat şi 
predau şi acum este ideea de iertare care apare atunci când înţelegeţi că toate 
lucrurile pe care le trăiţi în lumea voastră sunt propriile voastre creaţii, aşa că 
nu are niciun rost să le atacați prin judecăţi critice, deoarece vă atacati, 
literalmente, pe voi înşivă, din necunoştinţă de cauză. 

Voi intra puţin în acest principiu fundamental, aşa că fiţi atenţi la mine. 
Este puţin cam teoretic, dar nu peste capacitatea voastră de a înțelege. Dacă aţi 
citit până aici, înseamnă că aveţi un suflet deschis, care doreşte să înveţe lucruri 
noi, care doreşte să vă transforme mintea şi viaţa. 

Aţi creat această lume având la bază ideea de separare, din dorinţa de a fi 
altceva decât ceea ce eraţi, adică una cu Dumnezeu, una cu Mintea superioară, 
una cu Natura Divină, una cu Tot-ce-este, orice nume vreţi să-i daţi (există 
multe nume; dar nu au importanţă). La un moment dat, eraţi uniţi cu această 
Conştiinţă, această FI-IRE iubitoare, dar un aspect al Minţii a decis că nu este 
suficient sau acceptabil şi că mai existau şi alte lucruri care trebuiau să fie 
experimentate. Şi datorită puterii incredibile a minţii creatoare aliniate cu 
energia Sursei divine, aţi creat imediat o experienţă a ceea ce doreaţi, adică 

separarea de starea în care fuseserăţi. În acest fel au fost create lumea, mintea şi 
viaţa voastră. 

La această aşa-zisă “cădere” din Mintea Divină prin gândire falsă se referă 
scripturile voastre ca fiind căderea din har sau izgonirea din Grădina Edenului. 
Există o memorie colectivă a căderii dintr-o stare de pace şi acceptare totală, 
iubire totală şi conexiune totală cu Fiinţa Universală. Există o amintire a acestui 
lucru în ungherele adânci ale minţii. Iar când aţi făcut acest lucru, aţi căpătat un 
sentiment profund şi intens de vinovăţie şi o teamă de pedeapsă. Aţi înţeles, 
chiar din clipa creării gândului de separare, că aţi făcut o eroare teribilă şi că 
veţi suferi consecinţe îngrozitoare pentru că aţi făcut această greşeală. Iar 
mintea, prin creativitatea sa debordantă, a început să susţină „realitatea” pe 
care o experimenta acum. Dar nu este realitate; este un vis de separare şi nu este 
o separare reală. Nu sunteţi niciodată despărțiți de Dumnezeu. Doar credeţi că 
sunteţi şi nu mai aveţi conştiinţa legăturii cu El. 

Când o experimentați prima dată, lumea fizică este un loc înspăimântător. 
Mintea umană înţelege foarte greu acest concept, deoarece este limitată în 
capacitatea sa de a înţelege ceea ce şi-a făcut singură. Din acest motiv, fiinţe cu 
vibrații superioare coboară mereu în acest plan fizic pentru a vă explica ce v-aţi 
făcut vouă înşivă, adică ce vi se întâmplă în experienţele voastre. În mintea 
voastră puternic fracturată de frică şi vinovăţie, nu sunteţi în stare să înțelegeţi 
ceea ce aţi făcut. Vă agitaţi mereu, astupând cu degetul găurile din digul de frică 
pe care l-aţi construit, clădind o lume din ce în ce mai sofisticată, plină de tot 
mai multe posibilităţi şi mai multe lucruri pe care să aruncaţi vina pentru frica 
şi suferinţa voastră. Asta se petrece cu viaţa voastră. 


Recunoașteţi-vă minunata creaţie 


Nu vă daţi seama că asta-i creaţia voastră. Este deghizată într-o poveste 
minunată, care este viaţa voastră. Este deghizată într-un minunat vehicul, care 
este corpul vostru, şi este deghizată într-un film fascinant, adică proiecția 
acestor gânduri pe ecranul lumii, care pare a fi experienţa voastră fizică. Vă 
folosiţi trupul pentru a vă demonstra că experienţa voastră este reală, ca într-o 
profeție autoimplinită ce caută mereu informaţii care să-i dovedească că totul 
este în regulă — care să-i confirme că nu va muri, nu va fi pedepsită şi nu va 
suferi. 

Ca să vă simţiţi ceva mai bine în această situaţie, voi proiectaţi în exterior 
toate lucrurile pe care le urâţi, toate lucrurile cu care nu vă armonizaţi, toate 
lucrurile pe care le învinuiți de această cumplită greşeală totală pe care aţi făcut- 

o. Le proiectaţi în lumea voastră sub forma unor duşmani, a unor 
comportamente pe care le detestaţi, a unor oameni care vă deranjează, a unor 
accidente şi sub forma a tot felul de negativităţi. Şi le proiectaţi şi în corp pentru 
că, nu uitaţi, corpul vostru este un simbol al acestei separări; nu are o natură 
divină. Nu este ceea ce credeţi voi că este. Este o proiecţie a fricii şi izolării 
voastre, care se manifestă într-un obiect. Proiectaţi idei negative în el şi se 
manifestă sub formă de boală. 

Aşadar, aţi creat acest vis elaborat în care trăiţi, dar nu vă mai amintiţi. lată 
de ce entităţile superioare — precum sunt eu, Ananda şi mulţi dintre marii 
învăţători spirituali din istoria voastră — au venit cu informaţii din non-fizic şi 
din Mintea Divină: Încercăm să vă ajutăm să vă întoarceţi Acasă. 

Aceasta este o descriere foarte simplă a ceea ce se petrece: dorinţa voastră 
de individualizare, de separare, a creat lumea şi de aceea viaţa voastră aici este 
dureroasă. Din acest motiv, vă veţi simţi separați mult timp, până veţi 
conştientiza ce s-a întâmplat şi cum să ieşiţi din acest vis intens şi visceral în 
care sunteţi scufundaţi. 


Treziţi-vă şi ieşiţi din propriul iad 


Mulţi dintre voi începeţi să vă treziţi în această perioadă şi este timpul să 
auziţi adevărul absolut. Este timpul să vă demontaţi toate credinţele în propria 
lume, în propria creaţie. Amintiţi-vă că sunteţi gata să vă transformați. Către 
lumea voastră se apropie energii în creştere, care reprezintă dorinţa minţii 
voastre de a se trezi. Vă intră în minte aceste fluxuri de conştiinţă. Amintiţi-vă 
că ne-aţi chemat să venim din Mintea superioară, ne-aţi chemat prin rugăciuni 
şi ne-aţi chemat prin dorinţa voastră de a vă trezi. Amintiţi-vă că întreaga 
voastră lume, mintea voastră aşa cum este ea în acest moment, se va împotrivi la 
ceea ce spunem, din cauză că aţi creat o lume care să demonstreze că tocmai 
opusul este adevărat. 

Unele dintre aceste idei vor fi foarte provocatoare, iar unele dintre ele vor fi 
respinse, dar vă rugăm să citiţi de mai multe ori acest material dacă vi se pare 
jignitor sau dacă vă este greu să-l înţelegeţi. Să ştiţi că nu este nimic în neregulă 
cu materialul. Să ştiţi că nu este nimic în neregulă cu voi. Doar că aceste idei 
sunt atât de departe de visul pe care l-aţi creat, încât ştiţi că, la un anumit nivel, 
va trebui să renunţțațţi la vis pentru a crede aceste cuvinte. Dacă începeţi să 
credeţi aceste cuvinte şi le integrați în minte, atunci lucrurile se vor schimba şi 
în lumea fizică. Pentru mulţi dintre voi, aceasta pare o idee înspăimântătoare, 
din cauză că nu aveţi încredere. Încă sunteţi scufundaţi în ideea de vinovăţie şi 

frică pentru ceea ce aţi comis şi, prin urmare, o parte din mintea voastră încă 
mai crede că veţi fi pedepsiţi. Nu veţi fi pedepsiţi. 

Ideea despre iad de aici provine. În mintea inconştientă care visează şi 
trăieşte în această lume a proiecţiilor şi a separării, există credinţa că există un 
Dumnezeu omniprezent care vă va pedepsi pentru ceea ce aţi făcut, ceea ce nu 
este cazul. 


lertaţi-vă pe voi înşivă 


Ideea de iertare are mai multe paliere. Trebuie să vă iertaţi pentru eroarea 
pe care aţi făcut-o prin crearea acestei lumi. Când priviţi lumea şi nu o 
înţelegeţi, când priviţi lumea şi o detestaţi, când priviţi lumea şi vedeţi 
nedreptate şi suferinţă, înseamnă că nu înţelegeţi principiul proiecției. Când veţi 
înțelege principiul proiectării în lume a aspectelor interioare nedorite, abia 
atunci veţi putea ajunge într-o oarecare stare de iertare şi pace. Atâta timp cât 
credeţi că este reală (în sensul de soliditate) şi că duşmanii şi răul există acolo, 
vă plasați în poziţia victimei neputincioase. Sunteţi în condiţia de inconştienţă 
neputincioasă, care este una de totală neinstruire. Nu înţelegeţi ce-i adevărat — 
adică nu înţelegeţi că Dumnezeu este iubire, că Totul este iubire — în afară de 
ceea ce percepeţi prin minte şi anume proiecţiile tuturor temerilor voastre în 
lume cu scopul de a le putea detesta. 

Motivul pentru care le-aţi proiectat în afară este că nu puteţi păstra în 
minte acest conflict. Vinovăţia şi frica v-ar copleşi şi aţi intra într-o stare de 
catatonie, să zicem aşa, sau aţi avea un episod psihotic. Aşa că v-aţi plasat în 
lume, separat de voi, toate temerile şi aversiunile, astfel încât să le puteţi judeca 
din afară. Aţi mai auzit această frază: „Nu judecaţi, ca să nu fiţi judecaţi” [Matei 
7:1], dar nu o veţi accepta până nu veţi înţelege că această lume este propria 
voastră creaţie şi că duşmanii voştri sunt propriile aspecte mentale 
înspăimântătoare de care v-aţi separat ca să nu trebuiască să trăiţi mereu cu ele. 

Când vedeţi un inamic în afară sau când sunteţi tentaţi să judecaţi ceva, 
trebuie să înţelegeţi că asta este o parte a minţii voastre fracturate, dar 
prezentată în exterior pentru a vă oferi o oarecare uşurare de ideile voastre 
distorsionate. Când judecaţi, atunci vă judecaţi o parte a minţii voastre şi vă 
doare, deşi s-ar putea să nu fiţi conştienţi. Prin urmare, aici intervine conceptul 
de iertare şi este foarte important să-l înțelegeţi nu ca în învăţăturile Bisericii şi 
nu ca pe ideea că persoana bună iartă şi, prin urmare, învinge răutatea. Ceea ce 
trebuie să înţelegeţi este că iertarea este o declaraţie că aţi înţeles 
adevărul, anume că orice nelegiuire comisă de alte fiinţe este exact ce a 

proiectat propria voastră minte ca separare şi concepte de frică. lubindu-i şi 
iertându-i pe aceşti făptaşi, veţi putea reintegra în minte acel aspect al sinelui şi 
veţi deveni mai întregi. 

În această stare de pace — practicând iertarea prin înţelegerea adevărului 
despre procesul creator al minţii — veţi putea să vă întoarceţi Acasă şi să reveniţi 
la o stare de pace şi de unitate completă. În această stare de pace şi integritate, 
coşmarul se va transforma într-un vis minunat. 


Pedeapsa vine din interior 


Nu trebuie să vă faceţi griji că veţi pierde tot ce aveţi; nu despre asta-i 
vorba. Ideea că veţi pierde tot ceea ce preţuiţi este una dintre temerile care vă 
vor împiedica de la ceea ce se numeşte mântuire. Nu este cazul. Veţi fi treziţi cu 
binişorul din coşmar într-un vis frumos, într-un vis minunat de dragoste, 
abundență şi comuniune şi, din acel punct, veţi păşi cu uşurinţă în lumea stării 
voastre naturale, care este conexiunea cu Tot-ceea-ce-este, unitatea cu iubirea şi 
unitatea cu ceea ce numiţi Dumnezeu. Dar nu există niciun Dumnezeu care să 
pedepsească. Singura care v-a pedepsit vreodată este propria voastră minte, iar 
singurul iad pe care îl veţi vizita vreodată este cel în care trăiţi acum. 

Nu vă temeţi de procesul trezirii. Nu vă temeţi de aceste informaţii. Mintea 
va crede că vă aşteaptă vreo pedeapsă ascunsă, dar nu este cazul. Singurele 
pedepse pe care vi le daţi sunt gândurile de ostilitate din mintea voastră, teama 
inconştientă de vinovăţie şi de răzbunare din partea unui Dumnezeu care nu 
există. Asta nu înseamnă că nu există Dumnezeu; ci că acel Dumnezeu în care 
credeţi voi nu există. 

Nu există pedeapsă, nu există păcat şi nu există focul iadului şi 
condamnare. Acestea sunt concepte din mintea ego-ului care au fost vârâte în 
învățături iniţial sacre şi apoi toate s-au amestecat, s-au încurcat şi v-au devenit 
foarte confuze. Acesta este motivul pentru care religia este confuză; şi motivul 
pentru care viaţa laică este dezamăgitoare. Încercaţi să daţi sens unei situaţii 
fără noimă, în care se manifestă tot ceea ce vă temeţi, tot ceea ce credeţi că aţi 
făcut şi orice păcat pe care credeţi că l-aţi comis (dar nu l-aţi comis cu adevărat). 

Despre subiectul iertării vreau să mai vorbesc. În continuare, voi vorbi 
despre ce înseamnă iertarea în viaţa de fiecare zi, ca să aveţi o idee despre cum 
să gestionaţi situaţiile, cum vă va îmbunătăţi psihicul şi experienţa interioară a 
sinelui şi cum va transforma lumea exterioară pentru ca să vă bucuraţi mult mai 
mult decât acum. 

Când predăm acest material, suntem încântați de potenţiala alinare pe care 
o poate aduce oamenilor. Am trăit şi noi încarnări fizice, aşa că ştim cum este să 
fii înşelat de visul pe care l-ai creat. Dar din punctul nostru de vedere de acum — 
din non-fizic, din sferele superioare ale conştiinţei — suntem foarte trişti să 
vedem cum suferă mintea umană. V-aţi scufundat atât de profund într-un vis 
din care nu vă puteţi trezi, încât nu mai auziţi vocea sănătăţii psihice şi a 
dragostei care vă cheamă spre ea. 

Aşadar, vă oferim aceste învățături cu absolută convingere şi dragoste, 
ştiind că, dacă măcar unul dintre voi aude, va însemna dispariţia iadului unei 
persoane şi încă o călătorie spre Cer. Acesta este un gând adânc, la care merită 
să ne gândim: Alinarea suferinţei chiar şi numai a unei singure persoane merită 
tot efortul. Sperăm că veţi preţui energiile şi dragostea care stau la baza acestui 
material. Suntem aici pentru a vă oferi o mână salvatoare din nisipurile 
mişcătoare în care vă zbateţi. 

- CAPITOLUL NOUĂSPREZECE - 
Iertaţi-vă pe voi înșivă 


Felul cum este înțeleasă iertarea de către ego este foarte deranjant pentru 
oamenii adânc cufundaţi în mintea ego-ului şi în iluzia vieţii. Ei cred că sunt 
singuri, că sunt separați de ceilalţi şi că pot fi profund răniţi de alte fiinţe şi cu 
efecte cumplite. Dacă ce vă spun eu este adevărat (şi este) — că viaţa voastră este 
o proiecţie a tuturor credințelor voastre într-o formă fizică, ca să le puteţi vedea 
— atunci înseamnă că tot ceea ce conţine această viaţă se află în interiorul 
vostru. De aici vine ideea de a vă trata aproapele aşa cum aţi vrea să fiţi şi voi 
trataţi. Acest mesaj devine foarte important atunci când înţelegeţi că, într- 
adevăr, ori de câte ori acţionaţi în lume, de fapt, vă trataţi pe voi înşivă într-un 
fel sau celălalt. 

De aici vine ideea de a întoarce şi celălalt obraz când eşti lovit de lume în 
vreun fel. Dacă ripostezi, îţi vei întări credinţa în separare, ideea că nu eşti 
profund conectat la această lume. Deci riposta este un act care te menţine în 
credinţa în separare. Aceste chestiuni pe care le-am predat pe când trăiam pe 
planetă cu mult timp în urmă şi pe care le predau din nou acum nu au rolul să 
vă facă supuşi. Nu vă învăţ aceste lucruri ca să vă faceţi preş sau să fiţi o fiinţă 
pasivă şi fără poftă de viaţă. Ci au rolul să vă facă să înțelegeţi că, prin modul 
cum acţionaţi, vă întăriţi propriile credinţe. 

O mare parte din învăţăturile mele au fost eliminate din cartea voastră 
numită Biblie. Nu am scris eu acea carte. Nu a fost inspirată divin în felul în care 
credeţi voi; absolut deloc. Cartea respectivă a fost asamblată în forma sa actuală 
de lideri politici şi religioşi care doreau să-şi păstreze sistemele în ordine şi 
poziţia lor de autoritate. Iar multe dintre învățături — majoritatea învățăturilor 
mele — au fost eliminate. 

Poveştile despre emanciparea femeilor, poveştile despre sexualitate şi 
evangheliile despre puterea personală şi înălţarea conştiinţei au fost eliminate, 
deoarece subminau capacitatea celor de la putere de a-şi menţine controlul 
asupra mulţimii. 


Fiul risipitor 
Scopul naşterii mele, scopul încarnării mele în urmă cu atâţia ani, a fost să 


vă învăţ libertatea, să vă învăţ adevărul şi să învăţ oamenii cum să-şi ridice 
mintea din lumea materială şi din iluziile pe care le-au creat ca să se “protejeze” 

de un Dumnezeu care credeau că-i va pedepsi. Desigur, nu există un asemenea 
Dumnezeu. Este doar o născocire a minţilor voastre amăgite şi separate, care 
proiectează teama că veţi fi pedepsiţi cumva pentru că v-aţi separat. Nu este 
cazul. 

Aceasta este, desigur, povestea fiului risipitor. La asta m-am referit în textul 
respectiv din Biblie, deşi eu nu cream nicio Biblie pe atunci. Nu uitaţi că aceste 
poveşti au fost narate de martori care poate nu le-au reprodus cu exactitate, deci 
există multe posibilităţi de eroare şi, într-adevăr, au apărut erori — erori 
profunde — despre ceea ce am spus şi ce v-am învăţat. 

Povestea fiului risipitor este cea a unui fiu care îşi părăseşte tatăl — care este 
chiar călătoria voastră ocolită prin frică, acest experiment al separării din 
dorinţa de a avea propriile aventuri, de a afla şi simţi lucruri, crezând că ele vă 
vor face fericiţi. Apoi vă daţi seama că nu este prea distractiv să fiţi departe de 
casă şi că spaima de întoarcere v-a menţinut în sărăcie, în iluzie şi separați de 
Acasă — de Tata şi Mama, dacă vreţi să folosiţi aceste cuvinte. Cu toate acestea, 
când veţi decideţi să vă întoarceţi, atunci veţi fi întâmpinați ca un adevărat fiu 
sau o fiică ce revine acasă. 

Călătoria voastră prin frică, despre care vă învăţ acum, acest ocoliş într-o 
experienţă de separare, nu are nicio importanţă pentru Mintea Divină. Nu vă 
aşteaptă nicio pedeapsă sau osândă. Acestea sunt doar iluzii în mintea voastră, 
pe care le-aţi proiectat în exterior şi astfel v-aţi creat în lumea voastră: un 
Dumnezeu pedepsitor, un Dumnezeu crud, poveşti despre focul iadului şi 
condamnarea veşnică. Nimic din acestea nu există. Ele există doar în mintea 
separată şi înspăimântată şi, din cauză că sunt atât de oribile, nu pot rămâne 
acolo, aşa că sunt proiectate în poveşti şi mitologii neadevărate. 


lertaţi-vă proiecţiile cauzate de separarea voastră 


Aşadar, prin aceste învățături am încercat să transmit această cunoaştere. 
Trebuie să înţelegeţi că multe dintre învăţăturile care însoțeau aceste afirmaţii 
rămase în Biblie au fost eliminate din învăţăturile Bisericii. Prin urmare, aceste 
poveşti au rămas de sine stătătoare şi nu prea vă ajută să înțelegeţi ceva, din 
cauză că au fost eliminate informaţiile fundamentale pe care s-au bazat. De 
aceea primiţi acum informaţia completă: ca să puteţi înţelege de ce am învăţat 
oamenii să-şi întoarcă şi celălalt obraz. Întoarce-ţi obrazul, pentru că a riposta 
înseamnă a-ţi perpetua frica şi separarea. Dacă nu ripostezi, atunci cu adevărat 
iubeşti un aspect al tău care până acum nu a fost iubit. Această atitudine îl 

reintegrează în minte, iar tu devii mai integrat, mai întreg şi mai aproape de 
întoarcerea Acasă. 

Când ierţi alte fiinţe, înţelege că ele sunt aspectele tale nedorite pe care le-ai 
proiectat în exterior. lartă această fiinţă în sensul de a nu o judeca în primul 
rând. Nu înseamnă că observi păcatul şi apoi ierţi păcatul. Ci doar spui: „Acest 
comportament este inacceptabil, din cauză că este un aspect al meu”. Şi, 
observând acest comportament, ştiind că nu este vorba de o altă fiinţă separată, 
ci de un aspect al propriei tale minţi care ţi se prezintă pentru a fi vindecat şi a-ţi 
creşte conştientizarea, vei scotoci imediat în minte: „Oare am acest aspect în 
mine şi nu am fost conştient de el? ” Într-adevăr, vei găsi acel aspect în mintea 
ta, dar neconştientizat. A fost adus la lumina conştiinţei de acţiunea acelei fiinţe 
aparent exterioare şi separate de tine, şi este cu adevărat un cadou să ţi se ofere 
ocazia de a iubi şi ierta acel aspect al tău! 

Aici nu este vorba despre alte fiinţe. Este vorba despre iertarea de sine, de 
reîntregirea sinelui şi de aceea este atât de importantă practica iertării. Acesta 
este motivul pentru care este atât de important să nu acţionezi în mod violent 
sau brutal, pentru că te ataci singur. Iar atacându-te singur, te simţi groaznic în 
acest loc al judecății, deoarece întăreşti ideea de separare şi, cu cât te adânceşti 
în separare, cu atât te doare mai tare. 

Aşa te simţi când judeci pe cineva, când ataci pe cineva. Simţi această boală 
îngrozitoare, această groază dinăuntru, dar, fiindcă nu înţelegi principiul 
creaţiei, crezi că te simțiți groaznic pentru că alţii au fost răi; crezi că te simţi 
groaznic pentru că te-au atacat. De fapt, te simţi groaznic pentru că tu eşti rău — 
prin vorbire răutăcioasă, comportament violent sau judecată — şi atunci când o 
faci, te adânceşti în ideea de separare, te îndepărtezi de ceea ce numiţi 
Dumnezeu sau Unime, şi suferi. 


Adevărul din spatele confuziei 


Aceste poveşti au avut un scop în misiunea mea de pe Pământ, dar mintea 
ego-ului este buimăcită când le citeşte şi iată de ce: Vi se cere să acţionaţi într- 
un mod care nu are sens, fiindcă vi s-au dat informaţii incomplete. Foarte multe 
texte au fost eliminate din învăţăturile mele, pentru că nu se potriveau cu ce 
voiau autorităţile vremii. Dacă nu aveţi acele alte texte care să explice acest 
comportament, el pare nebunesc pentru mintea ego-ului. Şi, într-adevăr — 
având în vedere sistemul de credinţe practicat de majoritatea dintre voi, anume 
că aţi fi o fiinţă separată, că aţi putea fi răniţi, că nu ar exista Dumnezeu — 


162 


remedile pe care le-am prezentat cu mulţi ani în urmă nu au niciun sens pentru 
mintea voastră. 

Acesta este motivul pentru care atât de mulţi oameni au părăsit Biserica: Ei 
văd suferinţa pe care o provoacă această cunoaştere parţială. Când trăieşti în 
mintea ego-ului, crezând că eşti separat şi crezând în materie, şi neavând nicio 
legătură cu Sursa, aceste acţiuni par să fie împotriva bunăstării tale; aceste 
acţiuni par să amplifice pericolele din viaţă. 

Poţi să nu ripostezi când te atacă cineva? Asta pare ceva imposibil. Nu eşti 
suficient de evoluat spiritual pentru a o face. Dar când înţelegi toate învăţăturile, 
când înţelegi adevărata ta putere, când înţelegi ce ai construit din frică şi când 
înţelegi cum funcţionează mintea, atunci aceste acţiuni încep să aibă sens. Nu le 
faci pe orbeşte, fără nicio înţelegere. Ci înţelegi scopul lor şi poţi să integrezi şi 
celelalte aspecte ale învățăturilor, care îţi vor schimba viaţa. Nu poţi acţiona ca o 
fiinţă elevată, trezită, dacă ai o minte înspăimântată, materialistă şi needucată. 
Este imposibil. 

Deci, este foarte important să înțelegeţi principiile creaţiei, aşa cum le 
prezentăm aici şi aşa cum şi Ananda vă învaţă în cărțile lor. Este important să 
citiți toate aceste materiale în ansamblu, deoarece vă învaţă despre toate 
aspectele diferite ale minţii egotice şi despre diferitele voastre comportamente 
ce întăresc conceptul de separare. Abia când veţi înţelege cu adevărat cât de 
profund v-aţi rătăcit în iluzie, veţi putea începe să urcați pe scara cunoaşterii. 
Abia când le veţi aborda într-un mod multilateral — prin practica 
antrenamentului gândirii şi a disciplinei minţii, mutarea atenţiei şi 
preocupărilor, transformarea corpului, înţelegerea energiilor şi concentrarea 
minţii asupra anumitor învățături — veţi putea practica aceste învățături cu 
înțelegere şi încredere. Dacă le faceţi într-o stare de frică, cu sentimentul că 
Dumnezeu vă va pedepsi dacă nu le faceţi, atunci veţi acţiona foarte lipsiţi de 
putere şi neavând forţa iubirii la bază, deci nu vor funcţiona. 

Trebuie să acţionaţi în conformitate cu credinţele şi gândurile voastre, şi 
atunci veţi fi aliniaţi la puterea creatoare şi veţi putea influenţa lumea prin 
comportamentul vostru. În concluzie, de aceea înţelegeţi greşit învăţăturile mele 
ciopârţite de alţii. Au fost adaptate şi eliminate, şi numai mici fragmente au fost 
permise de sistemul de cenzură al patriarhilor, oligarhiei şi tuturor factorilor de 
putere şi influenţă care se manifestau la momentul respectiv. 

Lumea lăuntrică versus masca socială 


Dacă vreţi să găsiţi pacea, dacă vreţi să găsiţi fericirea şi dacă vreţi să vă 
treziţi, aceste învățături vă vor permite să o faceţi. Iertarea, aşa cum o învăţ eu 
acum, vă întăreşte credinţa în Unitate şi în legătura voastră cu Sursa. Pe măsură 
ce acţionaţi în conformitate cu noile credinţe, ele se vor înrădăcina mai adânc în 
mintea voastră. În momentul de faţă, aveţi implantate în minte multe minciuni 
şi învățături false, iar învăţăturile mele vor părea ciudate, din cauză că 
neadevărul s-a cimentat în mii şi mii de ocazii. 

Acum trebuie să învăţaţi adevărul într-un mod sistematic şi vi se va părea o 
limbă străină când veţi începe. Nu îl veţi simţi neapărat ca fiind adevăr. S-ar 
putea să vă dea senzaţia că-i adevărat, dar veţi învăţa nişte chestiuni care ar 
putea părea nebuneşti, deoarece sunt opusul a ceea ce credeţi, anume credinţa 
în separare, frică, moarte, singurătate şi autoprotecţie. Aşa funcţionaţi mulţi 
dintre voi în lume, deşi v-aţi deghizat sub o mască socială fericită şi zâmbitoare. 
Însă aceste credinţe dau în clocot sub suprafaţă. 

Pe măsură ce veţi învăţa aceste noi lecţii, veţi putea să vă schimbaţi lumea 
interioară. Aveţi o lume lăuntrică şi o mască socială. Masca socială este ceea ce 
sunteţi condiţionaţi să prezentaţi celorlalţi, dar ascunzându-vă toate fricile şi 
neliniştile. De aceea, viaţa poate părea o continuă luptă; simţi că nu poţi arăta 
cine eşti cu adevărat. Simţi că nu poţi împărtăşi teroarea şi sentimentele de 
izolare şi singurătate pe care le ai. Te agăţi cu disperare de alte corpuri pentru a 
te uşura de această durere şi intri în relaţii toxice. Nu poţi avea o relaţie 
sănătoasă până nu ştii ce se întâmplă, până nu înţelegi principiile care se 
manifestă şi până nu înţelegi că comportamentul partenerului tău îţi arată ceva 
care trebuie schimbat în tine. 

Atâta timp cât vă atacați partenerul, judecându-l pentru un comportament 
pe care-l consideraţi incorect, atunci relaţia nu poate supravieţui. Şi la asta 
asistați în societatea voastră modernă. Vedeţi fiinţe atât de profund implicate în 
iluzie, încât se atacă şi se distrug reciproc din ignoranță, având convingerea că 
asta le va aduce ceea ce vor. Ei nu înţeleg că le va aduce exact opusul a ceea ce 
doresc. În schimb, studiind acest material, veţi primi pace, dragoste, bucurie, 
armonie şi abundență. 

Să nu vă temeţi că veţi pierde ceva. Nicidecum. Va trebui să vă adaptaţi 
priorităţile şi modul de a privi lumea, dar majoritatea dintre voi nu veţi căuta 
mântuirea decât dacă sunteţi cu adevărat dezamăgiţi de ceea ce aveţi şi sunteţi 
gata să faceţi ceva diferit, pentru că observați nebunia a ceea ce vă faceţi singuri 
şi pricepeţi că nu-i corect, fiindcă nu-i deloc distractiv. 

Manifestarea fizică a Minţii divine 


Iată de ce sunteţi învăţaţi iertarea. Este manifestarea fizică a credinţei în 
Unime. Este o întărire în planul fizic a ideii că Mintea Divină este energia 
voastră unificatoare, părintească, să zicem aşa. Nu pierdeţi absolut nimic prin 
practica iertării. Câştigaţi legătura cu Sursa; câştigaţi pacea. Câştigaţi uşurarea 
de atacurile neîncetate ale minţii egotice, care vede pretutindeni fiinţe, locuri 
sau lucruri care comit păcate. Vocea ego-ului îi condamnă dur şi necruţător pe 
cei pe care îi percepe ca păcătuind. Deci veţi dobândi mai multă pace şi, 
dobândind mai multă pace, veţi putea primi mai multă cunoaştere de la non- 
fizic. Veţi căpăta mai multă energie prin simplul fapt că nu o veţi mai cheltui în 
atacuri neîncetate asupra lumii exterioare şi, astfel, veţi avea capacitatea de a vă 
concentra mai mult pe ceea ce doriţi să creaţi. 

Când mintea se îndepărtează de aceste ataşamente magnetice față de păcat 
şi judecată şi când gândurile devin mai uşor de controlat, deoarece ţi-ai 
disciplinat mintea, atunci te vei putea concentra asupra acelei lumi pe care 
doreşti să o creezi. Pe măsură ce alungi ideea epuizantă de separare şi n-o mai 
întăreşti, începi să te vezi pe tine însuţi aşa cum eşti în realitate. Începi să te vezi 
ca fiind o expresie magnifică şi creatoare a Minţii Divine, rătăcită temporar într- 
un vis, şi devii entuziasmat de viaţa ta. Devii nerăbdător să ajungi Acasă. Eşti 
scos din ciclul nesfârşit de moarte, neputinţă şi boală, iar corpul devine mai 
sănătos. Vibraţia ta va creşte şi bolile tale vor trece. Va spori capacitatea ta de a 
trăi o viaţă lungă şi sănătoasă. Există mii şi mii de beneficii ce pot fi câştigate 
din această practică fundamentală a iertării şi nu vei regreta niciodată. Îţi vei 
transforma mintea într-un loc minunat, prolific şi liniştit, iar viaţa ta o va 
reflecta, deoarece viaţa este întotdeauna o reflexie a minţii. 

Iertarea este cea mai importantă practică bazată pe această înţelegere. Nu 
vă cer fără motiv să iertaţi; Vă îndemn să iertaţi pentru că este cheia care 
deschide uşa cunoaşterii. Prin practica iertării, obţineţi pace, armonie şi iubire 
şi, când vă aflaţi în acea stare, atunci vă aflaţi în armonie cu Mintea non-fizică şi 
Divină şi veţi primi informaţii din acea sursă vibratorie înaltă. Viaţa va începe să 
vi se schimbe într-un mod inimaginabil în acest moment. 

- CAPITOLUL DOUĂZECI - 


Energia sexuală 


Povestirile istorice despre învăţăturile mele sunt foarte inexacte. Nu am 
făcut nicio menţiune despre celibat în învăţăturile mele. Chiar am fost un 
practicant a ceea ce este acum cunoscut sub numele de arte tantrice, învăţate în 
călătoriile mele prin Orientul Îndepărtat, în zonele în care practicile yoghine 
erau stăpânite şi predate liber celor interesaţi, aşa cum am fost şi eu. 

Această energie sexuală, care a provocat atâta durere şi suferinţă, din cauza 
învățăturilor greşite ale Bisericii, trebuie adusă la lumină şi înţeleasă. Este o 
energie divină. Energia sexuală este manifestarea fizică a creativităţii divine în 
corpul vostru fizic; asta este. Nu este altceva. Nu are ataşat niciun păcat de ea. 
Doar când energia sexuală este utilizată de mintea cu vibraţie inferioară, atunci 
devine obscură şi se manifestă cu dificultate. 

Mintea care este trează, mintea care este conectată la Divin, mintea care 
este conştientă de ea însăşi şi care practică bunătatea iubitoare, compasiunea şi 
grija faţă de ceilalţi şi de sine va folosi această energie în modul cel mai adorabil 
şi iubitor şi drăguţ. Este o legătură cu Divinul; fără niciun dubiu. Afirm fără 
echivoc că este o legătură cu Mintea Divină. De aceea vi s-a oferit, ca o cale spre 
trezire, ca o cale spre divinitate. Basmele şi minciunile despre ea au provocat 
multă suferinţă în istorie şi în vieţile voastre individuale, dar acum este timpul 
să o scoateţi la iveală şi să discutaţi despre ea. 

Strânsorile Bisericii s-au diminuat, iar acest fapt ne permite să purtăm 
aceste discuţii, dar strânsorile pornografiei şi promiscuităţii şi manifestărilor de 
vibraţie inferioară ale energiei sexuale cauzează acum tot atâtea probleme pe cât 
a provocat Biserica, doar că la cealaltă extremă. Aşadar, vom încerca să punem 
totul în echilibru, exprimând adevărul şi vorbind despre realitate, anume că în 
această creaţie fizică vi s-au dat multe daruri, dar v-aţi îndepărtat de adevăr. 

V-aţi separat de adevăr, dar Divinul v-a oferit două daruri să le luaţi cu voi 
în călătorie. Unul dintre ele este sistemul vostru de ghidare emoţională, care vă 
ajută să vă găsiţi drumul spre Acasă, iar celălalt este energia sexuală. Această 
energie este o ocazie directă de a reveni Acasă, în sensul că vă poate conduce la 
Unime. Vă poate conduce într-o stare de fericire şi extaz de natură divină, care 
vi s-a oferit ca o amintire a ceea ce sunteţi cu adevărat. Trebuie să vă amintiţi că 
v-aţi îndepărtat de Unitate, din cauză că aveţi capacitatea de a face orice doriţi, 
dar vi se oferă acest memento al Unimii şi de aceea este o forţă atât de 
puternică: vă atrage necontenit Acasă. 

O să vă povestesc acum despre experienţele cu energia sexuală din viaţa 
mea, deoarece s-au lansat atât de multe minciuni în acest sens. 

Am fost căsătorit cu Maria. Eram soţul ei şi aveam relaţii fizice normale de 
soţ şi soţie. Nu a fost vorba de niciun celibat în viaţa mea; Eram un tânăr 
pasional şi sănătos şi îmi plăcea foarte mult să fac dragoste cu partenera mea. 
Eram priceput la artele tantrice, care a devenit o parte a practicii noastre 
spirituale. Ne-am implicat împreună în practici tantrice, ca o modalitate de a 
accesa Mintea Divină. Bineînţeles, am fost dirijat din non-fizic în aceste tehnici. 
Eu şi Maria ne-am bucurat de o relaţie sexuală plină de fericire şi conexiune cu 
Divinul. Ne-am iubit foarte mult fizic, spiritual, mental şi emoţional. Este un 
cadou minunat, într-adevăr, să-ţi oferi şi să permiţi acestei energii să curgă prin 
tine, umplându-te cu claritate şi dragoste, având ca ghid inspiraţia divină. Vei 
descoperi că totul va fi bine, iar durerea şi suferinţa pe care le-ai simţit vor 
dispărea. 


Aliniaţi-vă cu Divinul 


Aveţi o profundă neînțelegere a ce este şi pentru ce este. Confuzia voastră 
este adâncă, pentru că aţi fost învăţaţi atât de multe neadevăruri de către 
Biserică. Biserica a folosit această energie pentru propriile sale metode, iar 
secretul şi vălul minciunilor pe care le-a aruncat asupra acestui act este 
dezgustător. Acest fapt va ieşi la lumină în viitor şi nu într-un viitor prea 
îndepărtat. Această învăţătură va porni discuţia. Este o energie foarte puternică 
şi tocmai de aceea este utilizată de regimurile negative şi opresive. 

Trebuie să vă aliniaţi cu Divinul. Trebuie să vă aliniaţi cu sferele superioare 
când vă aventuraţi în utilizarea acestei energii. Folosirea acestei energii într-un 
mod negativ vă va denatura mintea şi corpul. Deci, acesta este un fel de 
avertisment — nu o ameninţare, ci un avertisment tandru şi generos — care vă 
cere să daţi atenţie lecţiilor oferite în cartea scrisă prin acest medium de către 
Ananda, co-creatorii noştri din această călătorie iniţiatică. Este important să 
înțelegeţi că cea mai puternică conexiune cu această energie este adusă de 
claritatea mentală, iubirea sufletească şi focalizarea pe divin. Nu are deloc 
aspecte păcătoase, cu excepţia cazului în care este folosită de mintea ego-ului 
pentru a manipula sau răni, dar asta nu are nimic de-a face cu energia însăşi; ci 
are legătură cu mintea care se foloseşte de ea. 

Aş vrea tare mult să înţelegeţi că mintea poate folosi energia pentru orice 
vrea; dar asta nu se reflectă asupra energiei. Energia nucleară poate fi utilizată 
pentru a ucide sau poate fi folosită cu folos; energia din alimente poate ucide din 

cauza lăcomiei sau poate fi folosită pentru a vindeca şi a ajuta. Orice energie din 
acest plan tridimensional se manifestă dual, iar energia sexuală nu este diferită. 
Nu este păcătoasă în sine, iar eu am fost un adept al practicii sexuale divine. 
Afirm asta ferm şi fără echivoc. Cu adevărat, m-am implicat ca să învăţ oamenii 
despre acest adevăr în ultimii 2000 de ani. 

Vin acum să afirm adevărul că energia sexuală este o energie divină. 
Înţelegeţi că sunteţi o fiinţă cu mai multe fațete şi că această energie nu este 
separată de ceea ce sunteţi. Nu o puteţi planta într-o anumită zonă a vieţii 
voastre şi să vă aşteptaţi să înflorească, atunci când în alte zone aveţi vibrații 
inferioare, emiteţi critici şi judecăţi şi aşa mai departe. Toate acestea sunt 
aspecte interconectate ale fiinţei voastre. Sunteţi o fiinţă holistică şi trebuie să 
pricepeţi asta. Fiecare act, fiecare gând, fiecare cuvânt şi fiecare faptă la care 
participaţi creează ceva, are o mare putere şi vă va conduce fie spre Cer, fie 
departe de el. 

Nu există aşa ceva ca iadul; există doar separarea de lumină, de Unime, de 
această energie pe care o numiţi Dumnezeu, Tot-ce-este sau Mintea Divină. Este 
iad când vă îndepărtați de ea, când vă adânciţi în cruzime, separare şi judecată. 
Dar este întotdeauna alegerea voastră. Există nenumărate fiinţe în jur care 
doresc să vă ajute să ieşiţi din întunericul ignoranței şi care doresc să vă 
conducă spre sferele superioare, ca să începeţi să aveţi un vis fericit, în locul 
coşmarurilor în care trăiţi mulţi dintre voi. 


Îmbrăţișaţi-o cu înţelepciune 


Deci energia sexuală trebuie îmbrăţişată, dar nu trebuie îmbrăţişată în 
ignoranță. Trebuie îmbrăţişată cu înţelepciune. Trebuie îmbrăţişată atunci când 
sunteţi informaţi cu privire la utilizarea corectă a energiei respective şi ce putere 
are. Când aflaţi că ea are legătură cu Divinul, deveniți capabili să vă schimbaţi 
focalizarea, conştiinţa şi gândurile în unele care se aliniază cu adevărul, iar acea 
energie va înflori şi se va amplifica în interiorul vostru într-un mod extrem de 
încântător şi puternic şi însufleţitor. 

Mulţi folosesc acum această energie considerând-o un secret tenebros şi 
murdar. Este ţinută în spatele uşilor închise, de teama expunerii şi a judecății 
din partea altora, din cauză că au fost învăţaţi că este într-un fel murdară sau 
greşită. Nu este; nu este niciodată. Doar că este greşit folosită sau înţeleasă. Iar 
din partea noastră avem întotdeauna iertare pentru fiinţele care sunt zăpăcite de 
învățături rele sau instrucţiuni inexacte de la cei cu autoritate în acest domeniu. 

Dacă aţi înţeles greşit energia sexuală până în acest moment, să nu credeţi 
că veţi avea parte de vreo pedeapsă când veţi trece dincoace. Nu este cazul. Dar 
dacă tot aveţi acum ocazia să vă reeducaţi, să reînvăţaţi adevărul şi să înţelegeţi 
că sunteţi ființe divine şi că sexualitatea este o energie divină care vă va ajuta în 
procesul de trezire, atunci profitaţi de această ocazie. Veţi putea să vă 
transformați mintea în această viaţă şi nu va trebui să vă întoarceţi pe Pământ 
pentru a învăţa din nou lecţia. 

Voi nu vă întoarceţi să reînvăţaţi lecţiile ca pe o pedeapsă. Ci ca să puteţi 
avea o înţelegere totală şi completă a ceea ce aţi înţeles greşit. Vă încarnaţi în 
acest plan fizic şi aveţi aceste dificultăţi, din cauză că credeţi în neadevăruri şi vă 
închinaţi la lucruri care nu merită veneraţia voastră. Energia sexuală este un dar 
divin al cerului şi va apărea în corpul vostru. 

Ce aş vrea să înţelegeţi este că, atunci când aceste energii încep să apară în 
corpul vostru, oferiţi-le lui Dumnezeu. Oferiţi-le Minţii Divine şi cereţi ca 
viziunea voastră să fie vindecată de orice neînțelegere a acestora. Cereţi 
vindecare, cereţi clarificări şi cereţi iubirii să se concentreze asupra acestei zone 
a voastre, dacă vă provoacă suferinţă. Mulţi dintre voi aveţi necazuri în acest 
domeniu şi aveţi nevoie de asistenţă, iar noi suntem aici pentru a vă ajuta să 
înţelegeţi. 

Nu trebuie să vă blocaţi această energie. Face parte din vitalitatea voastră şi 
din sfinţenia voastră. Vă rog să învăţaţi din nou adevărul despre sexualitate şi 
despre legătura voastră cu Divinul prin această energie minunată, care vă este 
disponibilă în orice moment al zilei, în orice zi a săptămânii, în orice lună. Aveţi 
capacitatea de a realiza această conexiune divină, care este fericită şi extatică. Vi 
s-a dat ca dar, ca ghid, ca o cale spre Acasă. 

Vă ofer binecuvântarea şi dragostea mea şi vă rog să vă iertaţi pentru 
păcatele pe care credeţi că le-aţi comis, iar acum să vă reeducaţi în adevărul 
iubirii şi al energiei sexuale. Înţelegeţi că ea vine de la Dumnezeu şi este pentru 
iubire. Şi asta-i tot! 

- CAPITOLUL DOUĂZECI ȘI UNU - 


O nouă paradigmă 


Am trăit cu mult timp în urmă în planul vostru terestru, apoi am ieşit din 
acea conştiinţă şi am intrat în conştiinţa în care sunt acum cuprins, conştiinţa 
celeilalte lumi, conştiinţa din afara corpului — dacă vreţi s-o numim aşa — non- 
fizicul. Dar asta nu înseamnă că, pe acest tărâm, nu suntem fiinţe complete. 
Acesta tărâm nu este o replică fantomatică a lumii voastre. De fapt, opusul este 
adevărat. Voi trăiţi într-un psihic foarte limitat, plin de interdicții, dureros de 
închis, care nu vă permite să accesaţi ceea ce sunteţi. 

Sunteţi fiinţe extrem de creatoare. Sunteţi fiinţe spirituale, fie că vă daţi 
seama sau nu. Sunteţi temporar şi, uneori, din greşeală cuibăriţi într-o formă 
fizică, dar din ea trebuie să vă treziţi; aceasta este alegerea pe care aţi făcut-o — 
să vă urmaţi ideile, aşa distorsionate cum erau ele, şi să vă urmaţi idolii, aşa 
nedemni de adorarea voastră cum erau ei. Iar acea experienţă vă provoacă 
suferinţă. Acea experienţă vă oferă sentimentul de separare. 

Aceia dintre noi care ne-am ridicat din acea mentalitate, din acel concept 
limitat despre sine, acum ne întoarcem la voi şi vedem durerea şi suferinţa. 
După ce am fost acolo, ştim cum este să fii mărginit de judecăţi sau frică. 
Desigur, pe tărâmul nostru, există mulţi care nu au fost niciodată captivi în 
închisoarea trupească a unei fiinţe pământene, o fiinţă inconştientă, iar aceştia 
nu prea înțeleg, ceea ce se întâmplă pe Pământ. Dar aceia dintre noi care am fost 
acolo le putem explica şi le solicităm ajutorul pentru a vă trezi. Asta se întâmplă 
în acest moment. 


Eliberaţi-vă mintea 


A venit timpul eliberării minţii umane de constrângerile sale. A venit 
timpul eliberării minţii umane de robia religiei. A venit timpul eliberării minţii 
umane de viziunile greşite care o limitează, care o ţin într-un vehicul mult prea 
mic pentru măreţia şi abilităţile sale creatoare. Aceste informaţii sunt concepute 
pentru a vă trezi, astfel încât să puteţi să vă trăiţi propria natură Cristică, să 
intraţi în lumina Minţii Cristice. 

V-am învăţat că puteţi face tot ceea ce am făcut şi eu în planul fizic şi o 
repet. Nu sunt diferit de voi; doar că am urcat mai sus pe scară, în timp ce voi vă 
aflaţi pe treptele inferioare şi în beznă. Poate că vedeţi puţină lumină în faţă şi 
urcați, sperând să găsiţi o alinare de fricile şi de energiile materialiste pe care aţi 

ales să le experimentați. Aveţi întotdeauna de ales. Vă creaţi o anumită 
experienţă prin alegerile voastre clipă-de-clipă în privinţa a ceea ce spuneţi, ce 
credeţi, ce faceţi şi la ce vă concentrați. Nimeni din exterior nu vă provoacă 
experienţa; nu există nicio pedeapsă din trecut şi niciun zeu care să vă distrugă 
speranţele şi visele. Chiar dacă este posibil să trăiţi şi aşa ceva, ele sunt propriile 
voastre credinţe care se manifestă în lumea fizică. 

Dar dacă nu ştiţi acest lucru, dacă nu aveţi instrucţiuni adecvate — aşa cum 
nu aţi avut în societatea voastră de foarte multe generaţii — vă pierdeţi în 
mocirla minţii şi în propria gândire orientată greşit, aşa că nu încetaţi să creaţi 
lucruri pe care nu le doriţi. Aveţi această capacitate de a crea orice doriţi. Aveţi 
capacitatea de a trăi o viaţă lipsită de boli. Aveţi capacitatea de a trăi o viaţă într- 
un corp care nu îmbătrâneşte şi care nu moare; puteţi s-o faceţi. Dar numai prin 
conştientizare, prin trezire şi prin practicarea tuturor principiilor despre care 
vorbim, doar aşa puteţi să vă treziţi la sinele natural şi adevărat care sunteţi. 

Cu toate acestea, trebuie să înţelegeţi ce vi s-a făcut. Trebuie să cunoaşteţi 
minciunile şi viziunile greşite pe care le-aţi luat drept adevăr, iar pe acele ființe 
sau experienţe din trecut care v-au arătat ceva neadevărat trebuie să le 
consideraţi ca pe profesorii voştri. 


Propria voastră reflexie 


Nu aţi fost învăţaţi principiile meditaţiei. Nu aţi fost învăţaţi principiile 
gândirii focalizate. Nu aţi fost învăţaţi principiile care produc consecinţe când 
emiteţi judecăţi, care vă arată ce se întâmplă atunci când îi judecaţi şi vă 
separați de fraţii şi surorile voastre în această excursie prin lume. Nu aţi fost 
învăţaţi despre natura fluidă şi maleabilă a lumii voastre. Aţi fost învăţaţi că ar fi 
o realitate solidă, obiectivă şi fixă, dar nu este aşa. Este, din absolut toate 
punctele de vedere, o reflexie a voastră. Da, orice există în acest plan este un 
aspect al vostru. 

Boala este o reflexie a acelui aspect al sinelui care nu este sănătos, care nu 
ia decizii sănătoase, poate chiar intenţionat. Războaiele din planul vostru fizic 
sunt reflexiile luptelor care se petrec în minţile voastre. Poate că vă luptaţi cu 
rude sau cu foşti iubiţi sau poate că sunt viitoare bătălii pe care vi le imaginaţi că 
le aveţi cu duşmanii. Toate acestea creează războaie în planul vostru fizic. 
Separarea voastră faţă de fraţii şi surorile voastre, aceste judecăţi pe care le 
faceţi cu privire la valoarea voastră faţă de a lor sau valoarea lor faţă de a 
voastră, creează inegalitatea de avere: cei săraci şi cei bogaţi, cei valoroşi şi cei 
fără valoare, cei urâţi şi cei frumoşi. 

Toate aceste experienţe relative există în minte şi, pe măsură ce le vindecaţi 
în mintea voastră, vă veţi transforma experienţele din lume. Aceasta este o 
ştiinţă simplă. Nu este religioasă, în sensul că vi s-ar fi făcut ceva rău sau în 
favoarea voastră de către un zeu mai puternic decât voi, un zeu din afara 
voastră. Nu este cazul. Pur şi simplu, vi se arată în ce crede mintea voastră. 
Exact asta este lumea voastră şi ceea ce vedeţi în faţa ochilor. 


Trăiţi-vă viaţa 

Este o simplă reflexie, dar nu vi s-a spus asta. Vi s-a spus că suferinţa pe 
care o trăiţi este vina altor oameni. Aţi fost învăţaţi, prin învățături greşite legate 
de viaţa mea, că sacrificiul v-ar aduce ceva bun. Dar tot ce face este că vă aduce 
durere şi suferinţă şi o viaţă netrăită. Nu vă face mai sfinţi. Nu vă face [mai 
buni] în ochii lui Dumnezeu după ce treceţi dincolo. Nu există nicio răsplată 
dacă vă sacrificați; de fapt, opusul este adevărat. Veţi pricepe că aţi irosit o 
ocazie dată de Mintea Divină, o ocazie de a vindeca ceea ce este în voi şi nu aţi 
profitat de ea, din cauză că nu v-aţi trăit dorinţele sau nu v-aţi realizat propria 
experienţă de viaţă. V-aţi sacrificat ca şi cum n-aţi fi avut valoare în comparaţie 
cu altcineva. Poate că aţi învăţat acest lucru de la un învăţător spiritual, un preot 
sau un membru al familiei care a vrut să vă sacrificați pentru beneficiul său şi, în 
tinereţe, l-aţi înţeles greşit şi l-aţi crezut. Nu aţi ştiut că aveţi dreptul să vă trăiţi 
viaţa fără a fi datori nimănui, alegând orice vreţi şi creând orice doriţi să creaţi. 

În acelaşi timp, nu există nicio pedeapsă la sfârşitul unei vieţi de sacrificiu; 
ci doar posibilitatea de a învăţa din nou. Vi se oferă posibilitatea de a trăi o altă 
viaţă şi de a alege din nou. Dar ceea ce vă rugăm să faceţi este să alegeţi din nou 
chiar acum. Nu aşteptaţi până când veţi trece dincolo şi veţi conştientiza pentru 
ce fusese menită viaţa voastră. Suntem aici, acum ca să vă spunem care este 
scopul vieţii. 

Scopul vieţii tale este acela să ţi-o trăieşti. Viaţa ţi s-a dat pentru ca tu să 
exprimi unicitatea fiinţei care eşti, aspectul unic al Minţii Divine care eşti, pe 
care nimeni altcineva nu îl poate împlini. Experiențele pe care alegi să le ai, 
datorită dorințelor tale înnăscute, sunt calea spre trezirea ta. Nu poţi trăi viaţa 
altcuiva şi să te trezeşti. Poţi trăi doar propria ta viaţă şi să trăieşti ceea ce alegi 
să trăieşti, fiind ghidat de dorinţele tale, de pasiunile tale, de lucrurile care te fac 
curios şi de cele pe care doreşti să le înţelegi mai bine. 

Aceasta este harta voastră până la trezire şi numai printr-o exprimare-de- 
sine sinceră şi trăind o viaţă autentică, doar aşa veţi ajunge să înţelegeţi cine 
sunteţi şi în ce constau greşelile, percepțiile greşite şi adevărurile voastre. Le 

veţi afla numai urmându-vă sistemul interior de ghidare, care este clar marcat 
pe hartă prin sentimente minunate de pasiune, bucurie şi fericire. 

Nu este nevoie să fiţi nefericiţi. Nu este nevoie să suferiţi. Nu asta v-am 
învăţat când am trăit în formă fizică. Aceasta este o denaturare a învățăturilor 
mele, în care v-au îndoctrinat structurile de putere care doreau să-şi păstreze 
controlul asupra oamenilor, care doreau să le facă rău şi să le manipuleze în 
orice mod li se părea potrivit. Mi-au schimbat cuvintele, răsturnându-le sensul 
şi ştergând textele care nu le conveneau şi v-au învăţat neadevăruri în numele 
meu. 


Trebuie să vă salvaţi singuri și să vă reeducaţi 


Nu trebuie să mai aştepţi salvarea de la lumea materială. Nu trebuie să mai 
crezi că alţii te vor salva. Nimeni nu te va salva în afară de tine. Această lume 
este creaţia ta. Este o reflexie a minţii tale şi numai tu o poţi schimba. Doar tu o 
poţi remodela. Doar tu o poţi transforma în ceea ce vrei să fie şi o poţi face 
ascultându-ţi dorinţele, pasiunile, îndemnurile şi chemările venite din inimă. 

Va trebui să fii puternic pentru a face asta. Există multe învățături în 
cultura voastră care spun să nu faceţi ceea ce doriţi, deoarece ar fi un gest auto- 
permisiv sau crud — pentru membrii familiei, pentru copii sau pentru bunici sau 
pentru oricine ar fi. Dar vă puteţi urma inima cu blândeţe. Înţelegeţi că puteţi 
lua decizii pe cont propriu, dar nu o faceţi din poziţia ego-ului. 

Trebuie să vă clarificaţi percepţia lucrurilor. Viziunea v-a fost distorsionată, 
iar deciziile pe care le luaţi nu sunt clare. Sunt afectate de condiţionări de care 
nu sunteţi conştienţi şi acesta este rostul “Cursului de miracole”. Acesta este 
scopul acestei investigaţii ferme şi hotărâte prin minte. Limpeziţi-vă mintea, ca 
să puteţi începe să vedeţi clar şi să vă interpretaţi desluşit gândurile şi ideile — 
cu un simţ al sinelui purificat şi vindecător. 

Aşadar, nu luaţi decizii precipitate bazate pe idei distorsionate. Întâi 
înţelegeţi în ce situaţie vă aflaţi, chiar dacă aţi putea simţi că vă vine să fugiţi şi 
să vă ascundeţi. V-aţi înțeles greşit gândurile şi sistemul de ghidare. Iar dacă 
reacţionaţi negativ la aceste câteva propoziţii pe care le citiţi aici, veţi lua decizii 
proaste bazate pe frici egotice, limitări egotice şi condiţionări care nu sunt ale 
voastre. 


173 


Luaţi noi decizii 


Trebuie să vă limpeziţi mintea înainte de a lua decizii diferite şi înainte de a 
vă schimba cursul vieţii, dacă credeţi că este necesar. Viaţa voastră de acum se 
bazează pe starea minţii voastre de acum, deci nu puteţi fugi de voi înşivă, cei 
care sunteţi acum. Trebuie să începeţi să luaţi decizii diferite. Trebuie să 
începeţi să vă reeducaţi. Trebuie să începeţi să introduceţi informaţii noi în 
mecanismul de luare a deciziilor, care este mintea voastră conştientă. 

Dacă aţi luat o mie de decizii proaste care au dus la viaţa pe care o trăiţi 
acum, începeţi să luaţi noi decizii, dar nu luaţi decizii pripite privind încheierea 
unei căsătorii sau vânzarea unei case sau adoptarea copiilor sau astfel de 
chestiuni. Ca să luaţi noi decizii, rugaţi-vă pentru îndrumare. Fiţi mai 
înțelegători cu voi înşivă. Aceştia sunt paşii de început pentru a vă transforma 
viaţa. Va decurge mult mai repede decât credeţi. 

Mintea ego-ului vă va spune imediat să faceţi ceea ce vrea ea, adică fie să 
atacați, fie să fugiţi şi să vă ascundeţi. Asta nu vă va ajuta, deoarece veţi căra 
după voi şi mintea care a creat lumea de care fugiţi. Nu are rost să fugiţi. Are 
rost doar să schimbaţi procesele de gândire angrenate în mecanismul care vă 
creează lumea. 

Desigur, acest lucru este logic atunci când îl înţelegeţi, dar mulţi nu înţeleg 
ce fac şi de ce o fac. Fiecare decizie pe care aţi luat-o, care creează viaţa pe care o 
trăiţi, a fost luată de o minte care a crezut acea decizie. Voi încă sunteţi acea 
minte, acea credinţă, acea decizie. Trebuie să creaţi noi credinţe prin 
înţelegerea-de-sine. Trebuie să creaţi gânduri noi din credinţe noi, iar apoi veţi 
avea sentimente noi din acele gânduri şi credinţe noi. 


Atenuaţi bruiajul ego-ului pentru a ne auzi vocile 


Nu vă panicaţi. Nu simţiţi că ar trebui să fugiţi de viaţa voastră, ci începeţi 
să luaţi noi decizii. Nu distrugeţi orice cale de întoarere şi nu faceţi mari 
schimbări financiare, ci doar luaţi noi decizii, iar viaţa voastră va începe să le 
reflecte. Fiinţele non-fizice vă vor putea ajuta; vă putem ajuta atunci când ne 
solicitaţi sprijinul. Suntem prezenţi şi suntem reali şi vă auzim. Suntem 
conectaţi cu voi, dar trebuie să vă liniștiți mintea. Trebuie să ajungeţi la o 
anumită înţelegere-de-sine pentru a putea auzi răspunsurile noastre. 

Când vă este frică, când sunteţi sub dominaţia judecăților sau când sunteţi 
profund cufundaţi în gândurile ego-ului, aveţi în jur un bruiaj prin care nu pot 
răzbi alte sunete. Auziţi doar vocea ego-ului. Spiritul nu poate fi auzit; vocea 

noastră este mult mai blândă. Nu forțăm nimic. Nu insistăm pentru nimic. Doar 
aşteptăm până când se iveşte o pauză în gânduri, în judecăţi, în frici — în acest 
bruiaj — şi apoi putem strecura ideile noastre. Deci, sarcina voastră în această 
etapă a jocului este să începeţi să faceţi mintea să tacă, să atenuaţi bruiajul, 
astfel încât să ne puteţi auzi. Suntem aici şi dorim să vă ajutăm. Facem un mare 
efort concertat din non-fizic pentru a aduce foarte multe minţi în starea de pace. 


Treziţi-vă! 


Acum este momentul. Sunteţi cu toţii sătui de război. V-aţi săturat să 
cheltuiţi atâţia bani pe războaie. V-aţi săturat să tot cheltuiţi bani pentru a vă 
aranja trupurile, ca să simţiţi mai puţină ură-de-sine. V-aţi săturat să tot 
cheltuiţi bani pe maşini şi case de lux pentru a impresiona nişte oameni care 
nici măcar nu vă plac. Este timpul să opriţi această nebunie. Vă distrugeţi 
frumoasa planetă; distrugeţi această lume frumoasă care are nevoie de îngrijire 
şi atenţie plină de iubire. Şi vă distrugeţi pe voi înşivă, ţinându-vă închişi în 
materie şi în fizic, atunci când există lumi şi tărâmuri deasupra fizicului despre 
care nu aveţi nicio idee. 

Voi le numiţi Ceruri şi credeţi că veţi ajunge acolo când veţi muri, dar nu 
acesta este adevărul. Veţi ajunge pe tărâmuri care sunt pe aceeaşi vibraţie cu 
lumea voastră lăuntrică — nu masca pe care o prezentaţi lumii, ci lumea voastră 
interioară. Această vibraţie a minţii în care sunteţi cufundaţi, pe care o ascultați 
douăzeci şi patru de ore pe zi şi şapte zile pe săptămână, este vibrația în care veţi 
ajunge. 

Vi se va oferi un răgaz temporar. Vi se vor arăta greşelile pe care le-aţi 
făcut. Vi se vor arăta ocaziile pe care le-aţi pierdut sau oportunităţile minunate 
de care aţi profitat şi veţi da un fel de socoteală. Dar nu va fi nicio judecată în 
termeni de păcat sau pedeapsă. Vi se va arăta doar unde aţi fi putut face alegeri 
mai bune. Vi se va arăta unde aţi omis să faceţi anumite lucruri necesare. Vi se 
va oferi din nou o altă existenţă fizică în care să puteţi face alegeri diferite şi vi 
se vor oferi ocazii de a lua alte decizii. 

Dar nu aşteptaţi să vină moartea, dragilor. Scopul vieţii voastre este acesta 
— să vă treziţi. Nu continuaţi să repetaţi ciclul nesfârşit al încarnărilor fizice — 
rămânând adormiţi, suferind şi crezând că lumea materială este tot ceea ce 
există. Această lume materială vi se oferă pentru a vă arăta unde anume sunteţi 
alăturea cu drumul şi, dacă veţi interpreta corect indicaţia, atunci vă veţi crea o 
minte nouă. lar din aceasta, veţi crea o lume nouă. 

- CAPITOLUL DOUĂZECI ȘI DOI - 


Sunteţi Divini 


Cum să interpretaţi Sistemul de ghidare 


Când îţi vei clarifica mintea, vei începe să percepi cum se manifestă Mintea 
Divină în lume. Dar când eşti prins în mintea ego-ului, crezi doar în corpul fizic 
şi în lumea materială. Această minte crede că eşti responsabil pentru toate 
lucrurile, aşa că trebuie să munceşti din greu pentru ele şi să faci să se întâmple 
tot ce urmează să se întâmple — acesta este calea ego-ului. Nu crede în niciun 
Dumnezeu. lar dacă crede în vreun Dumnezeu, crede într-unul care pedepseşte 
şi este plin de ură, care va fi crud cu tine când vei trece dincolo şi îţi va reproşa 
toate greşelile pe care le-ai făcut. 

Acesta este modul în care mintea ego-ului îl înţelege pe Dumnezeu şi 
spiritualitatea, care este, într-adevăr, o viziune terifiantă. Este groaznic să te 
gândeşti că eşti singur pe această planetă, fără asistenţă sau ajutor de pe vreun 
alt tărâm. Dar nu acesta este adevărul. Ştiţi că nu este adevărul, din răspunsul 
sistemului vostru de ghidare la aceste idei. Sistemul de ghidare va transmite 
frică la ideea unui Dumnezeu critic şi fioros. Acesta este un feedback de la 
sistemului vostru de ghidare, care vă indică faptul că ideea nu este adevărată. 
Ori de câte ori veţi auzi un adevăr, sistemul de ghidare va fi liniştit, va fi fericit şi 
va fi mulţumit. 

Deci, acesta este un antrenament de bază pentru a percepe ceea ce se 
întâmplă în complexul corp-minte. Sistemul de ghidare emoţională v-a fost dat 
ca o modalitate de a vă găsi drumul spre Acasă din locul străin unde vă aflaţi 
acum. Dar dacă nu înţelegeţi cum să interpretaţi acest sistem de ghidare, v-aţi 
putea rătăci, ceea ce se întâmplă cu mulţi. Fi cred că este în regulă să se simtă 
prost; ei cred că este firesc să le fie frică. Ei cred că este moral să se sacrifice pe 
altarul vreunei cauze pe care şi-au ales-o, dar nu este aşa. Toate acestea sunt 
neadevăruri, care se vor manifesta ca sentimente negative din partea sistemului 
lor de ghidare. 

În acest stadiu al instruirii voastre spirituale, am dori să înţelegeţi că, dacă 
vă simţiţi fericiţi, dacă vă simţiţi liniştiţi, dacă vă simţiţi calmi, dacă vă simţiţi 
mulţumiţi, dacă simţiţi bucurie, dacă simţiţi pasiune, dacă vă simţiţi creativi, 
sau dacă simţiţi o nerăbdare ce anticipă ceva, toate acestea sunt semne că 
sunteţi pe drumul cel bun — că, într-adevăr, vă aliniaţi la sistemul vostru de 
ghidare. 

Însă dacă simţiţi frică, dacă simţiţi supărare, dacă simtiti furie, dacă vă 
simţiţi paranoici, dacă vă simţiţi deprimaţi sau dacă vă simţiţi fără putere, 
acestea sunt indicii de la sistemul de ghidare că sunteţi în dezacord cu adevărul 
şi că ceva din mintea voastră trebuie să se schimbe. Acest minunat sistem de 
ghidare — pe care aţi fost învăţaţi să îl neglijaţi, să îl trataţi cu diverse substanţe 
şi să îl ignoraţi — este manualul-ghid personalizat care vă duce Acasă. 

Sistemul vostru de ghidare este profund afectat de credinţele şi înțelegerile 
voastre greşite şi, prin urmare, vă sugerăm să realizaţi clarificarea minţii 
prescrisă în “Cursul de miracole” înainte de a lua o decizie majoră pe baza 
ghidării sale. Desigur, trebuie să ascultați de sistemul vostru de ghidare pentru 
chestiuni mărunte imediat ce aţi început acest Curs, cum ar fi ce să mâncaţi, 
unde să mergeţi pentru exerciţii fizice, cu cine să fiţi prieteni. Dar chiar şi când 
ascultați de acest sistem de ghidare, el va fi distorsionat de mintea voastră 
condiţionată. Doar procesul de recondiţionare mentală produs de “Cursul de 
miracole” vă va aduce o mai mare claritate şi abilitatea de a interpreta mai 
corect sistemul de ghidare. 

Sistemul de ghidare pe care îl aveţi vă poate induce în eroare, dacă nu aţi 
trecut printr-o purificare mentală. Cu toate acestea, îl puteţi asculta chiar astăzi, 
îi puteţi asculta răspunsurile la alegerile simple cotidiene. Vrei să te plimbi? Vrei 
să fii împreună cu alte fiinţe? Vrei să mănânci ceva? Vrei să citeşti ceva? Ascultă 
ce-ţi transmite sistemul de ghidare. 

Dacă trăieşti o viaţă care a fost clădită de o minte profund condiţionată şi în 
dezacord cu adevărul, te vei confrunta imediat cu diverse conflicte. Poate că unii 
oameni nu vor fi de acord cu tine şi vor dori să faci ceva ce nu doreşti să faci. 
Poate că va trebui să mergi la o slujbă care nu este conformă cu ce crezi că ar 
trebui să faci. Şi totuşi, structura vieţii tale se bazează pe acele decizii proaste pe 
care le tot iei, poate, de mulţi ani, din cauză că nu ai interpretat corect indicaţiile 
sistemului de ghidare. 

Am vrea să preiei aceste informaţii şi să începi să iei mici decizii pe baza 
sistemului de ghidare şi a dorințelor pe care le ai acum. 

De exemplu, imaginează-ţi că locuieşti cu un partener care îţi neglijează 
dorinţele şi intenţiile şi îl suporţi de mulţi ani. Aceasta este deja o obişnuinţă 
pentru voi doi. Prima noastră sugestie este să-l ierţi pe partenerul tău pentru că 
te-a tratat aşa, deoarece tu i-ai permis lui sau ei să te trateze aşa de atâta vreme. 
Ai stat în bătaia focului criticilor acestei persoane şi i-ai permis să-şi facă un 
obicei din a te trata cu negativitate sau printr-un comportament agresiv care nu- 
ţi place. Cu toate acestea, nici nu te-ai împotrivit, nici nu ai plecat de lângă ea. 

Aşadar, am vrea să faci două lucruri: lartă această persoană pentru acţiunile 
sale jignitoare, deoarece acest comportamentul provine din ignoranță. De 
asemenea, iartă-te şi pe tine că ai permis dezvoltarea acestui tipar 
comportamental. Acesta ar fi începutul vindecării şi transformării acestei relaţii, 
pe care n-o doreşti în actuala formă. Efortul ăsta îţi va pune ceva probleme timp 
de câteva săptămâni — adică, să o ierţi, ştiind că această persoană acţionează din 
ignoranță, şi să te ierţi pe tine pentru că ai permis cuiva să te trateze rău. 

Am dori să vă exercitaţi libertatea de alegere în minte. Aici nu poate 
interveni nimeni altcineva. Aici sunteţi la conducere. Aşadar, s-ar putea să fiţi 
obligaţi să continuaţi să vă duceţi viaţa după un tipar care nu vă place, din cauza 
fricii sau confuziei sau a faptului că nu ştiţi ce altceva aţi putea să faceţi. Vă 
sugerăm să începeţi cu transformarea minţii. Aici începe creaţia şi aici se 
produce viaţa: în gândurile care răsar din ceea ce credeţi că este adevărat. 

Nu faceţi acest lucru în mod declarativ în faţa altcuiva; aceasta este o 
călătorie privată, pe care o întreprindeţi pentru a vă schimba viaţa. 


lertaţi-vă trupul 


Poate că corpul tău se află într-o stare de care nu te bucuri. Poate că este 
supraponderal. Poate că este bolnav, sau poate că este prea slab ori fără vlagă, 
sau poate că este deformat în vreun fel. Poţi folosi acelaşi proces. În primul 
rând, iartă-ţi corpul pentru manifestarea acestor aspecte negative. Corpul face 
doar ceea ce îi spui tu să facă. Nu face nimic din propria voinţă. Trebuie să 
înţelegi asta. Corpul vorbeşte într-un limbaj care nu poate fi ignorat, aşa că 
trebuie să-l ierţi pentru că a manifestat lucruri care nu-ţi plac, dar a făcut-o din 
cauză că tu nu ai înţeles cum se desfăşoară procesul creator. 

Procesul creării corpului pleacă de la gândurile şi convingerile şi emoţiile 
tale. Primul pas în vindecarea corpului este să-l ierți şi să nu-l mai agresezi şi să 
nu-l mai judeci. Mulţumeşte-i că a manifestat sub o formă fizică negativităţile 
din mintea ta, astfel încât să le poţi vedea şi înţelege, iar apoi începe să-ţi 
schimbi funcţionarea interioară, favorizând astfel şi modificările exterioare. 
Iartă-te încă o dată, pentru că ai crezut lucruri neadevărate, pentru că ai 
acţionat pe baza unor informaţiilor incorecte şi pentru că ai trimis mesaje de ură 
şi judecată către corp şi către sinele superior, care au fost cauza acestor aspecte 
negative. Acestea sunt cele două practici de iertare cu care trebuie să începi 
pentru a-ţi vindeca corpul fizic. 

Trebuie să începeţi întotdeauna cu iertarea, pentru că iertarea aduce pace 
în minte. Când pacea apare în minte, atunci puteţi primi informaţii de la non- 


178 


fizic şi puteţi linişti energiile din corpul fizic şi din minte, permiţând procesul 
natural de vindecare. 

Vedeţi voi, complexul corp-minte este proiectat să funcţioneze la vibrația 
iubirii, or este responsabilitatea voastră să ajungeţi la această vibraţie. Ori de 
câte ori sunteţi furioşi, ori de câte ori vă temeţi sau ori de câte ori sunteţi 
supăraţi, atunci îi provocaţi răni complexului corp-minte, dar aţi ales să o faceţi 
prin judecăţile şi înțelegerile voastre eronate. Deci se începe întotdeauna cu 
iertarea. Iertarea aduce pacea minţii. Resentimentele față de alte fiinţe, 
resentimentele împotriva ta şi resentimentele împotriva corpului induc o stare 
de agitaţie şi critică, care este apoi alimentată şi mai mult de frică şi nelinişte şi 
alte astfel de lucruri. 

Aşadar, am vrea să începeţi întotdeauna cu iertarea de sine şi a altora şi a 
corpului. Realizând aceste acte de iertare, veţi crea un mediu propice vindecării. 
Dacă simţiţi că mai aveţi nevoie, continuaţi să luaţi medicamentele şi 
tratamentele de la medici, dar includeți practicile de iertare a voastră înşivă şi a 
trupului vostru. Veţi vedea că problemele din corp vor dispărea şi veţi putea să 
vă diminuaţi medicamentele. 

Dar faceţi-o cu prudenţă şi conştientizare. Nu vă puteţi opri brusc 
medicamentele, dacă aveţi un sistem de credinţe şi o minte care crede în ele. Vă 
veţi îmbolnăvi din nou, dacă nu vă schimbaţi structura minţii şi 
comportamentele. 


Consecințele puterii voastre creatoare 


Comportamentele sunt o consecinţă a gândurilor voastre, iar gândurile sunt 
o consecinţă a convingerilor voastre. Aşadar, vă remodelăm convingerile. 
Mergem la fundamentul aspectelor creatoare ale minţii voastre şi demontăm 
credinţele neadevărate cu blândeţe, cu dragoste şi cu iertare. Le înlocuim cu 
gânduri corecte despre natura voastră divină, puterea voastră incredibilă de a vă 
crea corpul şi lumea, starea voastră naturală fiind cea de fiinţă creatoare, 
iubitoare. Acestea sunt credinţele pe care le vom insufla în mintea care le-a 
uitat. 

Acesta este scopul studierii acestui nou material informativ. Trebuie să 
înțelegeţi că, atunci când primiţi informaţii prin simţuri, vi le introduceţi în 
minte douăzeci şi patru de ore pe zi — vorbind cu oamenii, vizionând televizorul, 
urmărind filme şi citind cărţi. Toate acestea sunt informaţii care vă intră în 
minte şi, prin urmare, este foarte important să înţelegeţi că, dacă sunteţi 
nefericiţi, dacă trăiţi o viaţă care nu vă aduce experienţele pe care doriţi să le 

aveţi sau dacă vă aflaţi în relaţii care sunt dăunătoare sau dureroase sau 
abuzive, motivul este că voi sunteţi creatorul acestora. Acestea sunt reprezentări 
exterioare ale credințelor voastre interioare despre voi înşivă. Aceştia credinţe 
pe care le aveţi în minte sunt idolii la care vă închinaţi şi acum este important să 
înțelegeţi şi să vă asumaţi responsabilitatea pentru propria putere creatoare. 

La asta se referă toate aceste istorisiri. V-am spus povestea vieţii mele la 
începutul acestei cărţi ca să înţelegeţi cine am fost, ce a însemnat viaţa mea şi ce 
am predat eu. Am făcut-o ca să vă puteţi elimina din minte neadevărurile cu 
care bisericile şi structurile dogmatice religioase au îndoctrinat fiinţele obişnuite 
care caută mântuire — neadevărurile despre martiriu, suferinţă, sacrificiu şi 
natura malefică a energiei sexuale. Astfel de credinţe propagate de biserici şi 
structuri religioase sunt fundamentul societăţii voastre. 

Aceste neadevăruri trebuie inversate în mintea voastră. Am început această 
carte cu autobiografia, astfel încât să-mi puteţi auzi vocea de fiinţă umană 
obişnuită. Să auziţi cum s-a desfăşurat povestea vieţii mele şi să discerneţi 
adevărul despre povestea vieţii mele din acel timp, în urmă cu 2000 de ani. 

Am revenit, dar, de fapt, m-am întors de foarte multe ori. Mă întorc acum 
pentru a începe un dialog sănătos şi vindecător despre învăţăturile mele. Este 
timpul. Lumea a ajuns la un punct în care trebuie să înţelegeţi natura voastră 
divină; trebuie să înţelegeţi că voi creaţi toate problemele pe care le trăiţi nu 
numai în corpul fizic, ci şi în relaţiile voastre şi în lumea fizică. Sunteţi creatorii 
lumii voastre din toate punctele de vedere. 

Fiecare experienţă care vă vine în faţă reflectă o vibraţie a sinelui vostru, a 
minţii, a structurii credințelor voastre. Veţi putea crea o altfel de experienţă 
doar schimbându-vă structura credințelor, şi gândurile şi emoţiile ce rezultă din 
ele. Vă veţi putea crea o viaţă diferită. Aveţi capacitatea de a vă transforma 
fiecare aspect al vieţii, dacă decideţi asta, dar trebuie să înțelegeţi procesul 
creator. Trebuie să înţelegeţi unde se formează ideile şi trebuie să înțelegeţi că, 
pentru a putea accepta ideile venite din non-fizic, este necesar să vă clarificaţi 
mintea şi să vă instauraţi pacea şi iubirea în suflet. 


Aliniaţi-vă cu Adevărul 


Suntem cu toţii aici, mulţi mari învăţători, multe fiinţe iluminate şi multe 
fiinţe divine. Ne aflăm aici în non-fizic, răspândind informaţii prin acest gen de 
contact conştient. Facem acest lucru cu voi toţi în stările voastre de vis. Facem 
acest lucru cu voi toţi prin intuiţie şi conexiune mentală, dar mulţi dintre noi 
considerăm că nu putem comunica cu voi, din cauză că sunteţi atât de nealiniaţi 

cu adevărul, încât canalul de comunicare este deteriorat şi nesincronizat. Deci 
munca voastră trebuie să constea în transformarea minţii, introducerea 
informaţiilor adevărate în intelect şi schimbarea comportamentului, cum ar fi să 
opriţi televizoarele (care răspândesc foarte multă ură şi violenţă în lume) şi a 
jocurilor video (care inserează influenţe hipnotice în minţile tinerilor şi care le 
vor provoca mari necazuri mai târziu). 

Vrem să începeţi să vă hrăniţi nu numai cu cunoştinţe şi informaţii 
sănătoase, ci şi cu alimente organice cultivate local şi cu dragoste. Acestea sunt 
schimbările care trebuie făcute în viaţa voastră pentru a vă facilita 
transformările de conştiinţă. Merită efortul. 

Experienţa voastră în acest plan fizic este lungă şi dureroasă dacă nu vă 
aliniaţi cu adevărul şi cu sistemul vostru de ghidare dat de Dumnezeu, care vrea 
să fiţi fericiţi şi vrea să vă exprimaţi această unicitate pe care o aveţi, acest 
minunat Sine divin din voi, care este ceva unic. Este sfâşietor pentru noi să 
asistăm cum vă negaţi pasiunile voastre naturale şi sinele vostru natural, 
crezând că Dumnezeu vrea să fiţi nefericiţi şi să suferiţi în tăcere şi că 
Dumnezeu vrea să fiți martiri şi să vă sacrificați pe altarul căsătoriei sau religiei 
sau altceva de genul acesta. Nu este cazul. 

Mintea Divină, Dumnezeu, Tot-ceea-ce-este — spuneţi-i cum vreţi — vrea să 
vibraţi la vibrația iubirii, vrea să fiţi fericiţi şi creativi. Aceasta este starea 
naturală de a fi un aspect al Minţii Divine. Şi asta sunteţi. Când nu vă exprimaţi 
adevăratul vostru Sine, când nu sunteţi creativi şi când nu sunteţi aliniaţi cu 
dragostea, vă simţiţi rău, pentru că nu aşa sunteţi în mod natural. 


Acceptaţi-vă responsabilitatea și rămâneţi pe poziţia de 
decident 


Sunteţi fericiţi, sunteţi bucuroşi, sunteţi creativi, sunteţi amabili, sunteţi 
iubitori şi plini de compasiune şi sunteţi fiinţe creatoare divine. Dar când credeţi 
ceva aflat în dezacord cu această magnifică definiţie a voastră, simţiţi un 
răspuns negativ de la sistemul vostru de ghidare. 

Deci, atunci când cineva îţi spune să faci ceva ce nu doreşti să faci, dar 
totuşi o faci, şi simţi indignare şi ură faţă de acea persoană, înţelege că sistemul 
tău de ghidare îţi spune prin aceasta că trebuie să-ţi urmezi Inima şi propriile 
directive. Iar când o vei face, vei avea sentimente de pace, dragoste şi bucurie. 
Nu lua drept altceva acele sentimente negative pe care le ai când judeci o fiinţă 
care te obligă, aparent, să faci ceva care nu este alegerea ta. În realitate, tu decizi 

să o faci şi trebuie să rămâi pe poziţia de decident, dar să începi să iei propriile 
decizii conştiente. 

Unii dintre voi v-aţi cam băgat în încurcături şi aţi intrat în nişte relaţii de 
vecinătate, de muncă şi de familie care nu sunt favorabile fericirii voastre. Poate 
că s-a construit în jurul vostru un sistem complicat bazat pe propriile 
neînţelegeri şi decizii proaste. În loc să trântiţi uşa, să plecaţi şi să lăsaţi 
neajutorate acele fiinţe — cum ar fi partenerii sau copiii sau angajatorii — vă 
propunem să faceţi un efort pentru a începe să vă transformați mintea. Cu paşi 
mărunți, începeţi să faceţi ceea ce doriţi să faceţi. De exemplu, poate că doriţi să 
citiţi o carte în loc să urmăriţi un program de televiziune alături de partenerul 
vostru. Spuneţi-i cu iubire şi amiabil să se bucure de spectacol, dar că aţi vrea să 
citiți o carte. 

Puteţi face acest tip de aserţiuni care nu atacă sau nu rănesc pe nimeni sau 
nu îl fac să se simtă părăsit de voi. Puteţi începe să faceţi astfel de modificări. 
Ele pot părea lipsite de consecinţe, dar veţi începe să simţiţi o legătură cu ceva 
mai mare decât voi înşivă, care vom fi noi, şoptindu-vă la ureche sfaturi bune. 
Ne vom conecta cu voi şi vă vom oferi inspiraţie şi vor începe să vă apară 
oportunităţi în viaţă pe care nu le-aţi fi putut anticipa. Acestea sunt manifestări 
ale Minţii Divine care răspund la schimbarea voastră de conştiinţă şi de vibraţie. 
Vor fi puternice, vor fi frecvente şi vor veni destul de repede. 


Respingeţi învăţăturile societăţii 


Abilităţile voastre creatoare sunt magnifice! Dacă vă păstraţi mentalitatea şi 
vibrația la fel ca acum, veţi primi în continuare acelaşi feedback şi lucrurile nu 
se vor schimba. Dar când veţi începe să vă schimbaţi ce vă băgaţi în minte şi veţi 
începe să vă schimbaţi ceea ce scoateţi din minte, adică vorbe mai amabile şi 
gânduri mai puţin critice, veţi vedea foarte rapid şi schimbări manifestate în 
lumea fizică. Minut cu minut, vă recreaţi lumea în fiecare zi, dar pentru că vă 
păstraţi mintea la fel, nu vedeţi nicio schimbare, care ar fi posibilă dacă v-aţi 
schimba. 

Sunteţi concepuţi să fiţi o conştiinţă în continuă evoluţie. Sunteţi concepuţi 
să fiţi o conştiinţă mereu creativă, care învaţă mereu, care se provoacă pe ea 
însăşi, dar societatea voastră insistă pe uniformitate şi repetiţie. Societatea 
voastră insistă pe securitate şi pe nişte chestiuni precum creditele ipotecare pe 
treizeci de ani, care nu se potrivesc cu o minte creativă, divină, spirituală, care 
se bucură să exploreze, să crească, să se transforme şi să evolueze. 

Acelaşi lucru se poate spune despre relaţiile voastre. Iar şi iar, repetaţi 
aceleaşi tipare, care sunt chinuitoare pentru mintea creatoare, divină, care este 
starea voastră naturală, aşa că vă simţiţi mizerabil, pentru că sunteţi învăţaţi că 
suferinţa şi sacrificiul sunt necesare în relaţii. Nu este cazul. O relaţie are nevoie 
de pasiune şi are nevoie să se dezvolte, şi o relaţie trebuie să ofere fiecărui 
partener şansa pentru exprimare-de-sine şi libertate, astfel încât fiecare 
persoană să se poată alinia cu starea sa naturală de a fi. 

Prin urmare, vedeţi că societatea voastră are multe directive contrare a ceea 
ce spunem noi. Spunem că sunteţi creativi, aşa că, creaţi! Spunem că sunteţi 
iubitori, aşa că, iubiţi! Spunem că sunteţi în căutarea libertăţii, aşa că acordaţi- 
vă libertate vouă înşivă şi acelora la care ţineţi! Spunem că sunteţi cele mai 
creative şi divine fiinţe, aşa că, trataţi-vă pe voi înşivă şi pe semenii voştri ca 
atare! Purtaţi-vă cu ei ca şi când ar fi fiinţe divine. Cum aţi vorbi cu Dumnezeu? 
Cum aţi vorbi cu mine dacă aş sta în faţa voastră? M-aţi ataca verbal? M-aţi 
denigra sau aţi folosi un sarcasm dur? La asta vreau să vă gândiţi, pentru că vă 
aflaţi, într-adevăr, în faţa unor fiinţe divine. Fiecare fiinţă pe care o întâlniți în 
călătoria voastră este o manifestare a Minţii Divine. 

Trebuie să vă trataţi pe voi înşivă cu respect şi iertare şi trebuie să vă trataţi 
semenii cu respect şi iertare. Iar viaţa voastră va începe să se schimbe. Viaţa va 
începe să reflecte acele schimbări din conştiinţa voastră, iar corpul va începe să 
reflecte acele schimbări din conştiinţa voastră. Veţi simţi că vă revin energia, 
entuziasmul şi sănătatea. Cu toate acestea, trebuie să vă recondiţionaţi mintea, 
din cauză că există foarte multe neadevăruri în societatea voastră. 

Suferiţi inutil de boli, crezând în fragilitatea corpului şi că corpul greşeşte. 
Corpul nu greşeşte. Corpul nu face nimic. El, pur şi simplu, vă reflectă calitatea 
minţii şi starea de vibraţie. Este reflexia în exterior a stării lăuntrice, la fel cum 
fiecare aspect al vieţii voastre este reflexia exterioară a stării interioare. 

Acesta este principiul de bază pe care dorim să-l învăţaţi, această idee că voi 
sunteţi forța creatoare a vieţii voastre — dar nu ca o minte egotică, ce 
manipulează şi forţează lucrurile să se întâmple, ci ca un aspect divin al minţii 
creatoare a lui Dumnezeu. În plus, când vă aflaţi într-o stare de pace, primiţi tot 
timpul informaţii despre cum să acţionaţi şi să reacţionaţi la ce se întâmplă în 
Jur. 

Citind această carte — chiar această propoziţie — fiți conştienţi că aţi fost 
puşi în această situaţie de Sinele vostru superior. Fiţi atenţi la aceste lecţii. Daţi 
atenţie acestor recomandări şi veţi descoperi că viaţa voastră va decurge mult, 
mult mai bine decât până acum. Chiar dacă sunteţi fericiţi şi aveţi tot ceea ce 

doriţi, tot aţi putea introduce aceste sfaturi în viaţa voastră. Nu vă vor face 
niciodată, dar niciodată să pierdeţi ceva aflat în armonie cu vibraţiile înalte şi 
gândurile iubitoare. Dar dacă trăiţi o viaţă care pare de succes văzută din afară, 
având ataşate de ea nenumărate lucruri materiale, iar în interior vă simţiţi ca şi 
cum aţi murit sau că nu mai puteţi menţine această mască socială, această 
identitate de faţadă, atunci vă sugerăm să folosiţi recomandările noastre de a vă 
reeduca şi a vă clarifica mintea. Veţi descoperi că viaţa se va schimba într-un 
mod care vă va permite să fiți mai sinceri şi să trăiţi mai în conformitate cu cine 
sunteţi, cu adevăratul Sine. 

Eu sunt cel pe care îl ştiţi ca Isus; Eu sunt cel care m-am întors să predau 
încă o dată în planul vostru fizic folosind acest trup feminin, pentru a sublinia că 
energia mea când am fost un bărbat pe Pământ nu a fost mai valoroasă decât 
energia corpului acestei femei-medium. Egalitatea între sexe este primordială 
pentru vindecarea planetei voastre, iar despre asta vom vorbi în continuare. 

- CAPITOLUL DOUĂZECI ȘI TREI - 


Egalitatea 


M-am întors pentru a continua dictarea acestei cărţi splendide. Nu sunt 
arogant când spun că este splendidă. Splendoarea este a lui Dumnezeu şi este în 
armonie cu adevărul. Splendoarea este ceea ce sunteţi. Cei mai mulţi dintre voi, 
desigur, nu vă vedeţi propria splendoare, iar ăsta-i un aspect întunecat al 
conştiinţei voastre. 

Aceasta este consecinţa foarte multor secole de depreciere a oamenilor şi de 
a le cere să-şi inhibe pasiunile, tendinţele şi curiozităţile naturale. Privind în 
istorie, au existat numeroase persecuții dureroase în această privinţă. Voi vorbi 
un pic despre relaţiile dintre bărbaţi şi femei din această perspectivă, pentru că 
această moştenire dă acum roade în societatea voastră şi voi nu prea înţelegeţi 
diferenţa energetică, aşa cum o vedem noi de pe această parte a vălului. 


Temele arhetipale 


Societatea voastră este foarte orientată spre masculinitate şi feminitate. 
Imaginile voastre sunt foarte specifice. Aveţi în minte imaginea eroului sub 
forma unui bărbat musculos, cu o sabie în mână sau, poate, cu un telefon mobil, 
călărind un armăsar sau un Lamborghini pentru a salva femeia. Acestea sunt 
imaginile arhetipale cu care sunteţi familiarizați. Femeii i se cere să-şi dezvolte 
aspectul fizic pentru a-şi etala corpul, ca şi cum ar fi o momeală pentru a prinde 
un peşte frumos, mare şi suculent. Aceasta este o temă de bază în societatea 
voastră. Desigur, există multe permutări şi variaţii. Există, desigur, oameni care 
îşi dezvoltă intelectul; există, desigur, oameni care îşi dezvoltă creativitatea. 
Generalizăm acum, aşa că nu puneţi la inimă. Generalizăm şi vă oferim o analiză 
teoretică a vibraţiei emanate de societatea voastră. 

Aşadar, aveţi femeia, care poate este dezvoltată mental şi emoţional în 
multe feluri, dar totuşi simte un impuls automat de a-şi pune în evidenţă 
frumuseţea ca pe o momeală. Acest lucru este foarte degradant din punct de 
vedere energetic şi, urmând aceste structuri create artificial, ea se lipseşte de o 
mare forţă creatoare şi de multă energie a iubirii. 

Desigur, acestea vi se par normale şi sunt normale pentru voi, dar nu sunt 
naturale. Starea voastră naturală este una de parteneriat; starea naturală este 
cea de egalitate. Fiecare aveţi calităţi diferite, dar nu uitaţi că acestea sunt 
manifestări ale separării. Iar „alăturarea” voastră este remediul pentru separare 

şi, prin urmare, aşa am dori să abordăm această problemă. Am vrea să vedeţi 
diferenţa dintre cele două sexe ca soluţia problemei. Ea este, de asemenea, şi 
problema, dar problema conţine întotdeauna soluţia; acesta este darul 
Spiritului! Spiritul îţi aduce în cale problemele, astfel încât să poţi vedea unde 
anume nu te armonizezi cu adevărul. Gândiţi-vă la asta în legătură cu separarea 
dintre corpul masculin şi cel feminin. 

Aţi creat aceste structuri fizice pentru a reprezenta separarea. Acestea sunt 
concepute în acest scop, deci ele subliniază diferenţele dintre bărbaţi şi femei. 
Ele întruchipează, la propriu şi la figurat, toate calităţile de care sunteţi separați. 
Aceasta este experienţa de aici şi aceasta este bătălia dintre sexe. De fapt, voi 
experimentați bătălia dintre sexe, diferenţele dintre energiile masculine şi cele 
feminine, care ar trebui să fie conţinute, echilibrate şi egale în fiecare dintre voi. 

Calitățile feminine sunt creativitatea, receptivitatea, intuiţia, blândeţea, 
cooperarea şi capacitatea de a avea mai multe fațete. Calitățile masculine sunt 
acţiunea, judecata, războiul, mecanizarea şi intelectul. Bineînţeles, pentru că 
societatea voastră este patriarhală de foarte mult timp, aceste ultime valori sunt 
profund încorporate în ea. Se închină la valorile masculine. Valorile feminine 
sunt ironizate; valorile feminine sunt privite de sus în jos şi considerate mai 
slabe. Această atitudine se manifestă în toate aspectele lumii. 


Experimentaţi realitatea sexului opus 


Asistaţi la distrugerea mediului Pământului. Aceasta este efectul unei 
energii masculine. Energia feminină iubeşte natura. Energia feminină se va 
întinde uşurel într-o poiană luminată de soare printre ramurile copacilor şi va 
visa la iubitul ei. Aceasta este energia feminină. Desigur, cei care sunteţi bărbaţi 
veţi găsi destul de atrăgător acest mic fragment despre energia feminină. Credeţi 
că asta ar fi minunat şi pentru voi, să staţi întinşi într-o poiană însorită şi să 
aşteptaţi ca iubita să vină să vă mângâie şi să fie bună cu voi. 

Trebuie să vă asumaţi personal corecţia acestei atitudini. În privinţa 
energiei sexuale, în această societate, sunteţi cu toţii puternic condiţionaţi de 
masculinitatea sau feminitatea voastră. Dar trebuie să dezvoltați în voi acele 
calităţi pe care le reprezintă sexul opus. Experienţa voastră în acest sens va fi 
complet individuală. Veţi avea fiecare o experienţă proprie despre ce înseamnă 
pentru voi masculinitatea, dacă sunteţi femeie, şi ce înseamnă pentru voi 
feminitatea, dacă sunteţi bărbat. Acestea sunt calităţile care vă lipsesc. Acestea 
sunt calităţile de care aveţi nevoie, chiar dacă le priviţi în derâdere sau cu 
dispreţ. 

Aceasta este o experienţă umilitoare, în special pentru bărbaţi, deoarece ei 
au dominat şi domină lumea. Au fost la comandă, ca să zicem aşa, iar calităţile 
lor sunt apreciate în societate. Societatea voastră se autodistruge, din cauză că 
este dezechilibrată. Nu are aspectul feminin reprezentat în mod adecvat în 
guverne, în industria medicală, în instituţiile financiare sau în programele 
sociale. 


Echilibraţi energiile din societate 


Dacă femeile ar fi responsabile de aceste lucruri, aţi vedea o lume cu 
adevărat foarte, foarte diferită, dar şi ea s-ar putea dezechilibra, dacă nu ar 
exista energia masculină. La început, trebuie o echilibrare exterioară. Trebuie să 
vezi cum poţi fi mai puternic acolo unde eşti slab, cum poţi fi mai blând acolo 
unde eşti dur, genul acesta de balansări. Apoi, trebuie să intri înlăuntru. După 
cum tot spunem, aceste comportamente apar din condiţionările voastre. Ele 
apar din mintea instruită în acest sistem, care sistem a fost patriarhal. A 
dominat femeile într-un mod agresiv. A detestat femeile, le-a întemnițat şi le-a 
luat drepturile. Încă o face în multe părţi ale lumii; dar aici ne adresăm lumii 
occidentale. 

Multe femei din societatea occidentală civilizată sunt agresate zilnic de 
bărbaţii din viaţa lor, fapt care este considerat acceptabil. Multe femei sunt 
plătite mai puţin pentru munca pe care o fac, de calitate egală cu cea a bărbaţilor 
care fac aceeaşi treabă. Nu contează dacă munca este făcută de bărbaţi sau de 
femei. Sunteţi toţi egali între voi. Terenul de joc trebuie să fie nivelat, dar acest 
lucru trebuie să se facă printr-o înţelegere mentală. Trebuie să vină din 
înţelegerea faptului că aceste structuri fizice, aceste corpuri masculine şi 
feminine în care locuiţi, sunt reprezentări ale separării. 


Sexualitatea sacră și Mintea Divină asexuată 


Această discuţie ne conduce la subiectul sexualităţii sacre în actul de 
împerechere. Când vă alăturaţi cele două corpuri separate cu gândul la Unime, 
cu gândul la contopirea în Mintea Divină, atunci sunteţi pe drumul cel bun şi 
veţi simţi cum vă umplu marile energii ale Spiritului. Dar atâta timp cât veţi 
realiza uniunea sexuală cu gândul la diferenţe — cu gânduri de inferioritate, dacă 
vă simţiţi slabi sau dominați, sau cu gânduri de superioritate dacă vă simţiţi 
puternici — atunci veţi întări separarea, deoarece pe asta vă focalizaţi; aceasta 
este energia separării. Nu este energia iubirii şi a Minţii Divine. 

Oricum, Minţii Divine nu-i pasă de corpuri. Din punctul nostru de vedere, 
bărbatul şi femeia nu există. Spiritul poate avea o anumită experienţă într-o 
formă feminină şi o altă experienţă într-o formă masculină, dar această 
experienţă este preluată de spirit fără niciun ataşament de forma ori 
dimensiunea corpului sau de orientarea sexuală. Deci, aceste informaţii sunt 
asexuale. Suntem asexuaţi, cei de pe partea aceasta. Mă prezint ca bărbatul Isus; 
aceasta este povestea pe care o relatăm aici, aşa că se potriveşte scopului de 
reeducare a voastră. Totuşi, vin printr-o formă feminină |mediumul], astfel 
încât să nu fiţi captivaţi de masculinitatea mea. Ea nu ar servi scopului meu, 
deoarece ar fi legată de trup. Învățătura vieţii mele, după cum este revelată în 
această autobiografie, este că trupul nu are nicio importanţă. Nu este real, ci 
este un aspect al separării şi trebuie depăşit. 

Nu trebuie nici negat în sensul religios. Nu trebuie să vă biciuiţi sau să 
purtaţi cămăşi de păr sau să vă refuzaţi manifestarea sexuală sau exprimarea 
creatoare. Nu asta spun. Ci spun că trebuie să înţelegeţi ce este corpul şi cum 
funcţionează şi cum să vindecaţi separarea. Separarea este vindecată prin minte, 
deoarece mintea este cea divizată, iar mintea divizată manifestă corpurile 
separate, corpul masculin şi cel feminin. Nu trebuie să vă fie ruşine de acest 
lucru, dar trebuie să înţelegeţi ce se întâmplă, ca să puteţi vindeca divizarea. 

Divizarea nu este fizică, dar trăiţi într-o lume creată de mintea voastră 
divizată şi, până când nu vindecaţi complet mintea, va trebui să faceţi faţă 
acestor diferenţe fizice. Va trebui să vă confruntaţi cu aceste manifestări fizice 
de separare, iar corpul vostru fizic masculin şi cel feminin reprezintă această 
scindare. Vrem să vindecăm scindarea. Vrem să readucem acea minte divizată 
înapoi la Unitate. Asta înseamnă răscumpărarea creştină: reorganizarea şi 
reîntregirea minţii divizate a ego-ului. 


Bătălia dintre sexe 


Mai întâi, trebuie să îţi remodelezi mintea. Poţi deja să-ţi schimbi 
comportamentul, dacă acest material informativ trezeşte o rezonanţă în tine. 
Dacă simţi adevărul şi dragostea şi dăruirea necondiționată de înţelepciune din 
aceste pagini, atunci ştii că te poţi privi obiectiv în acest moment şi poţi cerceta 
care este energia ta masculină, care este energia ta feminină, unde ai 
dezechilibre şi cum tratezi membrii sexului opus. Dacă eşti femeie, ţi-e frică de 
bărbaţi? Dacă da, trebuie să începi să te împrieteneşti cu unii dintre ei. Alege-ţi 
partenerii şi prietenii cu înţelepciune; nu ai niciun motiv să o faci pripit. Dar nu 
ai niciun motiv nici să îţi întăreşti teama. 

Dacă ai fost rănit în trecut de un membru al sexului opus, practică iertarea 
pentru a vindeca acea ruptură dintre tine şi cealaltă jumătate a populaţiei cu 
care coabitezi pe această planetă. Trebuie să pricepi că nu poţi avea ca duşmani 
jumătate din populaţia planetei. Trebuie să ierţi sexul opus. Trebuie să-i ierţi 
pentru orice crezi că ţi-au făcut şi să priveşti în interiorul tău cu sinceritate 
pentru a înţelege ce sunt energiile masculine şi feminine. Bărbatul şi femeia, 
yang-ul şi yin-ul, puternicul şi blândul, activul şi hrănitorul: Aceste diferenţe 
sunt bine cunoscute în societatea voastră acum. Nu-i nevoie să le detaliem la 
infinit, dar trebuie să te uiţi la tine. 

De exemplu, dacă eşti femeie şi urmăreşti ardent să ai o viaţă materialistă şi 
o carieră activă, dominatoare, poate că te vei uita la unele aspecte din tine şi te 
vei întreba: „De ce fac asta?” Ce face partea ta feminină? Eşti creativă? Eşti 
receptivă? Eşti blândă? Eşti bună? Sau ai preluat trăsăturile masculine ale 
societăţii? Nu te învinovăţim pentru acest lucru: Ele te fac să ai succes în 
paradigma acestei societăţi. Nu suntem aici pentru a te judeca. Suntem aici 
pentru a sugera echilibrul, reîntregirea şi reunificarea. 

Dar totul începe cu tine. De aici începe războiul dintre masculin şi feminin, 
bătălia dintre sexe, să zicem aşa, şi discrepanţele de putere. Reintegrarea şi 
reunificarea nu pot veni într-o minte care nu se cunoaşte pe sine. Nu pot veni 
într-o minte care nu analizează ce face, ce gândeşte sau ce simte, aceste laturi 
ale autocunoaşterii de sine. Trebuie să te cunoşti pe tine însuţi şi să-ţi cunoşti 
cultura. Trebuie să ştii pe ce se bazează cultura voastră. Trebuie să înţelegi care 
este istoria culturii voastre — nu ca să îi analizezi defectele sau să dai vina pe ea, 
ci ca să o înţelegi. 


O revoluţie a iubirii 


Această cunoaştere are acelaşi rol ca orice altă cunoaştere. Nu veţi desface 
motorul maşinii fără a studia manualul sau fără a angaja un mecanic. Dar nu 
trebuie să angajaţi un mecanic spiritual. Trebuie să o faceţi singuri. Această 
lume este în întregime auto-creată, aşa că voi trebuie să faceţi lucrarea. Din 
acest motiv, a avea intermediari nu prea funcţionează, cum sunt preoţii, care vă 
tot învaţă şi vă iau puterea. 

Vreau să creez o revoluţie a iubirii pe această planetă. Asta am vrut mereu 
să creez. Acesta a fost scopul meu, în vecii vecilor, amin. Vreau să creez o 
revoluţie a iubirii, prin care să vă auto-cunoaşteţi şi să vă observați 
comportamentul, gândurile şi sentimentele şi să învăţaţi cum să ajungeţi într-o 
stare de pace, de acceptare şi bucurie deplină. În această stare, putem comunica 

cu voi şi vă putem transmite informaţii. Dar, desigur, mulţi dintre voi sunteţi 
speriaţi de noi, iar acesta este un alt subiect pe care îl vom aborda aici. 

Va trebui să limităm subiectele. Am putea să tot continuăm despre 
societatea voastră. Există multe, multe probleme cu care vă confruntaţi şi de 
aceea suntem aici. Vă iubim. Vrem să vindecăm mintea divizată şi vrem să 
vindecăm lumea voastră în agonie. Vrem să vindecăm războaiele, pedepsele şi 
frustrările pe care mulţi dintre voi le simt în viaţa proprie şi pe toată planeta în 
acest moment. 

În ceea ce priveşte egalitatea, din punctul de vedere al Spiritului, toţi aveţi 
aceeaşi valoare. Am demonstrat asta prin parteneriatul meu cu Maria. Am 
demonstrat asta prin învăţăturile pe care le-am oferit femeilor, dar nu la vedere, 
din cauză era periculos ca femeile să fie învăţate în mod public. Li se puneau 
nişte restricţii ridicole, lucru inacceptabil. Cei dintre voi care le puneţi restricţii 
femeilor din viaţa voastră, deoarece simţiţi că este dreptul vostru, greşiţi şi vrem 
să încetaţi cu treaba asta. 

Vrem să priviţi femeile din viaţa voastră, partenerele sau fiicele sau 
prietenele voastre, ca fiind egale cu voi, pentru că, în ochii lui Dumnezeu, ele 
sunt absolut egale. Dumnezeu nu creează separarea; voi aţi creat separarea. Aţi 
adus în lume această energie fragmentată prin credinţa voastră în 
individualitate, separare şi interese egoiste. 

Aşadar, vei începe să aduci vindecarea, la început, prin practica iertării, 
prin înţelegere-de-sine şi prin studierea şi citirea informaţiilor bazate pe adevăr. 
Dar dacă eşti singur, dacă nu ai reuşit să găseşti acel partener minunat şi sacru, 
atunci ai o lucrare de făcut. Acea fiinţă nu a sosit încă, din cauza a ceva ce există 
în mintea ta. Acea fiinţă nu vine din cauza convingerilor neadevărate din mintea 
ta. Unificarea sau unitatea este adevărata ta stare. Când nu eşti fericit, când nu 
eşti unit, când nu eşti în comuniune cu fraţii şi surorile tale, ceva nu este în 
regulă. Ceva este dizarmonios în mintea ta şi se manifestă ca separare, 
singurătate sau izolare. Aceste experienţe pot fi vindecate. Ele pot fi vindecate 
urmând aceste practici. Ele pot fi vindecate prin iertare. 

Acesta este întotdeauna primul pas în transformarea minţii. De ce? 
Deoarece judecata întăreşte separarea şi, atâta timp cât îi judecaţi pe alţii, voi 
întăriţi starea în care se află lumea, cea de suferinţă, separare, izolare şi critici. 
Judecata vă cauzează toate problemele; ea vă provoacă bolile, provoacă 
divorțurile, provoacă războaiele. Deci, întotdeauna, începeţi întotdeauna cu 
iertarea. 

Bărbaţii şi femeile sunt egali în ochii lui Dumnezeu. Nu există nicio 
diferenţă. Structurile voastre ierarhice şi istoria voastră patriarhală, dominată 
de bărbaţi, au aruncat un voal iluzoriu asupra adevărului, dar acum este timpul 
ca acest voal să fie ridicat. Orice biserică care refuză egalitatea femeilor este în 
dizarmonie cu adevărul. Orice învățătură care vă învaţă inegalitatea dintre 
bărbaţi şi femei este nealiniată cu adevărul. Dumnezeu este conştiinţa unităţii. 
Nu există separare şi aşa veţi recunoaşte adevărul, prin demonstraţia acestui 
fapt. “Prin roadele lor îi veţi cunoaşte”. Examinaţi roadele oricărei învățături. 
Dacă roadele sale sunt războiul, separarea, subjugarea sau exploatarea unei 
fiinţe, atunci veţi şti că acea învăţătură nu se aliniază cu adevărul. Nu există 
nicio fărâmă de energie a lui Dumnezeu în ea. Dumnezeu este iubitor, 
Dumnezeu este imparţial, Dumnezeu este bun şi Dumnezeu este generos cu 
toate fiinţele. Dumnezeu este iubire. Acesta este comentariul nostru asupra 
acestui subiect. Credem că ne-am făcut întelegi cât se poate de clar. 

- CAPITOLUL DOUĂZECI ȘI PATRU - 
Pasiunea și scopul vieţii 


După cum v-am spus de multe ori, sistemul vostru de ghidare vă spune 
exact unde ar trebui să fiţi şi pe ce ar trebui să vă focalizaţi. Când se manifestă 
sistemul de ghidare sau pasiunile voastre, vi se oferă nişte indicii pe ce cale ar 
trebui să o luaţi. Totuşi, această cale va părea foarte tulbure şi întunecată dacă 
mintea voastră este derutată de condiţionări şi învățături neadevărate. Numai 
clarificarea minţii vă poate oferi înţelegerea corectă a sistemului de îndrumare. 


Lucrurile mici 


Sistemul de ghidare vă va arăta care vă este scopul şi vocaţia. Dar după cum 
vi s-a spus de multe ori de-a lungul acestui text, aţi fost condiţionaţi să nu 
ascultați de acele pasiuni şi de acel scop. Încă de la începutul vieţii, aţi fost 
învăţaţi să nu vă urmaţi sistemul de ghidare. Aţi fost învăţaţi să nu ascultați de 
acest minunat cadou care v-a fost dat, care este ca un fir de care să vă ţineţi pe 
drumul spre Acasă. 

Aţi fost învăţaţi că micile voastre dorinţe — ce mâncare vă place, cât de 
devreme vă treziţi, chestiuni de genul ăsta — ar fi lipsite de importanţă. Dar 
pasiunea şi scopul vostru sunt ascunse în aceste mici detalii. Dorinţele voastre, 
înclinația de a vă întoarce la stânga sau la dreapta, acestea sunt ghizii voştri; ele 
sunt profesorii care vă vorbesc. Aceasta este limba în care vă vorbim, dar nu 
puteţi pricepe această limbă dacă sunteţi plini de frici, de îngrijorări şi 
preocupări cu privire la lumea materială. 

De-a lungul istoriei, vi s-a spus că trupul nu este sacru, că emoţiile sunt de 
la diavolul şi că nu trebuie să vă urmaţi pasiunile. Acestea sunt sfaturile 
învăţătorilor din Biserică. În societatea modernă, vi se spune să faceţi orice 
doriţi, dar în schimb, sunteţi învăţaţi foarte multe lucruri în procesul de 
condiţionare, în special în procesul de educaţie, care vă fac să înlocuiţi acest 
sistem de ghidare, care-i atât de important pentru a vă regăsi pe voi înşivă şi 
atât de important pentru noi ca ghizi şi învăţători. 


Opriţi zgomotul de fond pentru a reveni la Unitate 


Suntem mereu aici, aşteptând o fisură în armura minţii tale. Mintea, acest 
creator puternic, dar necultivat, este plină de îngrijorări şi de zgomot de fond. 
Este ca un aparat de radio neacordat pe frecvenţa exactă şi cu volumul dat tare, 

postul nefiind clar recepționat. Pentru noi, este o situaţie dureroasă. Când ai o 
teamă, îndoială, îngrijorare sau judecată, aceste vibrații negative, inferioare, 
creează un bruiaj între tine şi noi. Şi este treaba ta să opreşti zgomotul de fond. 
La fel cum, dacă radioul îţi aparţine, atunci alte persoane din cameră nu-ţi 
umblă la aparat, nici noi nu ne atingem de radio. Trebuie să o faci singur. Aici ţi 
se oferă liber-arbitru. Ţi se oferă posibilitatea de a te concentra pe ceea ce vrei să 
te concentrezi în experienţa ta de viaţă. 

Eşti atât de iubit, încât ţi se oferă posibilitatea de a păşi în individualitate şi 
în separare, dar nu ai fost abandonat, chiar dacă aşa simţi. De fapt, tu eşti cel 
care a abandonat Unitatea. Tu ne-ai abandonat, să zicem aşa. Nu o mai ştii. Nu- 
ţi mai aminteşti conştient, dar ai aceste sentimente de vinovăţie şi frică. Ai 
ascuns adevărul şi acum te confrunţi cu aceste frici. Numai prin clarificarea 
minţii va putea reveni liniştea în sistemul tău de ghidare. Şi subliniem: Trebuie 
să-ți linişteşti mintea; nu o putem face noi pentru tine. 

Aşteptăm să ajungi în acel spaţiu de linişte, aşteptăm să ajungi la practicile 
de meditaţie şi la practicile de iertare. Iertarea linişteşte mintea şi opreşte 
ranchiunile ego-ului. Opreşte agresiunea neîncetată a ego-ului asupra altor 
fiinţe, locuri şi lucruri; iar în această linişte putem să comunicăm cu tine. 

Acum, când mintea s-a liniştit, îţi vei auzi mai tare pasiunile şi îndrumările. 
Când eşti concentrat pe poveştile de groază şi criticile ego-ului, nu poţi auzi 
sugestiile tăcute pe care ţi le facem. Noi, cei de pe partea aceasta, nu suntem 
nişte brute dominatoare. Venim la tine cu dragoste, compasiune şi blândeţe, aşa 
cum face dragostea. Iubirea este întotdeauna bună şi blândă şi nu urlă porunci, 
aşa cum face mintea ego-ului. Când mintea ego-ului urlă porunci, nu ne poţi 
auzi sau nu poţi să simţi îndemnurile blânde şi subtile ale iubirii către ceea ce te 
bucură, ce preţuieşti şi către activităţile unde pui pasiune. Acestea sunt 
modurile esenţiale în care vă vorbim. 

Vă vorbim prin gânduri calde; vă vorbim prin idei iubitoare. Vă vorbim prin 
inspiraţie, prin cântec, prin dans. Aşa vă vorbim, prin imagini şi, uneori, prin 
sunete. Puteţi auzi coruri sau, uneori, sunete în urechi. Mulţi dintre voi nu vă 
daţi seama că asta este o vibraţie ce provine din non-fizic. Credeţi că ar fi ceva în 
neregulă cu corpul; nu este neapărat. Vă putem produce experienţe cu lumină, 
sunet sau imagine în foarte multe moduri diferite. Nu vă vorbim întotdeauna în 
cuvinte ca acum. 

Aici avem o excepţională demonstraţie de claritate. Prezentul medium a 
deschis calea pentru această comunicare directă prin practica ei de iertare şi 
prin urmarea recomandărilor din “Cursul de miracole”, pe care le-am transmis 

acum foarte mulţi ani în planul vostru fizic. Abia acum intră în conştiinţa 
colectivă. Desigur, asta-i cartea pe care ar trebui să o citiţi, dacă doriţi cea mai 
rapidă clarificare a minţii. Dar dacă pare prea dificilă, este din cauză că unele 
minţi nu pot tolera limbajul sau disciplina cerută de acea carte. 

Dacă v-aţi săturat să nu aveţi poftă de viaţă, dacă ştiţi că slujba voastră nu 
vă reprezintă, atunci trebuie să faceţi ceva. Trebuie să începeţi să vă clarificați 
mintea. Acordaţi-vă câteva minute pentru a vă evalua sincer calitatea 
gândurilor, calitatea ideilor din minte, şi veţi vedea că există multă frică acolo. 
Veţi vedea că acolo există mânie sau o judecată a altor fiinţe sau a propriei fiinţe. 
Nu contează dacă îi judecaţi pe alţii sau pe voi înşivă. Din punctul nostru de 
vedere, este tot un zgomot de fond. 


Realizaţi conexiunea 


Prin liniştirea minţii veţi începe să primiţi informaţii despre scopul şi 
despre pasiunile voastre. Dar mai întâi, trebuie să aveţi respect pentru propria 
persoană. Aceia dintre voi care aţi fost condiţionaţi să nu vă ascultați, să nu 
faceţi ceea ce doriţi să faceţi, să nu vă urmaţi dorinţele propriei inimi, mai întâi 
trebuie să vă reorganizaţi mintea pentru a putea simţi legătura cu pasiunile, cu 
scopul vostru în viaţă. 

Mulţi dintre voi, dacă sunteţi întrebaţi ce aţi face dacă aţi fi liberi, nu aveţi 
niciun răspuns. Asta nu înseamnă că scopul vostru a dispărut. V-aţi născut cu 
toţii având un scop superior. E adevărat că aveţi nişte idoli la care vă închinaţi; 
că v-aţi urmat poftele şi distracţiile în călătoria voastră în separare, dar aveţi şi 
un scop mai înalt. Fiecare dintre voi are un talent; fiecare dintre voi are ceva 
care îi produce o mare bucurie. Poate că aţi rupt legătura, dar vă puteţi 
reconecta. Puteţi reface conexiunea, dar ea vine din Mintea Divină. Prin urmare, 
trebuie să vă puneţi într-o stare de vibraţie în acord cu Mintea Divină înainte de 
a putea primi această indicație plină de entuziasm de la ceea ce numiţi 
Dumnezeu sau 'Tot-ceea-ce-este. 

Eu sunt conectat la acea Energie. Sunt aici pentru a vă ajuta să vă clarificaţi 
mintea. Sunt aici pentru a vă inspira, încă o dată. Sunt aici să vă învăţ. Sunt aici 
ca să-mi revendic numele pentru a face bine. Sunt aici pentru a-mi revendica 
numele pentru iubire. Sunt aici pentru a-mi revendica numele pentru rolul 
pedagogic pe care l-am avut dintotdeauna. Am continuat să predau de când s-a 
încheiat întruparea mea, cu atâtea sute de ani în urmă. Dar voi nu cunoaşteţi 
asta. Din cauza învățăturilor Bisericii, credeţi că s-a lăsat tăcerea în ultimii 2000 
de ani, cu excepţia unor lideri foarte speciali, autorizaţi de ea. Dar nu este cazul. 

Am vorbit multor oameni de-a lungul acestor secole. Unii dintre ei se aflau în 
condiţii de claustrare, precum mânăstirile sau schiturile. Multe fiinţe au fost 
prea îngrozite pentru a-mi asculta vocea. Au văzut imagini cu mine şi s-au rugat 
la mine. Desigur că foarte mulţi oameni se roagă la mine în fiecare zi şi apreciez 
această conexiune, dar să-mi audă vocea sau să asculte răspunsul meu? Pentru 
ei, ar fi ceva înspăimântător. 

Deci, aceasta este una dintre barierele cu care ne confruntăm: groaza 
voastră privind comunicările venite din non-fizic, teroarea posedării şi teama de 
a vă pierde controlul conştiinţei. Aceasta este o sămânță malefică implantată de 
fiinţe care nu doresc să vă aventuraţi în acest tărâm. Au stabilit că îşi pot 
menţine puterea asupra voastră numai dacă vă simţiţi neputincioşi. Iar eu, 
bineînţeles că predic pentru a vă spori puterea. Nu vă învăţ aceste lucruri pentru 
a v-o scădea. 


Accesaţi-vă propria putere 


Noi, cei de pe această parte, vrem să vă cunoaşteţi natura divină. Vrem să 
aflaţi ce putere deţineţi. Dar puterea trebuie folosită cu discreţie. Puterea 
trebuie folosită cu dragoste. Puterea trebuie folosită fără ca ego-ul să-şi exercite 
atacurile crude şi nemiloase asupra unor fiinţe. Acestea sunt primele lucruri pe 
care trebuie să le aveţi în vedere, ca să observați când vă judecaţi pe voi înşivă 
sau pe alţii şi ce vă declanşează frica. Acestea sunt creaţiile voastre; acestea sunt 
terorile fabricate de voi care vă menţin limitați şi mărunți, împiedicându-vă 
expansiunea conştiinţei pe care noi v-o oferim. 

Dacă doreşti să-ţi accesezi pasiunea şi vocaţia, acest dar de la Dumnezeu 
(dacă vrei să-l numim aşa), această nouă poveste trebuie să înceapă de la tine. 
Va începe de la tine, care observi cum te simţi. Va începe de la tine, care asculţi 
ideile ce-ţi vin în mintea liniştită. Acesta va fi primul pas. Dacă încă nu ţi-ai găsit 
pasiunea, dacă încă nu ai fost dăruit cu creativitate şi o înţelegere de sine care te 
orientează clar în viaţă, dacă te simţi pierdut în lume, dacă simţi că nu ai fi ceea 
ce ar trebui să fii, atunci să ştii că lipseşte ceva important din viaţa ta. Începe să 
urmezi recomandările privind iertarea şi cercetează-ţi fricile din minte. 
Înfruntă-ţi temerile cu curaj şi înţelege de ce sunt ele acolo, de ce le produci în 
minte. 

Noi nu putem să ne luptăm cu fricile tale în locul tău. Vom aştepta până 
când vei căpăta pacea, până când îţi vei ridica vibrația suficient de mult ca să 
putem ajunge la tine. Asta înseamnă liniştirea minţii. Vocile din capul tău — 
aceste voci agresive, critice, înfricoşătoare — nu sunt adevăratul tău sine. 

Adevăratul tău sine este una cu Dumnezeu, chiar dacă tu simţi că ai fi separat. 
De fapt, ai permis unui străin să-ţi intre în minte, iar el îţi spune poveşti pline de 
neadevăr, minciuni, frici şi paranoia, şi ai confundat vocea aceea cu a ta. Nu este 
vocea ta. Este neadevărul pe care l-ai învăţat de la alte fiinţe care nu ştiau ce fac. 
Sunt concepţiile de vibraţie inferioară care călătoresc de-a lungul şi de-a latul 
planetei voastre. 

Gândurile nu dispar. Ele se coagulează în grupuri şi sunt accesate de 
sistemul vostru de ghidare. Dacă sistemul de ghidare este dereglat şi sunteţi 
fricoşi şi speriaţi din cauza învățăturilor neadevărate, veţi accesa gândurile 
inferioare. Pe măsură ce începeţi să vă hrăniţi cu informaţii noi prin studierea 
acestor texte veridice, vă veţi ridica vibraţiile şi veţi putea să vă acordaţi la ideile 
noastre cu vibrații superioare, inspiraţiile noastre de vibraţie superioară. Atunci 
veţi începe să vă accesaţi adevăratul scop şi adevărata pasiune. 

Adevăratul vostru scop este să vă treziţi. Adevăratul vostru scop este să 
părăsiţi acest Pământ tridimensional. Într-adevăr, în poveştile spuse de 
Biserică, vi se spune că Cerul este scopul final. Dar nu prin moarte veţi ajunge în 
Cer; ci prin trezire veţi ajunge în Cer. Numai prin trezire vă veţi ridica vibrația 
suficient de mult pentru a vă alătura nouă în sferele non-fizice, care sunt 
încântătoare, pline de dragoste şi complet diferite de lumea în care vă aflaţi. 

Lumea voastră este iluzorie. Veţi întâlni foarte multe tărâmuri magnifice 
după ce vă veţi trezi. Dar mai întâi trebuie să înțelegeţi ce vă faceţi singuri; că 
poveştile pe care vi le spuneţi sunt false. Un astfel de material informativ vă 
aduc prin această carte. Vă spun povestea vieţii mele, ca să vă înţelegeţi propria 
dumnezeire, ca să înţelegeţi că aţi fost hrăniţi cu ficțiuni timp de foarte multe 
secole în numele lui Isus. 

Vă hrănesc acum cu povestea mea reală. Vă hrănesc acum cu energia mea. 
Veţi simţi dragostea; veţi simţi bucuria. Veţi simţi libertatea; vei simţi pasiunea. 
Pasiunea şi scopul meu este să vă învăţ, acesta a fost întotdeauna pasiunea şi 
scopul meu. Aşa că vreau să vă găsiţi propria voastră pasiune şi scop, căci aveţi 
un dar pentru această lume. Aveţi un talent magnific pe care, poate, nu vi l-aţi 
descoperit, dar el poate fi accesat clarificându-vă mintea, purificându-vă şi 
iertându-vă trecutul şi rămânând în prezent cu toată conştiinţa, concentrați pe 
ceea ce alegeţi să faceţi în acest moment, ce vă aduce bucurie în acest moment. 
Aşa vă veţi găsi calea; aşa veţi descoperi această experienţă foarte frumoasă, 
care este viaţa trăită cu pasiune. 

Am vorbit destul pe acest subiect; aţi prins esenţa. Trebuie să căpătaţi 
pacea. Trebuie să fiţi dispuşi mai întâi să vă dezvăţaţi şi apoi să învăţaţi de la 

început. Trebuie să vă ştergeţi din minte credinţele bazate pe ură, îngustime de 
vedere şi limitare, şi trebuie să vă impregnaţi în minte ideile despre divinitate, 
dragoste şi creativitate. Aceasta este sarcina voastră, aceasta este calea spre 
fericire şi calea către pace. 

Există multe trepte pe această scară, dar nu vă îngrijoraţi cum o să ajungeţi 
în vârf. Tot ce trebuie să ştiţi este că acesta este locul perfect pentru voi în acest 
moment. Aţi ajuns la punctul perfect de conştientizare combinată cu informare, 
şi v-a venit vremea. A venit vremea să vă schimbaţi viaţa. Începeţi să iertaţi 
acele fiinţe, locuri şi lucruri pe care le-aţi urât, antipatizat sau regretat. Începeţi 
să vă îngrijiţi complexul corp-minte, hrănindu-l cu alimente sănătoase, plăceri 
sănătoase şi idei sănătoase fondate pe adevăr. 

Nu vă gândiţi la viitor. Nu ştiţi ce vă rezervă viitorul. Când îţi transformi 
conştiinţa în momentul prezent, viitorul se schimbă mereu, aşa că nu are rost să 
încerci să citeşti viitorul, pentru că în acest moment — pe măsură ce ierţi, pe 
măsură ce iubeşti, pe măsură ce creşti, pe măsură ce îţi pasă de tine şi de fraţii şi 
surorile tale — îţi schimbi, literalmente, viitorul, clipă de clipă. Aşadar, rămâneţi 
în prezent şi urmaţi recomandările pe care vi le-am oferit în aceste texte, şi veţi 
descoperi că scopul vostru devine în fiecare zi tot mai clar. 

- CAPITOLUL DOUĂZECI ȘI CINCI - 
Posedarea și cel rău 


Acesta este capitolul despre posedare şi cel rău pe care l-aţi anticipat. Este 
un capitol foarte important, deoarece chestiunea vă creează un blocaj foarte 
mare în calea dezvoltării spirituale, mentale şi emoţionale. 

Societatea a fost victima unei propagande vârâte în mintea voastră în mod 
sistematic şi repetat prin mijloace foarte perfide. Desigur, mă refer la Biserica 
creştină. S-ar părea că am un dinte împotriva acestei instituţii, şi aşa este. 
Această instituţie a dirijat de-a lungul secolelor multe lucruri pe care le consider 
abominabile, care sunt complet opusul a ceea ce v-am învăţat când am trăit pe 
acest plan fizic şi pe care continui să le predau prin interacţiunea cu diverşi 
oameni care sunt deschişi la vibrația Minţii Cristice. 


Vibraţia malefică a Bisericii 


Asta se întâmplă aici. Această ființă-medium s-a eliberat de neadevărurile 
din mintea ei prin studierea unui material autentic. Este o ştiinţă. Nu-i o 
dispensă de la Dumnezeu şi nici o răsplată pentru virtute. Este doar o ştiinţă a 
vibraţiei, prin care o persoană îşi poate ridica vibrația şi se poate alinia cu 
dragostea şi adevărul prin practica iertării, a compasiunii şi a creativităţii. Este 
în conformitate cu adevărul şi creativitatea, căci Dumnezeu este creator. Când 
practicaţi aceste principii, vă ridicaţi la o frecvenţă unde putem să ajungem la 
voi. 

De-a lungul istoriei, Biserica a pedepsit — prin pedeapsa capitală şi cu mare 
cruzime — pe oricine s-a amestecat în ce se considera a aparţine domeniului 
Bisericii. În primele faze ale Bisericii, s-a înţeles foarte bine ce putere am avut în 
încarnarea mea. Existau oameni care asistaseră când făceam vindecări. Existau 
fiinţe care fuseseră martore la minunile pe care le făcusem şi asta le-a făcut să 
priceapă ce putere incredibilă era cuprinsă în învăţăturile mele. Multe dintre 
aceste fiinţe m-au ascultat predicând, dar nu predicile din Biblia voastră — acele 
învățături adaptate şi simplificate care au eliminat toate lecţiile pline de adevăr 
despre puterea divină, natura voastră sacră, divină, şi capacitatea voastră 
uimitoare de a vă crea propria experienţă. Aceste învățături nu lipseau când 
trăiam pe Pământ, aşa că oamenii prezenţi au auzit ce spuneam şi, uneori, ele 
înspăimântau foarte tare autorităţile vremii. 

Au văzut cum reacţionau oamenii la ceea ce făceam eu. Au văzut trupurile 
vindecându-se, au văzut învierile pe care le realizam şi au văzut transformarea 
lucrurilor materiale prin această disciplină, prin această conexiune luminată cu 
Adevărul şi Unimea. Asta v-am învăţat. Şi încurajam oamenii să facă acelaşi 
lucru pe care îl făceam şi eu. 

Acuma, trebuie să vă întoarceţi în timp şi să vi-i imaginaţi pe acei oameni 
care deţineau puterea asupra fiinţelor ignorante şi inculte, care câştigau mulţi 
bani de pe urma lor şi care se bucurau de roadele pământului, ale influenţei şi 
puterii politice. Ei nu voiau să se schimbe această situaţie. Prin urmare, când au 
văzut ce-i învăţam eu, au vrut neapărat să mă oprească, ceea ce bineînţeles că au 
şi făcut. Dar nu m-am simţit o victimă; ştiam ce mă aştepta, după cum v-am 
povestit. Ştiam că voi fi scos din scenă aşa cum s-a întâmplat, şi fusesem 
pregătit pentru asta prin foarte multe ore de învățături venite din non-fizic. 

Autorităţile nu puteau permite fiinţelor obişnuite aflate sub influenţa lor să 
acceseze această energie, aşa că s-au pus interdicții, dar nu imediat. Aceste 
interdicții s-au impus treptat de-a lungul a foarte multor decenii — chiar secole — 
şi în timp, practicile de meditaţie şi de conectare cu Mintea Divină prin elevarea 
conştiinţei au fost interzise. Au fost interzise, pentru că erau puternice. Au fost 
interzise, pentru că subminau controlul absolut pe care conducătorii acelei 
instituţii doreau să îl exercite asupra oamenilor obişnuiţi. 

Desigur, acesta este unul dintre lucrurile care m-au supărat foarte tare de-a 
lungul acestor secole. Dar prezenta învăţătură nu a putut fi scoasă la iveală în 
vremurile trecute şi în acest format special, prin cuvânt rostit, din cauza riscului 
la care erau supuse fiinţele ce le-ar fi rostit. Abia în ultimele decenii, acest tip de 
activitate a fost permis în societatea voastră. Biserica a avut o mare influenţă 
foarte mult timp şi trebuie să nu uitaţi că instituţiile, şcolile, universităţile şi 
interacţiunile voastre sociale se bazează pe interdicțiile Bisericii. Nu vă mai daţi 
seama, dar ele sunt încă în vigoare, acţionând profund în mintea voastră şi în 
conştiinţa colectivă. 

Teroarea şi crimele săvârşite de Biserică asupra oricui se ocupa de non-fizic 
— care vorbea în acest mod cu fiinţe din afara timpului, din afara lumii fizice — 
au fost atât de devastatoare, încât oricui îi trecea prin cap această idee se şi 
îngrozea. La asta sunteţi acum martori. Chiar în timp ce citiţi acest material, 
chiar în timp ce vă bucuraţi de conţinutul acestei cărţi, aceste temeri vor apare 
în voi, din cauză că au fost atât de alimentate şi de răspândite. Aceste temeri au 
fost inoculate în societatea voastră. Deci, în clipa în care simţiţi cea mai mică 
teamă în legătură cu această comunicare, multe alte gânduri de aceeaşi vibraţie 

joasă ar putea veni în mintea voastră, deoarece v-aţi acordat la acea frecvenţă a 
fricii, care are efecte foarte puternice. 

Oamenii Bisericii care au pus la cale această interdicţie înțelegeau medicina 
vibraţională — acordarea pe frecvenţă, să zicem aşa — tocmai pentru că asta 
învăţam eu. Mulţi dintre ei studiau atent materialul pe care l-am predat, în timp 
ce îl şi adaptau. Au avut acces la acest material şi au folosit în scopuri malefice 
cunoştinţele conţinute în învăţăturile mele, în scopurile ego-ului, care erau 
acelea de a controla, limita, răni şi induce frică în mintea maselor. 

Deci, de aici vin aceste frici de posedarea de cel rău. V-au fost predicate fără 
oprire şi sub ameninţarea pedepsei capitale în caz de neascultare. Dacă ţineţi 
cont că, timp de 2000 de ani, s-a perpetuat acest tip de învăţătură, înţelegeţi de 
ce apare o reacţie profundă şi viscerală împotriva a orice se opune doctrinei 
impuse. 

Nu vă daţi seama că încă sunteţi supuşi îndoctrinării. Desigur, 
îndoctrinarea se realizează acum prin filme şi este sprijinită de autorităţi — căci, 
da, există astfel de autorităţi — care nu vor să fiţi încrezători în sine, nu vă vor 
puternici, nu vă vor focalizaţi şi nu vor să vă folosiţi Mintea Divină în scopul 
comuniunii iubitoare cu fraţii şi surorile voastre. Priviţi în lume şi vedeţi 
separarea. Priviţi în lume şi vedeţi războiul. Priviţi în lume şi vedeţi ce mari 
profituri se obţin din ură, din frică, din arme, din războaie, din sărăcie şi astfel 
de lucruri. Acestea sunt consecinţele ignoranței. Nu vrem să vă jignim în niciun 
fel, dar aţi fost menţinuţi în ignoranță. Aţi fost îndepărtați de natura voastră 
adevărată, de natura voastră divină. 


Moartea ego-ului 


Desigur, de aceea am fost ucis, din cauză că incitam la revoltă; predicam 
revoluţia, ca şi acum. Eu predic revoluţia acum! Predic o revoluţie a iubirii. Tot 
ce vă spun să faceţi este să fiţi buni unii cu ceilalţi. Tot ce vă spun să faceţi este 
să vă iubiţi şi să vă iertaţi reciproc. Dar în lumea ego-ului, aceasta este ca o 
otravă; echivalează cu prezicerea morţii ego-ului şi chiar este moartea ego-ului. 
Iar când există fiinţe care culeg recompensele culturii egotice în care trăiţi, ele 
nu vor sprijini sistemele care dărâmă acea cultură. Vulpea păzeşte găinile, 
trebuie să înţelegeţi acest fapt când citiţi acest material. 

Vă temeţi de posedare şi este firesc, având în vedere toată această istorie. 
Dar vrem să înţelegeţi că numai schimbându-vă vibrația veţi avea garanţia că nu 
vor exista consecinţe negative. Practicând aceste principii pe care vi le predăm, 
aveţi garanţia că singurele fiinţe pe care le veţi contacta vor fi cele cu vibrații 

superioare. Când nu judecaţi, când sunteţi iubitori şi blânzi, atunci accesaţi 
vibraţiile conştiinţei superioare. 

Acum vom vorbi puţin despre lumea cu vibrații inferioare, deoarece unii 
dintre voi au experimentat-o. Unii dintre voi v-aţi întâlnit cu ceea ce consideraţi 
energii cu vibrații inferioare şi vă spunem că există foarte multe alte tărâmuri pe 
care nu le vedeţi. Există multe, multe niveluri de conştiinţă în alte realităţi, în 
alte dimensiuni, de care nu sunteţi conştienţi, pentru că sunteţi acordaţi numai 
la o anumită frecvenţă. La fel ca atunci când vă ridicaţi vibrația şi vă puteţi 
acorda la tărâmul nostru, există şi altfel de fiinţe cu care vă puteţi conecta, dacă 
vă coborâţi vibrația. Acestea sunt fiinţe cu o vibraţie mai joasă şi nu vă sunt 
deloc prieteni. Nu sunt iubitoare şi nu caută lumina. Ele caută întunericul şi au 
căutat întunericul mereu. Nu sunt puse să stea în iad de un zeu care le judecă; 
ci, pur şi simplu, culeg roadele seminţelor pe care le-au semănat. Deci, acele 
fiinţe care permanent urăsc şi se comportă abuziv, acele fiinţe care sunt mereu 
crude şi rău intenţionate faţă de semenii lor (chiar dacă ştiu că nu este corect) 
dau tonul şi creează o rezonanţă. 


Cereţi ajutor pentru a vă crea o viaţă pozitivă 


Desigur, povestea continuă şi între vieţile pământeşti, şi vom intra în acest 
subiect. Când viaţa vi se va sfârşi, vi se va oferi ocazia să priviţi înapoi şi să vă 
răzgândiţi în unele privinţe. Cu toate acestea, profesorii, ghizii voştri din acea 
viaţă intermediară, vă reflectă propria vibraţie. S-ar putea ca ei să aibă o vibraţie 
mai înaltă decât aţi avut-o voi într-o întrupare. Să spunem că eşti pedofil şi ai 
rănit foarte mulţi copii în această încarnare. Profesorii tăi vor avea o vibraţie 
mai mare decât tine, dar nu vor fi la fel de elevaţi ca profesorii celui care a 
practicat iertarea iubitoare. Vi se va oferi apoi ocazia unei alte vieţi fizice, care va 
fi în acord cu cea pe care aţi dus-o. Nu veţi face salturi bruşte de la o experienţă 
la alta; veţi evolua treptat, pe măsură ce obţineţi experienţă în acea încarnare. 

Deci, când veţi intra în următoarea încarnare, este posibil să nu fie mult 
mai înaltă ca vibraţie decât ultima pe care aţi trăit-o. Însă dacă continuaţi să 
faceţi alegeri de vibrații inferioare, în viaţa următoare veţi experimenta o 
vibraţie şi mai coborâtă. Aceste trăiri provoacă un impuls inerţial — dacă vă 
focalizaţi asupra binelui, obţineţi mai multă bunătate, iar atunci când vă 
focalizaţi pe rău, primiţi mai multă răutate. Este diapazonul după care vă 
acordaţi şi devine din ce în ce mai dificil să ieşiţi din acea tonalitate. Este foarte 
important să fiţi conştienţi acest lucru. 

Dacă simţiţi că sunteţi o persoană negativă, atunci este foarte important să 
vă disciplinaţi mintea cât timp sunteţi încarnaţi, deoarece seminţele pentru 
următoarea viaţă le plantați în aceasta. Nu trebuie să aşteptaţi să treceţi dincolo 
ca să vă schimbaţi gândirea. 

Vă rugăm să faceţi o altă alegere acum. Vă rugăm să priviţi înapoi la ceea ce 
aţi făcut şi, dacă nu sunteţi mulţumiţi, dacă vedeţi că luaţi decizii proaste, atunci 
exercitaţi-vă liberul arbitru şi începeţi să faceţi alegeri diferite. Cereţi-ne ajutor! 
Nu vă putem ajuta decât dacă ne solicitaţi şi nu vă putem ajuta în momentele în 
care vibraţiile voastre sunt prea coborâte. Suntem aici şi suntem disponibili, dar 
voi trebuie să faceţi primul pas. Trebuie să începeţi să practicaţi iertarea; trebuie 
să începeţi să practicaţi bunătatea. Trebuie să fiţi schimbarea pe care vreţi să o 
vedeţi în lume. Acţiunea aduce o experienţă nouă; experienţa nouă vă schimbă 
credinţa. 


Calea occidentală 


Dacă doriţi să vă transformați mintea rapid, studiaţi “Un curs de miracole”. 
Unii au întrebat dacă aceasta este singura cale. Ei bine, această carte este 
concepută pentru a schimba rapid mintea iudeo-creştină occidentală. Există şi 
alte filozofii — filozofii orientale şi foarte multe feluri de filozofii tribale şi căi 
şamanice — care sunt căi concepute pentru alt tip de fiinţe. Dar dacă te regăseşti 
în mintea occidentală, dacă te regăseşti în cultura iudeo-creştină sau dacă citeşti 
această carte, ea ţi-a ieşit în cale pentru un motiv. Pentru că este pe limba ta, 
este cartea care îţi vorbeşte. Dacă ai urma alte căi, această carte nu te-ar atrage 
şi nu ai pune mâna pe ea. Nu ai rezona cu vibrația ei. Nu te-ar atrage şi nici 
măcar nu ai vedea-o. Iar dacă citiţi aceste rânduri, acest fapt vă spune că sunteţi 
pe această frecvenţă; că aceste cuvinte vă spun ceva. Aceste cuvinte rezonează cu 
voi. 

De aceea am transmis prin channeling “Un curs de miracole” printr-o 
fiinţă-medium care era prinsă în mintea occidentală, în învățăturile iudeo- 
creştine care i-au cauzat suferințe profunde. A fost, de asemenea, o 
demonstrație că nu trebuie să fiți perfecţi pentru a vă conecta cu noi. Trebuie 
doar să vreți să înțelegeți adevărul şi mintea şi să vreți să vă clarificați. Nu 
venim să vă învăţăm pe cei dintre voi care sunteţi deja realizaţi. De ce am face- 
o? Trebuie să vă învăţăm pe aceia care sunteţi rătăciţi; pe aceia care sunteţi 
înspăimântați. Trebuie să vă învăţăm pe aceia dintre voi care nu înţelegeţi şi vă 
aducem adevărul pentru că aveţi nevoie de ajutorul nostru. 

Deschideţi-vă către energia noastră 


Trebuie să vă întindeţi mâinile în sus şi să ne arătaţi că ne vreţi. Dar frica de 
posedare şi de cel rău vă poate provoca un mare prejudiciu, căci, pe măsură ce 
începem să ne conectăm cu voi, anumite senzaţii din corp se pot simţi ca şi cum 
nu ar fi cele proprii. Asta-i din cauză că nu v-aţi explorat încă propriile sisteme 
energetice. Energia minţii umane care se trezeşte este foarte puternică. Dar 
aceste energii sunt ale voastre. Aceste energii pot apărea atunci când sunteţi pe 
cale să adormiţi şi vă indică îndepărtarea minţii conştiente. Şi veţi simţi deseori 
energii, dar pentru că în cultura voastră s-au propagat diverse poveşti despre 
pedepse, presupuneţi imediat că sunt de la cel rău, că sunt rele doar pentru că se 
simt diferit faţă de conştiinţa normală. Dar nu sunt întotdeauna asta. 

Dacă continuaţi să aveţi aceste temeri, vrem să ne cereţi să vă ajutăm să vă 
limpeziţi. Cereţi-ne să vă trezim uşor, să comunicăm cu voi blând şi în moduri 
care nu vă sperie. Putem să o facem. Putem comunica cu voi prin scriere sau 
putem comunica cu voi prin muzică sau putem comunica cu voi prin conversații 
în locuri publice. Putem comunica cu voi prin sincronicităţi; putem face foarte 
multe lucruri care nu vă vor speria. 

Scopul nostru nu este să vă înspăimântăm. Dar lucrăm cu un public dificil 
în acest moment şi loc, din cauza îndoctrinării masive din partea Bisericii şi a 
îndoctrinării masive cu filme de groază şi altor astfel de lucruri pe care le-aţi 
vizionat de mult prea multe ori. Dacă vreţi să vă treziţi sau dacă vreţi să vă 
conectaţi cu noi, dar vă este frică, este important să nu mai citiţi sau vizionaţi 
niciun material care conţine aceste tipuri de subiecte. Este important să 
analizaţi ce anume aţi urmărit până acum şi să cereţi ca acele amintiri sau idei 
să fie şterse din minte, astfel încât să puteţi deveni deschişi, curajoşi şi fără 
scuturi de autoprotecţie. 

Dacă sunteţi bine apăraţi, nu putem intra la voi. Dacă sunteţi îngroziţi că 
veţi fi posedaţi, iar noi am încerca să ne conectăm cu voi într-un mod non-fizic — 
printr-o voce în minte sau o senzaţie în corp — aţi închide comunicaţia imediat şi 
aţi fugi din cameră terorizaţi, iar noi nu ne-am îndeplini scopul, deci nu vom 
face aşa ceva. Voi înşivă ne ţineţi la distanţă. 

Vrem să înțelegeţi această medicină vibraţională, vrem să înţelegeţi că, dacă 
sunteţi deprimaţi, trişti, stingheri sau aveţi o intensă ură de sine, atunci nu ar 
trebui să încercaţi să comunicaţi direct cu Spiritul în această stare. Trebuie să vă 
ridicaţi vibraţiile înainte de a o face, pentru că, dacă aţi fost în acea stare de ceva 
timp, veţi avea tendinţa de a atrage experienţe cu vibrații inferioare, iar noi nu 
vrem să vă speriaţi singuri. Nu vrem să vă fie frică. 

Ceea ce vrem să faceţi este să începeţi să practicaţi toate aceste tehnici. 
Vrem să vă purtaţi mai frumos cu voi înşivă. Vrem să gândiţi mai clar şi, 
desigur, aceasta este calea “Cursului de miracole”. Acolo este vocea mea, care vă 
învaţă cum să vă ridicaţi din lumea ego-ului, căci tocmai de lumea ego-ului ar 
trebui să vă fie teamă. Că de aceea sunteţi deprimaţi, singuri şi vă simţiţi 
părăsiţi: pentru că trăiţi în lumea ego-ului. 


Suiţi cu noi pe Scară 


Nu aşa este în lumea mea. În lumea mea există comuniune, dragoste, 
bucurie şi creativitate şi vrem să vă alăturaţi nouă în această lume. Vrem să ne 
însoţiţi în acel tărâm de lumină şi bunătate, dragoste şi compasiune reciprocă. 
Suntem cu toţii aici, învăţători cu o mare lumină, învăţători cu o mare dragoste 
şi onestitate şi vă chemăm sus pe Scară. Căci noi nu vom cobori pe Scară. 
Ocazional, putem comunica cu voi când cădeţi în genunchi şi vă abandonaţi, dar 
preferăm să nu recurgeţi la acea măsură disperată. Totuşi, de multe ori, numai 
în această stare ne veţi chema. 

Puteţi începe să ne chemaţi acum. Invocaţi-mi numele. Invocaţi orice nume 
de fiinţe superioare pe care le respectaţi, ale căror învățături le iubiţi, Şi începeţi 
să vă elevaţi gândurile, de la cele pline de ură de sine, judecată şi intoleranţă 
către cele legate de expansivitate, creativitate, dragoste şi bucurie. Pe măsură ce 
vă elevaţi lumea interioară, vă veţi putea acorda la postul nostru de radio şi veţi 
prelua mesajele minunate care vin de la nivelul conştiinţei noastre. 

Deci aceasta a fost povestea noastră despre posedare şi cel rău. Este propria 
voastră creaţie; nu stă undeva, în afară, gata să vă prindă. Abilităţile voastre 
creative sunt divine; puteţi crea orice vreţi. Puteţi crea greşit pe bază de frică, 
judecată, dogmatism şi ură, sau puteţi crea pe bază de iubire, compasiune, 
comuniune şi idealuri superioare. Este decizia voastră. Aveţi voinţă liberă. 
Sunteţi atât de mult iubiţi de cel pe care îl numiţi Dumnezeu — Tot-ce-există, 
această Conştiinţă a Unităţii care vă cheamă mereu spre iubire — încât vi se 
oferă liber-arbitru. Exercitaţi-l cu înţelepciune şi învăţaţi aceste lecţii. Nu există 
nimic în această carte care să vă facă rău. Nimic din această carte nu vă va 
rătăci. Sistemul vostru de ghidare are o natură divină, dar este neclar şi adesea 
înnorat de înțelegeri greşite şi condiţionări. Aşadar, clarificaţi-vă mintea, aveţi 
răbdare cu voi înşivă şi focalizaţi-vă gândurile către ceea ce este just, ceea ce este 
plin de iubire şi ceea ce este bun, iar viaţa voastră va începe să se schimbe. 

Concluzie 


Acesta este începutul, nu sfârşitul. Să nu credeţi că nu voi continua acest 
dialog. Aceste discuţii vor avea loc în public cu foarte multe fiinţe. Vom 
împărtăşi aceste informaţii cu multe, multe fiinţe în următorii ani. Acesta este 
începutul. Abia am apăsat pe clanţa uşii. Uşa este deschisă acum şi putem să vă 
aducem informaţii despre care sunteţi curioşi — informaţii despre cum să vă 
schimbaţi lumea. Cum să vă schimbaţi lumea? Schimbându-vă mintea. 


Începutul disoluţiei neadevărurilor 


De-a lungul întregii voastre istorii, aţi primit comunicări din non-fizic. Ele 
au fost inhibate în cultura voastră, de teama acestui tip special de comunicare, 
structurile voastre religioase numind-o “demonică”. A avut loc o mare 
înşelăciune în societatea voastră, care a fost instaurată prin tehnici groaznice de 
ucidere şi pedepsire în diferite forme şi modalităţi. Dar acum a venit timpul să 
înceteze această ignoranță a lumii voastre. Este timpul să vă luaţi înapoi puterea 
— nu pentru a-i lovi pe alţii, nu pentru a-i controla pe alţii, ci pentru a 
conştientiza puterea pe care o deţineţi ca fiinţă creatoare divină. Sunteţi, de fapt, 
o fiinţă creatoare divină. Vi s-a dat mintea creatoare a unui zeu. Nu vi s-a oferit 
această informaţie în cursul educaţiei voastre, aşa că v-o spunem noi acum. 

Lumea s-a schimbat în ultimele decenii. Fricile voastre şi manevrele de care 
s-a folosit Biserica timp de atâtea secole s-au estompat, iar oamenii încep să 
vadă că li s-au spus nişte minciuni sfruntate. Iar acum puteţi vedea ce 
consecinţe au produs în lume multe dintre aceste minciuni, anume războaiele, 
judecăţile şi agresiunile asupra altor fiinţe prin mijloace foarte, foarte 
dureroase. Da, vorbim despre cei care profită financiar de alţii şi se folosesc de 
ignoranța oamenilor pentru a-i manipula şi profită de ignoranţa şi fricile 
oamenilor pentru a-i domina. Vedeţi războaie iscate din lipsa de înţelegere a 
naturii voastre divine. Vedeţi durere şi suferință complet inutile, bazate pe acele 
neadevăruri într-o mare măsură. 

Nu vedeţi legătura. Nu înțelegeţi că, dacă vă credeţi o ființă măruntă, 
deveniți înfricoşaţi şi vreţi să atacați. Când vă învăţaţi nişte neadevăruri şi 
credeţi în fragilitatea voastră, atunci credeţi în moarte, credeţi în separare şi 
deveniți periculoşi. Prin acele neadevăruri, hrăniţi mintea egotică. Continuaţi să 
amplificaţi mintea ego-ului, aducându-i lucruri pentru a se proteja: arme, case 
mari pentru a vă ţine departe de alţii şi astfel de lucruri. Acestea sunt 

consecințele neadevărurilor care v-au fost implantate în minte, dar nici că vă 
daţi seama. 

Nu vă daţi seama că firea voastră temătoare, bolile din corpurile voastre şi 
relaţiile voastre agresive se bazează pe aceste neadevăruri, perpetuate prin 
implantarea lor în minte în cultura voastră în şcoală, grupuri religioase şi altele. 
Nu sunteţi conştienţi de ele. Au devenit normale, dar nu sunt naturale; nu fac 
parte din sinele vostru natural. Ele nu reflectă starea voastră naturală de a fi, 
care este iubirea. 


Mintea lui Dumnezeu 


Sunteţi o idee în mintea lui Dumnezeu şi, prin urmare, trebuie să fiţi ca 
acea Forţă, care este iubitoare, mereu darnică, mereu în expansiune, creativă şi 
bună. Când nu acţionaţi în acord cu acea natură, cu acel sine natural care 
sunteţi, vă simţiţi prost. Aţi fost învăţaţi să remediaţi acea stare proastă 
atacându-i pe alţii, cumpărând diverse bunuri şi făcând multe alte lucruri, dar 
vă spun să încetaţi cu acestea. Vă spun să vă conectaţi cu Sursa divină de 
energie, să intraţi în liniştea sufletului şi să cereţi legătura cu Divinul, dar fiind 
conştienţi că această legătură nu are nimic de-a face cu dumnezeul religiei 
voastre, cu propaganda prin frică la care aţi fost supuşi despre posedarea de 
către cel rău. Nicio astfel de negativitate nu se va manifesta la conectarea 
voastră cu Mintea superioară, dacă o invocaţi într-o stare de curiozitate liniştită 
şi iubitoare sau într-un mod specific rugăciunii, concentrat şi cu respect de sine. 
Nu o transformați într-un joc, un joc de societate desfăşurat în camere 
întunecate, unde se încearcă conectarea cu Spiritul prin alcool şi droguri. Nu aşa 
se face; alea vă vor duce în tărâmurile cu vibrații inferioare. 

Vrem să vă conectaţi cu fiinţe cu vibrații superioare prin intermediul 
dispozitivului de comunicare care este mintea. Veţi vedea că veţi ajunge la acele 
fiinţe cu vibrații superioare. Suntem cu toţii aici, gata să vă ajutăm, gata să 
comunicăm cu voi şi să vă ajutăm să vă înţelegeţi adevărata natură. Sunt aici 
pentru a risipi minciunile care s-au spus despre mine şi pentru a scoate, în 
sfârşit, la lumină adevărul despre natura voastră divină şi despre înşelăciunile 
cu care aţi fost îmbrobodiţi. 

Este timpul să începeţi să acţionaţi în concordanţă cu ceea ce sunteţi, adică 
un aspect divin al Minţii lui Dumnezeu. Sunteţi o idee în Mintea lui Dumnezeu. 
Aveţi un sistem de ghidare infailibil, care vă poate duce oriunde doriţi să 
mergeţi, dar trebuie să înţelegeţi cum funcţionează. Trebuie să înţelegeţi că, 
atunci când vă simţiţi rău, înseamnă că aţi avut un gând care nu se aliniază cu 

adevărul. Trebuie să înţelegeţi că sistemul de ghidare vă conduce prin pasiunile 
voastre, prin starea de bine, prin sentimentul de fericire. Dumnezeu vrea să fiţi 
fericiţi. 

Această Forţă binevoitoare nu este o fiinţă. Este o vibraţie. Când sunteţi în 
acord cu această vibraţie — iubind ceea ce faceţi, iubind fiinţele din jurul vostru 
şi iubindu-vă pe voi înşivă — atunci vă simţiţi bine. Când nu sunteţi în acord cu 
această vibraţie — judecându-i pe alţii, ascunzându-vă de viaţă şi urându-vă pe 
voi înşivă — atunci vă simţiţi rău. Deci iată ce trebuie să înţelegeţi: când vă 
simţiţi bine, înseamnă că vă aflaţi în locul potrivit şi faceţi ceea ce trebuie. Când 
vă simţiţi rău, înseamnă că aţi ieşit de pe calea cea bună şi sistemul vostru de 
ghidare — acest dispozitiv divin, ca o oglindă, care vă spune cât de bine vă 
descurcaţi în călătorie — vă va anunţa că aţi ieşit de pe cale şi o va face printr-o 
emoție negativă. Este un principiu foarte, foarte simplu, pe care îl puteţi urma 
începând chiar de azi, când citiţi acest material. Puteţi începe să vă ascultați mai 
mult sistemul de ghidare, dar trebuie să înţelegeţi şi ce vi s-a făcut. Trebuie să 
recunoaşteţi ideile eronate care v-au fost implantate în minte, pe care le puteţi 
confunda cu sistemul de ghidare. 

Prin practica “Cursului de miracole” — această minunată explorare 
psihologică a sinelui şi a Minţii Divine — şi prin studierea acestui material de 
faţă, vă veţi clarifica mintea şi veţi ajunge la înţelegerea a cine sunteţi cu 
adevărat. Veţi putea apoi să accesaţi aceste puteri divine şi această Forţă 
iubitoare care curge mereu către voi şi care vrea să vă ofere abundență şi 
sănătate. Fiindcă sunteţi puternici şi fiindcă şi voi sunteţi creaţi pentru a fi 
creatori, aveţi capacitatea de a opri această Energie să curgă spre voi. Prin idei 
inferioare, gânduri de ură, comportamente agresive, cuvinte răutăcioase şi toate 
aceste manifestări de vibraţie joasă ale minţii, puteţi opri această energie să 
curgă către voi. Vor provoca boli în corpul vostru. Vor face să aveţi parte doar de 
puţină abundență. Acestea sunt consecinţe, nu pedepse de la vreun zeu din 
ceruri care spune că nu sunteţi buni; totul ţine doar de vibraţie. Trebuie să vă 
aliniaţi la vibrația iubirii şi toate vor veni la voi. Toate ale voastre vor prospera - 
nu numai corpul vostru, ci şi relaţiile, finanţele, mediul înconjurător şi orice 
altceva. Şi totul va proveni din voi înşivă. 

Tu eşti creatorul. Fiinţa de lângă tine este o expresie a sinelui tău care îţi 
este arătată în faţă. Şi dacă vei iubi acel sine pe care îl vezi în faţa ta, atunci te vei 
alinia cu cine eşti tu cu adevărat. Când judeci persoana de lângă tine, când o 
urăşti sau când eşti rău faţă de ea, ţi-o faci ţie însuţi. “Nu judeca, ca să nu fii 
judecat.” La asta mă refeream. 

Deveniţi tot mai mult Fiinţa divină ce sunteţi deja 


Sunteţi cu toţii conectaţi. Trăiţi în propriile voastre vise şi, dacă atacați în 
vis, deveniți tot mai pierduţi în vis, pentru că îl credeţi; credeţi că ar fi real. 
Devenind mai înţelepţi — pe măsură ce aceste noi învățături vă intră în minte şi 
începeţi să vă aliniaţi cu dragostea, ştiind că ea este scopul vostru şi este ce ar 
trebui să faceţi — atunci vi se vor revela mai multe. Pe măsură ce deveniți mai 
înţelepţi, pe măsură ce canalul deschis către aceste informaţii începe să se 
lărgească şi să vă ofere tot mai multe cunoştinţe, veţi putea deveni tot mai mult 
din acea Fiinţă divină care sunteţi deja. 

Pur şi simplu, nu conştientizaţi ceea ce sunteţi. Vi s-au spus multe, multe 
minciuni care menţin canalele de comunicaţie închise şi care vă fac să vă simţiţi 
mărunți, defensivi şi temători. Dar, înțelegând ceea ce sunteţi şi acţionând în 
acord cu această nouă înţelegere, veţi începe să aveţi noi experienţe. 
Deschizându-vă către noi experienţe, expansionându-vă mintea şi cunoaşterea 
de sine, atunci veţi începe să vă conectaţi cu noi şi să aveţi experienţe spirituale 
care vă vor aduce cunoştinţe la care nu aveţi acces atâta timp cât vă menţineţi în 
acest sine defensiv, mărunt, condus de ego. 

Noi, cei din partea aceasta, nu vă judecăm. Vă iubim; de aceea suntem aici. 
Suntem aici pentru a vă aduce aceste informaţii, astfel încât să puteţi deveni 
ceea ce căutaţi să fiţi, adică un creator divin al unei lumi pline de iubire, 
exprimare de sine, bunătate şi ajutor reciproc. Aveţi capacitatea de a face acest 
lucru. Asta am predicat când am trăit în planul fizic cu atâţia ani în urmă. Asta 
am predat întotdeauna şi voi continua să predau. 

Am dori să împărtăşiţi aceste informaţii cu acele fiinţe pe care le iubiţi. 
Faceţi-o prin exemplul personal. Împărtăşiţi aceste idei acţionând conform 
vibraţiei lor — adică prin iubire, iertare şi bunătate — şi dacă faceţi asta, lumea 
voastră se va schimba. Se va schimba într-un mod care depăşeşte puterea 
voastră de a înţelege de acum. Se vor petrece miracole. Lucrurile, relaţiile şi 
chiar evenimentele globale se vor schimba atunci când veţi începe să vă 
îndreptaţi cu toţii către vibrația iubirii — iubind nu doar fiinţele care acţionează 
în conformitate cu dorinţele voastre, ci pe toţi tovarăşii voştri de călătorie din 
acest plan fizic. 

Suntem cu toţii împreună. Mergem cu toţii pe drumul către cer sau către 
iad. În fiecare zi, alegeţi în care direcţie mergeţi. Alăturaţi-vă nouă în direcţia 
spre lumină, spre iubire, spre acceptare de sine şi spre preţuire de sine, prin 
practica iertării şi practica abandonării neadevărurilor din minte. Iertarea 
înseamnă atât: Îți aminteşti doar ceea ce a fost plin de iubire, îţi aminteşti doar 

binele din trecut şi alegi să iei doar acestea cu tine şi să le oferi tovarăşilor tăi, 
fraţi şi surori. 

Această practică simplă de a renunţa la negativitate, la frică şi neadevăr vă 
va transforma corpul, vă va transforma mintea, vă va transforma viaţa şi vă va 
transforma capacitatea de a accesa puterile creatoare pe care vi le oferă această 
Forţă binevoitoare, care vrea să rezonaţi cu vibrația sa iubitoare, atât de 
iubitoare. 


Isus, 2014 

Cuvinte de final, de la Ananda 


Alăturaţi-vă Revoluţiei iubirii 


Alte fiinţe se vor ocupa de diseminarea, distribuirea şi succesul acestei 
lucrări în lumea materială. Ei au strategiile, firmele şi abilităţile de a aduce 
această lucrare în prim-plan. 

Revoluţia iubirii este inevitabilă, pentru că sunteţi cu toţii sătui de războaie, 
de sărăcie şi de distrugerea frumoasei şi glorioasei voastre planete. Acest 
material informativ este incredibil de important, deoarece neadevărurile 
ascunse în minte vă fac să gândiţi meschin; neadevărurile ascunse în minte vă 
menţin limitați şi agresivi, temători şi critici. Acestea nu sunt experienţe 
plăcute. Ele provoacă suferinţe profunde în individ şi provoacă degradare 
culturală şi sărăcie în ansamblul general al populațiilor voastre. 

Această revoluţie va fi un proces comunitar. Va fi un proces de colaborare. 
Va fi un proces de conştiinţă a unităţii. Nu va fi un proces în beneficiu individual 
sau de glorie personală. Va fi un proiect de grup, iar grupul se va forma pe 
măsură ce vibrația acestei lucrări va pătrunde în mintea fiinţelor care sunt 
pregătite. 

Dacă sunteţi gata, dacă aveţi acest sentiment că sunteţi norocoşi şi că aveţi 
abilităţi, talente şi prosperitate care pot fi folosite la transformarea lumii, dar nu 
ştiţi cum să o faceţi, asumaţi-vă responsabilitatea şi veniţi în acest grup. Nu 
rataţi această ocazie uimitoare de ajutorare reciprocă. Aşa va funcţiona lumea 
odată ce s-a întâmplat revoluţia iubirii. Trebuie înlocuită mentalitatea de 
separație. 

Toţi aţi fost învăţaţi să faceţi ce-i mai bun numai pentru voi, să vă temeţi să 
împărtăşiţi cu ceilalţi şi să vă temeţi să vă oferiţi ajutorul altora, deoarece ar 
putea să profite de voi. Nu vă faceţi griji. Dacă aveţi abundență şi dorinţă sau 
dacă aveţi îndemânare şi dorinţă, atunci nu veţi pierde nimic niciodată, pentru 
că intraţi în procesul de creaţie cu dragoste şi expansionându-vă fiinţa. Acesta 
este scopul vieţii voastre: să vă expansionaţi cu iubire către semenii din planul 
vostru fizic. Ei nu sunt separați de voi. 

Acesta este comentariul nostru de încheiere. Aducem multe informaţii şi 
vor exista multe, multe ocazii de manifestare reciprocă a iubirii. Privind în jur în 
lume, vedeţi acaparări, bătălii, judecată şi lipsuri. De ce? Pentru că sunteţi cu 
toţii cuprinşi de mentalitatea de separație, vă este frică ca alţii să nu profite de 
voi. Trebuie ca voi să profitaţi de propria fiinţă pentru a aduce la viaţă lumea în 

care vreţi să trăiţi, tot ce este bun, tot ce este abundent şi tot ceea ce doriţi cu 
toţii. 

Trebuie să vă înţelegeţi mintea condiţionată. Vă vom aducem din ce în ce 
mai multe informaţii, iar toate obstacolele ce se opun manifestării măreției 
voastre minunate, puterii, influenţei şi superiorității voastre creatoare — pentru 
că sunteţi cei mai mari creatori — se vor da la o parte din cale şi tuturor vi se vor 
oferi informaţiile de care aveţi nevoie în călătoria voastră, pe măsură ce vă 
limpeziţi gândurile. Trebuie să eliminaţi din minte neadevărurile şi să vă 
concentrați asupra iubirii, chiar şi atunci când nu vine din faţă. Puteţi iubi 
multe, multe lucruri; puteţi iubi multe, multe idei; şi puteţi iubi în minte multe, 
multe creaţii care nu există încă, şi pe ele trebuie să vă focalizaţi. Concentraţi-vă 
pe ceea ce căutaţi, pe ceea ce doriţi şi pe ceea ce vreţi să experimentați, iar acest 
lucru se va manifesta apoi în faţa voastră, căci sunteţi forța creatoare din spatele 
acestui univers. Sunteţi mintea care creează experienţa şi sunteți mintea care vă 
poate schimba experienţa. 


Ghizii spirituali Ananda 

Postfaţă 


Uau, ce plimbare a fost asta! A durat peste un an şi am fost într-o călătorie 
pe care nu m-am aşteptat niciodată să o fac. Nici nu ştiam că este posibil să se 
producă autobiografia lui Isus, o carte pe care nu m-am gândit niciodată să o 
scriu şi, la început, nici nu am vrut să scriu. Dar acum? Mă bucur atât de mult că 
mi s-a oferit ocazia şi că am găsit cumva curajul să mă arunc în acest ocean 
adânc de experienţe necunoscute şi idei neexplorate. 

Când Ananda mi s-au prezentat pentru prima dată în timpul unui 
workshop de scriere automată, unde m-am înscris acum mai bine de doi ani, mi- 
au oferit nişte cunoştinţe care acum au sens, dar la acea vreme, păreau cam 
şocante şi nu aveau nicio legătură cu experienţa mea de atunci. Mi-au spus că 
am devenit ucenicul lui Isus în sălbăticie cu multe secole în urmă. Mi-au spus că 
eram un cioban adolescent, un tânăr care l-a urmat pe Isus în lucrarea sa de 
propovăduire şi că am devenit prieteni. Mă îndrăgostisem de ideile şi 
înţelepciunea lui în acea viaţă de demult. Ananda mi-au spus că am la activ 
multe încarnări în care am învăţat şi am predat comunicările sale inspirate divin 
şi că l-am urmat fără încetare, stând cu el noaptea şi vorbind la lumina focului 
despre tot felul de lucruri. 

Îmi amintesc un vis foarte viu pe care l-am avut pe la vârsta de douăzeci de 
ani, în care eram un bărbat care mergea prin deşert, uitându-se în jos la 
sandalele din picioare. Iar când privirea mea s-a îndreptat spre orizontul plan şi 
lipsit de forme de relief din Orientul Mijlociu, am înţeles totul; am înţeles 
întreaga lume. 

Acum visul pare să aibă sens, totuşi, încă mai am multe de învăţat, predat şi 
înţeles. Această carte m-a făcut să intru în cele mai înfricoşătoare locuri din 
mintea mea, dar acolo nu erau demoni reali — ci doar idei, vagi şi interzise. 
Interzise de cine, nu ştiam, dar pe măsură ce am intrat în acest dialog, o 
înțelepciune şi o iubire tangibilă s-au făcut simţite, atât în text, cât şi în mintea 
şi inima mea. Când îi citesc cuvintele — atât de pline de pasiune, adevăr şi 
dragoste — sunt uimită şi îi simt energia în aceste fraze. 

Încă ezit puţin când le spun oamenilor despre ce este vorba în ultima mea 
carte, dar de fiecare dată devine din ce în ce mai uşor. Şi de fiecare dată când 
citesc aceste minunate învățături despre dragoste şi iertare, ştiu în adâncul 
sufletului că nu aş fi putut avea un scop mai bun în viaţă. Ce ar putea fi mai bun 
decât să împărtăşesc aceste informaţii minunate şi vindecătoare? Ce carte mai 
mare poate fi scrisă decât autobiografia lui Isus? Eu nu cunosc niciuna. Este 
vreo aroganță s-o spun? Nu, nu este. Am intrat în această muncă cu umilinţă, 

fără nicio aşteptare sau planificare şi neştiind pe ce cale urma să pornesc. După 
cum au spus Ananda, aceasta nu este opera mea. Eu sunt doar mesagerul, dar 
este o bucurie şi o mare onoare că am transmis aceste informaţii prin 
intermediul acestui om supus greşelii, care este Tina. 

Sper că v-a plăcut această carte. Ştiu că mie mi-a plăcut să o transmit prin 
channeling şi, bineînţeles, să o citesc. Totuşi, aşa cum mi-a spus Isus, acesta este 
doar începutul. Nu ştiu ce are în vedere Isus pentru următoarea carte — nicio 
idee. Aştept cu nerăbdare. 

Dacă doriţi să fiţi la curent cu activitatea mea, intraţi pe 
ChannelingJesus.com sau pe contul de YouTube 
ChannelingJesusAnanda, unde postez actualizări şi informaţii nou primite 
prin channeling. Aştept cu nerăbdare următoarea mea aventură cu J.C. [n.tr. — 
Jesus Christ]. Abia aştept să văd ce învățături vor urma şi sper să fiţi la fel de 
entuziasmați ca mine. Ştiu că această lucrare este o provocare pentru minţile 
noastre profund condiţionate, dar sper că v-a deschis nişte uşi, fie pentru 
iertarea de sine sau a altora, fie doar pentru noi posibilităţi. La urma urmei, 
dacă trecutul nostru a fost unul inexact şi am crezut, din greşeală, falsuri şi erori 
şi, prin urmare, ne-am provocat unele dintre cele mai dureroase probleme, 
atunci un nou trecut ne va oferi posibilitatea unui nou viitor pentru noi toţi. 


Pace, 
Tina Louise Spalding 

Intrebări și răspunsuri 


Nota mediumului: În timpul scrierii acestei cărți mi s-a cerut să vin cu 
nişte întrebări la care Isus să răspundă, aşa că m-am întâlnit cu câțiva 
prieteni, căutând nişte întrebări potrivite, acele întrebări pe care i le-am putea 
pune. Aceşti oameni au pus nişte întrebări care, cu siguranţă, nu mi-ar fi 
trecut prin minte. Urmează întrebările şi răspunsurile minunate ale lui Isus. 


Căsătoria 

Cum arată căsătoria ideală? 

Sunt uimit de munca pe care o faci în acest moment. Devii neînfricată în 
urmărirea aceluiaşi scop ca şi noi. Suntem cu toţii aici, căutând să aducem 
iluminarea pe această planetă, căutând să ameliorăm suferinţa minţii multor, 
multor fiinţe care au concepţii greşite şi se bazează pe credinţe false. Aşa ia 
naştere suferinţa. 

Aveţi un sistem de ghidare care vă spune când sunteţi fericiţi. Aveţi un 
sistem de ghidare care vă spune când sunteţi trişti. Şi da, asta se leagă de 
întrebarea voastră despre căsătorie. Construim cadrul în care să ne însăilăm 
explicaţia. Această frază a mai fost folosită, aşa că o vom folosi din nou. Aveţi 
acest sistem de îndrumare, dar sunteţi învăţaţi de la o vârstă foarte fragedă să 
nu ţineţi cont de el. Încă din pruncie sunteţi învăţaţi să vă înăbuşiţi sistemul de 
ghidare. 

Un bebeluş va plânge când este nefericit, iar părinţii vor face tot ce pot 
pentru a-l potoli. Îi vor distrage atenţia dându-i, de exemplu, o suzetă unsă cu 
ceva dulce sau un alt stimul senzorial. Iar apoi copilul va renunţa să mai solicite 
ceea ce îşi doreşte cu adevărat. Dar el nu vrea o suzetă. Vrea să fie ţinut în braţe; 
vrea să fie mângâiat; vrea să fie sărutat; vrea să fie hrănit; vrea multe, multe 
lucruri. Poate vrea băiţă sau mişcare fizică sau plimbare pe afară. Copilaşul ar 
putea cere astfel de lucruri, însă voi îl faceţi să tacă. 

De aici începe procesul. Deci, este o chestiune profundă. De fapt, vă 
căsătoriţi cu o fiinţă căruia i s-a distrus sistemul de ghidare. Nu este complet 
distrus — continuă să ofere informaţii — dar încă din copilărie i-a fost blocată 
preocuparea pentru acest sistem de ghidare şi înţelegerea nuanţelor sale. 
Aşadar, avem nişte fiinţe rătăcite care încep să trăiască împreună într-un 
mariaj. Sunt rătăcite, pentru că nu mai au busolă. 

Este exact acelaşi lucru cu a cere indicaţii de la cineva care s-a rătăcit în 
pustiu şi este dezorientat. Nu are rost să ceri acelei persoane sfaturi, pentru că 

ea nu ştie unde se află, şi aşa se întâmplă cu mulţi dintre voi din această 
societate. Nu ştiţi unde vă aflaţi. Nu ştiţi cine sunteţi şi nu ştiţi ce sunteți. 

Deci, pentru a răspunde la întrebarea voastră, acestea sunt informaţiile 
fundamentale care au semnificaţie în această chestiune. Dacă nu ştii cine eşti, 
dacă nu ştii ce eşti şi dacă nu ştii unde eşti, atunci nu ar trebui să te căsătoreşti 
cu nimeni! Acesta este primul răspuns la întrebare. 

Dacă ţi-ai asumat sarcina să te cunoşti pe tine însuţi, să afli despre istoria ta 
şi despre adevărul naturii tale, atunci vei fi mai bine pregătit pentru căsătorie. 

Pe măsură ce avansăm în chestiunea căsătoriei ideale, vedeţi că este foarte 
dificil de dat un răspuns aici şi acum. Dacă vrei să ai o căsnicie bună, trebuie să 
te simţi bine. Trebuie să te simţi bine cu ceea ce eşti şi unde te afli şi cine eşti. 
Trebuie să înţelegi că ai o natură divină. Trebuie să-ţi înţelegi corpul fizic, ce 
reprezintă el şi ce nu-ţi poate oferi. Trebuie să înţelegi că vezi realitatea într-un 
mod iluzoriu, printr-o proiecţie mentală. Acestea sunt liniile directoare de bază 
ale înţelegerii-de-sine, anume că realitatea este sinele reflectat înapoi către tine. 
Pentru ca să vă meargă bine în căsătorie, trebuie să aveţi o asemenea înţelegere 
elementară. 

Multe fiinţe se căsătoresc în societatea voastră, dar sunt relaţii superficiale, 
deoarece acele fiinţe nu sunt în legătură cu adevăratul lor Sine. Nu au tangenţă 
cu adevărata lor natură. Prin urmare, un eu iluzoriu se căsătoreşte cu un eu 
iluzoriu, şi aici intră în scenă ego-ul. Când eşti într-o relaţie cu cineva, dar nu 
eşti aliniat cu adevărul, atunci ia comanda ego-ul. 

Ego-ul este fiecare gând neadevărat pe care l-ai avut vreodată, fiecare 
credinţă falsă în care crezi şi fiecare minciună pe care ai înghiţit-o ca pe un 
adevăr. Ăsta este ego-ul. Ego-ul înseamnă concepte mentale, credinţa în 
separație, idei fără legătură cu ceea ce numiţi Dumnezeu sau Tot-ceea-ce-există 
sau Mintea Divină. Deci, când ego-urile se căsătoresc, apare o zonă de conflict, 
un război. Oamenii cred că trebuie să se atace reciproc. Oamenii cred că trebuie 
să facă abuzuri verbale şi cred că sunt separați. Acele fiinţe simt nevoia să se 
apere de tot felul de rele percepute şi imaginate. 

Acesta este motivul pentru care mariajele arată aşa cum arată, cu 
infidelitate şi divorţ şi nefericire. Numai prin trezirea minţii veţi avea o căsătorie 
bazată pe adevăr. Înţelegeţi că persoana din faţă nu este diferită de voi, nu este 
altceva decât voi înşivă şi, de fapt, este un aspect al vostru reflectat înapoi către 
voi. Până nu înţelegeţi acest lucru, nu puteţi avea o căsătorie ideală. 

Acum, nu vreau să par negativ sau cinic. Eu nu am acele trăsături, pentru că 
am atins acea stare care permite căsătoria ideală, pe care am trăit-o în 

încarnarea mea fizică, la sfârşitul vieţii mele cu iubita mea, Maria. Am avut 
abilitatea de a trăi în comuniune absolută unul cu celălalt, în dragoste 
necondiționată, dar asta pentru că ego-ul meu fusese complet dizolvat. Am 
înţeles adevărul. Am înţeles cum funcţionează lumea şi am înţeles la ce servesc 
relaţiile. Maria, în acel timp şi loc, încă nu era iluminată, dar s-a iluminat mai 
târziu în acea încarnare fizică, cu ajutorul meu şi al altor entităţi non-fizice. Dar, 
aşa cum a fost cazul în căsătoria noastră, o fiinţă care este trezită nu mai cade în 
capcanele minţii ego-ului. Mintea trezită nu mai e tentată de bătălii şi certuri, 
represalii, ură şi limitarea energiei. Deci, când o fiinţă este complet deschisă, 
cealaltă fiinţă merge pe urmele ei. 

Aici se aplică principiul rezonanţei, filosofia diapazonului. Când o fiinţă 
deţine o vibraţie ridicată, cealaltă fiinţă trebuie să rezoneze la acea vibraţie 
ridicată sau va pleca. Maria nu a plecat, aşa că a avut o singură opţiune: să-şi 
ridice vibrația. Asta i-a facilitat iluminarea în acea încarnare fizică. 

Pe scurt, calea către o căsătorie perfectă este cea de a elimina controlul ego- 
ului asupra minţii. Veţi avea un ego atâta timp cât veţi trăi în planul fizic, până 
când veţi ajunge la starea de iluminare, dar înţelegându-vă mintea egotică — 
adică dorinţa de a ataca, tendinţa de a respinge criticile şi credinţa că există 
separare — veţi deveni o persoană capabilă de căsătoria ideală. 

Căsătoria ideală nu există în sine şi prin sine. Trebuie realizată. Este creată 
de fiinţele care sunt trezite. Este creată de ființele conştiente de principiile pe 
care le învăţaţi din acest material informativ. Deci, această întrebare nu prea are 
un răspuns. Căsătoria ideală apare doar în măsura în care o creaţi cu ajutorul 
minţii voastre vindecate. Aşa puteţi avea o căsătorie ideală. 

Dacă însă căsătoria voastră nu este ideală, asta nu înseamnă că trebuie să 
fugiţi de ea. Acea căsătorie poate fi vindecată, dar trebuie vindecată de voi. 
Trebuie vindecată de unul dintre parteneri care îşi schimbă modul în care 
priveşte relaţia. Trebuie vindecată prin refuzul partenerului de a ataca, deoarece 
el sau ea ştie că asta nu-i va folosi la nimic. Trebuie vindecată prin faptul că 
partenerul îl iubeşte necondiţionat pe celălalt, indiferent de comportamentul 
egotic pe care îl manifestă celălalt. Când fiinţele manifestă un comportament 
urât, ele nu îşi arată adevăratul sine. Ele arată părţile care nu rezonează cu 
adevărul, iar singura modalitate de a reveni la unitate şi unime, la adevăr, este 
să le oferim iubire. Deci aceasta este soluţia la problemele conjugale. Să-ţi 
înţelegi propria minte egotică şi natura egotică a comportamentului 
partenerului. Recondiţionează-ţi propriul sine, astfel încât să începi să ierți şi să 

refuzi să ataci, indiferent ce se întâmplă. Da, întoarce celălalt obraz; da, aşa v- 
am învăţat. 

Deci, vei învăţa cum să ai căsătoria ideală devenind tu însuţi partenerul 
ideal pentru căsătorie. Iar pentru a deveni partenerul ideal pentru căsătorie, 
trebuie să te trezeşti. Trebuie să înţelegi că iluzia nu este reală. Trebuie să 
înţelegi că adevărata ta natură este divină şi că soluţia este întotdeauna 
dragostea. Dacă cineva îţi oferă dragoste, tu îi întorci dragostea; iar dacă cineva 
îţi arată ură, tu vei rezolva problema urii — care înseamnă lipsa iubirii — 
oferindu-i iubire. Aşa să faci. 

Poate că acest răspuns nu va satisface mintea ego-ului, dar este un răspuns 
satisfăcător din partea Minţii noastre. Mintea noastră este o minte unificată; 
este o minte aflată în contact cu conştiinţa unităţii. Acesta este răspunsul care vă 
va aduce rezultatul pe care îl doriţi. 


Moartea și doliul 


De ce trebuie să suferim experienţa profund dureroasă a morții 
unui copil? 

Aceste întrebări, desigur, sunt întrebările vieţii; cu asta se luptă oamenii 
atât de intens. Aşa că vom începe cu începutul. 

Moartea nu este reală. Este o iluzie la care aţi consimţit, pentru că vă 
închinaţi la trupuri. Credeţi în realitatea corpului. Însă trebuie să înţelegeţi că vă 
folosiţi chiar de corp pentru a demonstra realitatea corpului. Vă folosiţi simţul 
tactil pentru a-l atinge, vă folosiţi simţul vederii pentru a-l vedea şi vă folosiţi 
mirosul pentru a-l mirosi. Deci, de fapt, folosiţi întotdeauna corpul pentru a 
demonstra că el este real; ceea ce este un paradox. Într-un experiment ştiinţific 
temeinic, pentru a determina valabilitatea unui lucru, nu aveţi voie să utilizaţi 
chiar respectivul lucru, or voi tocmai asta faceţi. Folosiţi corpul pentru a 
demonstra realitatea corpului. Nu puteţi dovedi realitatea trupului fără a folosi 
trupul. Este un raţionament circular. 

Dar în această societate, nu puneţi la îndoială acest lucru; chiar nu puneţi la 
îndoială că asta faceţi. Nu prea înţelegeţi cum funcţionează mintea. Nu prea 
înţelegeţi cum funcţionează creaţia. Nu prea înţelegeţi ce este această viaţă. 

Suferinţa provocată de moarte se bazează pe convingerile voastre despre ce 
ar fi moartea. Când credinţele despre moarte sunt corecte, nu suferiţi. S-ar 
putea să plângeţi puţin, fiindcă vă este dor de prezenţa fizică a respectivei fiinţe, 
dar dacă aţi fi crescut într-o societate care încuraja şi facilita comunicarea între 
fizic şi non-fizic, nu aţi fi pierdut contactul cu acea fiinţă. Aţi păstra un contact 


217 


permanent. Acea fiinţă ar fi într-un alt tărâm, este adevărat, aşa că nu aţi avea 
percepţia senzorială a corpului persoanei, dar nu aţi simţi că fiinţa a dispărut. 
Aţi avea comunicări şi conversații permanente, dacă asta decideţi amândoi. 

Acest „văl” dintre viaţă şi moarte este doar o iluzie bazată pe credinţă. De 
exemplu, acest medium a eliminat această prăpastie printr-o practică 
sârguincioasă a principiilor dovedite ştiinţific. Când am călătorit în Orientul 
Îndepărtat în timpul vieţii mele şi am studiat cu maeştrii de acolo, am învăţat 
tehnici dovedite ştiinţific pentru transformarea minţii şi a corpului. Le-am adus 
cu mine şi le-am predat în acea vreme, demult. Dar acestor învățături puternice 
şi fortificante nu li s-a permis să continue, aşa ca, desigur, le predăm din nou 
aici. Acum avem voie să vă învăţăm aceste lucruri, datorită libertăţii de 
informare din societatea voastră, care le permite să iasă la iveală. Dar societatea 
voastră este îndoctrinată cu neadevăruri, este îndoctrinată cu materialismul 
corpului şi cu moartea corpului, ceea ce vă provoacă suferinţă şi durere. Acum 
vom trece mai departe, la sistemul vostru de ghidare. 

Sistemul vostru de ghidare, acest sistem emoţional prezent în corpul vostru, 
nu v-a fost explicat corect [de către alţii]. Când suferi o durere intensă, sistemul 
tău de ghidare îţi spune că greşeşti în ceea ce gândeşti. Acest sentiment intens 
de izolare sau mâhnire — suferinţă, dacă vrei să-i spui aşa — este un semn că nu 
gândeşti clar şi că nu rezonezi cu adevărul. 

Deci, dacă copilul tău moare şi ai prejudecăţi în legătură cu moartea — 
crezând că aceasta este singura lume şi că nu mai există nimic după, sau poate 
că există un loc groaznic după moarte — atunci vei suferi teribil, căci nu eşti 
aliniat cu adevărul, iar sistemul tău de ghidare ţi-o spune în acest fel. Totuşi, 
dacă copilul tău moare, dar tu înţelegi că această viaţă nu este reală, că-i o 
existenţă de vis iluzorie, adică, de fapt, o separare de viaţa reală şi o coborâre în 
izolare şi individualizare, atunci vei suferi mult mai puţin. Este foarte greu să 
suportaţi despărţirea, din cauză că, în calitate de fiinţe spirituale unite cu 
Dumnezeu, ideea de separare este dureroasă în sine şi vă este greu să-i faceţi 
faţă, mai ales pentru că nu aţi fost învăţaţi despre natura sa iluzorie, despre 
adevărul acestui experiment divin. 

Suferinţa se bazează pe credinţele voastre. Nu pe un fapt. Moartea nu este 
un fapt. Asta m-am străduit să dovedesc ucenicilor mei în viaţa mea, permițând 
să fiu răstignit. Aş fi putut să evit acea experienţă; nu există nicio îndoială în 
această privinţă. Dar am permis să se întâmple pentru a le demonstra că 
moartea este ireală, că puteam să produc un corp nou la voinţă. Am demonstrat 
că pot fi neînfricat; că pot să nu mă apăr când sunt agresat. Că pot înfrunta 

semeţ orice atac, chiar şi acela al răstignirii, fără să mă tem. Am folosit acea 
ocazie pentru a-i învăţa. 

Dar, din cauză că aceste ființe operau cu nişte minţi adânc programate, 
chiar dacă le învăţasem timp de câţiva ani, tot pe mine se bazau. Aceste 
programe rulează profund şi rapid în minte şi, dacă nu-ţi faci lucrarea 
spirituală, nu le poţi schimba. Şi asta a fost o parte din problema misiunii mele 
spirituale. Mă vedeau pe mine ca fiind special, aşa că nu-şi asumau propria 
lucrare aşa cum ar fi trebuit pentru a deveni la fel de disciplinaţi. Aşadar, le 
demonstram irealitatea morţii, dar din cauza programării profunde şi a 
credinţei în moarte, pe care o aveţi cu toţii, această învăţătură părea nebună în 
acel spaţiu şi timp. Părea imposibilă. 

Există multe fiinţe în planul vostru fizic care studiază mintea, care sunt 
practicanți disciplinaţi ai multor filozofii diferite şi care au capacitatea de a 
produce un corp. Vă fabricaţi propriul corp chiar în timp ce vorbim. O faceţi 
inconştient. Corpul în care vă aflaţi în acest moment este alcătuit din toate 
credinţele voastre, şi de aceea vă îmbolnăviţi şi muriţi. 

Aşadar, aceste concepte şi chiar întrebările nu corespund adevărului. De ce 
trebuie să suferim moartea copiilor?! Nu trebuie să suferi; nimeni nu te obligă, 
iar copiii tăi nu mor. Doar că voi credeţi în moarte şi credeţi în separarea pe care 
o trăiţi cu frică, aşa că este reală pentru voi. Orice credeţi că este într-un fel sau 
altul, exact aşa este, cum credeţi. Acesta este liberul arbitru şi alegerea voastră. 
Asta v-a fost dat de această Forţă binevoitoare pe care o numiţi Dumnezeu, un 
Creator care v-a făcut creatori. Eşti şi tu un creator. Eu sunt un creator. Aşa că 
îmi creez experienţa în mod conştient. Visez lucid, ca să zic aşa. Dar voi vă creaţi 
experienţa în mod inconştient. Vă aflaţi într-un coşmar, dar este acelaşi proces. 

Când vă culcaţi noaptea, puteţi avea vise frumoase sau puteţi avea vise 
oribile. Puteţi avea vise care să vă aducă o mare bucurie şi plăcere sau puteţi 
avea vise care să vă aducă frica de moarte în minte. Toate sunt făcute din 
substanţa minţii. Aşa cum este în somn, aşa se întâmplă şi în starea de veghe. Vă 
alcătuiți viaţa din convingerile şi credinţele voastre. 

Dacă generaţi un coşmar, înseamnă că credinţele voastre nu sunt în 
concordanţă cu adevărul. Dacă trăiţi o existenţă veselă şi fericită şi sunteţi 
creativi şi vă simţiţi liberi şi expresivi, atunci sunteţi mai aliniaţi cu adevărul. 
Dar, dacă trăiţi în acest plan al Pământului crezând că sunteţi un individ într-un 
corp separat, atunci gândiţi neadevărul şi veţi experimenta moartea. Veţi putea 
să scăpaţi de moarte doar înțelegând cu adevărat natura onirică a acestei 
experienţe pe care o trăiţi acum şi înțelegând tehnicile care vă conduc de la 

conştiinţa separării la conştiinţa unităţii. Asta am făcut la sfârşitul vieţii mele şi 
ceea ce am continuat să învăţ şi după răstignire. 

Este timpul să vă recăpătaţi puterea. Este timpul să vă recăpătaţi această 
cunoaştere care a fost adusă pe Pământ cu mult timp în urmă şi care continuă să 
fie adusă pe Pământ. Nu sunt singurul mesager al acestui adevăr; sunt mulţi, 
dar mulţi nu se află în societatea voastră. Dar oricum, societatea voastră se 
apropie de sfârşitul acestei etape, a acestui capitol din cartea vieţii, deci este 
momentul perfect să primiţi aceste informaţii. 

Nu sunteţi obligaţi să trăiţi suferinţa. Dumnezeu nu vă pedepseşte luându- 
vă copiii. Credeţi în neadevăr şi iată demonstraţia — nu vedeţi dragoste, ci 
moarte; nu vedeţi viaţă, ci separare. Dar, pe măsură ce vă transformați mintea şi 
v-o vindecaţi, pe măsură ce începeţi să gândiţi adevărul despre ce sunteţi şi să 
acţionaţi în concordanţă cu acel adevăr, experienţa se va schimba. Experienţa 
voastră legată de moarte va începe să se modifice şi va fi mai puţin dureroasă. 

Fiinţele îşi vor putea părăsi trupul după bunul plac, fără nici o suferinţă, şi 
veţi şti că ele doar păşesc într-o altă realitate şi că vă puteţi alătura lor oricând 
doriţi. Atunci nu veţi suferi, nu veţi jeli şi nu vă veţi irosi viaţa dorindu-vă să nu 
se întâmple ceva care-i musai să se întâmple. 

Regretul nostru cel mai mare atunci când observăm această jale este că ea îl 
cheamă înapoi pe spiritul abia plecat. O chemare teribilă, un alean simte fiinţa 
plecată din planul Pământului atunci când cei dragi sunt disperaţi, ceea ce 
împiedică fiinţa să-şi continue evoluţia, să-şi exprime natura creatoare, 
doritoare de libertate. Deci, dacă aţi pierdut pe cineva şi a dispărut de ceva 
vreme, lăsaţi-vă deoparte durerea şi studiaţi materialul pe care îl transmitem 
prin acest medium. Veţi descoperi că disperarea voastră se va estompa şi veţi 
putea să-i oferiţi dragei fiinţe plecate eliberarea de ideile şi gândurile care stau 
lipite de voi. 

Pe măsură ce aceste învățături vor deveni mai acceptate în societate şi 
aceste adevăruri se vor integra în cultura voastră, experienţa legată de moarte se 
va schimba drastic şi, în cele din urmă, nu o veţi mai trăi deloc ca acum. Dar 
sunteţi încă departe de acest ideal. Uitaţi-vă în jur. Există multă moarte şi 
distrugere, multă credinţă în ea şi multă promovare a morţii. Moartea este 
folosită ca divertisment şi trebuie să aveţi în vedere şi această parte a societăţii. 
Dacă nu doriţi să consolidaţi ideile despre moarte şi suferinţă, nu le mai 
vizionaţi ca divertisment, nu mai vizionaţi filme care le promovează şi nu mai 
votaţi pentru persoanele care le pun în practică. Investiţi în ceea ce doriţi să 
crească. Nu mai priviţi la ceea ce nu vreţi şi începeţi să priviţi la ceea ce vreţi cu 

adevărat. Începeţi să priviţi viaţa, începeţi să priviţi iubirea şi începeţi să priviţi 
compasiunea şi compania semenilor. Toate acestea vă aduc recompense 
minunate. Obsesia şi frica de moarte nu vă aduce nimic altceva decât şi mai 
multă moarte. 

Este timpul să lăsaţi astea deoparte. Dacă citiţi această carte, înseamnă că 
v-aţi săturat de toate astea. Aşa că este momentul să vă lăsaţi deoparte jalea. 
Toţi cei care au plecat dincolo sunt bine. Au noi experienţe — unii în non-fizic, 
alţii s-au întors în fizic — şi nu trebuie să vă întristaţi pentru ei. Au mers mai 
departe. Doar voi aţi rămas pe loc. 

Aşa că, vă trimitem dragostea şi înţelepciunea noastră şi vă rugăm să vă 
reeducaţi cu privire la acest subiect. Cultivaţi-vă cu privire la ce cauzează 
suferinţa, ce cauzează moartea şi ce face ca aceste percepții greşite să nu dispară 
din minte, şi atunci veţi descoperi că experienţele voastre se vor schimba şi că 
acea credinţă într-un Dumnezeu pedepsitor, în nevoia de lecţii dificile, cum ar fi 
moartea, acea credinţă va trece. Nu aveţi nevoie de lecţii grele ca aceasta. Există 
şi lecţii vesele, minunate, care sunt relativ uşor de învăţat, dar ele necesită 
disciplină, concentrare şi dorinţa de a vă schimba. 


Autenticitatea 


Cum ştim că este real? De unde ştiu că aceasta este vocea lui 
Isus? 

Suntem Ananda. Această întrebare o pun multe fiinţe în legătură cu această 
formă de conversaţie — channeling-ul, acest mod de comunicare intangibil, 
neconvențional — aşa că vom adăuga mica noastră contribuţie aici, căci noi 
suntem gardienii. Noi furnizăm mediumii, să zicem aşa. Tu ai deschis calea 
către energiile noastre, iar noi am deschis calea către energiile lui Isus, aşa că 
suntem parte a chestiunii şi parte a acestui răspuns. 

Corpul vostru este vehiculul vostru, să zicem aşa; este ceea ce conduceţi. 
Dar în societatea voastră, aţi făcut un zeu din el. Consideraţi că voi sunteţi 
trupul. Desigur, aceasta nu este vina voastră. Aşa vi s-a spus. Vi s-a spus că 
sunteţi un trup şi vi s-a spus că acest trup vă controlează. Nu vi s-a spus 
adevărul, adică acela că voi vă controlaţi corpul. Voi sunteţi creatorul corpului. 
Voi l-aţi adus în manifestare, astfel încât să experimentați şi să dominați 
separarea şi individualitatea. Asta v-aţi dorit când aţi creat această experienţă, 
acest vis. 

Dar în lumea voastră, vi s-a spus că orice vedeţi este real, şi atunci vă 
folosiţi vederea, adică ce percepeţi senzorial, ca fiind ceea ce determină 


221 


realitatea. Dar realitatea voastră este creată de voi şi puneţi bază, fără să ştiţi, 
exact pe ceea ce ați creat pentru a experimenta separarea şi lucrurile materiale. 
Folosiţi chiar dispozitivul material pe care l-aţi creat pentru a dovedi că materia 
este reală. Aşadar, căutaţi dovezi cu ajutorul unui lucru ireal pentru a demonstra 
că experienţa pe care o aveţi este reală. Căutaţi doar dovezile care vă susţin 
opinia, care demonstrează că sunteţi singuri şi care stau la baza credinţei 
voastre în separare, credinţă care v-a provocat această experienţă. 

Aveţi disponibile şi multe alte dovezi care nu sunt materiale. Ne referim 
chiar la experienţa iubirii, ca exemplu. Nu există dovezi solide despre ce este 
iubirea. Vedeţi însă consecinţele iubirii; de exemplu, vedeţi când fiinţele sunt 
bune unele cu altele şi spun că se iubesc, dar nu puteţi dovedi acest lucru. Nu 
există niciun efect material al iubirii. Ea nu-i un corp. Nu-i un obiect. Nu-i ceva 
măsurabil. Nu puteţi duce dragostea în laborator; nu puteţi analiza dragostea 
prin metoda ştiinţifică şi să-i demonstraţi existenţa, chiar dacă ştiţi cu toţii că 
este un lucru real. Ştiţi că există ca o experienţă non-fizică. O simţiţi, o ştiţi, 
aveţi încredere în ea; totuşi, nu este fizică. Iată cum legile voastre despre 
realitate încep să se prăbuşească, dar nu le daţi atenţie, deoarece societatea 
voastră ahtiată după dovezi este una materialistă. 

Când veţi căuta dovezi despre non-fizic, veţi avea experienţe care susțin 
existenţa non-fizică. Însă, societatea voastră este foarte hotărâtă şi nu vrea să 
căutaţi non-fizicul. În societatea voastră s-a făcut multă instruire ca să nu 
căutaţi non-fizicul. Aţi fost învăţaţi că veţi fi posedaţi; aţi fost învăţaţi că este 
malefic; aţi fost învăţaţi că Dumnezeu şi Isus se vor supăra pe voi. Acestea nu 
sunt doar nişte idei mărunte în mintea oamenilor obişnuiţi, care cred că sunt 
fiinţe materiale. Chiar şi cei care cred că sunt fiinţe spirituale sunt îndoctrinaţi 
cu ideea de judecată din partea lui Dumnezeu sau a lui Isus, care sunt în 
complet dezacord cu învăţăturile lor, cu vibrația lor. Vibraţia lor este a 
dragostei; nu vă vor judeca. 

Dar lumea voastră este distorsionată. Lumea voastră s-a fixat pe material şi 
fizic, din cauza acestei separări dintre religie şi ştiinţă. Aceasta este o zonă care 
trebuie să vă preocupe ca societate. Metoda voastră ştiinţifică s-a îndepărtat 
prea mult de Spirit. Desigur, în etapele de început ale metodei voastre ştiinţifice, 
era important, deoarece Biserica deţinea prea multă putere. Avea o influenţă 
prea mare şi a trebuit să fie izolată, dar acum, când aţi intrat în lumea cuantică, 
non-fizicul, noua voastră ştiinţă vă arată că lumea nu este atât de rigidă pe cât 
credeaţi. Este, de fapt, imaterială; la nivel nucleului atomic este foarte, foarte 
„nesolidă”, să zicem aşa. (Acesta nu este un cuvânt, dar îl vom folosi aici.) Este 

foarte transparentă; are o natură eterică. Dar învăţătura din sistemele şcolare 
obişnuite şi din minţile obişnuite zice că solidul este solid — ceea ce nu este 
adevărat. Cele mai mari minţi ale voastre ştiu că acest lucru nu este adevărat, 
însă nu a ajuns până în învăţăturile voastre obişnuite, or asta facem noi aici. 
Suntem aici pentru a vă reeduca în legătură cu adevărul, anume că obsesia 
voastră despre materie a fost o reacţie la religie şi la durerea pe care religia, în 
felul său opresiv şi chinuitor, a impus-o societăţii. 

Lumea voastră este o lume relativă, deci vă învaţă prin experienţe relative 
una la alta. Aţi avut religiozitatea Bisericii şi apoi aţi avut materialismul ştiinţei, 
metoda ştiinţifică tradiţională, aşa cum o înţelegeţi voi. Vrem să le combinaţi pe 
cele două. Vrem să le amestecați, dar nu îngustimea şi neadevărul religiei, ci 
adevărul învățăturilor pe care religia a fost bazată, combinat cu ştiinţa, pentru a 
vedea cât de puternici şi influenţi sunteţi ca fiinţe spirituale, pentru a începe să 
priviţi lumea cu alţi ochi şi să înţelegeţi că fizicul este o consecinţă a 
nonfizicului. Nu este obiectiv în sine. Fizicul se naşte din ceea ce credeţi. Se 
naşte din ceea ce întăriţi şi ce preţuiţi. 

Acum vom da legătura, ca întotdeauna, dragului nostru Isus şi îi vom 
permite să răspundă în continuare la această întrebare. 


M-am întors să continui învăţătura. Desigur, la această întrebare nu se 
poate răspunde într-un mod satisfăcător pentru mintea occidentală. Mintea 
occidentală — cufundată în materialism, cufundată în judecăţi, cufundată în 
individualitate — nu va accepta aceste informaţii ca fiind adevărate. I-ar provoca 
prea mult conflict interior, aşa cum este ea, mintea, în acest timp şi spaţiu. Dacă 
nu aţi fost instruiți în principiile spirituale, dacă nu aţi fost instruiți în 
înţelegerea modului în care funcţionează creaţia — că lumea materială solidă pe 
care o vedeţi apare din gândurile voastre şi acţiunile apar din gândurile voastre, 
iar acţiunile voastre afectează lumea — nu veţi putea accepta că aceste învățături 
sunt reale. 

Desigur, unele fiinţe vor spune că asta-i manipulare, că-i spălarea 
creierului, că-i periculos. Vor apărea astfel de concepţii şi idei pe măsură ce 
avansăm în această discuţie, din cauză că aţi fost profund îndoctrinaţi cu 
metoda ştiinţifică, în care doar fizicul sau materia sunt reale. Acele minţi 
profund îndoctrinate cu această credinţă nu pot accepta aceste informaţii, 
deoarece nu pot fi dovedite. Nu sunt măsurabile, dar nici dragostea, bucuria sau 

ura nu sunt, şi totuşi le trăiţi. Vrem să vă aducem aceste idei în minte, ca să nu 
fiţi în dezacord cu ceea ce trăiţi şi simţiţi. 

Trebuie să acceptaţi că anumite realităţi pe care le experimentați nu sunt 
măsurabile — de exemplu, s-ar putea să vă iubiţi copilul şi totuşi nu o puteţi 
dovedi. Prin urmare, dacă experienţa voastră a iubirii este reală, se deschide 
posibilitatea ca şi alte lucruri reale să poată fi experimentate, deşi nu sunt fizice 
sau măsurabile. Asta-i logica şi trebuie să utilizaţi logica în aceast dispută. 
Logica nu a fost folosită în practica spirituală din societatea voastră. A fost 
folosită teroarea. A fost folosită frica. Au fost folosite ziduri ridicate arbitrar, ca 
să nu puteţi privi în jur, ca să vă împiedice să investigaţi aceste subiecte. Acest 
lucru a fost înfăptuit de Biserică, pentru că dacă le-aţi fi cercetat în mod logic, cu 
curiozitate, inteligenţă şi deschidere, aţi fi descoperit aceste adevăruri de mult 
timp. Dar vi s-a spus să nu vă avântaţi într-acolo. Vi s-a spus că veţi fi posedaţi. 
Vi s-a spus că veţi fi ucişi. Desigur, fiind prezentate în acest fel, nu veţi îndrăzni 
să abordaţi acele subiecte, căci vă îngrozesc. Dar noi abordăm acest subiect în 
mod logic. Vrem să vă cercetaţi propria minte şi propriile experienţe, deoarece 
experienţele vă oferă informaţii care sunt în concordanţă cu structura credinţei 
pe care o aveţi. 

Dacă crezi în iubire, vei trăi iubirea. Dacă nu crezi în iubire, nu vei trăi 
iubirea în mod complet. Eşti o fiinţă iubitoare, eşti creată prin esenţa 
vibraţională a ceea ce numiţi Dumnezeu, deci natura ta este de iubire. Dar când 
te îndepărtezi de iubire, începi să te simţi rău, începi să simţi separarea într-un 
asemenea grad, încât suferi incredibil de mult. 

Asta simt cei care se sinucid, refuzând să mai trăiască în corpurile lor. Prin 
procesele lor mentale, au creat o vibraţie care este prea îndepărtată de iubire ca 
să fie suportată. Iată dovada lipsei iubirii. Dacă vă gândiţi puţin, este logic. Acele 
fiinţe au avut gânduri atât de urâte şi de neadevărate, încât nu mai sunt capabile 
să se suporte pe ele însele, şi astfel îşi ucid trupul, crezând că trupul este cauza 
problemei. Ei nu înţeleg că conştiinţa este conținută în trup şi poate fi separată 
de trup. Voi nu sunteţi trupul! 

Asta îi învăţam pe discipolii mei când m-am lăsat răstignit. Îi învăţam că 
trupul meu nu are nicio relevanţă. Biserica a luat această învăţătură şi a folosit-o 
în propriile scopuri, dar adevăratul scop al răstignirii a fost de a le arăta 
discipolilor mei lipsa de valoare a corpului şi că pot crea unul nou, căci 
dobândisem măiestria în controlul regulilor creaţiei fizice sau materiale. 

Deci este reală această experienţă (pe care v-o ofer acum)? Pentru cei care 
sunt prea adânciţi în lumea materială şi în ştiinţă, ea nu este raţională. Au prea 

multe credinţe în mintea lor ca să o accepte; le-ar provoca prea multe conflicte 
interioare. Ca să poată deveni o nouă credinţă, le-ar scoate întâi la suprafaţa 
minţii toate convingerile contrare, ceea ce le-ar provoca frică. Asta se întâmplă 
în minte când i se înfăţişează convingeri aflate în conflict — mintea va elimina 
dezechilibrul creat de acele credinţe contradictorii. Iar dacă aveţi o minte total 
absorbită de lumea fizică, care crede prea mult în lumea fizică / materială, 
atunci va fi eliminată credinţa în non-fizic, deoarece mintea nu o va tolera. Dar 
dacă v-aţi aventurat deja în non-fizic, dacă aţi experimentat deja manifestarea 
energetică a Spiritului, atunci această credinţă şi experienţă nu vor provoca prea 
multe conflicte interioare. Dar va provoca întotdeauna unele conflicte în mintea 
occidentalilor, din cauza învățăturilor occidentale despre posesie, despre malefic 
şi, în special, a acestor învățături despre existenţa mea, prezenţa mea şi numele 
meu. 

Îmi revendic numele înapoi, dar trebuie să fiţi suficient de curajoşi pentru a 
păşi într-o nouă experienţă legată de numele meu. Şi pentru că numele meu a 
fost folosit de Biserică ca un bici cu care aţi fost pedepsiţi, pentru că în numele 
meu s-au comis toate terorile asupra oamenilor obişnuiţi de către Biserică, 
numele meu vă va înspăimânta. De aceea vă aduc aceste informaţii. Aşa veţi 
putea începe să vă dezgropaţi acele temeri şi credinţe, deoarece, altfel, nu veţi 
înţelege adevărata voastră natură; nu veţi înţelege ceea ce vi s-a făcut prin 
intermediul acestui edificiu monstruos, care este Biserica. Toţi suferiţi din cauza 
asta şi vreau ca suferinţa să se oprească. De aceea predau acum prin această 
metodă. 

„De ce nu vii într-o formă corporală?” vor întreba oamenii, pentru că ei vor 
să-şi întărească credinţa în materie. Nu acesta este scopul meu. Destul credeţi în 
materie. Prea mult credeţi în trup. Cei care insistă să mă vadă sau să mă atingă 
sau să mă simtă nu înţeleg ceea ce predăm aici: Vă învăţăm despre irealitatea 
trupului. Asta v-am învăţat prin răstignirea mea, deşi acel mesaj s-a pierdut. Nu 
a fost predicat corect de către fiinţele care au fost martore atunci. A fost predicat 
incorect de către fiinţele care au dorit să-l folosească în propriile scopuri. 
Aşadar, corpul meu, adică ceva care nu există şi care este irelevant, dacă ar 
apărea în lumea fizică, doar ar întări un neadevăr, anume că tu ai fi corpul tău. 
Eu nu sunt corpul meu. Tu nu eşti corpul tău. Nu dorim să predăm acea 
versiune, deci nu vom demonstra acea lecţie. Aceea este lecţia fizicului. Aceea 
este lecţia ego-ului. Aceea este lecţia materiei. 

Aveţi atâtea probleme în lumea voastră, din cauză că fizicul şi spiritualul nu 
sunt echilibrate. Materia şi non-materia nu sunt echilibrate. Puteţi trăi lejer în 

corpul vostru fizic dacă înţelegeţi la ce foloseşte. Puteţi trăi lejer în lumea 
materială dacă înţelegeţi cum funcţionează şi cum o creaţi chiar voi prin 
credinţele voastre. Când priviţi lumea ca pe un obiect solid predeterminat cu 
care nu aveţi nimic de-a face, sunteţi complet neputincioşi. Asta şi-au dorit 
clasele conducătoare de la voi: au vrut să fiţi neputincioşi. Şi asta v-am învăţat 
în acea viaţă! Eram un rebel. Am fost un predicator al revoluţiei, aşa cum sunt şi 
acum. Nu sunteţi mai liberi acum decât oamenii de acum 2000 de ani. Sunteţi 
legaţi de televizoare, legaţi de consum şi fixaţi în neputinţe. De ce s-a vrut să fiţi 
neputincioşi? Pentru că asta servea structurilor de putere de atunci şi le serveşte 
structurilor de putere de acum. 

Ierarhiile care vă conduc nu vă vor învăţa aceste lucruri; ele nu vor să fiţi 
puternici. Ele nu vor ca să ajungeţi la inima şi sufletul vostru şi să vă conectaţi 
cu non-fizicul şi să vă exprimaţi minunatul Sine divin. Nu le serveşte! Dacă acest 
mesaj ajunge la voi, nu vă vor mai putea obliga să faceţi ceea ce le serveşte lor. 

Deci, de unde să ştiţi voi că (mesajul) este real? Nu ştiţi dacă este real. 
Trebuie să citiţi acest material cu o minte deschisă, trebuie să simţiţi acest 
material cu o inimă deschisă şi trebuie să acţionaţi ca şi cum ar fi real pentru o 
perioadă scurtă de timp. Trebuie să acţionaţi prin credinţă. Da, minţile 
ştiinţifice occidentale urăsc acest cuvânt, dar de fapt voi acţionaţi prin credinţă 
în fiecare minut din zi. Credeţi şi aveţi încredere în bani. Credeţi şi aveţi 
încredere în trup. Să nu aveţi impresia că acţionaţi altfel decât un credincios 
fidel. Sunteţi un credincios fidel. Vă închinaţi la lucruri care nu vă vor aduce 
mulţumire şi de aceea sunteţi nefericiţi în societatea voastră. De aceea vă 
distrugeţi mediul: Vă închinaţi la lucrurile care iau, iau, iau. 

Aceste principii sunt diferite. Ele sunt principiile iubirii; sunt principiile 
compasiunii, ale iertării, ale grijii şi ale împărtăşirii. Dar v-aţi închinat la opusul 
lor. Şi trebuie să acceptaţi ideea că roadele adorării voastre sunt războiul, boala, 
moartea şi distrugerea mediului natural. Acestea sunt roadele aduse de zeii la 
care vă închinaţi! 

Noi, cei aflaţi pe această parte a vălului, dorim să luaţi în considerare ideea 
că aceşti zei nu sunt demni de devotamentul vostru, ci că dragostea este demnă 
de devotamentul vostru şi, prin urmare, acţionaţi ca atare! Când veţi putea 
susţine ideea că aceste idei sunt cele corecte şi veţi acţiona în acord cu ele, veţi 
începe să vedeţi fructele ce rezultă din acţiunile respective, iar acele fructe vor fi 
dulci. Vor fi relaţii înfloritoare. Vor fi sănătate. Vor fi comunităţi unde oamenii 
au grijă unul de celălalt. Vor fi pacifism — nu în sensul de slăbiciune, ci că vă 
investiţi energiile în iubire şi pace, nu în război şi ură. 


226 


Deci, putem noi demonstra că aceste experienţe sunt reale? Nu, nu putem 
demonstra. Dar iată ce putem spune: Continuaţi să mergeţi pe această cale şi să 
practicaţi aceste idei şi veţi începe să obţineţi dovezi pentru credinţa voastră. 
Această lume este o oglindă care vă arată ceea ce credeţi şi, dacă v-aţi închinat la 
zeii urii, războiului şi separării, asta veţi vedea. Pe măsură ce vă apropiaţi de 
iubire, de acceptare, bunătate şi împărtăşire, veţi vedea fructele rodind în acel 
copac al adevărului şi veţi începe să înţelegeţi ce este adevărul. Adevărul 
înseamnă alinierea cu dragostea. Adevărul înseamnă alinierea cu unitatea. De 
acolo provine mintea voastră. 

Vă simţiţi a fi o fiinţă separată, fără legătură cu nimic. Dar nu este aşa. Aţi 
pus nenumărate văluri peste adevărul care sunteţi, iar noi încercăm să vă 
demascăm adevărul. Dar mai întâi, trebuie să faceţi un pas în această direcţie şi 
anume să acceptaţi ideea că poate este adevărat. Nu aveţi cum explica altcuiva. 
Trebuie să vă urmaţi sistemul de ghidare emoţională, care vă va îndruma. “Prin 
roadele lor îi veţi cunoaşte”. Uitaţi-vă la roadele societăţii voastre. Ce roade vă 
oferă autorităţile care vă conduc? Uitaţi-vă la roade. Dacă sunt roade 
otrăvitoare, dacă sunt roade triste, dacă sunt roade înfricoşate, atunci nu sunt 
adevărul. 

Încercaţi această cale şi începeţi să-i simţiţi roadele. Veţi avea o experienţă 
nouă, deoarece credinţele voastre se vor schimba. Nu încercăm să vă 
manipulăm. Încercăm doar să vă ameliorăm suferinţa. Încercăm doar să vă 
arătăm că adevărul este adevărat şi neadevărul nu este adevărat, şi o veţi afla în 
mod direct prin experienţele şi produsele acestui sistem de credinţe. 


Ofertă de ajutor 


Ce putem face pentru tine, Isuse? 

Nu există niciun „mine”. Eu nu sunt individul care credeţi că sunt. Eu sunt 
conştiinţa multor, multor fiinţe împreună. Vocea este una; numele este unul, 
aşa cum îl ştiţi din experienţa voastră. Vă simţiţi nişte indivizi şi, de aceea, ne 
prezentăm ca un individ, dar trebuie să înţelegeţi că fiinţa întrupată ca Isus în 
planul fizic cu atât de mulţi ani în urmă a fost doar un punct focal al Conştiinţei, 
la fel cum şi voi sunteţi doar un punct focal al Conştiinţei. V-aţi separat în 
realitatea voastră fizică. Vă simţiţi separați de ceea ce numiţi Dumnezeu, ceea ce 
numiţi Unime. Dar în acea încarnare, mi-a fost redată conştientizarea Unităţii. 
Aceasta a fost starea de iluminare în care am trăit în acea încarnare. 

Iar acum, fiinţa pe care o ascultați, această conştiinţă aparent individuală s- 
a separat din Unitate încă o dată pentru a purta această conversaţie. De ce? 

Pentru că societatea voastră simte nevoia să aibă această conversaţie cu „vechiul 
eu”, ca să zic aşa. Acest vechi eu poate fi regăsit în Unitate — adică acea 
experienţă a conştiinţei pe care o numiţi viaţa lui Cristos, viaţa lui Isus, de la 
naştere, trecând prin maturitate până la răstignire şi înviere, aşa cum o 
cunoaşteţi din povestea biblică pe care se bazează societatea voastră. Acea 
conştiinţă individuală poate fi recuperată din Unitate, ceea ce se şi întâmplă 
acum. Recuperăm acea experienţă, ca să o puteţi înţelege mai clar, într-un mod 
care vă permite să vă transformați conştiinţa. Deoarece conştiinţa voastră 
evoluează în societatea voastră, trebuie să ne bazăm tot procesul educativ pe 
această paradigmă. Nu vă putem prezenta adevărul absolut, deoarece nu este un 
limbaj pe care să-l puteţi înţelege în experienţa voastră fizică singulară, ca 
personalitate individuală. Nu este un lucru pe care să-l puteţi înţelege, aşa că nu 
are rost să vă abordăm din acel punct de vedere. 

Din punctul nostru de vedere, nu avem nevoie de niciun ajutor, fiinţe dragi. 
Nu avem nevoie ca să facă nimeni nimic pentru noi. Vă trăiţi propria experienţă. 
Sunteţi o fiinţă liberă să-şi exercite voinţa în această viaţă pe care o aveţi. Ceea 
ce facem noi este că vă aducem informaţii care chiar vă vor ajuta să vă exercitaţi 
liberul arbitru cu adevărat, fără limitări. În societatea voastră, nu sunteţi educați 
să vă exprimati. În societatea voastră, nu sunteţi educati să vă înţelegeţi. Sunteţi 
instruiți pentru lucruri specifice, sarcini şi funcţii specifice societăţii voastre, şi 
într-un mod foarte limitat. Parcurgeţi o formare extrem de specializată, la fel 
cum s-a întâmplat în toate societăţile din trecut, şi veţi continua să treceţi 
printr-o pregătire specifică, deoarece experienţa voastră este una de separare, a 
unui corp cu o minte aparent individuală. Asta trăiţi în planul în care vă aflaţi. 

Cu toate acestea, treaba noastră este să vă ridicăm conştiinţa la o altă 
vibraţie, astfel încât să aveţi o experienţă nouă. Deci, conştiinţa voastră, aşa cum 
este ea în acest moment, nu poate formula decât întrebări care au sens pentru 
experienţa voastră. Încercăm să vă schimbăm conştiinţa, ca să puteţi avea o 
nouă experienţă şi, prin urmare, să formulaţi noi întrebări. Întrebările provenite 
din sinele vostru limitat uman, fizic, material sunt întrebări ale unei conştiinţe 
limitate dintr-o minte limitată. Aşadar, întrebarea ce puteţi face pentru mine 
este foarte, foarte limitată, în sensul că vă vedeţi pe voi înşivă ca pe un individ şi 
mă vedeţi pe mine ca pe un individ. 

Eu fac parte dintr-o Minte superioară. Fac parte din acele sfere superioare 
pe care le numiţi tărâmurile îngereşti, tărâmurile maeştrilor ascendenți, 
tărâmurile cunoaşterii, tărâmurile ghidării şi învăţăturii divine, care vă 
influenţează prin filtrul propriei voastre conştiinţe, în funcţie de deschiderea ei 

şi de oportunităţi. Asta se petrece aici cu acest medium. Întâi a avut loc o 
clarificare a minţii sale, iar acum mesajele noastre pot cobori prin personalitatea 
sa, acest punct focal al unui complex corp-minte — adică ceea ce se întâmplă 
aici. Dar trebuie să faceţi singuri ceea ce nu putem face pentru voi. Vă putem da 
informaţiile, dar nu vă putem forţa să acţionaţi conform lor. Vă putem aduce 
înţelegerea despre structura realităţii şi vă putem da informaţii despre modul în 
care funcţionează creativitatea şi cum să vă schimbaţi viaţa, dar nu o putem face 
noi pentru voi. Deci, puteţi face foarte puţine pentru noi, în afară de a urma 
preceptele şi ideile pe care vi le prezentăm. 

Pe măsură ce ne urmaţi prescripţiile, instrucţiunile, ideile şi gândurile şi 
înțelegerile şi le integrați în experienţele corpului-minte şi de percepţie, vă veţi 
ridica la un nivel vibratoriu care vă va permite să interacţionaţi mai direct cu 
noi. Asta este tot ce vrem să faceţi pentru noi. Nu dorim să acţionaţi ca 
misionari şi nu dorim să convertiți pe nimeni la nimic. Vrem să acţionaţi pe 
baza acestor cunoştinţe şi informaţii. Vrem să începeţi o practică de iertare. 
Vrem să începeţi să vă onoraţi pe voi înşivă ca aspecte divine ale Creatorului. 
Vrem să vă onoraţi unii pe ceilalţi ca aspecte divine ale Creatorului. Vrem să 
iertaţi toate păcatele care, credeţi voi, că au fost comise împotriva voastră sau că 
sunt comise împotriva altora. Vrem să asimilați informaţiile prezentate aici şi să 
acţionaţi conform lor. Asta-i tot ceea ce vrem să faceţi pentru noi. 

De ce vrem să faceţi asta pentru noi? Pentru că suferiţi inutil. Vedem 
potenţialul pe care îl aveţi şi abilităţile care vă sunt disponibile dacă vă 
schimbaţi vibrația şi dacă vă transformați conştiinţa, iar asta ne frânge inima. 
Nu vrem să acţionaţi în numele nostru; vrem să acţionaţi în numele vostru. 
Vrem să faceţi ceea ce trebuie făcut pentru voi, ca să vă puteţi eleva conştiinţa şi, 
prin urmare, să vă schimbaţi experienţele şi să ne permiteţi să comunicăm cu 
voi. Suntem cu toţii aici, fiinţe ale Minţii superioare, fiinţe cu o conştiinţă 
extrem de evoluată; suntem aici, dorind să comunicăm cu voi. Suntem aici, 
dorind să ne conectăm cu voi. Suntem aici; suntem aici; suntem aici! Şi ne 
conectăm cu voi în măsura posibilităţilor, având în vedere vibraţiile, temerile, 
limitările şi capacitatea voastră de gândire restrânsă. 

Desigur, nu vrem să vă insultăm; dar chiar trăiţi în nişte minţi foarte 
înguste, foarte speriate, tratate din greu cu medicamente. Şi vrem să vă rupeţi 
de acele medicaţii, de acele limitări şi de acele reguli pe care societatea voastră 
vi le bagă pe gât fără încetare. Vrem să ieşiţi din procese de condiţionare, astfel 
încât să puteţi afla cine sunteţi cu adevărat. Toate informaţiile de care aveţi 

nevoie vă sunt date. Vă sunt date pe bucățele, ca să le acceptaţi, să le înţelegeţi şi 
să le integrați în viaţa voastră. 

Nu vă putem schimba rapid, din cauza structurii minţii umane. Nu vă 
putem schimba rapid, din cauza structurii societăţii voastre, a regulilor, 
restricţiilor şi limitelor în care vă aflaţi. Trebuie să începeţi să vă observați 
limitele şi temerile. Abia când veţi vedea parametrii între care trăiţi, veţi putea 
să-i modificaţi. Trebuie să începeţi să priviţi şi să înţelegeţi ceea ce faceţi. 
Trebuie să fiți dispuşi să vă îndepărtați de dependenţele, condiţionările şi 
cerinţele practice ale vieţii de zi cu zi. 

Viaţa voastră este umplută cu treburi nesfârşite, sarcini, cerinţe şi restricţii 
şi, atâta timp cât acestea rămân priorităţile voastre, veţi rămâne întemnițați în 
mintea condiţionată. Atâta timp cât acestea rămân priorităţile voastre, nu veţi 
afla cine sunteţi şi nu vă veţi putea expansiona în acel adevăr. În mod constant, 
veţi alerga după cumpărături, veţi face curăţenie, veţi privi la televizor, astfel de 
lucruri. În mod individual, acestea sunt doar nişte mici erori, dar privind 
colectiv, la nivelul societăţii, sunteţi inundaţi cu fleacuri care vă împiedică de la 
realizarea-de-sine. Trebuie să vă decideţi a vă îndepărta de programele voastre, 
de fricile voastre, de ideile limitate despre ceea ce sunteţi şi să vă aventuraţi în 
spațiu, expansiune şi creativitate. 

Deci, asta puteţi face pentru mine. Nu există un „mine”, aşa cum îl 
înțelegeţi voi. Sunt amestecat cu Mintea superioară. Sunt amestecat cu sufletele 
şi conştiințele foarte multor fiinţe evoluate, dar mă ivesc din acel amestec ca un 
punct focal, astfel încât să puteţi comunica cu mine. Şi voi continua să fac asta 
în următorii câţiva ani prin acest medium, ca să puteţi purta o conversaţie cu 
mine, ca să puteţi înţelege ce se petrece în mintea voastră şi în ceea ce credeţi că 
ar fi lumea reală. 

Nu este o lume reală. Este un vis pe care îl trăiţi; este o iluzie în care credeţi, 
confundând-o cu realitatea. În realitatea noastră, viaţa voastră este un vis, iar 
acel vis poate deveni un coşmar. Visul poate fi un vis frumos, un vis fericit, un 
vis care începe să vă conecteze la Spirit. Dar mulţi dintre voi trăiesc coşmaruri. 
Sunteţi obosiţi, sunteţi întemnițați şi vă simţiţi folosiţi. Numai dacă vă 
schimbaţi voluntar atenţia şi vă investiţi energia în ceea ce consideraţi valoros, 
atunci veţi putea să vă conectaţi cu noi şi să înţelegeţi ce se întâmplă în 
realitatea noastră. Realitatea noastră este adevărata realitate. Realitatea voastră 
iluzorie este o fărâmă de conştiinţă foarte, foarte subţire. Este constrânsă de 
cenzură şi frică, iar acum a venit momentul ca această condiţie să se schimbe. 

Acesta a fost scopul meu în viaţă, aşa că m-am întors pentru a vi-l comunica 
în continuumul vostru spaţiu-timp. Aici ne aflăm dincolo de timp; timpul nu ne 
limitează. Suntem capabili să ne scufundăm în foarte multe locuri, vremuri, 
dimensiuni diferite — spuneţi-le oricum doriţi — şi coborâm în spaţiul-timpul 
vostru ca să puteţi avea aceste informaţii şi să începeţi să vă transformați, 
expansionându-vă mintea, extinzându-vă conexiunile şi lărgindu-vă ideile 
despre ceea ce sunteți. 

Acum este momentul. Aţi stat prea mult timp în închisoare. Suferiţi fiindcă 
sunteţi înlănţuiţi de zid, dar nu vreţi să vă ridicaţi şi să vă întindeţi oasele. Nu 
vreţi să ieşiţi afară. Vi se pare un loc înfricoşător, pentru că este atât de mare şi 
atât de liber. Sunteţi obişnuiţi cu închisoarea. Sunteţi obişnuiţi cu limitările 
voastre şi sunteţi destul de fericiţi în celula voastră, dar noi nu suntem 
mulţumiţi că staţi în celulă. Vrem să veniţi şi să vă jucaţi cu noi. Vrem să veniţi 
şi să comunicaţi cu noi. Vrem să vă părăsiţi închisoarea. Vrem să vă 
expansionaţi în ceea ce sunteţi cu adevărat: fiinţe divine nelimitate şi creatoare, 
capabile să manifeste concepte şi să creeze peisaje şi realităţi care depăşesc cu 
mult capacitatea voastră de înţelegere de acum. Vă înţelegem. Noi trăim în acele 
Sfere de creativitate şi exprimare-de-sine care depăşesc capacitatea voastră de a 
înțelege. Vrem să veniţi şi voi aici. Vrem să vă expansionaţi conştiinţa. Vrem să 
renunţțaţi la lanţuri şi la obiectele materiale de care vă agăţaţi de parcă ar fi nişte 
zei. Vrem să le daţi drumul, daţi-le drumul, daţi-le drumul. Asta puteţi face 
pentru noi. 


Sensul vieţii 


Unde duc toate astea? De ce suntem aici? Care-i rostul vieţii? 

Întrebarea asta o pun toţi oamenii. Am pus şi eu această întrebare de multe 
mii de ori în încarnarea mea de om. Cu adevărat, am fost un om ca şi voi — 
punct. 

La ce foloseşte viaţa? Care e sensul ei? De ce sunteţi aici? Acestea sunt 
veşnicele întrebări care mi-au fost puse de nenumărate ori în rugăciuni şi în 
viaţa voastră din această lume tridimensională. Aţi intrat în această realitate 
spaţio-temporală. Aţi ajuns în acest loc în acest moment şi în acest corp pentru 
a-l experimenta. De aceea sunteţi aici. Aţi venit aici pentru a simţi separarea. Aţi 
venit aici pentru vă experimenta sinele unic, Sinele divin, dar aţi uitat că sunteţi 
divini. Vi s-a spus altceva. Da, vi s-a spus că sunteţi o fiinţă fizică ordinară, 
limitată, care nu poate influenţa nimic în această lume şi aţi fost învăţaţi să 
judecaţi. Aţi fost învăţaţi multe, multe lucruri. Şi trebuie să înţelegeţi că 

designul vostru — designul fizic, corpul şi simţurile prin care experimentați 
această lume — este făcut pentru ca voi să simţiţi singurătatea şi să căutaţi 
informaţii care să dovedească că sunteţi singuri. 

V-aţi făcut-o intenţionat. Nu vi s-a făcut de către un Dumnezeu crud. Voi aţi 
decis — într-un moment destul de creativ şi îndrăzneţ, să recunoaştem — că vreţi 
să experimentați altceva decât Unitatea. Aţi vrut să experimentați idei, concepte 
şi acest gen de lucruri pe cont propriu. Şi asta experimentați, şi de aceea vă 
simţiţi atât de singuri în forma în care vă aflaţi — un corp izolat, o minte aparent 
izolată, o victimă a unei lumi asupra căreia nu aveţi nicio influenţă. Aceasta a 
fost dorinţa voastră. Vă simţiţi ca şi cum aţi fi fost abandonaţi, dar, de fapt, voi 
aţi abandonat Unimea. Aţi abandonat iubirea. V-aţi îndepărtat de unificare, de 
conştiinţa unităţii, de Dumnezeu, de 'Tot-ceea-ce-există sau oricum aţi vrea să-i 
spuneţi. Nu contează numele. 

Unimea nu are o natură religioasă; ci are o natură energetică şi 
vibraţională. Din această Unime aţi venit. V-aţi izolat de iubire. Mai aveţi sclipiri 
ale ei, dar sunt vagi şi trecătoare. De ce? Pentru că nu sunteţi concentrați pe 
iubire. Vă concentrați pe judecăţi, pe separare şi pe ceea ce nu este în regulă. E 
de ajuns să ascultați discuţiile oamenilor şi să petreceţi puţin timp observându- 
vă gândurile din minte şi vă veţi convinge de acest lucru. Veţi vedea că această 
mentalitate este foarte critică; urmăreşte neîncetat să întărească separarea prin 
chiar actul judecării. Şi, desigur, acesta este motivul pentru care, în încarnarea 
mea fizică, am predicat practica non-judecării şi practica iertării: Prin 
practicarea non-judecării şi a iertării vă veţi linişti mintea şi veţi începe, la 
început, cu paşi foarte mici, să restabiliţi o conexiune — să vă re-asociaţi — cu 
iubirea şi cu ceea ce numiţi Dumnezeu, care este conştiinţa, energia, vibrația 
Unimii. 

Citeşti acum această carte pentru că eşti gata să auzi asta. Nu te-ai afla aici 
dacă nu ai fi gata să asculţi. Deci, care este scopul tău aici? Care este sensul vieţii 
tale? Iniţial, sensul vieţii tale este de a-ţi exprima individualitatea. De aceea eşti 
aici; de aceea ai dorinţe; de aceea vrei lucruri; şi de aceea crezi că anumite 
persoane, locuri şi lucruri te vor face fericit. Ai aceste credinţe în minte şi ai 
venit aici ca să le experimentezi. Aşadar, nu se pune problema că ar trebui să 
renunţi la exprimarea-de-sine. Ci este vorba de a reuşi să-ţi înţelegi convingerile 
adânci prin intermediul exprimării-de-sine. 

Scopul vieţii tale este să fii tu. Scopul vieţii tale este să îţi clarifici dacă ceea 
ce crezi este adevărat sau nu. Ajungi la această înţelegere prin sistemul tău de 
ghidare emoţională, prin simţirile corpului, sistemul care ţi s-a dat pentru 

această călătorie. Ai decis să te îndepărtezi de Unime, de iubire, de Tot-ce- 
există, şi te-ai aruncat cu capul în jos în separare, în această experienţă. Nu te-a 
judecat nimeni pentru asta. Ți s-a dat ajutor. Ţi s-a dat o cale spre acasă şi un 
sistem de ghidare care să te asiste în călătorie. Este o hartă pe care ţi-a dăruit-o 
dragostea. Ai vrut individualitate, dar Unimea ştia că asta va fi prea mult, că va 
fi o misiune suicidală, ca să zicem aşa, dacă nu vei avea o hartă. 

Totuşi, această hartă, acest sistem de ghidare, nu v-a fost explicat prea bine. 
Nu aţi fost învăţaţi despre el. Dimpotrivă, aţi fost învăţaţi să-l trataţi cu 
medicamente, să nu-l băgaţi în seamă, să-l închideţi şi să-l suprimaţi, şi de aceea 
suferiţi. De aceea, vă confruntaţi cu boli, cu sinucideri, cu depresii, cu supărări, 
cu furii şi cu războaie. Toate acestea sunt consecinţele unei minţi care nu-şi 
înţelege sistemul de ghidare. Sistemul de ghidare este în concordanţă cu 
dragostea, cu bucuria, cu creativitatea şi cu toate idealurile superioare care-l 
exprimă pe Dumnezeu, care exprimă Unimea, locul de unde ai venit, cu ideea că 
provii din dragoste. Eşti un aspect al acestei Minţi universale. Nu ai părăsit-o; 
de fapt, nici nu ai coborât în separare. Pur şi simplu, trăieşti doar aparenta 
expresie a separării. În realitate, nu ai părăsit Mintea lui Dumnezeu. Eşti o idee 
în Mintea lui Dumnezeu -— iată ce spunem, asta eşti — şi acea idee are vibrația 
iubirii şi, dacă te separi de acea vibraţie (prin judecată, prin ură, prin îngustimea 
gândirii), te vei simţi rău, pentru că eşti făcut din dragoste şi pentru dragoste. 

Deci, treaba ta aici este să-ţi elimini convingerile din minte care te 
împiedică să conştientizezi prezenţa iubirii. Aceasta este treaba ta. Pentru asta-i 
viaţa. Dacă nu o faci, vei mai avea încă o viaţă şi încă una şi încă una. Nu se 
pune problema “epuizării timpului”. Este epuizant pentru cei dintre voi care 
suferiți de boli, depresie, gânduri de sinucidere şi astfel de lucruri. Este o lecţie 
dură şi repetitivă pe care trebuie să o învăţaţi, dar există şi foarte mulţi 
mesageri, ca mine, care vă aduc adevărul, vă aduc aceste firişoare de înţelegere 
absolută pe care trebuie să începeţi să le acceptaţi. 

Nu trebuie să o faceţi acum; puteţi continua cu experienţele de separare, 
frică, boală şi moarte, dacă doriţi, dar nu este necesar. Tot ce trebuie să faceţi 
este să vă ascultați sistemul de ghidare. Sistemul vostru de ghidare emoţională 
este un sistem de feedback care funcţionează tot timpul, indicându-vă cum staţi. 
Dacă vă simţiţi liniştiţi, fericiţi şi creativi, sunteţi pe drumul cel bun şi vă 
exprimaţi Sinele. Dacă vă simţiţi supăraţi, dacă vă simţiţi folosiţi sau trataţi pe 
nedrept, atunci înseamnă că sunteţi alăturea cu drumul; faceţi lucruri în 
dezacord cu Sinele vostru natural. Ar putea fi din cauza condiţionărilor sau a 
învățăturilor neadevărate provenind din familia, cultura sau religia voastră, dar 

oricum, lipsa bucuriei vă spune că nu sunteţi în armonie cu faptul că sunteţi 
alcătuiți din dragoste. 

Dacă simţiţi dorinţa de sinucidere sau sunteţi plini de furie — dacă le faceţi 
rău oamenilor şi propriei persoane — atunci sunteţi şi mai departe de dragoste şi 
v-aţi rătăcit. Vi s-a contaminat capacitatea de a lua decizii. Este în dizarmonie cu 
vibrația iubirii şi atunci chiar că aveţi probleme; provocaţi probleme altora şi vă 
provocaţi probleme singuri. De ce? Pentru că sunteţi deconectaţi de Unime. 
Sunteţi deconectaţi de iubire într-un asemenea grad, încât vă vine greu să trăiţi. 
Probabil că n-aţi citi această carte dacă aţi fi în acea stare, dar poate că sunteţi. 
Dacă citiţi această carte şi sunteţi furioşi şi vă faceţi rău vouă şi celorlalţi, a venit 
momentul să ştiţi ce înseamnă acele emoţii. Înseamnă că gândurile voastre sunt 
în complet dezacord cu Unimea, în complet dezacord cu dragostea. V-aţi rătăcit 
şi trebuie să schimbaţi ceea ce credeţi. Trebuie să schimbaţi ceea ce credeţi şi 
ceea ce faceţi. Acesta este scopul vieţii voastre! Şi din acest motiv, aceste 
învățături vă parvin acum într-o formă uşor de asimilat, accesibilă, uşor de 
înţeles. 

Dacă sunteţi trişti, dacă aveţi gânduri de sinucidere, dacă sunteţi foarte 
furioşi, atunci v-aţi pierdut scopul vieţii şi vă îndreptaţi spre încheierea acestei 
experienţe, deoarece Spiritul nu va permite să rămâneţi prea separați. Dacă v-aţi 
rătăcit calea, dacă vă intoxicaţi intens prin droguri, alcool, furie, pornografie şi 
astfel de lucruri, atunci Spiritul nu vă va lăsa să rătăciţi prea mult. El este bun; 
este iubitor şi vă va aduce Acasă pentru a vă recalibra mintea şi a vă oferi o altă 
oportunitate. 

Dar voi înşivă setaţi în această experienţă vibrația următoarei experienţe, şi 
acesta este un lucru important de ştiut pentru a înţelege răspunsul la această 
întrebare. Vibraţia voastră de acum va da tonul următoarei experienţe. Nu 
dorim să treceţi prin ceea ce numiţi moarte şi viaţa de apoi la o vibraţie scăzută, 
deoarece următoarea experienţă pe care o veţi avea va fi setată la acea vibraţie! 
Aşadar, schimbaţi-vă acum vibrația şi înţelegeţi la ce foloseşte această viaţă. 
Foloseşte la ridicarea vibraţiilor; vă ajută să renunţaţi la credinţele lipsite de 
iubire. Să renunţaţi la judecăţi şi la toate acele păcate care sunteţi convinşi că au 
fost comise împotriva voastră. Nu au fost comise împotriva voastră; sunt doar 
nişte înțelegeri eronate din mintea voastră, la care trebuie să renunţaţi. 

Din punctul de vedere al Spiritului, numai iubirea este reală. Numai ideile 
şi gândurile pline de iubire sunt reale, aşa că orice resentimente sau ură 
existente în minte sunt neant, din punctul nostru de vedere. Dar vă stabilesc 
vibrația energiei vieţii voastre. Deci iată că păstrarea resentimentelor, a urilor şi 

a fricilor este de două ori inutilă. Nu numai că nu sunt reale din punctul nostru 
de vedere, al Conştiinţei superioare, dar, de asemenea, vă scad tonul vibraţional 
şi vă stabilesc următorul ton incarnaţional. Sunt dublu de negative. 

Puteţi să vă concentrați numai pe aspectele voastre pozitive, chiar dacă 
sunteţi foarte trişti, chiar dacă aţi pierdut conexiunea. Începeţi să vă concentrați 
mintea asupra a ceea ce funcţionează bine şi asupra faptului că vă aflaţi într-un 
corp, aveţi o experienţă şi citiţi aceste cuvinte care vă spun că nu sunteţi atât de 
departe de Unime. Anumite aspecte din voi pot auzi mesajul. Anumite aspecte 
din voi sunt deschise, pentru că altfel nu aţi citi acest mesaj. Dar dacă suferiţi, 
dacă aveţi dificultăţi în relaţii sau boli în corp, dacă sunteţi deziluzionaţi sau 
temători, atunci începeţi să vă educați mintea. Acesta este scopul vieţii voastre. 

Scopul vieţii voastre nu este să acumulaţi bunuri materiale. Scopul vieţii 
voastre nu este să vă sculptați şi să vă modelaţi corpul. Scopul vieţii voastre nu 
este să deveniți bogaţi. Ci este să înţelegeţi credinţele pe care le aveţi în minte şi 
să renunţaţi la cele care vă provoacă suferinţă, şi să acţionaţi în concordanţă cu 
vibrația iubirii din care veniţi, pentru care sunteţi făcuţi, din care sunteţi făcuţi. 
Toată suferinţa pe care o trăiţi este o demonstraţie fizică că nu sunteţi în acord 
cu natura voastră, care este iubirea, care este Dumnezeu, care este Unimea. 

Iar la sfârşitul acestei cărți, această experienţă minunată pe care ne-a plăcut 
foarte mult să o producem, vă îndemnăm să vă ascultați sistemul de ghidare. 
Înţelegeţi că aţi fost condiţionaţi şi aţi învăţat multe lucruri care nu sunt 
adevărate. Credeţi multe lucruri neadevărate despre voi înşivă, despre realitate, 
despre mine, despre viaţă, despre Dumnezeu şi despre această lume, şi trebuie, 
dacă suferiţi, să vă recâştigaţi controlul minţii. Trebuie să începeţi să vă 
antrenați mintea. Mai întâi, trebuie să priviţi în interior; priviţi la ce gândiţi. 
Trebuie să priviţi la ceea ce simţiţi şi să înţelegeţi limba în care vă parvin aceste 
răspunsuri. Trebuie să vă reeducaţi. Nu vă puteţi schimba viaţa, nu vă puteţi 
schimba pe voi înşivă sau nu puteţi trăi altfel, decât dacă aduceţi în minte 
informaţii noi şi vă schimbaţi credinţele pe care acum le consideraţi adevărate. 
Trebuie să începeţi să vă aliniaţi cu dragostea şi o veţi face prin practica non- 
judecății şi a iertării. Trebuie să introduceţi noi informaţii şi să nu mai băgaţi în 
voi informaţii neadevărate. Trebuie să nu vă mai băgaţi în minte violenţa şi să 
nu mai vizionaţi pe ecrane crime ca divertisment. Trebuie să încetaţi să judecaţi 
alte fiinţe, deoarece judecata vă amplifică sentimentele de separare, izolare şi 
frică. Trebuie să încetaţi să mai abuzaţi de trup ca de un duşman, trebuie să 
încetaţi să vă mai închinaţi trupului ca la dumnezeu şi trebuie să vă folosiţi 
corpul pentru ceea ce este sfânt. 

Desigur, nu vorbim aici în termeni religioşi. Nu vă cerem să fiţi celibatari — 
departe de noi această idee. Vă rugăm să vă purificaţi mintea şi să folosiţi corpul 
pentru a experimenta ceea ce este iubirea, ce este adevărat şi în rezonanţă cu 
Unimea, şi veţi fi ghidaţi pe calea voastră de intuiţia voastră, de corpul 
emoţional. Veţi şti dacă sunteţi pe calea cea bună prin faptul că vă simţiţi în 
pace, fericiţi, mulţumiţi, creativi, expresivi. Dacă nu simţiţi aceste lucruri, atunci 
înseamnă că exprimaţi idei neadevărate în viaţa voastră fizică. Iar sistemul 
vostru de ghidare emoţională vă arată ce faceţi. Trebuie să vă purificaţi mintea, 
trebuie să vă disciplinaţi mintea şi trebuie să înţelegeţi ce vă faceţi singuri. 

Nimeni nu vă face nimic; vă faceţi totul cu mâna voastră. Manifestaţi şi 
suportaţi o reflectare a propriilor convingeri. Vibraţia pe care o emiteţi se 
reflectă ca într-o oglindă. Vibraţia voastră este creată din convingerile voastre, 
iar convingerile voastre sunt create din experienţa voastră. Pentru a avea o nouă 
experienţă, trebuie să păşiţi cu credinţă într-o nouă lume. Trebuie să opriţi 
sistemul de feedback care vă întăreşte convingerile neadevărate care vă fac să 
suferiți şi trebuie să păşiţi într-un nou sistem de credinţe. Pentru a face acest 
lucru, trebuie să vă reeducaţi. Trebuie să înțelegeţi sistemul pe care îl 
experimentați acum. Vă arată cine sunteţi. Dacă vreţi să aveţi o experienţă 
diferită, trebuie să schimbaţi ceea ce credeţi despre voi. 

Ca esenţă, sunteţi neschimbabili. Sunteţi o idee în Mintea lui Dumnezeu, 
dar aţi pierdut legătura cu acest adevăr. V-aţi separat din propria dorinţă, iar 
acum, tot din propria dorinţă şi prin propriul sistem de ghidare, trebuie să vă 
refamiliarizaţi cu Unimea, să recunoaşteţi acea Forţă pe care o numiţi 
Dumnezeu. În societatea voastră, este un cuvânt prea încărcat de sensuri, aşa că 
îl folosim cu prudenţă, dar mai bine să spunem că vă veţi reuni cu Unimea, cu 
iubirea creatoare divină. 

V-am oferit multe informaţii aici — o poveste despre viaţa noastră din plan 
fizic, adevărul scopului nostru, adevărul scopului vostru — iar acum am vrea să 
asimilați aceste informaţii în mintea şi în inima voastră şi să începeţi să 
schimbaţi modul în care vă priviţi. Începeţi să schimbaţi modul în care priviţi 
lumea voastră. Veţi putea să schimbaţi lumea doar prin schimbarea viziunii 
voastre interioare. 

Lumea este obosită, lumea suferă. E de ajuns să vă uitaţi la ştiri şi să vedeţi 
suferinţa care există. Dar voi nu sunteţi victima acestei lumi. Ci voi sunteţi 
creatorul acestei lumi şi aveţi capacitatea de a o transforma. Dar trebuie să 
începeţi cu voi înşivă! Trebuie să nu mai luptaţi împotriva răului pe care îl 
percepeţi ca fiind în afara voastră, ci să luptaţi cu inamicul dinăuntru. Inamicul 

din interior este mintea egotică, este frica voastră, este ura de sine şi judecarea 
fraţilor şi surorilor voastre. Aceasta este problema. Nu există nicio problemă în 
afara voastră. Totul vine din interior şi vi se reflectă înapoi din lume. 

Trebuie să vă schimbaţi, aşa cum m-am schimbat şi eu. Am studiat, am 
lucrat, mi-am transformat mintea, am învăţat şi am practicat; asta trebuie să 
faceţi şi voi. S-ar putea să pară o călătorie dură şi că nu aduce niciun beneficiu, 
dar pe de altă parte, dacă nu schimbaţi ceea ce faceţi acum — atitudinea voastră 
consumeristă, distrugerea mediului şi relaţiile voastre instabile şi trecătoare — 
veţi trăi în continuare toate aceste lucruri greu de suportat, dacă nu vă 
schimbaţi faptele. 

Deci scopul vieţii voastre este să iubiţi. Scopul vieţii voastre este să creaţi. 
Scopul vieţii voastre este să iertaţi. Urmând aceste recomandări, feedback-ul pe 
care îl primiţi din partea lumii va începe să vă transforme viaţa dintr-un coşmar 
într-un vis plăcut, care se va translata cu uşurinţă în ceea ce numiţi Cer. Nu este 
nevoie să aveţi dificultăţi în procesul morţii, cu sănătatea fizică şi în relaţiile 
voastre. Toate acestea sunt schimbătoare; şi toate acestea sunt vindecabile. 
Aşadar, pe această notă, vă oferim binecuvântarea noastră. Vă oferim dragostea 
noastră. Mai avem multe să vă împărtăşim. Mai trebuie să avem multe, multe, 
multe conversații şi aşteptăm cu nerăbdare să le avem. Aşteptăm cu nerăbdare 
acele minunate schimburi de energie şi idei. Aşteptăm cu nerăbdare vindecarea 
minţii şi a corpului vostru. Şi vă trimitem toată dragostea noastră. 

Texte suplimentare 


Nota editorului: Pe parcursul textului, Isus a făcut referire la alte 
materiale pe care ni le recomandă pentru a ne transforma mintea. Am 
adăugat aceste recomandări aici, în cuvintele sale. 


"Un curs de miracole" 


Am scris o carte voluminoasă numită “Un curs de miracole”, care este un 
studiu psihologic al minţii ego-ului. Dacă sunteţi interesaţi de aceste concepte, 
veţi fi încântați să o citiţi. Aceasta este cartea pe care veţi dori să o studiaţi, 
deoarece este un program de lecţii zilnice pentru a vă scoate mintea din starea 
sa iluzorie de frică, separare, izolare şi judecată către o stare de pace, 
reparându-i în mod sistematic defectele şi restabilindu-i în mod corect 
conceptele şi ideile. Semințele acestei filozofii sunt plantate în lume de mai 
multe decenii de către “Cursul de miracole”. 

Este timpul ca toate fiinţele să citească “Cursul de miracole”, deoarece este 
calea de ieşire din vis. Este calea de ieşire din suferinţă şi explică în detaliu toate 
aceste informaţii. Este o carte dificil de citit, fiindcă accesează părţi ale minţii 
diferite de cele pe care sunteţi obişnuiţi să le folosiţi, şi fiindcă mulţi dintre voi, 
cei din lumea occidentală, nu aveţi disciplina studiului concentrat al textelor. 

Dacă vă este prea dificil, începeţi cu prezentul text. Principiile sunt 
exprimate aici într-o formă mult mai uşoară şi le veţi putea înţelege. Iar când le 
înţelegeţi, atunci textul şi lecţiile din “Cursul de miracole” vor face minuni în 
viaţa voastră. Veţi fi uşuraţi de o mare parte din suferinţă, de o mare parte din 
sentimentele voastre de separare, izolare şi singurătate. Veţi vedea schimbări 
magnifice: mai întâi în lumea voastră internă, care se vor reflecta apoi asupra 
lumii voastre materiale sub formă de abundență, relaţii mai sănătoase, un corp 
mai sănătos şi o atitudine mult mai optimistă. Toate fiinţele din jurul vostru vor 
beneficia. Toţi oamenii pe care îi iubiţi vor beneficia. Veţi deveni mai buni şi mai 
generoşi şi veţi experimenta mai multă abundență în toate sensurile: sănătate, 
bani, inspiraţie şi creativitate. Toate aceste lucruri se vor amplifica, deoarece vă 
veţi întări conexiunea cu Sursa, cu Mintea Divină. Şi de acolo provin toate 
lucrurile minunate, toate minunatele gânduri, concepte şi idei care vă bucură şi 
le exprimaţi în lumea materială. 

“Un curs de miracole” este textul de bază pentru oricare dintre voi, cei care 
doriţi să vă transformați mintea şi viaţa sau care doriţi să nu mai existe suferinţă 
pe lume. Aceasta este cartea ce trebuie citită şi studiată, astfel încât să ajungeţi 

la adevărata înţelegere şi să puteţi începe ridicarea conştiinţei voastre spre 
sferele de vibrații superioare. 

Dacă suferiţi, dacă vă simţiţi folosiţi şi trataţi incorect sau dacă simţiţi că nu 
aveţi libertatea de a vă trăi viaţa aşa cum vreţi, toate acestea se întâmplă pentru 
că nu aveţi adevărata înţelegere. Mintea voastră conţine neadevăruri care 
trebuie modificate sau şterse. Soluţia este să studiaţi “Cursul de miracole”, pe 
care l-am transmis acum mulţi ani unei fiinţe care se lupta cu disperare cu 
propria ei minte. Şi tocmai de aceea a fost ea cea aleasă — ca să aibă ocazia 
nemijlocită să-şi transforme mintea şi să-şi aline suferinţa. Este un manual; este 
un manual care vă va arăta cum să lucraţi asupra structurii minţii ca să o 
schimbaţi. Acest medium de faţă a studiat cu sârguinţă “Cursul de miracole” 
mulți ani de zile şi şi-a limpezit percepţia, a dobândit o stare de pace şi 
acceptare, iar acum îşi făureşte viaţa pe care doreşte să o ducă, să o 
experimenteze, fără vinovăţii şi judecăţi, fără frică şi durere. 


"A face dragoste cu Dumnezeu" 


“A face dragoste cu Dumnezeu” este o carte scrisă de Ananda, entităţile ce 
ne însoțesc în călătoria cu acest medium, în calitate de co-creatori. Este o 
explorare amănunţită şi complexă a tot ceea ce se întâmplă în mintea omului 
care se împărtăşeşte cu energia sexuală divină. Vă recomand cu tărie să o citiţi şi 
să o studiaţi. Aceste informaţii sunt inspirate şi aprobate de mine şi vă rog să 
citiți acea carte dacă aveţi întrebări suplimentare cu privire la acest subiect. 


Notă de încheiere 


Oamenii care predau acest material informativ şi mă însoțesc în această 
călătorie, discipolii pe care i-am ales pentru această călătorie, nu sunt fiinţe 
perfecte. Nu vă aşteptaţi să fie. Şi ei învaţă, la fel cum veţi învăţa şi voi; învăţăm 
cu toţii. Unii sunt cu mult înaintea altora. Eu sunt cu mult înaintea voastră; dar 
asta nu înseamnă că sunt diferit. Înseamnă doar că am studiat o perioadă mai 
lungă şi m-am dedicat total acestei ştiinţe a minţii. Mi-am atins obiectivele şi m- 
am mutat în sfere noi, unde am învăţat şi mai multe şi am atins alte obiective, şi 
aşa mai departe, aşa cum puteţi să faceţi şi voi. 

Adresări personale ale lui Isus pentru Tina 


Nota editorului: În manuscrisul original, aceste comentarii erau 
integrate în text. Pentru a nu întrerupe fluxul învățăturilor lui Isus, am mutat 
în acest apendice îndrumările oferite special pentru Tina, menţinându-le 
ordinea inițială. Le includem aici pentru a întrezări cum sunt relațiile şi 
interacțiunile Tinei când face channeling. 


Îţi mulţumesc încă o dată că mi-ai permis să-ţi folosesc corpul. Îţi 
mulțumesc încă o dată că mi-ai permis să-mi spun povestea. Aceasta este 
adevărata poveste a vieţii mele. Aceasta este adevărata poveste a experienţei 
mele pe această planetă sub forma aceluia pe care îl numiţi Isus, în Orientul 
Mijlociu, acum 2000 de ani, acea persoană pe care se bazează întreaga voastră 
cultură, chiar dacă nu vă daţi seama. Este important pentru mine să relatez 
această istorisire, să clarific experienţele pe care le-am avut şi să vă ajut să 
înţelegeţi cum a fost viaţa mea, astfel încât să nu îmi atribuiţi mie acele născociri 
neadevărate sau principii cu care nu rezonez, nu le cred, nu le susţin şi nu le 
învăţ. Căci eu sunt încă învăţător, după cum vezi că vă învăţ şi acum, în această 
formă. Învăţ pe mulţi oameni de pe planeta voastră în această perioadă şi am 
făcut-o mereu de când am plecat din tărâmul fizic. Să nu crezi că acestă dictare 
ar fi un eveniment neobişnuit, căci am comunicat cu multe fiinţe din planul 
vostru fizic şi voi continua să o fac. Aşadar, îţi mulțumesc că participi şi tu la 
acest proces. Îţi mulţumesc pentru curiozitatea şi dedicaţia cu care predai 
principiile în care cred, din cartea numită “Un curs de miracole”. Este cartea 
mea. Este forma pe care o prefer pentru a explica principiile spirituale. Prezenta 
carte, pe care tocmai o creăm, va fi considerată un text însoțitor şi recomandăm 
oamenilor să le citească pe amândouă, pentru că îi va ajuta să înţeleagă la ce 
anume am dat importanţă în viaţă şi care a fost şi este adevăratul meu scop. 


Este important să citeşti Noul Testament, acea carte distribuită multor 
oameni pe planetă. Este o carte foarte complicată şi foarte venerată, dar plină de 
dezinformări şi contradicții. Este o carte plină de părerile altora şi foarte puţine 
poveşti de-ale mele; iar când apar, totuşi, sunt foarte inexacte în majoritatea 
cazurilor. Dar aş vrea să cunoşti ce anume lecturează oamenii. Aş vrea să 

înţelegi ce părere au ființele umane despre această carte. Nu poţi intra într-un 
dialog, real cu nimeni şi nu poţi preda cu adevărat acest material informativ, 
decât dacă înţelegi ce anume citesc oamenii, cum interpretează ei greşit şi care 
este starea de spirit creată. 

Aceasta este o sarcină grea pentru tine, deoarece este un text foarte 
complicat. Te rugăm să faci acest lucru pentru noi, pentru relaţia noastră şi, 
după cum a confirmat şi Ananda, nu-i nicio grabă. Te vei afla sub presiunea 
oamenilor care doresc să comunice cu mine şi au puncte de vedere bazate pe 
acel text. Nu le poţi face faţă într-un mod constructiv dacă nu citeşti acel 
material, dacă nu-l înţelegi şi dacă nu-l asimilezi profund, astfel încât, atunci 
când dialoghezi cu ei, să faci referire la el. Cunoscându-l bine, te va ajuta să 
transmiţi vocea mea, adevărul meu. Nu-ţi va fi de folos să intri în această lucrare 
orbeşte. Ar fi ca şi cum ai intra într-un peisaj străin, călătorind singură, fără o 
hartă şi fără ghizi experimentați; asta îţi spunem. Aşadar, să nu crezi că te 
întrerupem intenţionat sau ceva de genul ăsta, deoarece nu este cazul. Doar îţi 
cerem să faci o cercetare adecvată, ca atunci când ai scrie o carte despre noi cu 
mintea, inima şi mâna ta. Aşa ai face cercetarea: ai citi acea carte. 

Biblia pe care o citesc oamenii este prea modificată, din punctul meu de 
vedere; cu toate acestea, este important să înţelegi lipsa de informaţii pe care 
oamenii îşi bazează convingerile, lipsa de informaţii despre mine şi viaţa mea, 
pe care au acceptat-o fără comentarii. Când vezi cât de puţini au auzit despre 
viaţa mea reală şi cine am fost eu cu adevărat ca om, atunci îţi dai seama de 
lipsa lor de profunzime în înţelegerea conştiinţei mele, a vieţii mele, a 
semnificației şi scopului ei. 


Aş vrea să-ţi spun că vom preda învăţătura în public; vom preda în faţa 
altor oameni. Dar nu te teme de acest lucru. Să nu gândeşti că vei fi exploatată 
de vreo forţă demonică care îţi va fura libertăţile. Dimpotrivă, îţi va aduce genul 
de libertate pe care l-ai dorit întotdeauna: libertatea de a călători, libertatea de a 
comunica adevărul şi libertatea de a ajuta ființele să scape de mintea lor 
suferindă, pentru că şi tu ai avut o minte care ţi-a cauzat mari suferinţe de-a 
lungul anilor. Înţelegi foarte bine ce-i pot provoca unei fiinţe concepţiile greşite 
mentale. Cu adevărat, te pot ucide, mai repede sau mai încet. Dar după cum ştii, 
cele mai multe fiinţe mor încet, din cauza percepţiilor false şi a învățăturilor 
eronate. 

Aş vrea să ştii că nu-i nicio grabă. Nu te forţa şi nu te stresa. Nu are rost. 
Dezvoltăm o relaţie de prietenie care va dura foarte mult timp. Dezvoltăm o 
relaţie care se va împlini în moduri pe care nici măcar nu ţi le poţi imagina în 
acest moment al vieţii tale. Începi să prinzi esenţa, dar încă nu ţi-a picat fisa; 
încă nu-ţi dai seama unde vrem să ajungem. 

Urmează o misiune publică. Vom prezenta publicului cunoştinţe, informaţii 
care-i vor ajuta în viaţă. Propovăduirea noastră se va exprima public, în ciuda 
istoriei acceptate şi în pofida valorilor şi structurilor religioase tradiţionale. Şi 
vom spune adevărul, acela că sunteţi fiinţe libere, divine, responsabile de 
propriile gânduri, cuvinte şi fapte; că puteţi crea orice doriţi când vă armonizaţi 
cu natura voastră divină. Poruncile religioase sunt nişte traduceri vagi ale ideilor 
mele, căci aceste idei încercam să vă învăţ atunci. 

Repet, vreau să te pregăteşti pentru o misiune publică. Nu se va întâmpla 
imediat, dar vei fi pistonată de alţii în privinţa mea. Vei fi chestionată despre 
relaţia noastră. Aşadar, aş vrea să petreci ceva timp cu mine în fiecare zi. Te-aş 
ruga să faci temele pe care ţi le-am cerut, adică să citeşti cartea care, e adevărat, 
nu descrie viaţa mea, dar dovedeşte slaba observaţie şi înţelegere din partea 
unor oameni înguşti la minte şi cu prejudecăţi, care habar n-aveau ce am avut 
eu în minte şi în ce a constat viaţa mea. Lipsesc cele mai importante părţi ale ei, 
după cum deja îţi poţi da seama. 

Mă voi opri aici deocamdată, dar te rog să mă contactezi din nou astăzi, mai 
târziu, pentru alte conversații. Vom începe să avem o relaţie de prietenie. Asta 
aş vrea. Aş dori să devenim prieteni şi să dialogăm aşa cum faci cu Ananda, şi 
vom lucra cu toţii împreună pentru a-ţi pune mintea în armonie cu ceea ce eşti 
destinată să faci — să predai adevărul creaţiei, adevărul creativităţii divine şi 
sacre. Vei descoperi că trăieşti o perioadă interesantă din viaţă şi că suntem aici 
pentru a te ajuta, a te ghida şi a-ţi oferi dragostea şi sprijinul nostru în toate 
modurile posibile. 

Aşadar, mergi cu fruntea sus, ştiind că eşti iubită de Divin, că eşti iubită de 
cel pe care îl numeşti Isus, că eşti iubită de această forţă binevoitoare pe care o 
numeşti Dumnezeu şi ştiind că eşti susținută 100% în tot ceea ce îţi doreşti. Tot 
ce trebuie să faci este să te aliniezi cu lumina şi iubirea, şi toate îţi vor veni în 
valuri mari de abundență şi bucurie. 


Te rog acum, ca medium al nostru, să petreci câteva zile citind Biblia; 
stabileşte-ţi asta ca obiectiv pentru următoarea perioadă. Este important să 

cunoşti acele informaţii, nu pentru a-ţi umple subconştientul cu informaţii, 
motivul pe care îl bănuieşti tu; dar nu acesta este cazul. Însă este important să ai 
un cadru de referinţă în care să plasezi noile informaţii. Când informaţiile vin 
din non-fizic şi nu ai un cadru în care să le plasezi, ele nu se aşază bine în minte, 
iar mintea devine neliniştită. 

Deci, iată ceea ce vrem să faci: Vrem să citeşti Biblia, pentru că despre ea 
vorbim, şi vrem să începi să construieşti un cadru mintal de care să poţi ataşa 
învăţăturile mele. Asta facem aici. Este important să înţelegi că nu este vorba 
despre o autoamăgire sau introducerea de informaţii în mintea ta ca să fabrici 
poveşti. Nu asta se întâmplă. Ştii în adâncul inimii tale, în momentele de adevăr, 
că nu tu faci asta. Aceasta nu este vocea ta; aceasta nu este ideea ta. Nu ţi-ar 
trece niciodată prin mintea ta mică asemenea idei. Ci Sinele tău superior 
lucrează împreună cu noi. Tu eşti microfonul fizic care a fost de acord să 
efectueze această lucrare, care este o provocare; fără niciun dubiu. Te confrunţi 
cu responsabilităţi fizice, mentale, emoţionale şi psihologice la care trebuie să 
faci faţă. Despre asta vorbim. 

Petrece-ţi acest week-end citind Noul Testament. Ia notițe, dacă crezi că te 
va ajuta, şi foloseşte această scurtă perioadă ca pe o retragere pentru a studia şi 
a citi acest material, ca să capeţi o anumită înţelegere. Am dori să ne pui 
întrebări pe măsură ce parcurgi acel text. Dacă vreo parte din textul Bibliei ţi se 
pare foarte deranjantă, mai ales în dezacord cu logica şi sistemul tău de ghidare 
emoţională, atunci îţi cerem să o aduci în prim-plan, deoarece vom fi alături de 
tine. Ne-ar plăcea să auzim părerea ta asupra acestui material. În calitate de 
elevă a “Cursului de miracole”, ai o înţelegere profundă a naturii realităţii şi îţi 
vei aduce propriul tău punct de vedere uman, dar educat spiritual, în această 
călătorie specială pe care o parcurgem împreună. Nu eşti doar un microfon pe 
care noi îl folosim. Eşti mult mai mult decât atât şi ne dorim să ne prezinţi 
percepțiile şi interpretările tale asupra mesajelor mele, astfel încât să avem un 
dialog, asupra acestor lucruri. 

Îţi mulţumim pentru participare. Îţi mulţumim pentru disciplină şi 
înțelegere, şi vom vorbi din nou peste câteva zile. 

Nu vom mai transmite nicio învăţătură în următoarele zile, până când nu 
vei avea câteva lecturi la activ, respectându-ne rugămintea. Ştim că o vei face. 
Ştim că este o provocare, dar ştim că te vei ridica la înălţimea aşteptărilor. Eşti 
un discipol dedicat; eşti un practicant dedicat al adevărului şi, deşi nu eşti încă 
iluminată, îţi transformi considerabil vibraţiile şi îţi suntem recunoscători 
pentru sprijin. Suntem fericiţi să te ajutăm în creşterea vibraţiei tale şi vom 

relua dialogul peste câteva zile, când vei avea nişte informaţii ferm plantate în 
minte, care te vor ajuta să asimilezi această nouă istorisire. 

Cam atât, deocamdată. Vom vorbi peste câteva zile, dar să nu te simţi 
abandonată. Suntem cu tine mereu. Te ajutăm să te concentrezi, să te 
transformi şi să înţelegi evenimentele şi oportunităţile pe care le aduce această 
relaţie pentru tine şi pentru noi. 


Am revenit ca să continuăm această activitate didactică în care ne-am 
angrenat. Draga noastră, ai citit câteva dintre informaţiile pe care ţi le-am cerut 
să le citeşti şi poţi înţelege că este important să avem un suport pe care să ţesem 
adevărul. Este important să înţelegi că aşa funcţionează mintea. Dacă 
transmitem informaţiie într-o minte care nu are niciun habar despre ceea ce 
vorbim, asta îi va provoca perturbări şi un dezechilibru. Dar acum avem o cadru 
în care să ne aşezăm poveştile, să ne punem adevărul, să zicem aşa, şi vei 
observa că va fi mult mai puţin deranjant; totul va decurge mult mai uşor. 


Înţelegem că ai de lucru şi că trebuie să te ocupi de manifestarea fizică a 
sinelui tău interior. De aceea te-ai născut, de aceea lucrezi ca medium; şi de 
aceea, acum îţi dăm vocea înapoi, lăsându-te să funcţionezi în limitele sinele tău 
uman pentru o vreme. 

Astăzi, Tina, vrem să te gândeşti la limitările tale, la conceptele despre 
propria ta persoană şi la ce anume faci de fapt acum. Transmiţi informaţii 
divine prin corpul tău. Corpul tău este divin; merită grija, dragostea, respectul şi 
prețuirea ta absolută. Îţi transformă viaţa, nu pentru că corpul îşi face treaba 
obişnuită, ci pentru că este acel microfon prin care vine informaţia, deci 
prețuieşte-l şi iubeşte-l. Apreciază şi iubeşte ceea ce trăieşti, pentru că este o 
ocazie unică în viaţă şi nu se întâmplă oricărei fiinţe din timpul şi locul vostru. 

Deci asta a fost pentru astăzi. Vom vorbi mai multe mâine despre 
experienţa pe care am avut-o în viaţa după viaţă, dacă doreşti. Aşadar, să ai o zi 
minunată. Îţi oferim binecuvântarea noastră şi vom vorbi mâine. 

Nota mediumului: Pierdusem un discurs frumos şi pasionat din cauza 
unor probleme tehnice şi mă simţeam rău din cauza asta. Iată reacția lui Isus 
la supărarea mea. 

Ne vom opri aici cu textul, dar vom reveni, draga noastră, mai târziu. 
Înţeleg că eşti necăjită că s-a pierdut acel discurs al meu emotionant şi pasionat 
— dar nu te teme. Vor mai fi multe ocazii când voi vorbi în acest mod pasionant 
şi inspirator, dar înţeleg, ce spui şi poate fi o idee bună ca, atunci când 
comunicăm aceste informaţii, să fii atentă şi să te asiguri că dispozitivul de 
înregistrare funcţionează, astfel încât să nu se mai întâmple incidente. Noi nu 
suntem dezamăgiţi, pentru că avem o perspectivă mai largă, dar, din perspectiva 
ta mai îngustă, eşti puţin supărată. 

Nu te îngrijora! Noi suntem aici. Suntem pasionaţi şi vom transmite acest 
tip de discurs în public de multe ori. Deci, să nu crezi că aceasta a fost unica 
ocazie de a-mi exprima aceste emoţii. Vor apare multe alte ocazii şi, în acest 
moment, aş dori să ştii că nu trebuie să-ţi faci griji pentru viitor. 

Vreau să înţelegi că mă voi ocupa în continuare de răspândirea acestor 
informaţii şi vom fi bine; vom putea influenţa multe, multe vieţi prin această 
colaborare. Dar, în sprijinul acestei lucrări, trebuie să ajungi la o transformare 
completă a minţii, a corpului şi a inimii, şi va trece ceva timp până ca mintea ta 
să se schimbe. Va mai dura până ce relaţia noastră se va dezvolta într-o formă 
familiară şi bazată ferm pe credinţă, adevăr şi dragoste. Pe măsură ce 
transmitem aceste informaţii, îţi dărâmăm barierele din minte. Pe măsură ce 
energia mea trece prin sistemul tău, ea schimbă orice este în dizarmonie cu 
adevărul, şi astfel vei fi transformată de fiecare dată când vorbesc prin corpul 
tău. De fiecare dată când aceste informaţii trec prin corpul tău, eşti schimbată, 
eşti limpezită şi eşti transformată. 

Află acest lucru şi fii sigură că este un proces bine controlat şi bine înţeles 
de către noi, cei aflaţi pe partea nonfizică. Nu trebuie sa te îngrijorezi. E de ajuns 
să rămâi cât de lucidă poţi, cât de bună, cât mai lipsită de prejudecăţi şi totul va 
fi bine. Fiecare zi se va desfăşura aşa cum trebuie să se desfăşoare. Fiecare lecţie 
se va desfăşura aşa cum e menită să se desfăşoare. În lumea ta, ţi se vor oferi 
toate experienţele de care ai nevoie pentru a te înțelege pe tine, a înţelege acest 
material şi relaţia noastră şi cum slujim împreună lumea. 

Nu-ţi fie frică; ai încredere în ce se întâmplă. Totul este organizat. Forțe 
mai mari decât îţi poţi imagina se îngrijesc de toate acestea. Aşa că, relaxează-te. 
Vezi-ţi liniştită de rolul tău şi totul va fi bine. Toate vor fi bune şi în pace şi te vei 


245 


descurca cu orice lucru pe cale. Vei fi în stare să faci faţă la orice întâmplare de 
pe parcursul acestei slujiri spirituale. 

Sunt încântat că m-am întors la predarea învăţăturii. Este cel mai minunat 
lucru. Până în acest moment, am mai slujit în grupuri mici, arătându-mi corpul 
într-o formă potrivită situaţiei respective. Dar acum mă întorc sub forma acestei 
fiinţe pentru a îndrepta greşelile din ultimele două milenii, pentru a îndrepta 
greşelile Bisericii şi pentru a îndrepta greşelile care au fost comise în numele 
meu. Este timpul să facem această lucrare acum. 

Situaţia este perfectă. Condiţiile din lumea voastră sunt foarte potrivite. 
Oamenii sunt dezamăgiţi şi înspăimântați şi au nevoie să se schimbe. Religiile 
acestei lumi trebuie demontate, astfel încât planeta să poată fi învăluită de o 
pace adevărată, cinstită şi aliniată în toate modurile cu dragostea. Dogma 
Bisericii vechi trebuie să fie distrusă; nu este niciun dubiu în privinta aceasta. 
Face parte din acest proces de transformare. 

Multe, multe fiinţe încă suferă din cauza învățăturilor eronate ale Bisericii 
Creştine şi ale Bisericii Catolice şi este timpul să se termine. Este timpul să 
vorbim cu inimile şi minţile tuturor fiinţelor de pe această planetă şi să le 
reamintim că libertatea, exprimarea de sine, bunătatea, dragostea, relaţiile 
cinstite şi comuniunea între semeni sunt calea pe care toate fiinţele doresc să o 
urmeze. 

Aşadar, te lăsăm acum. 


Cu ajutorul cărţii numite “Un curs de miracole”, te-ai ataşat de mine într- 
un mod profund. De fiecare dată când citeai acea carte, de fiecare dată când 
ţineai în mâini acea carte, de fiecare dată când reveneai la acea carte pentru 
consolare, într-o lume pe care nu o înţelegeai, eu eram cu tine. Mintea mea se 
conecta la a ta şi de aceea acea carte funcţionează atât de bine. Căci, atunci când 
transmit o carte ca aceea şi ca aceasta de faţă, se întâmplă acelaşi lucru. Oamenii 
care citesc acest material vor realiza o legătură cu Mintea mea Divină, care nu 
poate fi realizată atunci când citesc neadevăruri. Eu sunt conectat cu aceste 
texte la nivel vibraţional, astfel încât, atunci când fiinţele le citesc, când fiinţele 
se aliniază la aceste informaţii, eu sunt conştient de ele. Când iau parte la aceste 
comunicări, în orice formă reuşesc ele, eu îmi amestec gândurile cu ale lor şi le 
pot ajuta astfel să-şi transforme mintea. 

Ştim că ai altceva de făcut astăzi, dar găseşte-ţi nişte timp să continuăm cu 
această carte. Este un tratat magnific despre realitate şi aşteptăm cu nerăbdare 
următoarea ocazie de a-ţi vorbi. Noi suntem aici şi vrem să fii şi tu aici cu noi şi 
să continuăm să explicăm filozofia noastră despre realitate aşa cum o ştim noi, 
care este foarte diferită de filozofia ta despre realitate. Este timpul ca aceste 
informaţii să fie răspândite într-un mod în care fiinţele să le poată înţelege şi să 
se bucure de ele. 


Acesta este un moment dificil în societatea voastră. Se întâmplă multe 
lucruri care provoacă suferinţe mari. Ai ascultat o mărturie a cuiva care a fost 
înşelat prin folosirea numelui meu. [Nota mediumului: ascultasem un clip 
audio al unei călugărițe care mărturisea despre atrocitățile din mânăstirea 
ei.] Ne provoacă atâta durere şi neplăcere atunci când un nume sinonim cu 
dragostea este folosit pentru a răni sau înşela oamenii. Iată de ce facem această 
carte, prin transcrierea acestor comunicări: ca adevărul să poată ieşi la iveală şi 
fiinţele să nu mai fie păcălite să creadă că suferinţa este bună şi că martiriul este 
bun. Vom chema toate forţele din non-fizic ca să pună presiune pentru 
rezolvarea până la urmă a acestei probleme pentru totdeauna. 


M-am întors să continui cu dictarea cărţii, aşa cum capătă ea formă în 
lumea fizică. Desigur, ea este deja complet formată în lumea mea. Dar, pe 
măsură ce produci acest material, ţi se pare tot mai mult că ai face un lucru 
interzis şi, cum zici tu, îţi dezvălui orientarea ta spirituală prin relaţia noastră. E 
ca atunci când îţi declari orientarea homosexuală într-o lume heterosexuală, dar 
îti înţeleg această frică. Multe interdicții, groază şi teroare s-au răspândit în 
numele meu şi, aşa cum am spus de multe ori, tocmai de aceea am venit. Acesta 
este motivul pentru care vorbesc acum despre aceste chestiuni — astfel încât 
oamenii să aibă o perspectivă adevărată asupra noii paradigme, a noilor 
schimbări care vin pe planetă. Despre asta voi vorbi astăzi. 


Suntem fericiţi că ai venit la întâlnire şi suntem mulţumiţi de munca pe 
care o faci. Se arată multe lucruri la orizont, sunt foarte aproape să sosească, aşa 

că bucură-te de aceste zilele liniştite, puţine câte vor mai fi. Ai mai auzit aceste 
cuvinte, dar acum chiar înţelegi că viaţa se poate schimba foarte repede. 

Pe măsură ce aceste învățături sunt împărtăşite pe întreaga planetă, vei 
observa că vei deveni din ce în ce mai ocupată, şi astfel de zile liniştite şi 
relaxante vor deveni, cu adevărat, rare şi preţioase. Dar ne vom asigura, pe 
măsură ce te dedici total trezirii umanităţii prin munca ta, să ai parte de 
fondurile şi locul necesar pentru a avea o minte liniştită, creativitate, liniştea de 
a scrie şi a face channeling. Ne vom asigura de asta. Deci, nu te teme de această 
celebritate, de acest reflector pus asupra ta, căci va fi aţintit pe tine aşa cum a 
fost aţintit şi pe mine, dar experienţa ta va fi mult mai pozitivă, datorită vibraţiei 
ridicate a multor fiinţe fizice la această oră. Ele caută lumină. Ele caută noi 
învățături. S-au săturat de război şi de principiile egotice, care caută numai 
propriile plăceri şi interese. Sunt mulţi care sunt pe cale să se schimbe. Vom 
ajuta această schimbare; vom ajuta prin diseminarea adevărului, prin învăţarea 
adevărului şi prin comunicarea a tot ceea ce ştim către tărâmul vostru, lumea 
fizică tridimensională. 

Vă oferim dragostea, compasiunea noastră şi cele mai înalte vibrații; vom 
vorbi din nou mai târziu. 


Această ultimă notă este de la Ananda şi mi-a fost transmisă înainte de 
"Cuvintele de final" la textul cărții. 

Suntem din nou cu tine, draga noastră, şi se pare că legi fundita la acest 
frumos cadou-pachet care a fost transmis prin tine. Acest material informativ a 
venit prin tine; dar nu este al tău. Să nu te simţi obligată a face din el un succes 
sau că acum ar trebui să fii altfel decât eşti. Ai fost exact ceea ce era necesar 
pentru ca această lucrare să iasă la lumină. Nu orice fiinţă este potrivită pentru 
orice, iar dacă putem transmitem informaţii prin intermediul tău, trebuie să-ţi 
fie clar la ce anume te pricepi bine. Trebuie să înţelegi care este scopul tău. 
Scopul tău este acela de a fi un channel/medium. Scopul tău este să rămâi 
deschisă pentru această lucrare, deschisă la informaţiile care vin prin tine, să-ţi 
menţii ridicată vibrația şi să-ţi îmbunătăţeşti atitudinea faţă de lucruri, faţă de 
tine însăţi, faţă de alte fiinţe, faţă de situaţiile în care te afli şi faţă de abundența 
pe care o trăieşti. Toate acestea sunt aspecte ale lucrării tale. 

